CUVÂNT ÎNAINTE 


Studiul documentelor de arhivă privind perioada 1938-1944 a relevat din nou 
multitudinea şi importanţa acestora. În acest context ne simţim din nou obligați să mai să 
oferim cititorilor un nou volum cu rapoarte întocmite de ataşații militari români, care 
completează informaţiile oferite de cele anterioare. Pentru a da o imagine completă 
asupra tuturor documentelor referitoare la perioada 1938-1939, incluse în cele trei 
volume dedicate acestor ani, am inclus şi regestrul documentelor publicate anterior, pre- 
cizând şi volumul în care se află. 

Volumul de față prezintă noi informaţii despre evenimentele din Austria, în primăvara 
anului 1938, în timpul Anschsluss-ului, şi ecoul pe care acestea le-au avut pe plan 
internaţional. În afara condamnării agresiunii germane împotriva unui stat independent şi 
suveran, ataşaţii militari români au mai consemnat acceptarea acesteia de către 
diplomația engleză, simpatia cu care a reacţionat cea bulgară şi ungară, indiferența celei 
poloneze, rezerva celei iugoslave, toate acestea făcând posibilă ocuparea Austriei într-un 
timp extrem de scurt, cu toate că acţiunea germană a fost „improvizată“, aşa cum releva 
ataşatul militar român la Viena, la 28 martie 1938. 

O deosebită atenţie a acordat ataşatul militar adjunct la Londra, căpitanul Gheorghe 
Iliescu, evenimentelor din Cehoslovacia, transmițând la Bucureşti, la 2 octombrie 1938, 
un amplu raport - de fapt un adevărat istoric - privind etapele derulării conflictului ceho- 
sudeto-german, finalizat cu încorporarea la Reich-ul german a zonei sudeto-cehoslocace. 
Cu o jumătate de an înainte acelaşi diplomat militar informase despre indiferența 
guvernului britanic în cazul amenințării independenţei Cehoslovaciei. Din primăvara 
anului 1939 se consemnează însă indignarea opiniei publice engleze şi fermitatea 
guvernului britanic faţă de extinderea agresiunii germane. Un interes deosebit au 
manifestat britanicii şi faţă de nordul şi sudul Europei, oferind garanţii Poloniei, 
României şi Greciei, acordând importanţă lugoslaviei, mai ales Turciei, inclusiv Uniunii 
Sovietice pe care doreau s-o atragă în „frontul păcii“ . 

CUVÂNT ÎNAINTE 


Studiul documentelor de arhivă privind perioada 1938-1944 a relevat din nou 
multitudinea şi importanţa acestora. În acest context ne simţim din nou obligați să mai 
oferim cititorilor un nou volum cu rapoarte întocmite de ataşaţii militari români, care 
completează informaţiile oferite de cele anterioare. Pentru a da o imagine completă 
asupra tuturor documentelor referitoare la perioada 1938-1939, incluse în cele trei 
volume dedicate acestor ani, am inclus şi registrul documentelor publicate anterior, 
precizând şi volumul în care se află. 

Volumul de față prezintă noi informaţii despre evenimentele din Austria, în primăvara 
anului 1938, în timpul Anschsluss-ului, şi ecoul pe care acestea le-au avut pe plan 
internaţional. În afara condamnării agresiunii germane împotriva unui stat independent şi 
suveran, ataşaţii militari români au mai consemnat acceptarea acesteia de către 
diplomaţia engleză, simpatia cu care a reacţionat cea bulgară şi ungară, indiferența celei 
poloneze, rezerva celei iugoslave, toate acestea făcând posibilă ocuparea Austriei într-un 
timp extrem de scurt, cu toate că acţiunea germană a fost “improvizată”, aşa cum releva 
ataşatul militar român la Viena, la 28 martie 1938. 

O deosebită atenţie a acordat ataşatul militar adjunct la Londra, căpitanul Gheorghe 
Iliescu, evenimentelor din Cehoslovacia, transmițând la Bucureşti, la 2 octombrie 1938, 
un amplu raport — de fapt un adevărat istoric — privind etapele derulării conflictului ceho- 
sudeto-german, finalizat cu încorporarea la Reich-ul german a zonei sudeto-cehoslovace. 
Cu o jumătate de an înainte acelaşi diplomat militar informase despre indiferența 
guvernului britanic în cazul amenințării independenței Cehoslovaciei. Din primăvara 
anului 1939 se consemnează însă indignarea opiniei publice engleze şi fermitatea 
guvernului britanic față de extinderea agresiunii germane. Un interes deosebit au 
manifestat britanicii şi faţă de nordul şi sudul Europei, oferind garanţii Poloniei, 
României şi Greciei, acordând importanţă Iugoslaviei, mai ales Turciei, inclusiv Uniunii 
Sovietice pe care doreau s-o atragă în “frontul păcii”. 

De la Roma, ataşatul militar român informa despre campania antifranceză, dar şi 
despre preocupările diplomaţiei italiene pentru începerea unor tratative cu Franţa spre a 
restabili pacea în Marea Mediterană, despre sprijinul oferit generalului Franco în cadrul 
războiului civil din Spania şi măsurile militare luate pentru a preveni o eventuală 
intervenție franceză în zonă, despre încercările de a se întări poziția Italiei în Europa 
Centrală, în special prin consolidarea legăturilor cu Ungaria, Iugoslavia şi Polonia şi prin 
ameliorarea raporturilor cu Bulgaria. În ceea ce priveşte România, ataşatul militar 
informa la 18 februarie 1939 că Italia dorea s-o cuprindă în „orbita politicii sale, atât 
pentru a-şi asigura un izvor bogat pentru materii prime“, cât şi, din punct de vedere 
politic, pentru mărirea prestigiului său în bazinul Dunării, prelungirea coordonatelor 
Axei şi constituirea unui grup de state condus de Italia . 

Fără îndoială unele din cele mai analitice rapoarte au fost întocmite de colonelul Titus 
Gârbea, ataşat militar în Germania, care a sesizat clar că scopul politicii germane îl 
constituia realizarea „hegemoniei“ în centrul şi estul Europei şi „unirea politică a blocu- 
lui german european“, fapt care însemna însă „dărâmarea tratatului de la Versailles“ şi 
obţinerea supremaţiei în lume în detrimentul Angliei. Deşi era convins că Reich-ul nu va 
recurge la război, Titus Gârbea aprecia că Polonia constituia numai unul din obiectivele 
succesive ale politicii germane în centrul şi sud-estul Europei“, că trebuia numai „o 
scânteie“ pentru declanşarea conflagrației europene din care Reich-ul avea toate şansele 
să fie înfrânt. 


Interesante informaţii a transmis şi ataşatul militar român de la Varşovia, care atrăgea 
atenția, în februarie 1939, că în pofida asigurărilor date de Berlin, Germania constituia 
un pericol permanent pentru Polonia, fapt receptat de altfel de diplomația poloneză şi 
manifestat prin neîncredere şi rezervă. În ceea ce priveşte raporturile polono-române se 
aprecia că interesele economice ale Germaniei şi Poloniei în Balcani se încrucişau peste 
România, ambele state făcând presiuni economice, militare sau politice şi neezitând să 
folosească Bulgaria ca instrument de presiune. 

Agravarea situației internaţionale a determinat ataşații militari români să fie foarte 
atenți în ceea ce priveşte analiza raporturilor dintre puterile europene şi să releve 
numeroase manifestări revizioniste din partea Germaniei, cu precădere, dar şi din partea 
Unigariei şi Bulgariei, care sperau în revizuirea tratatelor de la Trianon, respectiv de la 
Neuilly. 

Urmărind amândouă modificarea tratatelor pe care le încheiaseră la sfârşitul primului 
război mondial, Bulgaria şi Ungaria au întreţinut relații prieteneşti, mass-media bulgară 
acordând o atenţie deosebită împlinirii a 70 de ani de la naşterea amiralului Horthy, 
considerat a fi fost “omul puternic, politicianul prevăzător, un brav militar, care, unind 
poporul, a reuşit să-l scoată la liman, să-i redea puterile şi să-i înalțe numele în fața 
întregii lumi”. Cu acel prilej, ziarul “Slovo” nu scăpa prilejul, la 21 iunie 1938, să 
deplângă “cruzimea cu care a fost ciopârţit poporul ungar prin tratatul de la Trianon, care 
ca şi celelalte tratate de pace constituia modelul politicii nebune a învingătorilor”. Pe 
aceleaşi coordonate, pentru a slăbi solidaritatea alianțelor regionale din care făceau parte 
statele antirevizioniste vizate de politica revanşardă, în special România şi Cehoslovacia, 
presa bulgară a inclus numeroase articole privind “apropiata dezmembrare Micii 
Înţelegeri”, dar şi a Înelegerii Balcanice. 

În întâmpinarea aspirațiilor revizioniste presa bulgară a mai acordat o atenție deosebită 
minoritarilor bulgari din statele limitrofe, în special din Grecia şi din România, pentru 
care cerea „un alt regim“. Cu toate că guvernul român acordase deja „libertăți din cele 
mai largi populaţiei sale minoritare“, rapoartele ataşatului militar român la Sofia 
consemnau intensificarea „urii“ bulgarilor contra românilor, în pofida cenzurii aplicate 
de guvern. La 17 septembrie 1938, de exemplu, locotenent-colonelul I. Ionescu 
transmitea ce i se repeta mereu la Sofia: „Nu aşteptăm decât să fiți angajaţi în altă parte - 
spre a intra în Dobrogea şi a ne lua ceea ce ne-aţi răpit“. Mai mult, unii bulgari „cu 
oarecare răspundere în Bulgaria“, i-au spus că România ar face bine să restituie „cel 
puţin Cadrilaterul“. 

În acelaşi context în care se punea tot mai acut şi problema agresiunii asupra statului 
cehoslovac, presa bulgară aprecia că „nu există consideraţiuni morale care să ne facă să 
credem că revizuirea se va opri numai la Cehoslovacia“. Mai mult, ironizând intensa 
activitate antirevizionistă a marelui diplomat român Nicolae Titulescu, aceleaşi mijloace 
media bulgare întrebau: „Unde se ascunde acel faimos om de stat pe care occidentul îl 
proclamase Mare om de stat european şi care declarase că orice revizuire înseamnă 
război, lucru ce a făcut să râdă până şi pe bătrânul Masarik?. Să vină azi să vadă că 
evenimentele dovedesc tocmai contrariu: Apărarea tratatelor cu forţa înseamnă război şi 
ele nu mai sunt atât de sfinte şi inviolabile aşa cum au fost proclamate de el“. 

Agravarea situaţiei internaționale a determinat ataşaţii militari români să fie foarte 
atenți în ceea ce priveşte analiza raporturilor dintre puterile europene şi să releve 
numeroase manifestări revizioniste din parte Germaniei, cu precădere, dar şi din partea 
Ungariei şi Bulgariei, care sperau în revizuirea tratatelor de la Trianon, respectiv de la 
Neuilly. 

Urmărind amândouă modificarea tratatelor pe care le încheiaseră la sfârşitul primului 
război mondial, Bulgaria şi Ungaria au întreținut relații prieteneşti, mass-media bulgară 


acordând o atenție deosebită împlinirii a 70 de ani de la naşterea amiralului Horthy, 
considerat a fi fost „omul puternic, politicianul prevăzător, un brav militar, care, unind 
poporul, a reuşit să-l scoată la liman, să-i redea puterile şi să-i înalțe numele în faţa 
întregii lumi“ . Cu acel prilej, ziarul „Slovo“ nu scăpa prilejul, la 21 iunie 1938, să de- 
plângă „cruzimea cu care a fost ciopârțit poporul ungar prin tratatul de la Trianon, care 
ca şi celelalte tratate de pace constituia modelul politicii nebune a învingătorilor“ . Pe 
aceleaşi coordonate, pentru a slăbi solidaritatea alianțelor regionale din care făceau parte 
statele antirevizioniste vizate de politica revanşardă, în special România şi Cehoslovacia, 
presa bulgară a inclus numeroase articole privind „apropiata dezmembrare Micii Înţele- 
geri“, dar şi a Înţelegerii Balcanice. 

În întâmpinarea aspirațiilor revizioniste presa bulgară a mai acordat o atenţie 
deosebită minoritarilor bulgari din statele limitrofe, în special din Grecia şi din România, 
pentru care cerea „un alt regim“. Cu toate că guvernul român acordase deja „libertăţi din 
cele mai largi populaţiei sale minoritare“, rapoartele ataşatului militar român la Sofia 
consemnau intensificarea „urii“ bulgarilor contra românilor, în pofida cenzurii aplicate 
de guvern. La 17 septembrie 1938, de exemplu, locotenent-colonelul I. Ionescu 
transmitea ce i se repeta mereu la Sofia: „Nu aşteptăm decât să fiți angajaţi în altă parte - 
spre a intra în Dobrogea şi a ne lua ceea ce ne-aţi răpit“. Mai mult, unii bulgari „cu 
oarecare răspundere în Bulgaria“, i-au spus că România ar face bine să restituie „cel 
puţin Cadrilaterul“. 

În acelaşi context în care se punea tot mai acut şi problema agresiunii asupra statului 
cehoslovac, presa bulgară aprecia că „nu există consideraţiuni morale care să ne facă să 
credem că revizuirea se va opri numai la Cehoslovacia“ . Mai mult. ironizând intensa 
activitate antirevizionistă a marelui diplomat român Nicolae Titulescu, aceleaşi mijloace 
media bulgare întrebau: „Unde se ascunde acel faimos om de stat pe care occidentul îl 
proclamase Mare om de stat european şi care declarase că orice revizuire înseamnă 
război, lucru ce a făcut să râdă până şi pe bătrânul Masarik?. Să vină azi să vadă că 
evenimentele dovedesc tocmai contrariu: Apărarea tratatelor cu forța înseamnă război şi 
ele nu mai sunt atât de sfinte şi inviolabile aşa cum au fost proclamate de el“. 

Informând factorii de conducere de la Bucureşti despre manifestările revizioniste din 
țara vecină, ataşatul militar român concluziona: „Bulgaria nu va îndrăzni să-şi manifeste 
pretenţiile revizioniste faţă de noi, într-un mod agresiv sau eventual să ne atace, decât 
atunci când va fi absolut sigură de succes, adică atunci când România va fi angajată pe 
alte direcţii. Până atunci, ea va continua cu o propagandă revizionistă mai mult sau mai 
puțin fățişă şi mai generală, adică adresată în acelaşi timp tuturor vecinilor ei“. Aceste 
manifestări revizioniste aveau să fie confirmate în anii următori când Bulgaria avea să-şi 
împlinească revendicările teritoriale în dauna statelor vecine. 

Rapoarte asemănătoare, cu informaţii interesante despre viața politică, socială, 
economică şi militară au trimis la Bucureşti şi alți ataşaţi militari români, printre ei 
remarcându-se locotenent-colonelul Octav  Vorobchievici, acreditat în Spania şi 
Portugalia. 


Documentele publicate în volum provin din Arhiva Ministerului Apărării Naţionale, 
fiind reproduse aşa cum au fost redactate de ataşaţii militari, fără a se actualiza 
denumirea localităților sau completa prescurtările din text. 

12 martie 1938. Telegramă a ataşatului militar român la Roma despre precipitarea 
evenimentelor din Austria. 


Secret 


Telegramă 
Marelui Stat Major, Secţia a 2-a 


Roma 20, 19, 12, 13/00 

Precipitarea evenimentelor în Austria a produs impresiune profundă. Deocamdată 
nimic măsuri militare. 

Nr. 5 


Ataşatul militar român la Roma 
B.C. nr. 51091 din 12 martie 1938, ora 15,30 


A.M.R,, fond Marele Stat Major, Secţia a 2-a 
(inventar anexă), dosar nr. 813, f. 152. 


12 martie 1938. Telegramă a atașatului militar român la Belgrad despre poziția 
Iugoslaviei faţă de intrarea trupelor germane în Austria. 


Secret 


Telegramă 
Marelui Stat Major, Secţia a 2-a 


În legătură cu evenimentele din Austria, preşedintele Consiliului de Miniştri iugoslav 
comunicase azi de dimineaţă ministrului plenipotențiar român de la Belgrad că 
Iugoslavia nu ia nici o măsură de ordin militar. 

Luase numai măsurile pentru un control polițienesc ..... (aşa este în text — n.n.) 
internă la granița austriacă. 

Nr. 2.474 


Ataşatul militar român la Belgrad 
B.C. nr. 51092 din 12 martie 1938, ora 18,30 


A.M.R,, fond Marele Stat Major, Secţia a 2-a 
(inventar anexă), dosar nr. 813, f. 148. 


12 martie 1938. Telegramă a atașatului militar român la Praga privind pătrunderea 
trupelor germane în Austria. 


Secret 


Telegramă 
Marelui Stat Major, Secţia a 2-a 


Praga, 8 384 12/3 19, 10 

Sursa Marele Stat Major cehoslovac; 

Astăzi dimineață Divizia 3 motorizată germană a trecut graniţa austriacă. 
La ora 9 au trecut (prin — n.n.) Salzburg douăzeci auto trupe germane. 
Asemenea, douăzeci avioane distrugătoare deasupra Vienei. 

Marele Stat Major cehoslovac nu a luat nici o măsură. 

Nr. 25 


Ataşat militar român la Praga 
B.C. Nr. 51093 din 12 martie 1938, ora 19. 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 153. 


12 martie 1838. Telegramă a ataşatului militar român la Berlin privind intrarea 
trupelor germane în Austria. 


Secret 


Telegramă 
Marelui Stat Major, Secţia a 2-a 


Berlin 135 31 12/3 15,45 

Astăzi dimineaţă, ora 5, trupele germane au trecut granița austriacă. 
Hitler a plecat la Viena. 

(În — n.n.) Timpul absenței Göring (îl — n.n.) înlocuieşte pe Cancelar. 
Nr. 114 din 12 martie 


Ataşat militar român la Berlin 
B.C. Nr. 51094 din 12 martie 1938, ora 20,45 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 154. 


12 martie 1938. Telegramă a ataşatului militar român la Budapesta privind 
atitudinea Ungariei faţă de intrarea trupelor germane în Austria. 


Secret 


Telegramă 
Marelui Stat Major, Secţia a 2-a 


SS Budapesta 7043 87 12 2330 

La telegrama dvs. nr. 1521 şi 1522 raportez: 

1. Guvernul ungar a evitat inițial să ia atitudine hotărâtă; 

2. După-amiază a intervenit ca toată presa să aprobe teza germană. Se pare că Ungaria 

se orientează categoric către Germania. 

3. La frontiere nu s-au luat şi nu se intenţionează a se lua măsuri militare; s-a întărit 
numai poliţia şi jandarmeria. Frontierele cu Austria s-au închis, nu se mai acordă vize. 

4. Trupele din Budapesta au fost consemnate din motive politice interne. 

Nu s-au produs manifestații. 


Ataşatul militar român la Budapesta 
B.C. Nr. 51.096 din 13 martie 1938, ora 4,30 
Nr. 49 din 12 martie 1938 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 153. 


12 martie 1938. Telegramă a atașatului militar român la Berlin privind situaţia din 
Germania în urma invadării Austriei. 


Secret 


Telegramă 
Marelui Stat Major, Secţia a 2-a 


5 Berlin 9 4100 40 12 2330 

Întreaga Germanie linişte. 

Göring a asigurat pe ministrul plenipotenţiar cehoslovac că acțiunea actuală nu vizează 
Cehoslovacia. 

Generalul Reihenau, comandantul Armatei trecătoare Austria. 

Ribbentrop Anglia, încă Londra. 

Ataşatul militar român la Berlin 

Nr. 115 din 12 martie 1938 

B.C. Nr. 51097 din 13 martie 1938, ora 5,00 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 157. 


12 martie 1938. Telegramă a ataşatului militar român la Londra privind atitudinea 
Angliei față de evenimentele din Austria. 


Secret 


Telegramă 
Marele Stat Major, Secţia a 2-a 


London 1322 74 12 2222 

La ordinul dvs. nr. 1521; 

Nici o măsură militară sau economică nu a fost luată şi pentru moment nu sunt 
învederate astfel de măsuri. 

Acţiunea germană a produs mare consternare totuşi se păstrează mult calm. 

În afară de energica notă trimisă deja nu este de prevăzut nici un act politic de mare 
importanţă până luni. 

Italia a refuzat a se alătura demersului făcut de Anglia şi Franţa. 


Ataşatul militar român la Londra 
B.C. nr. 51095 din 13 martie 1938, ora 5,35 
Nr. 606 din 12 martie 1938 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 156. 


13 martie 1938. Telegramă a ataşatului militar român la Praga privind situaţia din 
Austria. 


Secret 


Telegramă 
Marelui Stat Major, Secţia a 2-a 


Praga 13 martie 1938, orele 19. 


1. Sursa Marele Stat Major cehoslovac; 

Trupele germane au intrat în Austria în trei grupe pe trei direcțiuni: Brener, Gratz şi 
Viena. 

Pe direcţiunea Viena este Divizia a 2-a Panzer şi nu a 3-a care, totuşi, a plecat din 
Berlin şi nu se ştie unde. 


10 


Alte trupe ce au pătruns: Divizia a 27-a şi una brigadă munte. 

Ieri dimineaţă au aterizat la Viena aproximativ 80 avioane cu un batalion. 

Marele Stat Major cehoslovac nu a luat măsuri speciale decât în alarmarea unităţilor de 
la graniţă. 

2. Sursa Marelui Stat Major; 
Încă acum câteva zile se întăreau în unele puncte trupele de graniţă de Cehoslovacia. 

3. Aici atitudinea calmă şi nici o măsură provocatoare iar guvernul a primit asigurări de 
la Berlin de neagresiune şi destindere faţă de Cehoslovacia. 

Trupele germane de graniță au avut ordin a nu se apropia mai mult de 15 km de granița 
cehoslovacă. 


Ataşatul militar român la Praga 
B.C. Nr. 51104 din 13 martie 1938, ora 21,15 
Nr. 27 (din — n.n.) 13 martie 1938 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 143. 


13 martie 1938. Telegramă a ataşatului militar român la Londra privind poziția 
adoptată de Anglia faţă de agresiunea Germaniei în Austria. 


Secret 


Telegramă 
Marelui Stat Major, Secţia a 2-a 


London, 13 martie 1938, orele 12,48 

Urmare la telegrama nr. 606/1938; 

Nimic militar sau economic. 

Ocupaţiunea Austriei pare acceptată. Guvernul ar fi declarat că va rămâne indiferent în 
cazul amenințării independenţei Cehoslovaciei. 

Discuţii ce urmau a avea loc cu Germania vor fi părăsite. 


Ataşatul Militar Londra 
Nr. 51103 din 13 martie 1938, ora 18,45 
Nr. 607 (din — n.n.) 13 martie 1938 
A.M.R,, fond Marele Stat Major, Secţia a 2-a 
(inventar anexă) dosar nr. 813, f. 162. 


10 


13 martie 1938. Telegramă a ataşatului militar român privind atitudinea Bulgariei 
faţă de evenimentele din Austria. 

Secret 


Telegramă 
Marelui Stat Major, Secţia a 2-a 


Sofia la 13 martie 1938, orele 12,40 

La telegrama d-voastră nr. 1521/1938, 

Până în prezent situația neschimbată. 

Intervenţia Germaniei în Austria este privită de guvern cu multă simpatie. 


Ataşatul militar Bulgaria 
B.C. Nr. 51101 din 13 martie 1938, ora 15. 
Nr. 6835 din 13 martie 1938. 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 160. 

13 martie 1938. Telegramă a ataşatului militar român la Varşovia privind atitudinea 
Poloniei față de intrarea trupelor germane în Austria. 


Secret 


Telegramă 
Marelui Stat Major, Secția a 2-a 


Varşovia la 13 martie 1938, ora 10,40 


La telegrama d-voastră nr. 1521/1938; 

Din punct de vedere oficial al guvernului polonez evenimentele Austriei erau de 
prevăzut. Vinovat a fost cancelarul care a grăbit plebiscitul şi a indispus Germania. 

Nu se prevăd complicațiuni internaționale deoarece trupele germane se vor retrage. 

Se priveşte cu indiferență situația grea a Cehoslovaciei. 

Opinia publică este însă impresionată. Nu s-a luat nici un fel de măsuri. 

Ataşatul militar Varşovia 

Nr. 873/13 martie 1938 

B.C. nr. 510909 din 13 martie 1938, ora 13,15 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 158. 

13 martie 1938. Notă telefonică a atașatului militar român la Belgrad privind poziția 
Iugoslaviei faţă de criza austriacă. 


Notă telefonică 


La ordinul d-voastră nr. 1521/1938; 

1. Ieri seară am avut o convorbire cu şeful Marelui Stat Major iugoslav. Domnia sa şi-a 
manifestat îngrijorarea față cu evenimentele petrecute, arătând că Iugoslavia nu poate 
acționa sub nici o formă cât timp Anglia nu acţionează iar Franţa în situaţia actuală 
internă nu poate lua nici o hotărâre. Faţă de această neaşteptată atitudine din partea 
acestor două ţări Iugoslavia nu poate decât să stea în rezervă. A adăugat de asemenea că 
atitudinea Iugoslaviei mai este impusă şi de faptul că italienii acceptă astăzi Anschluss- 
ul. Această atitudine a Italiei este viu comentată şi dă foarte mult de gândit deoarece se 
crede că acțiunea Germaniei în Austria a fost făcută cu aprobarea italienilor care probabil 
că au în schimb promisiunea germanilor de a sprijini în viitor un nou obiectiv politic al 
lor. 

Iugoslavilor le este teamă ca acest acord germano-italian să nu fie făcut în paguba lor. 
Faţă de această situaţie generală mi-a declarat că nu a luat nici o măsură de ordin militar. 

S-au dat astăzi instrucțiuni unităţilor de grăniceri, de jandarmi şi de poliţie de la 
frontiera austriacă să colaboreze mai intensiv pentru paza frontierei. 

Nu s-a făcut nici o deplasare de unități spre graniță, nici o întărire de efective a 
acoperirii spre Austria, nici nu intenționează să se cheme vreun contingent sub arme. 

Generalul socoteşte că atâta timp cât marile puteri nu intervin, aceste măsuri sunt 
inutile şi pot da loc la complicaţiuni. 

Mi-a adăugat că numai în cazul când iugoslavii vor fi atacați de trupele germane, vor 
acționa cu forța. 

Mai departe, nu s-a ferit să-mi afirme că astăzi situaţia lugoslaviei este mult mai grea 
decât a noastră. 

2. Informaţiile verificate arată că ieri seară s-au produs două incidente la Maribor 
(Slovenia): 

a. Doi mecanici austriaci care au condus un tren din Austria în lugoslavia au sosit la 
Maribor cu maşina decorată cu drapelul hitlerist. Jandarmii iugoslavi i-au obligat să 
scoată drapelele; aceştia au refuzat şi au fost arestaţi. În cursul nopții intervenind 
Legaţiunea austriacă Belgrad, mecanicii au fost eliberați. 

b. Au fost arestaţi, tot la Maribor, un grup de studenţi germani care au făcut propagandă 
hitleristă. Există o mare îngrijare ca aceste incidente să nu producă în viitor o mişcare 
favorabilă Germaniei în Slovenia şi Croaţia. 


Ataşatul militar român Belgrad 
B.C. nr. 51098 din 13 martie 1938, orele 13 
Nr. 2475 din 13 martie 1938 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 149. 


13 


13 martie 1938. Raport al ataşatului militar romşn la Belgrad, locotenent-colonel 
Gheorghe Popescu, referitor la situația din lugoslavia în urma ocupării Austriei de către 
Germania. 


Ataşaţii militar transmit ... (1938-1944), vol. I, 
Editura Europa Nova, Bucureşti, 2001, p. 14-15 
(în continuare se va cita A.M.T, vol. I) 


13 


14 martie 1938. Telegramă a ataşatului militar român la Belgrad privind atitudinea 
Iugoslaviei faţă de evenimentele din Austria. 


Secret 


Telegramă 
Marele Stat Major, Secţia a 2-a 


Belgrad la 14 martie 1938, orele 12,30 

Am onoare a raporta: 

1. Nici o nouă măsură nu a fost luată de guvern. Ministrul de Război iugoslav a 
completat ieri instrucţiunile date organelor de frontieră în sensul că la sosirea trupelor 
germane pe graniţa austriacă-iugoslavă, atât poliția iugoslavă cât şi grănicerii şi 
jandarmii să aibă o atitudine amicală faţă de ele, considerând unitățile germane ca trupe 
amice. 

2. Până acum nu au sosit la graniţă unitățile germane. 

3. În țară este linişte, însă se priveşte situaţia cu mare îngrijorare pentru viitor. 

4. Şeful Secţiei de operaţii, generalul Jancovici, în o conversaţiune care am avut-o 
astăzi cu el nu s-a sfiit să-mi spună că de acum ieşirea germanilor la Marea Adriatică nu 
mai poate fi oprită şi iugoslavii vor trebui să accepte în viitor această soluție. A adăugat, 
referindu-se la Franţa, cât de bine au procedat ei în trecut, când au refuzat încheierea 
pactului de neagresiune propus de francezi, care i-ar fi împiedicat în viitor să ia altă 
atitudine şi în schimb i-ar fi legat de Franţa, care după el astăzi şi pentru câtva timp nu 
mai reprezintă o forță politică şi militară a unei mari puteri. 

Impresiunea mea este că iugoslavii se găsesc acum la o apropiere mai strânsă de 
germani, transformând amiciţia existentă în convenţiuni politice şi militare. 


Ataşatul militar român Belgrad 
Nr. 2476 
B.C. nr. 51110 din 14 martie 1938, ora 16,45 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 150. 

14 martie 1938. Raport al ataşatului militar român la Berlin privind pregătirea 
plebiscitului din Austria. 


Ataşatul Militar la Berlin 
către 
Marele Stat Major, Secţia a 2-a 
Bucureşti 


Am onoarea a înainta alăturat ziarul „Das 12 Uhr Blatt“ din 14 martie 1938, cuprinzând 
proclamaţiile referitoare la alipirea Austriei. 

Timpul scurt până la plecarea curierului diplomatic ocazional nu-mi permite să fac 
traducerile necesare. 

Totodată raportez următoarele: 

1. Domnul Biirchel, numit comisar al Austriei (komissarischer Leiter) şi însărcinat cu 
organizarea plebiscitului, este acela care a organizat, cu succesul cunoscut, plebiscitul 
Saarului. 

2. Pentru plebiscitul de la 10 aprilie se iau măsuri pentru a fi astfel organizat încât 
rezultatele să fie din cele mai strălucite, şi să se evite orice dezordini sau voci contra. 

3. Până la ora actuală, din informaţiile ce posed, trupele germane aflate în Austria sunt: 

- Diviziile 2 şi 3 blindate, organizate pe picior de război (de altfel efectivele aflate 
anterior în aceste divizii se apropiau de cele corespunzătoare formațiunilor mobilizate). 

- Unităţi semimobilizate din corpurile VII şi XII armată, în mare parte transportate în 
autocamioane. 

- Regimentul SS (Leibstandarte Regiment) regiment de gardă al Fiihrerului. 

- Circa 400 avioane militare. 

Urmăresc mai departe precizarea forțelor aflate în Austria. 


Ataşat militar, 
Colonel Petre Antonescu 


A.M.R,, fond Marele Stat Major, Secţia a 2-a 
(inventar anexă) dosar nr. 813, f. 120-121. 

14 martie 1938. Telegramă a ataşatului militar român la Paris privind poziţia Franţei 
faţă de evenimentele din Austria. 
Secret 


Telegramă 
Marelui Stat Major, Secţia a 2-a 


Paris, 14 martie 1938, orele 16,10 

La telegrama dvoastră nr. 1521/1938; 

Din cauza crizei de guvern măsurile au întâmpinat dificultăți. Noul guvern consideră 
situaţia politică externă destul de gravă. 

Nu se mai contează pe concursul Italiei. 

Măsurile politice: 

Protest comun cu Anglia la Berlin contra ocupării Austriei. Fac eforturi să convingă 
Anglia pentru a para împreună o eventuală violare a Cehoslovaciei sau altor state. 

Legaţiunea română Paris a trimis detalii politice Ministrului de Externe. 

Măsuri militare: 

Suspendă permisiunile şi consemnat trupele garnizoanelor frontiera de Est. 

Impresiunea noastră: 

Nu se iau alte măsuri militare deoarece Austria nu cere ajutor. 


Ataşatul militar român Paris 

Nr. 515/14 martie 1938 

B.C. nr. 51113 din 14 martie 1938, ora 22. 
A.M.R,, fond Marele Stat Major, Secţia a 2-a 

(inventar anexă) dosar nr. 813, f. 141. 

14 martie 1938. Raport al ataşatului militar român la Varşovia privind poziția 

Poloniei față de evenimentele din Austria. 


Secret 


Telegramă 
Marelui Stat Major, Secţia a 2-a 


Ss Warszawa Szeabgl, 809 29/31 14/3 10.05. 
Atitudinea guvernului polonez neschimbată. 


Presa oficială de astăzi repetă că pacea nu este ameninţată. 


Ataşatul militar la Varşovia 
Nr. 877 


A.M.R,, fond Marele Stat Major, Secţia a 2-a 
(inventar anexă), dosar nr. 813, f. 144. 

14 martie 1938. Raport al ajutorului de ataşat militar român la Londra privind 
atitudinea guvernului englez faţă de situația din Austria. 

Nr. 609 
14 martie 1938 
Ataşatul Militar Londra 
către 
Marele Stat Major, Secţia a 2-a 


Asupra evenimentelor din Austria am onoarea a raporta dvs. următoarele: 

În ziua de 11 martie, ministrul de Externe german — domnul von Ribbentrop — care 
era la Londra pentru a prezenta scrisorile sale de rechemare, a fost invitat la un banchet, 
la prânz, de primul ministru englez, domnul N. Chamberlain. 

Deşi situația în Austria era încordată, chiar în timpul mesei domnul Chamberlain a 
primit numeroase telegrame, totuşi nu s-a discutat nimic asupra acestei chestiuni. 

Abia după terminarea banchetului, într-o convorbire de 20 minute între von Ribbentrop, 
lordul Halifax şi premierul britanic, acesta din urmă a comunicat ministrului german 
dorința Angliei ca Germania să nu se amestece în afacerile interne ale Austriei. 

Răspunsul a fost dat prin trecerea frontierei austriece de către trupele germane. 

În faţa acestei situaţii, Anglia, de comun acord cu Franţa — ale căror ministere de 
externe au fost în continuă legătură — au trimis la Berlin o notă de protest redactată în 
termeni foarte energici. 

Italia, solicitată să se asocieze acestei note, a refuzat, deoarece menţinerea — pentru un 
moment a axei Berlin — Roma este o armă pe care guvernul italian crede că o va putea 
specula în tratativele cu Anglia. 


Nota anglo-franceză a fost calificată la Berlin ca „venind cu 20 ani prea târziu“ şi 
urmarea se cunoaşte: ocuparea completă a Austriei şi încorporarea ei la Reich-ul german 
ca o provincie a acestuia. 

Deşi acest fapt a produs o mare consternare aici, deşi s-au făcut (în ziua de 13 martie) 
manifestații foarte mari (circa 100000 oameni) contra Germaniei şi a domnului 
Chamberlain, totuşi cercurile conducătoare au păstrat un calm desăvârşit. 

Credincios declaraţiunilor făcute de către Sir John Simon în Camera Comunelor la 21 
februarie a.c., după care Anglia „nu are nici o obligațiune specială față de Austria, decât 
în cadrul îndatoririlor pe care le au toate celelalte state membre ale Societăţii Naţiunilor“ 
(a se vedea Buletinul de informaţii înaintat dvs. cu nr. 159011938) guvernul englez a 
rămas — cel puţin în aparență — indiferent în faţa actului german şi nici o măsură 
militară sau economică nu a fost luată. 

Cercurile autorizate afirmă că ocuparea Austriei poate fi considerată ca acceptată 
deoarece Anglia este de părere că: 

— aceasta este o problemă internă germană; 

— Austria a dorit acest lucru, fapt dovedit cu prisosinţă atât de faptul că trupele 
germane nu au întâmpinat nici măcar o rezistenţă de principiu, cât şi de primirea 
entuziastă făcută trupei şi Fiihrer-ului Germaniei; 

— cercurile financiare din City care conduc — în majoritatea cazurilor — politica 
externă a Angliei ar fi contra oricărei intervenţii în chestiunea austriacă. 

Aceleaşi cercuri autorizate afirmau că măsurile politice şi militare ale Angliei vor fi 
următoarele: 

— amânarea fără termen a discuţiilor ce trebuiau să aibă loc între Anglia şi Germania şi 
care ar fi vizat o îmbunătăţire a raporturilor între cele două ţări, 

— crearea unei bariere antigermane înapoia Reich-ului, 

— adoptarea unei atitudini energice în ceea ce priveşte independenţa Cehoslovaciei, 

— o reactivare a programului de înarmare. 

Discursul domnului N. Chamberlain în Camera Comunelor era aşteptat cu mare 
nerăbdare. 

În după-amiaza de 14 martie a.c. la Camera Comunelor a luat cuvântul domnul N. 
Chamberlain. 

Discursul primului ministru este considerat ca foarte slab. 

Primul-ministru s-a mărginit să: 

— arate situația, 

— considere acest lucru ca un lucru deja îndeplinit regretând numai „metoda violentă“ 
adoptată de Germania, 
vreme, 

— arate că independenţa Cehoslovaciei nu va lăsa Anglia indiferentă, 

— afirme că în câteva zile va prezenta Camerei un nou proiect de înarmarea Angliei. 

Discursul a lăsat o penibilă impresie şi este socotit că va da o nouă impulsiune politicii 
imperialiste germane. 


Ataşatul militar ajutor Londra, 
Căpitan Gh. Iliescu 


A.M.R,, fond Marele Stat Major, Secţia a 2-a 
(inventar anexă), dosar nr. 813, f. 992-994. 

15 martie 1938. Telegramă a ataşatului militar român la Paris privind atitudinea 
Franţei față de evenimentele din Austria. 


Secret 


Telegramă 
Marelui Stat Major, Secţia a 2-a Informaţii 


Paris la 15 martie 1938, orele 0001 

La ordinul dumneavoastră nr. 1 521/1938; 

Din întrevederea cu Marele Stat Major francez rezultă: 

1. Confirmă în totul cele raportate cu nr. 415. 

2. Invaziunea în Austria era hotărâtă din ziua în care Hitler a obținut numirea în Austria 
a miniştrilor nazişti şi când a eliminat pe şefii militari de opinii contrare. 

3. Criza de guvern din Franţa a uşurat alegerea ministerului invaziunii în Austria. 

Idem toată conjunctura internațională actuală: Anglia care nu este gata de război şi nu 
înclină spre o intervenţie fermă, Rusia care astăzi contează mai puţin ca oricând din 
cauza situaţiei interne etc. 

4. Pare că Germania va continua programul de cucerire. Nu este deci exclus în 
continuare o invaziune a Cehoslovaciei, profitând astfel de prezenta situație oportună şi 
de consensul dat în prezent de Italia. 

5. În rezumat: 

În Franța deocamdată problema prezintă un interes aproape exclusiv politic, iar 
guvernul încă nu a spus ultimul cuvânt. 

6. Dacă Germania va ataca Cehoslovacia, chestiunea ar lua alt aspect din cauza 
tratatului francezo-cehoslovac a cărui aplicare ar fi hotărâtă numai de guvern. 

Ataşatul militar Paris 


Nr. 418 
15 martie 1938 
B.C. nr. 51120 din 15 martie 1938, orele 12,45. 


A.M.R,, fond Marele Stat Major, Secţia a 2-a 
(inventar anexă), dosar nr. 813, f. 142. 


15 martie 1938. Raport întocmit de ataşatul militar romşn la Paris referitor la poziția 
țărilor occidentale faţă de ocuparea Austriei de către Germania. 


A.M.T., vol. I, p. 15-16 

18 martie 1938. Telegramă a ataşatului militar român la Viena, privind situația 
trupelor germane în Austria. 


Secret 


Telegramă 
Marelui Stat Major, Secția a 2-a 


Viena, 18 martie 1938, orele 13,50 

Germania dispune în Austria de: 

La Viena: Comandamentul Armatei a 8-a, comandamentul Corpului Motorizat cu 
Divizia a 2-a blindată, Corpul 7 armată cu Divizia a 27-a, trupele Diviziei a 11-a, a 2-a, 
Regimentul Antiaerian, 400 avioane; 

La Linz: Corpul 13 Armată cu trupele din Diviziile a S-a, a 10-a şi a 17-a; 

La Salzburg: Una brigadă Munte; 

La Graz: Divizia a 3-a blindată. 

Efectivul total 100000 oameni. 

Misiuni străine rămân până după plebiscit. 


Ataşatul militar la Viena 
Nr. 2 din 18 martie 1938 


A.M.R., fond Marele Stat Major, Secția a 2-a 
(inventar anexă), dosar nr. 813, f. 99/7. 

19 martie 1938. Raport al ataşatului militar român la Berlin privind forțele germane 
care au pătruns în Austria. 


Legiunea Regală a României în Germania 
Biroul Ataşatului Militar 


Ataşatul Militar la Berlin 
către 
Marele Stat Major, Secţia a II-a 
Bucureşti 


Urmare la nr. 117 din 14 martie 1938; 

Am onoarea a raporta următoarele: 

1. Forţele Germane aflate în Austria au fost — în ordinea în care au executat invazia — 
împărțite în două eşaloane: 

— Eşalonul I: 

— Divizia 10 (de la Regensburg) 

— Brigada de Munte 

— Divizia a 2-a blindată, întărită cu elemente de la Divizia a 3-a blindată 

— Regimentul „General Göring“ de paraşutişti cu 80 ofiţeri şi 700 oameni. 

— Eşalonul II: 

— Restul corpului VII şi XIII A 

— Divizia 1 şi 2 blindate 

— Regimentul 14 Infanterie de la Konstanz (al Corpului V armată) 

— Aeronautică; 

— Escadra 154 de bombardament cu grupurile 1, 2, 3 şi 4. 

— Grupul II din Escadrila 355 bombardament 

— 1 grupă vânătoare cu avioane „B.F. 109“ 

— 2 escadrile recunoaştere 

— [Regimentul 13 artilerie antiaeriană. 

— 1 Detaşament transmisiuni aero. 

Forţele terestre cu organizarea din timp de pace, dar cu efective întărite, care în unele 
unităţi întreceau pe cele de război chiar. 

Mare parte din infanterie a făcut marşul în autocamioane rechiziționate în noaptea de 
11 la 12 în Bavaria de Sud. 

Comanda directă a unităţilor Eşalonului I a avut-o generalul Reichenau, comandantul 
Grupului 4 armată, iar comanda superioară a tuturor forțelor, generalul Bock, 
comandantul Grupului 3 armată. 

Primul eşalon, precedat şi însoţit de aviaţie, a avut drept obiectiv Viena, în timp ce 
eşalonul II, care-i urma, ocupa succesiv localitățile austriece odată cu formațiuni de S S 
şi S A şi polițienești. 

Din informaţiunile ce posed până în prezent, în Austria se vor forma două corpuri de 
armată. 

Faptul că Comandamentul trupelor din Austria a fost numit Armata VIII, îl datoresc 
aceleia că — şi aceasta este foarte probabil — corpurile de armată din Germania vor fi 
grupate câte două în câte o armată; având deja 14 corpuri de armtă, ar însemna crearea a 
7 armate (I-VII) iar a VIII-a în Austria. 

Pentru moment, unitățile militare austriece sunt în curs de deplasare în Bavaria în 
cazărmile corpurilor VII şi XIII armată trecute în Austria, ceea ce însemnează o separare 
a poporului austriac de armata sa şi o capturare a armatei austriece, pentru a se asigura o 
garanţie contra vreunei intervenţii de forță exterioare. 

Faptul că comanda superioară s-a încredinţat generalului von Bock, deşi generalul von 
Reichenau este persoana cea mai agreată şi sigură a regimului, îl explică prin aceea că 
generalului von Reichenau i se rezervă un post mai înalt. 

2. Ataşatul militar englez din Berlin, constatând că la Berlin nu poate avea o orientare 
sigură asupra evenimentelor, din noaptea de la 11 la 12 martie, a plecat în dimineaţa de 
12 martie cu automobilul prin Cehoslovacia în Austria, unde a rămas zilele de 12, 13 şi 
14 martie, atât în Viena cât şi în alte localități. Impresia domniei sale este că entuziasmul 
redus prin radio a fost o înscenare, pentru că aspectul localităţilor în zilele acelea era de o 
vădită teamă şi descurajare; străzi întregi erau ocupate de şcoli şi, în afară de profesoriii 
lor, nu se vedea nici o persoană matură; faptul că Fiihrerul a dat decretele cunoscute din 
Linz — în loc de Viena cum era hotărât, se explică prin aceea că deplasarea sa în ziua de 
13 martie la Viena ar fi fost riscantă. 

3. Într-o convorbire amicală avută cu generalul Marras, ataşatul militar italian la Berlin, 
domnia sa mi-a spus că a fost surprins de desfăşurarea evenimentelor din Austria şi a 
adăugat că „situația creată este tristă“. 


Ataşat militar, 
Colonel Petre Antonescu 


A.M.R,, fond Marele Stat Major, Secţia a 2-a 
(inventar anexă), dosar nr. 813, f. 85-87. 

29 martie 1938. Raport al ataşatului militar român la Viena privind pătrunderea 
germană în Austria. 


Ataşatul militar român din Viena 
Secret 
Nr. 1642 din 19 martie 1938 


Ataşatul militar român din Viena 
către 
Marele Stat Major, Secţia a 2-a 
Bucureşti 


La nr. 33143 937-8, am onoare a raporta: 

A. Ocuparea Austriei de către trupele germane se pare că a fost o operaţiune 
improvizată, iar nu pregătită mai di 
inte. 

În adevăr: trupele care au luat parte la această operaţiune au trebuit să facă marşuri 
extrem de lungi şi obositoare. 

Astfel, trupele motorizate au făcut zilnic 400 km, iar infanteria etape până la 65 km, în 
regiuni muntoase şi pe alocuri acoperite de zăpadă. O operaţiune organizată din timp ar fi 
evitat aceste oboseli. 

Trupele au sosit cu efectivele de care dispuneau în cazărmi, deci reduse. Ulterior, au 
început a fi întărite prin rezervişti. 

Marile unități nu dispuneau decât în parte de unitățile lor organice; în general, au fost 
completate cu trupe care până atunci intraseră în compunerea altor mari unități, rămase 
în Germania. 

Trupele, după ajungerea lor în Austria, au fost în continuă deplasare până să se ajungă 
la un dispozitiv mai mult sau mai puțin definitiv. 

De altfel, generalul Muff (fostul ataşat militar german la Viena) a declarat ataşatului 
militar francez că generalul von Bock, comandantul Armatei a VIII-a, n-ar fi dispus 
decât de 48 ore pentru organizarea operaţiunii de ocupare a Austriei. 

B. În prezent, forţele de care dispun germanii în Austria ar fi dislocate astfel: (5 

C. În ziua de 24 martie a defilat în Viena, în fața generalului von Bock, Divizia 10. 
Ziarele afirmă că această defilare a avut loc ca o recompensă pentru această divizie care 
a făcut cele mai grele marşuri în timpul operațiunilor pentru ocuparea Austriei. 

Cu această ocaziune am putut observa: 

— Efectivele companiilor, circa 70 oameni. (ținând seama şi de oamenii lăsați în 
cantonamente (bolnavi etc.), efectivul maximum al unei companii ar putea fi de circa 100 
oameni. 

— Fiecare regiment dispunea de o companie de mitraliere antiaeriene a 12 piese (câte 
două piese jumelate) pe trăsuri, precum şi de o companie de mortiere de 6 piese. 

— Ca artilerie, 1 regiment de cîmp a 3 divizioane (a două baterii) şi un regiment greu a 
două divizioane (un divizion calibru 105 şi altul calibru 150). 

D. Dintre ultimele manifestări politice o importanță deosebită prezintă discursurile 
plebiscitare ținute de feldmareşalul Göring şi Dr. Goebels. 

Din discursul feldmareşalului Göring este de reţinut în special programul de redresare a 
Austriei şi mai ales partea privitoare la înarmare. Pe baza acestui program, fabrica de 
avioane de la Wiener Neustadt a şi început a fi transformată în vederea măririi 
producţiei. 

În acest scop, au fost angaj aţi încă 1000 lucrători specialişti. 

Discursul domnului Goebels, a avut un caracter mai mult electoral, totul referindu-se la 
o polemică împotriva Franţei şi Angliei, contra legitimiştilor, contra preoţilor, a evreilor, 
a tratatelor şi în sfîrşit împotriva fostului regim austriac. 


Ataşatul militar român din Viena 
A.M.R,, fond Marele Stat Major, Secţia a 2-a 
(inventar anexă) dosar nr. 813, f. 55-60. 

29 iunie 1938. Buletin de informaţii al ataşatului militar român la Sofia privind 
situația internă din Bulgaria. 


! În continuare este prezentată dislocarea trupelor în Austria, conform informaţiilor deținute de ataşatul 
militar român. Nu se publică. 

Marele Stat Major 
Ataşatul militar la Sofia 
Sofia, 29 iunie 1938 


Buletin de informații 
pe luna iunie 1938 


Sofia, 29 iunie 1938 
I. Situaţia politică 


A. Situaţia internă 

A fost dominată în ultimul timp de lucrările noului Parlament bulgar. 

Într-adevăr, la 22 mai a.c., s-a deschis cu fastul obişnuit, Sobrania bulgară (Camera 
deputaţilor) de către Regele Boris III, care a pronunţat discursul prevăzut în Anexa nr. T. 

Noua Sobranie prezintă următoarele caracteristici față de celelalte, de până acum: 

1. Numărul deputaților 

A fost redus la 160, ceea ce revine, un deputat la 39500 locuitori, lucru criticat 
vehement de opoziție, care acuză guvernul că ar fi violat Constituția, unde se prevede un 
deputat la 20000 locuitori. 

2. Obligațiunile impuse candidaților, care au fost siliți să dea o declarație prin care să 
arate că nu aparțin nici unui partid sau organizație politică interzise de lege, că nu sunt 
animați de idei comuniste, anarhiste sau subversive şi că nu vor apăra în Sobranie 
interese de clasă sau alte interese, decât cele generale ale Statului. 

Cu excepția vechiului „leader“ agrarian Dumitru Draghiev, toți şefii de partide, fără 
nici o excepție, de la extrema dreaptă până la extrema stângă, au declarat solemn că nu 
aparțin nici unui partid politic. 

3. O altă caracteristică este aceea că legea electorală nu a îngăduit ca o propagandă 
electorală să fie făcută de alte persoane în afară de candidați. 

Această măsură a dezavantajat foarte mult partidele burgheze, favorizând în schimb 
partidul comunist, care, grație postului de radio Moscova, dădea de trei ori pe săptămână 
directive comuniste. 

Autoritățile, neîngăduind această propagandă comunistă şi-au schimbat tactica de luptă, 
ajutând în primul rând pe solişti şi apoi partidele democratice, în lupta dusă. 

Aşa se explică de altfel, succesul aproape inexistentului partid socialist, care a obținut 
şapte locuri în Sobranie. 

În urma eforturilor depuse de către guvern, situația Sobraniei la finele lunii iunie este 
următoarea: 

— Majoritari: 99 

— Opoziţie: 58, 
ţinîndu-se seama că până acum au fost invalidaţi 3 deputaţi comunişti, din cei 5 prevăzuţi 
a fi invalidați. 

Cu ocazia dezbaterilor pentru răspunsul la mesaj, al cărui proiect de răspuns se găseşte 
în anexa nr. 2 opoziţia a declarat că se retrage de la aceste dezbateri, în semn de protest 
faţă de regimul pe care guvernul, prin Biroul Sobraniei, înţelege să i-l aplice. 


? Anexele nu se publică. 

În urma acestei declaraţii-protest, întreaga opoziție (cu excepția a 5 deputați, în frunte 
cu profesorul (Eankov), s-a retras, redactând un proiect de răspuns la mesaj independent 
de acel al majorităţii. 

În acest proiect de răspuns, opoziţia critică în termeni foarte aspri felul în care 
Guvernul a făcut alegerile. 

În domeniul politicii externe răspunsul la mesaj constată faptul că pactul cu Iugoslavia 
nu a rezolvat toate problemele politice şi economice care interesează cele două țări. 

Se adaugă că scopul principal al politicii externe bulgare este de a păstra independența 
țării şi a apăra minoritățile bulgare. 

Regretând că până în prezent guvernul nu a expus Sobraniei programul viitoarei sale 
activități, opoziţia supune Regelui mai multe proiecte de legi, printre care şi acela al 
apărării Constituţiei. 

În fine, după ce condamnă amestecul armatei în viața politică, reprezentanții opoziţiei 
cer abolirea legilor care sunt contra Constituţiei. 

Pentru a înmâna acest răspuns, opoziţia a cerut regelui o audienţă, care — după unele 
ştiri ce deţin — ar fi refuzat să o acorde. 

Printre discursurile rostite cu ocazia dezbaterilor pentru răspunsul la mesaj, menţionez 
pe acela al deputatului profesor Ţankov care, după ce face un istoric al situațiilor de la 19 
mai 1934 şi 21 aprilie 1935, arată care este situația actuală din Europa. 

Ocupându-se de regimurile dictatoriale şi democratice, el este de părere că la slavi, care 
sunt un popor fără tradiţii şi care nu pot respecta pe conducătorii lor, dictatura nu poate 
prinde. 

El cere respectarea în totul a Constituţiei şi dacă va fi nevoie de oarecare schimbări, ele 
trebuie făcute cu asentimentul întregului popor. Este de părere că partidele politice nu 
trebuie să dispară. 

Referindu-se la tratatele de pace, el spune că acestea conţin toate pericolele pentru un 
nou război. 

Situaţia internaţională este atât de grea, încât se abţine a spune ceva, pentru a nu atinge 
siguranța Bulgariei. 

Salută cu bucurie pactul bulgaro-iugoslav şi doreşte aplanarea eventualelor chestiuni în 
mod frățesc. 

Este de părere că cea mai bună politică externă a Bulgariei este aceea de răbdare şi 
expectativă. 

B. Situaţia externă 

I. Relaţiile bulgaro-iugoslave 

Cu toate vizitele oficiale şi mai ales particulare pe care şi le fac reciproc, atât bulgarii 
cât şi iugoslavii, se pare totuşi că pactul de amiciţie perpetuă între aceste două state, nu 
este unanim aprobat în Bulgaria. 

În susţinerea acestei păreri, semnalez următoarele: 

a) Cu ocazia deschiderii Sobraniei, atunci când regele Boris a amintit de acest pact s-a 
remarcat cu multă surprindere, faptul că aproape nici un membru al opoziției nu a 
aplaudat acest pasaj. 

b) În proiectul de răspuns la mesaj redactat de opoziție se constată că „pactul bulgaro- 
iugoslav nu a rezolvat toate problemele politico-economice care interesează cele două 
tări“. 

În viitor, voi urmări cu deosebită sîrguință toate manifestările pro sau contra acestui 
pact. 

II. Relaţiile ungaro-bulgare 

Cu ocazia celei de a 70-a aniversări a lui Horthy, regentul Ungariei, a apărut în ziarul 

local „Slovo“ din 21 iunie a.c. următorul articol, pe care-l redau în traducere: 

«Sărbătoarea lui Horthy 

Alaltăieri s-a sărbătorit a 70-a aniversare a lui Horthy. În întreaga Ungarie, precum şi în 
afară de ea, acestei marcante persoane i s-a dat respectul cuvenit. El este acela care s-a 
aşezat în fruntea unui popor, care, distrus de război, luptă eroic să-şi asigure locul său 
sub soare. 

Cu toţii ştim cu ce cruzime a fost ciopîrțit acest popor prin tratatul de la Trianon, care, 
ca şi celelalte tratate de pace, este modelul politicii nebune a învingătorilor. 

Abia ieşită din război, cu corpul însângerat, Ungaria trebuie să treacă şi printr-o 
revoluţie bolşevică ce a distrus destule bogății morale şi materiale ale acestei țări. 

Mai presus de toate, ea a trebuit să încerce şi spaima unei invazii străine. 

Tocmai în aceste timpuri grele, națiunea şi-a găsit omul puternic, politicianul 
prevăzător, un brav militar, care, unind poporul, a reuşit să-l scoată la liman, să-i redea 
puterile de luptă şi să-i înalțe numele în fața lumii întregi. 

Astăzi, Ungaria se bucură de simpatiile întregii lumi civilizate, iar cauza ei este aproape 
cîştigată moralmente. 

Astăzi, nimeni nu neagă poporului ungar dreptul de a trăi inpendent. Toți recunosc că 
acest nobil popor, care a salvat creştinismul de invaziunile străine, a fost nedreptăţit. 

Dacă poporul unguresc a reuşit să depoziteze mult material moral, aceasta se datoreşte 
Regentului Horthy care, cu înțelepciune şi destoinicie conduce poporul său. 

Soarta Bulgariei este la fel cu cea a Ungariei şi face ca simpatiile exprimate din partea 
Bulgariei să fie dintre cele mai cordiale.» 

III. Chestiunea minorităţilor 

În ultimul timp au apărut în presa bulgară o serie de articole relative la minoritarii 
bulgari din ţările limitrofe, în special România şi Grecia, pentru care cer un nou regim. 

Asupra acestei chestiuni voi înainta ulterior un raport special. 

IV. Păreri bulgare asupra Micii Înţelegeri 

Redau în traducere următorul articol apărut în ziarul bulgar „Rusenska Poşta“, în luna 
mai a.c. 

«Apropiata dezmembrare a Micii Înţelegeri. Iugoslavia renunță să dea sprijinul său 
României sau Cehoslovaciei. 

Sinaia. Guverul român a căutat să dea o mare însemnătate întâlnirilor din anul acesta 
ale Micii Înţelegeri, aranjând mari recepții şi mese bogate, nu numai celor doi delegați ai 
Iugoslaviei şi Cehoslovaciei, ci şi tuturor diplomaților străini acreditaţi la Bucureşti. 

Afară de aceasta, chiar regele a venit la Sinaia pentru a primi de domnii Stoiadinovici şi 
Krofta. 

Conferința celor trei state ale Micii Înțelegeri însă nu se poate lăuda anul acesta cu un 
mare succes diplomatic. 

Din contră, după cum se află dintr-o sursă apropiată de cercurile oficiale, în şedinţa de 
ieri a Conferinței, au avut loc dezbateri animate, ieşind la iveală diferențele între 
Iugoslavia, România şi Cehoslovacia. 

Domnul Stoiadinovici care este un mare adversar al unei colaborări cu Rusia Sovietică 
şi pentru o colaborare cu Germania, a declarat că Iugoslavia nu-şi ia angajamentul să dea 
vreun soldat pentru apărarea Cehoslovaciei şi României, dacă aceste două ţări vor fi 
atacate. 

Acesta a mai declarat că Iugoslavia nu mai poate urma politica unor țări care şi-au luat 
anumite angajamente militare față de Rusia Sovietică. 

Miniştrii României şi Cehoslovaciei au propus o soluție de compromis, în legătură cu 
politica externă. (...) 


Ataşatul militar la Sofia 

Locotenent-colonel Ilie Ionescu 


A.M.R,, fond Ministerul de Război, 
Cabinetul Ministrului, dosar nr. 197, f. 289-296. 

17 august 1938. Raport al ataşatului militar român la Praga privind manevrele 
armatei germane. 


Nr. 59 din 17 august 1938 


Ataşatul militar la Praga 
către 
Marele Stat Major, Secţia a 2-a 


Am onoare a raporta asupra manevrelor armatei germane. 

Din informaţiunile Marelui Stat Major cehoslovac rezultă: 

- Armata germană, aproximativ până la sfîrşitul lui septembrie, va face manevre în 
întreaga armată, 

- Fiecare corp de armată separat; 

- Succesiv şi nu deci toate corpurile de armată simultan, 

- S-a chemat rezerva primelor două contingente mai tinere şi contingentul mai vechi ce 
au executat serviciul militar câteva săptămâni, 

- În total până la sfîrşitul lui septembrie se concentrează aproximativ 900 000; parte la 
lucrări de fortificaţie; fiecare corp de armată va avea două Divizii active şi una de 
rezervă. 

Scopul lor este privit la Marele Stat Major cehoslovac mai mult de instrucţie, până în 
prezent nefiind semnalate divizii concentrate la frontieră. Opinia publică este însă 
îngrijorată. 

După părerea mea, ca de altfel şi a altor persoane importante, nu este exclus, de aceea, 
ca, ținând seama de situația actuală, de accelerarea fortificațiilor germane către Franţa şi 
de timpul prelungit al manevrelor, că aceste manevre să facă parte din totalul de măsuri 
de presiune continuă, propagandă, economică etc. asupra Cehoslovaciei pentru a o forța 
la soluţionarea problemei sudete. 

Desfăşurarea acţiunii Runciman încă în faza documentării. 


Ataşatul militar român la Praga 


A.M.R,, fond Ministerul de Război, 
Cabinetul Ministrului, dosar nr. 197, f. 340. 

17 septembrie 1938. Raport al ataşatului militar român la Sofia privind situația 
internă şi externă a Bulgariei. 


Sofia, 27 septembrie 1938 
Secret 


Bulgaria şi situaţia internaţională de azi 


Pe măsură ce situaţia din Cehoslovacia devine tot mai încordată, în aceeaşi măsură 
presa şi cercurile politice din Bulgaria devin tot mai insistente în a protesta contra 
„nelegiuirilor“ tratatelor de pace şi a „pseudo-democraţilor care au creat Europa de astăzi 
cu focarele de nedreptăţi din toate regiunile Continentului“. 

Şi, lucru demn de reţinut: deşi România ocupă cel mai puţin teritoriu aşa-zis bulgar, în 
comparație cu celelalte ţări limitrofe, deşi în ultimul timp ţara noastră a dat libertăţi din 
cele mai largi populaţiei sale minoritare, inclusiv celei bulgare, ura acestui popor contra 
noastră este cea mai mare. 

Cu toate că, pentru un moment, în presă nu se vede nimic scris contra noastră şi nici a 
unei alte țări şi aceasta este explicabil din cauza cenzurii aplicate de către guvernul 
bulgar, totuşi românul care trăieşte în această ţară o vede, o simte la tot pasul. 

Nu vorbesc desigur, de cercurile oficiale şi cele cu răspundere care în general se arată 
mai mult sau mai puțin corecte, ci de masa poporului, care se poate exprima liber în 
conversațiile zilnice. 

Numai pătrunzând în mijlocul acestui popor, numai auzind conversațiile lor în cafenea, 
restaurant şi pe la colţuri de stradă, numai atunci îți poţi da seama de sentimentele ce le 
nutresc față de noi, românii, şi ţara noastră. 

„Nu aşteptăm decât să fiți angajaţi în altă parte, spre a intra în Dobrogea şi a ne lua ceea 
ce ne-aţi răpit“ este fraza pe care o aud foarte des românii băştinaşi din această ţară, în 
conversațiile lor cu populaţia bulgară. 

Ba ceva mai mult, mi s-a spus de către prieteni destul de serioşi, cum unii bulgari, 
funcţionari cu oarecare răspundere în această ţară, şi-au exprimat în ultimul timp părerea 
că „România ar face bine să ne restituie acum, cel puțin Cadrilaterul“. 

În acelaşi timp presa, de unde la început se mulțumea să arate că principiul revizuirii 
pacifice triumfă în fine asupra neliniştitei Europe, zilele trecute, încurajată desigur de 
revendicările maghiare şi polone, precizează: „Acum vine rândul şi celorlalte țări 
neomenos jefuite: Ungaria şi Bulgaria“. 

„Ne putem deci aştepta şi la revizuire a tratatului de pace de la Neuilly“ (generalul în 
rezervă Radko Atanasov). 

„Nu există considerațiuni morale care să ne facă să credem că revizuirea se va opri 
numai la Cehoslovacia.“ 

„În România chestia Basarabiei şi alte chestiuni nu stau oare deschise?“ 

„Fapt cert este că după chestia Cehoslovacă, despre care încă nu se ştie cum se va 
rezolva, problema revizuirii tratatelor de pace va continua.“ 

„Cu binecuvânttarea statelor apusene s-a adoptat un nou principiu, care va crea desigur 
mari neplăceri unora din ţările cu populaţie diferită.“ 

„Tratatul de la Neuiliy, spun cercurile bulgare, a fost încheiat sub influenţa câtorva mici 
popoare, lacome de mărire şi cu sentimente de răzbunare, popoare ce n-au vroit să ţină 
seama de drepturile legitime ale națiunilor.“ 

„Azi în Cehoslovacia, mâine aiurea, mai curând sau mai târziu, pretutindeni unde astfel 
de focare există, criza se va manifesta într-o formă sau alta, după evenimentele sau 
împrejurările pe care viaţa le va crea sau provoca.“ 

Şi pentru a se apropia mai mult de Dobrogea, majoritatea ziarelor se fac că se întreabă 
în mod naiv: 

„Unde se ascunde acel faimos om de stat pe care Occidentul îl proclamase „mare om de 
stat european“ (este desigur vorba de domnul Titulescu) şi care declarase că orice 
revizuire înseamnă război, lucru ce a făcut să râdă, până şi pe bătrânul Masarik? 

Să vină azi să vadă că evenimentele dovedesc tocmai contrariu: 

Apărarea tratatelor cu forța înseamnă război şi ele nu mai sunt atât de sfinte şi 
inviolabile aşa cum au fost proclamate de el.“ 

După cum se vede, un atac direct asupra tratatului de la Neuilly. 


Ceea ce este sigur şi apreciez că trebuie bine reţinut de noi românii, este faptul următor: 

Bulgaria nu va trece niciodată la o acţiune înarmată pentru satisfacerea revendicărilor ei 
până nu va avea toată siguranţa unui deplin succes. 

„Țara noastră, spune domnul Omarcevski, fost ministru al Educaţiei Naţionale şi 
actualmente deputat guvernamental, are un elocvent exemplu în urma războiului 
mondial, prin faptul că atunci diplomaţia noastră insuficient de abilă a comis crima de a 
se amesteca prea devreme şi nu prea nimerit în război.“ „Astăzi noi trebuie să aşteptăm, 
căci numai o aşteptare ne poate conduce la realizarea aspiraților noastre.“ 

„În concluzie, deci, părerea generală care predomină în acest moment lumea politică 
bulgară şi presa acestei țări, poate fi astfel concretizată: până la rezolvarea actualului 
conflict germano-cehoslovac, Bulgaria trebuie să păstreze o strictă neutralitate, adică să 
aştepte desfăşurarea evenimentelor în curs, după care să acţioneze conform situaţiei. 

Convinsă fiind că nu va putea dintr-o dată să-şi realizeze întreg idealul urmărit, se va 
mulțumi la început cu mai puţin, urmând ca revizuirea totală să se facă în etape. 

Aceasta este tactica adoptată azi de către actualii conducători ai Bulgariei şi susținută 
de toți oamenii politici cu răspundere ai acestei țări. 

„Să nu uităm — spun aceştia — că ţara noastră îşi datorează catastrofele, numai faptului 
că n-a avut suficientă răbdare să aştepte şi a voit ca toate idealurile naţionale să şi le 
înfăptuiască deodată, fără a înţelege că cine cere totul şi deodată, nu obţine nimic.“ 

Având ca directivă politică această idee, poporul bulgar, până azi, 27 septembrie a.c., 
nu s-a dedat la nici un fel de manifestaţiuni sau agitațiuni cu caracter revizionist. 

Liniştea cea mai deplină domneşte în toată ţara. 

De asemenea, din informaţiuni sigure pe care le am, nu s-a făcut nici o concentrare de 
forţe către vreuna din frontiere, inclusiv cea dobrogeană. 

Am fost cu ocazia manevrelor în apropierea acestei frontiere, la aproximativ 10-15 km. 
Ei bine, nu am văzut atât eu, cât şi ceilalți ataşați militari, nici un indiciu cât de mic care 
să-mi facă dovada unor concentrări de forţe sau fortificațiuni. 

Pe cât mi-a fost posibil, am luat contact cu lumea civilă şi de la toți am aflat acelaşi şi 
acelaşi lucru: linişte — nimic deosebit. 

Un negustor aromân care locuieşte în Varna îmi spunea cu ocazia unei convorbiri, că la 
9 septembrie pe când Regimentul 8 infanterie pleca din acel oraş, cîţiva inşi (7-8) au 
strigat trupelor: „În Dobrogea. În Dobrogea!“ Se prea poate să fie adevărat, dacă ținem 
seama de puternicul centru de refugiaţi dobrogeni pe care îl are Varna. 

Şi apoi, acest lucru, în definitiv, nu prezintă mare importanţă, cu atât mai mult cu cât, 
după informaţiunile verificate ulterior, el s-a mai repetat şi altădată şi în general a fost 
comis cam de aceiaşi indivizi de origine dobrogeană. 

Nu voi de asemenea să las să se creadă că Bulgaria a rămas absolut impasibilă şi nu a 
luat până astăzi, nici o măsură cu caracter militar. 

Pentru ca evenimentele s-o găsească cât mai bine pregătită din punct de vedere militar, 
ea a luat următoarele măsuri cu caracter mai mult sau mai puțin general: 

1. A hotărât ca între 5 octombrie şi 20 noiembrie a.c. să facă controlul şi revizuirea 
tuturor rezerviştilor, animalelor şi mijloacelor de transport de orice fel. 

Vor fi chemaţi la acest control: 

— ofițerii superiori, medicii şi veterinarii, dentiştii şi farmaciştii născuţi de la 1873 şi în 
urmă; 

— ofiţerii inferiori absolvenţi ai Şcolii militare din Bulgaria, născuţi de la 1873 şi în 
urmă; 

— ofiţerii inferiori cu alte şcoli, născuţi de la 1883 şi 

— toţi cetăţenii bulgari, indiferent dacă au făcut sau nu serviciul în armata regulată sau 
trudovaci, născuţi în anul 1888" şi după această dată, până la 1915 inclusiv. 

— în plus, toţi funcționarii de la poştă şi căile ferate, născuţi între anii 1873-1892 
inclusiv. 

(Raportat cu nr. 143 din 20 septembrie 1938). 

2. A luat măsuri să facă noi comenzi de armament în străinătate, grație împrumuturilor 
obţinute şi exportului mare din ultimul timp. 

(Rapoartele nr. 118 şi 121 din 5 septembrie 1938). 

3. A luat măsuri pentru mărirea flotei sale dunărene prin afectarea unui fond de 170 
milioane leva. 

„Această flotă ne este în primul rând necesară pentru apărarea graniței noastre nordice“ 
(declaraţiile făcute în Sobranie de deputatul Sakarov). 

(Raportul la timp) 

4. Din informaţiile obținute de la ataşatul militar grec, în cursul lunii august, Bulgaria 
ar fi primit din Germania 32 tunuri grele şi 12 avioane din Italia, care au fost transportate 
cu trenul prin Iugoslavia. 

5. De asemenea, după alte informaţii — insuficient verificate, Bulgaria ar fi comandat la 
Şantierele „Carnero“ din Fiume, un vapor lance-mine de 6-800 tone şi un submarin la 
şantierele „Orlando“ din Geneva. 

În concluzie, deci, şi ca urmare la telegramele cifrate date, până în prezent situația în 
această ţară trebuie considerată ca liniştitoare pentru un moment. 

Zic pentru un moment, căci exemplele din trecut ne arată de ce sentimente poate fi 
capabil acest popor, pe cât de vanitos, pe atât de ascuns sufleteşte. 

Şi ca încheiere, ceea ce am spus mai sus, vreau să repet şi aici, pentru a fi bine reținut: 

Bulgaria nu va îndrăzni să-şi manifeste pretențiile sale revizioniste faţă de noi, într-un 
mod agresiv sau eventual să ne atace, decât atunci când va fi absolut sigură de succes, 
adică atunci când România se va găsi angajată în alte direcții. Până atunci, ea va continua 
cu o propagandă revizionistă mai mult sau mai puțin fățişă şi mai ales generală, adică 
adresată în acelaşi timp, tuturor vecinilor ei. 

Acordul de la Salonic 

Rareori un eveniment politic, intern sau extern, a avut un ecou atât de puternic în presa 
şi opinia publică bulgară. 

Excepţie făcând naşterea principelui moştenitor bulgar, de multă vreme acest popor n-a 
fost cuprins de un mai mare entuziasm ca la auzirea veștii semnării acestui acord. În 
toată ţara au avut loc mari manifestații, întruniri publice, ovaţii şi retrageri cu torţe. 


“ La început se hotărâse de la 1892 inclusiv. 

Avioanele armatei au împrăştiat mii de manifeste, până în colţurile cele mai îndepărtate 
ale ţării. 

Căci acest acord care descătuşează Bulgaria de clauzele militare prohibitive din 
Tratatul de la Neuilly nu este considerat ca un act aparţinând doar guvernului, ci el 
constituie cucerirea cea mai de preţ a naţiunii bulgare. 

El înseamnă înlăturarea definitivă din tratat a acelei clauze care apasă mai dureros 
asupra poporului bulgar de aproape 20 ani. 

Acest lucru a fost înţeles cu prisosință de miile de cetăţeni bulgari care la Sofia se 
dedau la o adevărată luptă corp la corp, pentru a prinde manifestele aruncate de cele 
aproximativ 30 avioane, ce anunțau că: 

1. „S-a semnat azi un acord între Bulgaria şi vecinii noştri, prin care se anulează toate 
restricțiile militare impuse prin Tratatul de la Neuilly. 

De azi înainte poporul nostru obține o independență completă şi are tot dreptul de a-şi 
organiza apărarea pământului şi a libertăţii sale.“ 

sau: 

2. „Mulțumită conducerii înțelepte a şefului nostru suprem, care a ştiut să pregătească 
terenul şi care a avut răbdarea să aştepte evenimentele, clauzele militare ale Tratatului de 
pace nu mai există. 

Trăiască înțeleptul nostru Țar! 

Trăiască Bulgaria liberă şi independentă!“ 

Şi, în fine, alt manifest, 

3. „Restricţiile militare ale Tratatului de pace nu mai există. 

Ele au fost înlăturate, fără gălăgie, fără perturbări şi cu consimțământul deplin al 
vecinilor noştri. 

Aceasta este cea mai sigură garanție pentru dezvoltarea noastră paşnică. 

Pentru faptul acesta datorăm multă recunoştinţă conducătorului nostru suprem. 

Trăiască Țarul bulgarilor! 

Trăiască poporul bulgar!“ 

În toate garnizoanele, din ordinul ministrului de Război, au avut loc manifestări în 
cursul cărora comandanții de garnizoane au dat citire şi comentat Acordul semnat la 
Salonic. 

La Sofia, ministrul de Război, generalul Dascalov, însoţit de şeful Marelui Stat Major, 
generalul Peev, comandantul Armatei I, generalul Lucaş, şi numeroşi alți ofiţeri generali 
şi superiori din garnizoană, a citit ofițerilor şi trupelor, următorul ordin de zi (redat în 
extras): 

„În acelaşi oraş unde acum 20 ani ţara noastră a fost obligată să primească condiţiile 
grele ale păcii, astăzi ea obţine deplină libertate şi deplină egalitate de înarmare pe uscat, 
pe mare şi în aer. 

De azi înainte ţara noastră îşi restabileşte dreptul său de liberă apărare a teritoriului, de 
garantare a dezvoltării paşnice a poporului şi de asigurare a unui viitor mai luminos. 

Cu încheierea acestei înţelegeri, s-a terminat o perioadă de încercare din viaţa statului 
nostru. 

Acum începe un nou capitol din istoria poporului nostru, din istoria noastră militară. 

Să ne unim toate sforțările ca să umplem paginile ei cu acte vitejeşti şi cu îndeplinirea 
corectă a datoriei de ostaşi. 

Să continuăm drept drumul luminat pe care ni-l indică şeful nostru suprem şi prin o 
servire cinstită vrednică şi supusă, să merităm încrederea şi dragostea regelui şi a 
poporului bulgar.“ 

Ministrul de Război a citit acest ordin de zi trupelor adunate în trei locuri deosebite: 

1. Pe stadionul Şcolii de ofiţeri de rezervă din Sofia, unde erau adunaţi în careu: 

- Şcoala de ofiţeri de rezervă, 

- Trupele de cavalerie din Sofia (Regimentul 1 cavalerie şi Regimentul cavalerie de 
gardă), 

- Trupele de geniu (Regimentul 1 geniu), precum şi toţi ofiţerii fără trupă din Sofia. 

2. Pe câmpul de concentrare al Diviziei 1 Sofia, de lângă satul Nalo-Bucino (4 km sud 
Bankia) şi 

3. În lagărul Şcolii militare de infanterie la Bankia. 

Peste tot evenimentul a fost sărbătorit cu mult entuziasm. 

Trupele străbătând localitățile cu muzica în frunte, au fost mult aclamate de populaţie. 

În ce priveşte presa, absolut toate ziarele, fără nici o excepţie, au publicat Comunicatul 
de la Salonic dat după semnarea acordului şi au comentat evenimentul pe coloane întregi, 
sub titluri groase, ca de exemplu: 

- Un eveniment istoric în relaţiile dintre cele 5 state balcanice; 

- Începutul unei perioade de siguranţă şi înțelegere în Balcani, căutând totodată, în 
urma sugestiilor primite — să lumineze opinia publică asupra acestei chestiuni. 

Reamintind nedreptăţile făcute Bulgariei prin Tratatul de la Neuilly, în ce priveşte 
refuzul statelor învingătoare de a acorda acelaşi drept de înarmare Bulgariei, Iordan 
Mecikaroff, preşedintele ziariştilor bulgari, scrie în „Slovo“, unul din cele mai serioase 
ziare bulgare, din 1 august 1938, următoarele: 

„Se deschide o nouă pagină din istoria popoarelor balcanice şi noi suntem bucuroşi că 
primele rânduri sunt scrise în oraşul apostolilor slavi (este vorba de Kiril şi Metodiu), 
primii care au răspândit cuvintele de pace şi cultură între popoarele Balcanului şi 
Europei Centrale. 

Acolo sub zidurile acestui oraş istoric inspiratorul acordului, regele Bulgariei, pe când 
era moştenitorul tronului, a primit botezul de război. 

Acordul de ieri, iscălit la Salonic, dovedeşte că între statele balcanice nu este posibilă o 
colaborare sinceră, dacă acestea nu veghează pacea, la fel şi cu aceleaşi drepturi. “ 

Pe dealtă parte, ziarul „Mir“ de asemenea un ziar serios şi moderat, remarcă cu multă 
mulțumire spiritul de înțelegere de care au dat dovadă vecinii Bulgariei şi constată că 
este „Mult mai uşor de negociat cu o Bulgarie cu drepturi egale, decât cu una 
încătuşată. 

De altfel, înțelegerea de la Salonic nu este în realitate de cât constatarea formală a 
unei situaţii de fapt. 

Acordul conţine, de asemenea, o parte morală de o importanţă primordială. 

Peninsula este unanimă în ce priveşte apărarea păcii în această regiune. 

Această unanimitate va produce desigur efecte şi în ce priveşte apărarea păcii, în 
general. 

Înţelegeraea nu se va consuma numai în textul său formal, ci va obține pe fiecare zi un 
conținut nou, creat de necesitatea ca ţările balcanice să trăiască în relaţii economice din 
cele mai normale şi mai animate şi în raporturi din cele mai onorabile. “ 

Oficiosul Guverenului, „Dnes“, sub titlul: 

„O mare victorie pacifică“, arată că o astfel de victorie n-a cunoscut Bulgaria, nici după 
războaie, terminate în general, catastrofal pentru ţară, nici de diplomaţia din trecut. 

„La Salonic s-a pus capăt situaţiei de nesiguranţă creată la Neuilly, nesiguranță 
dăunătoare păcii în Balcani. 

Iată de ce oraşul care purta până ieri numele unei mari catastrofe naţionale, astăzi va 
purta numele marii noastre victorii pacifice. 

Ea este mare, nu numai pentru că rezervă un loc onorabil poporului bulgar în familia 
europeană şi balcanică, dar pentru că este o dovadă a încrederii pe care statele 
apropiate şi depărtate, o acordă dorinţei de pace a poporului nostru. 

Putem remarca în mod satisfăcător că prima revizuire pașnică a Tratatului de la 
Neuilly s-a făcut prin declaraţia de la Salonic. 

Ea s-a impus pe cale paşnică, ceea ce ne arată că răbdarea în politica noastră externă 
nu S-a irosit în zadar şi că în viitor, când vom fi mai puternici, ne putem aştepta la o 
stimă şi o justiție mai mare. “ 

Andrei 'Toşev, fost ministru, preşedinte al Bulgariei şi ministru al Afacerilor Străine, 
fost diplomat şi partizan hotărât al mişcărilor macedonene, om politic cu o situație 
personală şi oarecum independentă în viaţa politică a Bulgariei, după ce arată în „Slovo“ 
consencinţele dezastruoase ale unui război din ziua de azi scrie: 

„Acordul de la Salonic trebuie salutat foarte sincer, ca un exemplu de încurajare şi ca 
o etapă pe drumul care duce la o rezolvare înțeleaptă şi paşnică a tuturor chestiunilor, 
în sensul Art. 19 din statutele Societăţii Naţiunilor “. 

„Noi suntem din nou egali cu toți vecinii noştri“, spune într-un articol de presă, domnul 
Al. Gancev, fost adjutant al regelui Ferdinand. 

„Deşi aceşti vecini au ajuns foarte departe cu înarmările lor faţă de noi, care suntem 
abia la început, totuşi nu trebuie să uităm un lucru: Avem o situaţie strategică din cele 
mai privilegiate în Peninsula Balcanică, întrucât ocupăm centrul acestei peninsule. În 
plus, Suntem o etnitate etnică, fapt care este de foarte mare valoare, mai ales în 
vremurile de astăzi. “ 

Şi în fine, domnul Govedarov, preşedintele Comisiei parlamentare pentru afacerile 
externe, se exprimă astfel: 

„Acordul de la Salonic este începutul unei ere noi în relaţiile şi practica popoarelor 
balcanice. 

El dă Bulgariei ca Stat şi Națiune trei satisfacţii morale: 

Prima: recunoaşterea solemnă din partea statelor balcanice că Bulgaria este pentru 
politica de întărire a păcii balcanice şi că are dorința să întrețină relaţiile de bună 
vecinătate şi colaborare credincioasă. 

A doua: garantarea posibilităţii ca victorioasa armată bulgară să se pregătească în 
linişte, spre a deveni din nou unitară, puternică şi impunătoare. 

A treia şi cea mai importantă: se restabileşte în întregime şi se întăreşte credința sacră 
a bulgarului în triumful dreptății omeneşti. 

Acordul acesta este un frumos precedent pentru revizuirea pașnică a tratatelor de 
pace, direct de către statele şi popoarele interesate. “ 

Într-un cuvântt, peste tot aproape, se văd efectele unei depline mulțumiri față de acest 
acord şi speranțe în noi revizuiri „pacifice“. 

În plus, crearea în România a noului organ al minorităților şi drepturile acordate 
acestora au făcut o deosebită impresie în Bulgaria. 

România s-a distins întotdeauna prin oameni politici cu vederi largi şi de viitor, spun 
peste tot, cercurile politice din această ţară. 

„Dacă exemplul României va fi urmat şi de alte ţări, avem dreptul să sperăm că o nouă 
eră, era bunei voințe şi a înţelegerii fraterne se va stabili în aceşti Balcani până în ultimul 
timp atât de frământați“, îmi spunea zilele trecute ministrul de Interne bulgar. 

Dacă până aici am arătat în rezumat care este părerea guvernantilor şi a marii majorități 
a populaţiei, în cele ce urmează voi arăta şi părerea opoziţiei şi a cercurilor filo-germane 
din această ţară asupra acordului încheiat. 

Un succes de politică externă atât de însemnat, desigur că nu putea să nu irite aceste 
cercuri, cu atât mai mult cu cât opoziţia îşi dă seama că, deşi a întrebuințat în Parlament 
toate mijloacele spre a crea dificultăți guvernului, poziția acestuia este mult consolidată 
în urma unui act cu care, în fond şi în mod tacit, şi ea este de acord. 

Misterul de nepătruns — spun acele cercuri — ce s-a păstrat până în clipa în care primul- 
ministru a plecat la Salonic (este cazul de a aminti că ordinul de a se forma trenul 
special, a fost dat cu o oră înainte de plecare), cum şi zgomotul infernal care s-a făcut de 
guvern în jurul acestei chestiuni, foarte importante desigur, însă rezolvată în realitate de 
poporul bulgar în mod indirect şi acoperit, în ultimii ani, nu pot justica oare teama că 
guvernul şi-a luat angajamentul, în schimbul drepturilor de înarmare, ca la momentul 
potrivit Bulgaria să intre în Înțelegerea Balcanică? 

Pe de altă parte, cercurile filo-germane caută să infiltreze în mijlocul poporului şi 
conducătorilor politici ideea că, odată ce statele limitrofe au admis această modificare a 
tratatului de la Neuilly pe cale paşnică, este cazul ca pretenţiile bulgare să nu se rezume 
numai la aceasta, ci, tot pe cale paşnică, să pretindă şi anumite revendicări teritoriale 
(sic!), lucru ce de altfel a început să-şi facă loc, în mod timid de altfel, în toată presa 
bulgară. 

În concluzie, deci: Bulgaria aşteaptă o nouă revizuire pacifică a Tratatului de la 
Neuilly, dar de astă dată teritorială”. 

Guvernul a dat ţării asigurări liniştitoare că nu şi-a luat absolut nici un angajament față 
de vreo Mare Putere şi că, mai ales, nici vorbă nu poate fi de intrarea Bulgariei, în 
Înţegerea Balcanică. 

Pe de altă parte, oamenii politici bulgari cu o oarecare autoritate în această ţară se 
străduiesc să convingă poporul — care de altfel până în prezent este calm — că politica 
bulgară este de astă dată bine îndrumată şi că în curând trebuie să se facă, în fine 
„dreptate“ Bulgariei. 

Conferinţa Micii Înţelegeri 

Recenta Conferinţă a Micii Înţelegeri, ținută anul acesta la Bled, a găsit în presa bulgară 
un interes destul de viu. 

Ea a format la timp obiectul principal al ziarelor care, în lungi dări de seamă, au ţinut în 
curent opinia publică asupra mersului dezbaterilor, publicând punctele principale din 
comunicat. 

În general, tonul presei bulgare a fost şi de astă dată, ca şi în trecut, moderat, redând şi 
comentând obiectiv, aspectele şi rezultatele acestei Conferinţe. 

Desigur că n-au lipsit nici comentariile. 

Astfel, „Slovo“, la întrebarea dacă Mica Înţelegere mai există în realitate, răspunde 
că, dacă s-ar arunca o privire asupra intereselor şi activităţii diplomatice a celor trei 
țări, s-ar putea spune cu îndrăzneală că Mica Înţelegere, în raport cu scopurile pe care 
şi le-a propus şi rolul pe care trebuia să-l joace, a încetat de mult să mai existe. 

Singurul lucru care mai leagă pe membrii săi este dorinţa de a se apăra statu-quo actual 
sau, dacă acesta ar fi violat, să fie în detrimentul terţilor. 

„Cu toate acestea — crede „Slovo“ — Mica Înţelegere poate juca un rol pozitiv în 
apărarea păcii, prin cedările pe care cele trei state le pot face Ungariei. 

Neînduplecarea de altă dată în ce priveşte revizuirea tratatelor nu-şi mai are locul şi ea 
nu mai poate profita acelor care fac eforturi gigantice spre a înlătura complicațiile pe care 
trecutul le-a îngrămădit şi pentru care nu puţin răspunzătoare este şi Mica Înţelegere“. 

Vorbind de neînțelegerile care s-au iscat la Bled între Iugoslavia şi Cehoslovacia pe de 
o parte şi Cehoslovacia şi România pe de alta, „Nova Kambana“ crede a şti că domnul 
Comnen a luat rolul de mediator, propunând un compromis general relativ la Ungaria. 

Această mediaţie ar fi fost făcută în urma sugestiei diplomației italiene. 

Ceea ce a preocupat însă cu deosebire presa, dată fiind analogia de situaţii până la 
recentul acord de la Salonic, au fost relaţiile Ungariei cu cele trei state membre şi în 
special chestiunea înarmării şi a minorităţilor. 

Sub titlul „Salonic şi Bled înlătură forţa“, oficiosul „Dnes“ constată că „actul de la 
Bled face impresie nu numai prin rezultatele ajunse, ci şi prin noul mijloc prin care se 
rezolvă problemele internaţionale “. 

După Bulgaria, Ungaria obţine şi ea libertate şi egalitate de înarmare. 

Conferința de la Bled a decis să urmeze exemplul înțelept şi pacific al Înţelegerii 
Balcanice şi Bulgariei. 

Popoarele învinse obţin pe cale pacifică drepturile lor, înlăturate prin tratatele de pace. 

„Cad ultimele bariere ale umilinţei, făcând loc unei ere de progres şi colaborare 
pacifică. “ 

După „Slovo“, la Bled s-a pus, în orice caz, o bază serioasă pentru realizarea unei 
înţelegeri în bazinul dunărean, în care unitatea de interese ale statelor dunărene nu va 
rămâne o formulă lipsită de sens. 

„Cât de departe este însă epoca în care Mică Înţelegere a fost creată contra 
revizionismului maghiar! 

Nu putem decât să ne bucurăm că acum în relațiile internaţionale se ţine seama nu 
numai de litera tratatelor de pace, ci şi de alţi factori“. 

Relaţii greco-bulgare 

Presa înregistrează cu oarecare insistenţă binevoitoare, încercările ce se fac în domeniul 
relaţiilor economice şi culturale cu Grecia, îndeosebi după semnarea acordului comercial 
greco-bulgar. 

Astfel, se dă o deosebită importanţă participării Bulgariei la Târgul de mostre de la 
Salonic şi în special conferinței care a avut loc la 15 septembrie în acel oraş, între 
Camerele de Comerţ greco-bulgare. 

Conferinţa a decis în urma discuţiilor avute să recomande celor două guverne: 

1. Să înceapă imediat tratativele pentru încheierea unui tratat de comert. 

2. Să adopte clauza naţiunii celei mai favorizate şi un regim vamal special cu vamă 
minimală, până la realizarea Tratatului comercial. 

3. Să se facă reduceri reciproce la taxele vamale asupra mărfurilor specifice fiecărei 
țări, precum şi înlesniri la formalitățile de import. 

Manevrele armatei bulgare 

În cursul lunii septembrie a.c. au avut loc în întreaga țară manevrele armatei bulgare. 

Ele s-au desfăşlurat pe regiuni de armată, între diviziile componente ale fiecărei armate. 

Ataşaţii militari acreditaţi în această ţară au fost invitați numai la manevrele Armatei a 
III-a, Varna, între 12-16 septembrie a.c., manevre ce au avut loc în apropiere de frontiera 
româno-bulgară. 

Organizarea acestor manevre, desfăşurarea lor şi constatările făcute sunt descrise într- 
un raport special. 

Din informaţiile căpătate pe cale particulară, au mai avut loc unele manevre speciale în 
regiunea Stara Zagora — Skobelevo, între cele două divizii rapide ale armatei bulgare şi la 
care au asistat ministrul de Război şi şeful Marelui Stat Major bulgar. 

Deşi Statul Major bulgar neagă că ar fi existat asemenea manevre, părerea tuturor 
ataşaților militari este că ele au avut loc la începutul lunii septembrie. Personal am văzut 
plecarea în manevră a regimentelor de cavalerie din garnizoana Sofia, la începutul 
acestei luni, cu destinaţia Borisovgrad (lângă Plovdiv). 

De altfel, manevrele Armatei a Il-a de la Plovdiv au loc în acest timp şi ele se 
desfăşoară în jur de Plovdiv, până la 3 octombrie, când au fost invitaţi să asiste numai la 
defilarea trupelor şi ataşaţii militari străini. Cu această ocazie se va sărbători aniversarea 
a 20 ani de domnie a regelui Boris, printr-o mare paradă militară. 

La aceste manevre iau de asemenea parte regele Boris, întregul guvern, cu excepţia a 
doi miniştri care rămân la Sofia, preşedintele şi vicepreşedintele Sobraniei, directorul 
presei cu numeroşi ziarişti şi un însemnat număr de deputați. 

Voi raporta ulterior cele văzute cu ocazia paradei militare, la care am fost invitat. 

Recrutarea contingentului 1918 

Între 1-30 septembrie a.c., Comisiile pentru recrutarea contingetului 1918 au început 
examinarea tuturor tinerilor care aparţin acestui contingent. 

Au fost obligaţi să se prezinte: 

- toţi tinerii născuţi în anul 1918; 

- toţi tinerii amânaţi în anii trecuți; 

- tinerii care, din diferite motive, nu s-au putut prezenta până acum în fața Comisiilor 
de recrutare (au fost în străinătate sau au venit în Bulgaria ca refugiaţi) şi, în fine, 

- toți acei care nu s-au prezentat în faţa Comisiilor de recrutare în anul 1937 şi care 
sunt achitați de judecătoriile de Ocol. 

Cei ce nu se vor prezenta sunt supuşi la o amendă de 5-10 000 leva sau 6 luni 
închisoare. 

Pe de altă parte, tinerii din contingentul 1919, indiferent de studiile ce au şi care doresc 
să-şi facă serviciul militar odată cu contingentul 1918, se pot prezenta înaintea 
Comisiilor de recrutare, tot între 1-30 septembrie a.c. 

Accident de aviaţie 

La 17 septembrie a.c. a murit în Germania, într-un accident de aviație, aviatorul 
sublocotenent Alexandru Alexandrov Ţvetanov din aviația bulgară. 

Camarazii săi, aviatori bulgari, îi pomenesc numele într-unul din ziarele locale. 

Cursuri pentru apărarea contra gazelor 

Societatea „Crucea roşie“ bulgară, împreună cu Direcţia Asistenţei Sociale din 
Ministerul de Interne, au organizat la Banki, lângă Sofia, în cursul lunii septembrie a.c., 
cursuri de apărare contra gazelor. 

Au participat aproximativ 400 de tineri din toată ţara. 

Cursurile au fost predate de către colonelul în rezervă R. Boradjiev şi un ofiţer 
specialist. 

Fonduri pentru aviația bulgară 

Ministerul de Război, Direcţia Forţelor Aer a luat măsuri pentru crearea unui fond 
special în vederea înzestrării aviației bulgare cu noi aparate. 

Donatorii sunt rugaţi a depune sumele ce vor subscrie numai la Banca Agricolă şi 
Cooperativă. 


A.M.R,, fond Ministerul de Război, 
Cabinetul Ministrului, dosar nr. 197, f. 491-516. 
25 
2 octombrie 1938. Buletin de informaţii al ataşatului militar român la Londra privind 
derularea evenimentelor politico-diplomatice în cazul conflictelor. 
Buletin de informații 


asupra Marii Britanii 
(încheiat la 2 octombrie 1938) 

Conflictul ceho-sudet-german 

În cursul lunii septembrie întreaga atențiune şi acţiune a politicii externe a Marii 
Britanii a fost ocupată cu găsirea unei soluţiuni care să rezolve — fără război — acutul 
conflict germano-cehoslovac. 

Întreaga acțiune se poate scinda în 5 faze, şi anume: 

a) Faza I: Discuţiunile dintre guvernul ceh şi partidul sudet pe baza celor 8 puncte 

programatice elaborate la Karlsbad şi apelul la Anglia. 
Discuţiile ce aveau loc între guvernul cehoslovac şi reprezentanţii lui Henlein erau 
urmărite cu o deosebită atenţie de cercurile politice externe britanice care erau însă — la 
început — convinse că problema se va rezolva interior, ambele părți găsind o soluţie care 
va forma baza înţelegerii. 

În întrevederile pe care le-a avut la Londra în cursul lunii iunie cu diferiţi oameni 
politici englezi — din guvern şi opoziție — Henlein a obţinut sfaturi în această direcție şi 
toată lumea se aştepta ca în scurt timp să se anunţe realizarea diferendului intern 
cehoslovac. 

Nemulțumirea sudeţilor faţă de concesiunile făcute de guvernul ceh prin aşa-denumitul 
statut al minorităților, faptul că Henlein s-a adresat Fiihrer-ului german şi faptul că 
guvernul cehoslovac a arătat intenţiunea sa de a nu mai acorda alte concesiuni au început 
să neliniştească mult cercurile conducătoare ale politicii externe britanice. 

Această nelinişte a crescut în urma vizitelor căpitanului Wiedeman, aghiotantul şi omul 
de încredere al cancelarului Hitler, la Londra. 

Căpitanul Wiedeman era trimisul special al Fiihrer-ului şi a transmis guvernului englez 
un mesaj verbal al lui Hitler care afirma că: 

- Germania doreşte ca să ajungă la un acord cu Anglia încetându-se relaţiunile 
nesatisfăcătoare existente; 

- realizarea acordului va fi subordonată de soluţionarea satisfăcătoare a chestiunii 
sudete; 

- în cazul când sudeţii exasperaţi ar proceda la o revoltă, Hitler va fi forțat să le dea 
ajutor militar. 

Prin acest mesaj, încă din cursul lunii iulie, politica externă a Marii Britanii a avut 
viziunea clară a adevăratului aspect al problemei ceho-sudete: amestecul Germaniei şi 
scopul de anexiune urmărit de aceasta, scop pe care Reich-ul ar fi fost gata să-l atingă cu 
orice sacrificii. 

Impresionaţi de hotărârea germană şi de consecinţele ce ar fi antrenat punerea în 
aplicare a acestui fapt, politica britanică s-a grăbit: 

- să afirme — profitând de vizita suveranilor englezi la Paris — indestructibilitatea 
legăturilor franco-britanice; 

- să accelereze pregătirile de înarmare (comenzi de noi avioane în ţară). Statele Unite şi 
Canada, creare de noi unităţi antiaeriene etc. şi 

- să sfătuiască insistent pe cehi să facă noi largi şi rapide concesiuni pentru a se ajunge 
la o înţelegere cu sudeţii. 

Pentru a grăbi rezolvarea problemului (sic!) sudet, Anglia a făcut un nou pas: trimiterea 
Lordului Runciman în Cehoslovacia. 

Acesta, în calitate de „observator“, avea misiunea de a ajuta guvernul ceh în găsirea 
unei soluții în problemul (sic!) minorităților. 

Misiunea Lordului Runciman a fost agreată atât de guvernul cehoslovac, cât şi de 
partidul sudet. 

b) Faza a II-a: Amestecul Germaniei şi perioada Congresului nazist de la Niirenberg 
10-12 septembrie 

Misiunea Lordului Runciman nu reuşeşte, toate soluţiunile sale nefiind acceptate. 

Numeroase incidente au avut loc între sudeţi şi cehi, în special în teritoriul Ash (Eger), 
incidente pe care presa germană nu încetează o clipă de a le arăta cu lux de amănunte şi 
cu pronunțate tendințe. 

Henlein — şeful partidului sudet — refuză a lua parte la tratativele cu guvernul 
cehoslovac şi deleagă pe locotenenţii săi să asiste la conferințe. Aceştia însă au 
instrucțiuni precise de a nu se angaja în nici un punct capital, iar el însuşi, nu face nici o 
acțiune fără aprobarea cancelarului Hitler, pe care-l consultă aproape zilnic. 

Între timp, cercurile britanice sunt informate şi capată convingerea că: 

- armata germană — sub motiv de manevre — şi-a ridicat efectivele la circa 2 milioane 
oameni; 

- Hitler nu va accepta nici o soluție atâta vreme cât Cehoslovacia nu va denunța 
tratatele de alianţă cu Franţa şi U.R.S.S. 

- dacă problema sudetă îşi va găsi până la 5 septembrie o rezolvare care să 
mulțumească Reich-ul, Hitler va propune minim un plebiscit care să arate dorința 
sudeților de a fi încorporaţi în Reich. 

Prin aceste dorinţe Fiihrer-ul dorea să subordoneze şi să facă din Cehoslovacia un vasal, 
primul stat vasal care însemna cheia în realizarea marelui său plan: realizarea Mittel- 
Europei şi implicit a unui mare stat german. 

Acest mare stat german este redat — după unele surse care iau ca bază „Mein Kampf“ 
— în harta anexă nr. 1*. 

Înfriguraţi, guvernul şi opinia publică britanică speră că se va ajunge la o înţelegere în 
Cehoslovacia şi aşteaptă congresul nazist de la Niirenberg pentru a cunoaşte — chiar prin 
el — intenţiunile Cancelarului german. 

În aşteptare însă guvernul britanic ia, totuşi, următoarele măsuri militare: 

- sub motiv de manevră — deşi perioada nu corespunde timpului şi tradiţiei — întreaga 
flotă (Home Fleet) primeşte ordinul de a se concentra la Invergordon (pe coasta de NE a 
Scoției), unde toţi rezerviştii au ordin să fie prezenţi la 7 septembrie; 

- ofiţerii de rezervă ai armatei regulate au fost înştiințaţi — prin ordine individuale — 
să fie gata de plecare la unități în 24 ore de la primirea unui nou ordin; 

- o comisiune militară de la Statul Major francez a fost chemată, în secret, la Londra şi 
a avut consfătuiri cu Statul Major Imperial britanic. 

La 12 septembrie, prin discursul pronunțat de Hitler la Niirenberg, s-a aflat de 
adevăratele pretenţii ale Germaniei. Afirmând că: 

- nu are nimic de revendicat de la Franţa; 

- Germania a consimțit odată la sacrificii grele; 

- Reich-ul nu va ceda la o a doua presare şi 

- Germania este formidabil înarmată, 

Cancelarul a arătat intențiunea sa de anexare „fără plebiscit“ a regiunilor ocupate de 
sudeți. 

Regiunile ocupate de sudeţi, precum şi cele pe care Reich-ul dorea să le încorporeze, 
sunt arătate în schiţa nr. 2. 

Prin anexarea acestor regiuni la Germania, Cehoslovacia pierdea avantajele economice 
arătate în schiţa nr. 3. 

c) Faza a III-a: U/timatumul adresat de Henlein guvernului Cehoslovac. 

Prima călătorie a primului ministru englez la Miinchen. 
Planul anglo-francez. 

În ziua de 13 septembrie, Conrad Henlein a adresat guvernului cehoslovac o notă sub 
formă de ultimatum în care cerea îndeplinirea doleanţelor sudeților în timp de şase ore. 
(Notă care ulterior a fost retrasă şi convorbirile sudeto-cehe reluate). 

Cercurile conducătoare britanice au văzut în această notă, în constituirea corpului franc 
sudet, în incidentele din ce în ce mai numeroase şi sângeroase şi în proclamarea stării de 
asediu în Cehoslovacia, începutul războiului. 

Se bănuia că atacul Cehoslovaciei se va produce imediat şi că Franţa — datorită 
tratatului de alianță — va fi obligată să intervină. 

Posibilitatea acestui conflict — care ar fi antrenat intervenţia Angliei — a fost primită 
aici cu durere, dar cu deosebit calm. 

Spiritele se obişnuiseră cu ideea războiului anglo-german şi numai primul ministru 
britanic dorea şi lupta puternic să menţină pacea. 

În ziua de 14 septembrie situaţia era considerată ca foarte gravă. 

Regele George VI şi-a întrerupt şederea la Balmoral şi renunțând chiar de a lua parte la 
funeraliile vărului său şi-a reluat — singur — reşedinţa la Londra. 

Familiile personalului Ambasadei germane din Londra (civili şi militari) au părăsit 
Anglia împreună cu o parte importantă din arhivele Ambasadei. 

O misiune militară franceză a sosit în această zi la Londra şi a avut lungi consfătuiri cu 
Statul Major Imperial Britanic. Sosirea acestei misiuni, numele membrilor şi obiectul 
discuţiilor au fost păstrate în cel mai desăvârşit secret, atât Am 
basada Franceză, cât şi War Office-ul refuzând să facă vreo declarațiune. 

Ziua de 15 septembrie a început sub această lumină întunecată a războiului iminent. 

Tot felul de zvonuri circulau, din oră în oră, ediții speciale ale ziarelor arătau mersul 
crizei, incidentele ce aveau loc în Cehoslovacia şi interminabilele Consilii de Miniştrii 
(Consilii restrânse şi plenare) care nu luau încă nici o hotărâre. 

Apărarea antiaeriană şi-a deschis sute de birouri în toate cartierele Londrei şi populaţia 
a fost invitată să se prezinte la aceste oficii pentru a stabili măsura necesară pentru 
măştile de gaze. 

În seara de 15 septembrie s-a anunțat oficial că primul ministru britanic va pleca a doua 
zi (16 septembrie) cu avionul la Miinchen pentru a întâlni şi discuta cu Hitler chestiunea 
cehoslovacă. 

În acelaşi timp s-a anunţat că: 

- guvernul a invitat pe Lordul Runciman la Londra; 

- cetăţenii englezi locuind în Cehoslovacia au fost sfătuiți să se reîntoarcă în Anglia. 

Hotărârea primului ministru englez a produs o adevărată stupoare şi toate cercurile au 
încercat să afle adevăratul motiv al acestei deciziuni. 

S-a aflat atunci că hotărârea a fost determinată de o convorbire telefonică personală a 
domnului Chamberlain cu domnul Daladier. Se afirma că în această convorbire pri 
mul ministru francez a rugat pe domnul Chamberlain să intervină personal în favoarea 
păcii deoarece Franţa nu este gata şi nu doreşte să se bată pentru Cehoslovacia. 

După unele persoane — în general bine informate — Franţa cerea acest lucru datorită 
Statului Major francez care afirma că: 

- noile legi sociale au dezorganizat industria de război franceză; 

- viața politică şi în special acțiunea diverşilor politicieni au contaminat populația 
Franţei — recte rezerviştii — cu virusul comunismului şi că în situaţia actuală Parisul cu 
cele câteva sute de mii de comunişti ar fi fost un pericol în spatele frontului; 

- aviația franceză este foarte slabă ca material cât şi ca moral, datorită miniştrilor Cot şi 
în special generalului Demain; 

- armata de operaţii franceză va trebui să atace fortificațiile germane pe care Statul 
Major francez le socotea ca foarte greu de străpuns; 

- armata franceză va fi obligată să facă faţă Italiei şi să supravegheze Pirineii; 

- liniile de comunicaţii cu Africa de Nord sunt interceptate de prezenţa unei formidabile 
baze aeriene italiene stabilită în insulele Baleare. 

În sfârşit se afirma că domnul Bonnet — ministrul de externe al Franței — primise şi 
comunicase domnului Daladier o ştire că nu se poate conta pe sprijinul U.R.S.S. care ar 
fi răspuns că „nu este interesată în acest conflict“. 

Ulterior s-a văzut că toate aceste informaţiuni erau false şi că domnul Bonnet, pentru a 
menţine pacea, denaturase chiar adevărul în ceea ce priveşte U.R.S.S. 

Ziua de 16 septembrie a trecut în linişte, toată lumea aşteptând întoarcerea primului 
ministru. 

În ziua de 17 septembrie, premierul englez s-a înapoiat la Londra şi a refuzat să facă 
vreo declarație. 

Prin indiscreţiuni s-a aflat că Hitler, deşi în aparenţă foarte amical, totuşi a fost de o 
intransigenţă totală şi că nici nu a vrut să audă de discuţii. A cerut anexiunea fără 
plebiscit“ a regiunilor sudete şi a acordat numai un termen limită de o săptămână pentru 
a primi un răspuns hotărâtor de: Da sau Nu. 

Imediat ce a sosit la Londra, primul ministru a adunat Cabinetul şi au avut loc 3 consilii 
de miniştrii succesive în care, însă, nu s-a luat nici o hotărâre, aşteptându-se sosirea 
miniştrilor francezi (Deladier şi Bonnet) anunţată pentru a doua zi. 

La 18 septembrie a avut loc un important Consiliu de Miniştri britanic la care au luat 
parte miniştrii francezi şi lordul Runciman. 

În acest consiliu s-a stabilit un plan denumit Planul anglo-francez care trebuia impus la 
Praga. 

În linii mari Planul anglo-francez cuprindea: 

a) regiunile sudete vor fi anexate Germaniei fără plebiscit după rezultatul ultimelor 
alegeri pentru comune efectuate în Cehoslovacia; 

b) regiunile sudete ce au mai rămas în Cehoslovacia vor obține o organizare cantonală 
după sistemul elvețian; 

c) Cehoslovacia va deveni un stat neutru; 

d) noile frontiere vor fi garantate de Germania, Polonia, România, Iugoslavia şi 
Ungaria şi „supragarantate“ de Gernia, Franţa, Italia şi Anglia. 

Supragarantarea de către Anglia a dat loc la mari discuţii şi Consiliul de Miniştri englez 
a acceptat numai în urma eforturilor supraomeneşti făcute de premierul francez. 

Această rezistenţă la supragarantarea noilor frontiere cehoslovace pare a indica — 
odată mai mult — faptul că Anglia: 

- nu este tentată de a se amesteca în afacerile Europei Centrale şi 

- doreşte a împinge expansiunea germană spre Est, fiind convinsă că astfel va îndepărta 
discuţia coloniilor. 

La 19 septembrie planul a fost publicat aici şi a produs o penibilă impresie. 

Toată lumea afirma că Cehoslovacia a fost trădată de Franţa şi că acest plan 
însemnează: 

- dezastrul diplomației anglo-franceze; 

- primul pas pe panta declinului făcut de Imperiul Britanic. 

În aceeaşi zi planul a fost comunicat la Praga. 

Reacţiunea în Anglia a fost foarte vie. 

a) Partidele Laburist, Socialist, Liberal şi Comunist (opoziţia) s-au declarat contra 
politicii Guvernului cerând imediata deschidere a Parlamentului; 

b) Mari manifestații de stradă afirmau voinţa maselor de a se ajuta Cehoslovacia; 

c) Sute de englezi s-au prezentat zilnic la Legaţiunea Cehă cerând înrolarea în armata 
cehoslovacă; 

d) Presa a început să atace „slab“ politica primului ministru. 

Primul ministru englez — temându-se de puterea Germanei şi mai ales foarte 
încăpățânat — a persistat în ideile sale şi a: 

- respins cererea de convocare a Parlamentului; 

- înăbuşit cu ajutorul poliţiei manifestaţiile (au fost multe cazuri când poliţiştii au fost 
bătuţi şi chiar răniți de public); 

- înființat controlul presei sub direcţiunea Ministerului de Interne; 

- tratat peste capul tuturor oficialităților direct cu Germania. 

În ziua de 21 septembrie ştirile sosite la Londra informau că delegaţi unguri (contele 
Kanya) şi poloni (Ambasadorul Poloniei la Berlin) au luat contact cu Hitler la 
Berchtesgaden şi au ajuns împreună la următorul acord: 

- Hitler va susține revendicările teritoriale ale Poloniei şi Ungariei; 

- Polonia va ataca Cehoslovacia odată cu Germania; 

- Ungaria va permite trecerea trupelor germane peste teritoriul său. 

În ziua de 22 septembrie a sosit răspunsul de la Praga. 

În acest răspuns, Guvernul cehoslovac, fără a respinge Planul anglo-francez — 
subordonă acceptarea următoarelor condiţii; 

1) O nouă examinare — din partea Angliei şi Franţei — a propoziţiunii relative la 
cedarea către Germania a districtelor de frontieră; 

2) Un supliment de lămuriri asupra anumitor puncte din Plan; 

3) Reglarea anumitor chestiuni în litigiu prin Curtea de Justiție Internaţională de la 
Haga (conform Tratatului ceho-german din 1925). 

De asemenea, în răspunsul său, guvernul cehoslovac atrăgea atenția că: 

- planul primit nu conținea nici o stipulaţiune relativă la garantarea noilor frontiere 
cehoslovace; 

- Polonia şi Ungaria vor cere cedarea imediată a zonelor locuite de minoritățile 
respective; 

- Cehoslovacia se va găsi fără apărare deoarece în regiunile propuse a fi cedate se 
găsesc toate fortificațiile cehoslovace; 

- acceptarea acestui plan ar produce turburări interne. 

În fond, Cehoslovacia încerca să obţină timp. 

În faţa acestui răspuns şi cum domnul Chamberlain anunţase oficial că a doua zi (23 
septembrie) va avea la Godesberg o nouă întâlnire cu Fiihrer-ul, diplomaţia franco- 
britanică, prin reprezentanții săi la Praga, a exercitat o puternică presiune asupra 
guvernului cehoslovac pentru acceptarea urgentă şi necondiționată a Planului. 

Această acceptare este în sfârşit obținută în dimineaţa de 23 septembrie. 

Guvernul cehoslovac demisionează şi noul cabinet e format de Generalul Sirovy. 

d) Faza a IV-a: Întrevederea Chamberlain — Hitler la Godesberg şi urmările acestei 
întrevederi. 

La 23 septembrie Chamberlain a plecat la Godesberg unde de la ora 16 la 18.20 a avut 
o lungă convorbire cu Hitler. 

Convorbirea a fost secretă luând parte numai un translator german aşa că nimeni nu 
poate afirma cu siguranță ce s-a discutat. 

Se pare că Hitler a comunicat că: 

„Cedarea acceptată de Praga nu mai are importanță deoarece situaţia generală s-a 
schimbat“. 

La ora 18,20 primul ministru britanic s-a retras şi a avut lungi convorbiri telefonice cu 
Paris şi Londra. 

Convorbirile ce urmau să înceapă în dimineaţa de 24 septembrie n-au mai avut loc şi 
primul ministru britanic s-a mulțumit să trimită o scrisoare Cancelarului german, 
aşteptând răspunsul. 

Hitler a răspuns la această scrisoare printr-un memorandum la care a fost adăugată o 
hartă. 

Lungimea memorandum-ului a necesitat o traducere de 3 ore (domnul Chamberlain nu 
vorbeşte limba germană). 

Condiţiile cuprinse erau următoarele: 

1. Armata cehoslovacă să părăsească regiunile sudete şi cele indicate pe harta anexată 
memorandum-ului. 

(Delimitarea acestor zone a fost făcută personal de Fiihrer-ul german). 

Părăsirea acestor zone trebuia efectuată până la 1 octombrie fără ca statul cehoslovac să 
aibe dreptul de a ridica sau distruge ceva. 

Regiunile părăsite trebuiau ocupate imediat de trupele şi poliția germană. 

2) Regiunile sudete trebuiau anexate imediat Germaniei iar regiunile unde există o 
minoritate germană trebuiau să hotărască prin plebiscit de soarta lor. 

3) Germania nu accepta garantarea noilor frontiere decât dacă Ungaria şi Polonia o 
acceptau. 

4) Armata cehă să fie imediat demobilizată. 

5) Militarii din guvern să fie imediat înlocuiţi. 

6) Demiterea Preşedintelui Beneş. 

O copie de pe harta anexată la memorandum-ul german se vede în Anexa nr. 4. 

În faţa acestor pretenții, primul ministru britanic a răspuns că nu-şi poate asuma sarcina 
de a-i face pe cehi să accepte. 

S-a aflat apoi că, ulterior cunoaşterii acestui memorandum, Londra a sfătuit Praga să-şi 
ia măsurile de siguranță, fapt care a determinat mobilizarea generală cehoslovacă. 

Înainte de plecarea sa spre Londra, domnul Chamberlain a avut totuşi o ultimă 
convorbire cu Hitler, propunându-i încă o dată rezolvarea incidentului pe cale paşnică 
prin acceptarea planului anglo-francez care era deja agreat de guvernul cehoslovac. 

Cancelarul a respins însă această propunere. 

Primul ministru şi-a luat atunci misiunea de a transmite guvernului cehoslovac noile 
condiţii germane. 

La sosirea sa la Londra, domnul Chamberlain a făcut numai o scurtă declarație 
afirmând că: soarta războiului este în mâna Cehoslovaciei. 

Când condițiile Memorandum-ului au fost cunoscute, la Londra a început să se observe 
o puternică reacţie față de atitudinea guvernului britanic în chestiunea cehă. 

Opoziția, opinia publică şi chiar presa (deşi la insistenţele Ministerului de Interne presa 
promisese un armistițiu asupra acțiunii primului ministru) au început să-şi arate fățiş 
nemulțumirea socotind că: 

- s-a compromis prestigiul britanic; 

- s-a arătat că Anglia este slab pregătită pentru război, fapt care a permis ca Reich-ul să 
devină din ce în ce mai pretenţios; 

- Hitler l-a „jucat“ pe primul ministru; 

La 25 septembrie: 

- Partidul Laburist a ţinut întruniri în toată Marea Britanie (se spune vreo 2000 de 
întruniri) în care s-a blamat politica domnului Chamberlain. 

- Au sosit la Londra domnii Daladier şi Bonnet şi în prezenţa lor au început şedinţele 
Consiliului de Miniştri britanic. 

Asupra celor discutate în timpul şedinţelor Consiliilor de Miniştri nu a transpirat decât 
faptul că Lordul Runciman, chemat să-şi dea avizul, ar fi afirmat că o înţelegere ceho- 
sudetă este imposibilă. 

Consiliul de Miniştri a fost la un moment dat suspendat anunţându-se că se aşteaptă 
sosirea generalului Gamelin care a fost convocat pentru 26 septembrie. 


3 Anexele nu se publică. 

În ziua de 26 septembrie, generalul Gamelin, însoţit de colonelul Petibon, au sosit la 
Londra şi Consiliul de Miniştri englez şi-a reluat şedinţa întreruptă în ajun. 

Nu s-a publicat vreun comunicat după care să se permită a se deduce ce anume 
chestiuni s-au discutat dar Postul de Radio B.B.C. din Londra a difuzat către ora 14 ştirea 
că „generalul Gamelin a dat asigurări că armata franceză este bine pregătită, că, dacă va 
fi nevoie, linia de fortificații germană poate fi străpunsă şi că în situaţia actuală îşi ia 
răspunderea de a duce pe aliaţi la victorie“. 

Am controlat această ştire, întrebând pe colonelul Peti-bon asupra exactităţii ei. Mi s-a 
răspuns că „într-adevăr, generalisimul francez are întreaga încredere în victoria finală“. 

Această afirmaţie a generalului Gamelin a spulberat complet informaţiile lansate în ziua 
de 15 septembrie, care arătau o stare lamentabilă a armatei franceze şi s-a văzut atunci că 
acestea nu erau decât zvonuri tendenţioase lansate de cei interesaţi a împiedica 
participarea Angliei în război. 

De altfel, avântul cu care rezerviştii francezi au răspuns primului ordin de mobilizare a 
fost dovada palpabilă a neadevărului acestor informaţii tendențioase. 

În urma Consiliului de Miniştri la care a fost ascultat generalul Gamelin, Marea 
Britanie a luat următoarele măsuri militare: 

a) Mobilizarea flotei britanice; 

b) Punerea aviaţiei în stare de alarmă; 

c) Începerea instalării armamentului antiaerian pe clădiri şi în parcurile din Londra şi 
împrejurimi; 

d) Tipărirea legii pentru obligativitatea serviciului militar, lege care trebuie prezentată 
Parlamentului în şedinţa de la 28 septembrie; 

e) Convocarea Parlamentului britanic pentru 28 septembrie. 

După ce măsurile de mai sus au fost luate s-a aşteptat cu deosebită înfrigurare discursul 
lui Hitler la Palatul Sporturilor, anunţat pentru seara de 26 septembrie. 

La 27 septembrie în urma discursului lui Hitler — socotit la Londra ca o indicație 
precisă că Germania va declara războiul dacă nu va fi satisfăcută — Anglia a luat noi 
măsuri militare traduse prin: 

a) Mobilizarea trupelor de apărare antiaeriană şi de apărarea coastelor din Armata 
Teritorială; 

b) S-au împărțit măştile de gaze la toată populaţia civilă (inclusiv străinii rezidând în 
Anglia). Măştile s-au distribuit complet într-o zi şi în mod gratuit; 

c) S-a început săparea de tranşee şi adăposturi în toate parcurile şi locurile virane din 
Londra. Aceste tranşee erau destinate populaţiei civile; 

d) S-a continuat cu instalarea artileriei antiaeriene; 

e) S-au dat ordine de începere a evacuării copiilor pentru a doua zi. 

În după amiaza zilei, un mesager al primului ministru britanic, Sir Horace Wilson, a 
fost trimis din nou la Berlin cu misiunea de a vedea pe Hitler şi a face — în numele 
domnului Chamberlain, care trecea încă odată peste capul Foreign Office-ului — noi 
propuneri de pace. 

Sir Horace Wilson a fost primit de Fiihrer într-o audienţă care a durat 45 minute. 

Se pare însă că această nouă intervenţie n-a reuşit, deoarece în seara de 27 septembrie, 
primul ministru britanic s-a adresat — prin radio — întregului Imperiu Britanic. 

În discursul său — scurt dar foarte emoționant, premierul englez a arătat: 

- eforturile sale pentru menţinerea păcii; 

- condiţiile zdrobitoare pe care Germania le punea Cehoslovaciei; 

- faptul că, dacă va fi război, Anglia se va bate pentru ideea de a nu impune dreptul cu 
forţa; 

- speranţa sa că ultimele sale eforturi vor aduce pacea. 

Nimeni nu a înţeles cum trebuie ultimul său punct, deoarece nimeni nu fusese înştiinţat 
de faptul că premierul englez intervenise încă odată — de data aceasta printr-o scrisoare 
personală adresată domnului Mussolini — pentru menținerea păcii. 

Toată Anglia aştepta şedinţa Parlamentului, convocat pentru a doua zi la ora 14.45. 

În dimineaţa de 28 septembrie situaţia era considerată ca disperată şi războiul ca 
inevitabil. 

Calmul însă era perfect. 

În dimineaţa zilei s-a anunţat: 

a) Turcia şi Portugalia au comunicat că se asociază fără rezerve acţiunii engleze — 
oricare ar fi ea. 

b) Mobilizarea generală a flotei britanice, citindu-se de heralzi proclamația dată în acest 
scop de regele Angliei. 

Alte informaţii anunțau că: 

a) Flota de Atlantic a Statelor Unite — echipată complet pentru şase luni — a primit 
ordinul să se dirijeze spre apele europene. 

Această informație, corespunzând mesajului de pace pe care Preşedintele Roosvelt îl 
adresase Cancelarului Hitler era considerată ca o indicație a poziţiei pe care o vor lua 
Statele Unite şi a produs o mare însufleţire; 

b) Submarinele germane au părăsit bazele pentru destinaţii necunoscute; 

c) Regele şi Moştenitorul Italiei au anunţat domnului Mussolini intenția lor de abdicare 
în cazul când Italia va intra în război alături de Germania; 

d) U.R.S.S. a dat asigurări formale că va interveni cu toată forța ei alături de Anglia şi 
în sprijinul Cehoslovaciei. 

Această declarație a surprins mult deoarece era în flagrantă contrazicere cu afirmațiile 
domnului Bonnet. 

Pregătirile pentru război au continuat cu mare intensitate şi în tot cursul zilei s-au văzut: 

a) Instalarea artileriei antiaeriene în amplasamente; 

b) Construirea de tranşee şi adăposturi pentru populaţia civilă în toate parcurile din 
Londra; 

c) Numeroase auto-camioane — militare şi rechiziționate — transportând trupe şi 
materiale spre porturile de la Marea Mânecii. 

Transporturile erau aşa de numeroase încât au împiedicat complet circulaţia în 
periferiile Londrei pentru mai multe ore. 

d) S-a început evacuarea copiilor din Londra după planul de evacuare publicat. 

Planul mai prevedea — în cazul ordonării completei evacuări a Londrei — următoarele: 

- Cetăţenii vor lua bilete de trenuri de la gările de metrou şi c.f. pentru un punct situat la 
cel puţin 20 km depărtare de Londra. Celor ce declarau că nu au bani biletul le era oferit 
gratis. 

- Cetăţenii ce se evacuau trebuiau să aibă asupra lor alimente pentru două zile de hrană; 

- La ajungerea la destinaţie trebuiau să se înscrie la primăriile respective, care aveau 
sarcina să le procure alimentele necesare. 

- În cazul când evacuaţii declarau că sunt lipsiţi de mijloace financiare, primăriile aveau 
instrucțiuni să plătească câte 5 shillingi de persoană, la cerere, pe săptămână. 

În după-amiaza zilei de 28 septembrie toată Anglia a ascultat discursul primului 
ministru în Camera Comunelor care — în această ocazie — a fost radiodifuzat. 

La ora anunţată, domnul Chamberlain şi-a început într-o tăcere impresionantă discursul, 
făcând istoricul conflictului şi arătând, pas cu pas, acţiunea Angliei şi eforturile sale 
personale pentru menţinerea păcii. 

În timpul discursului, un mesager de la Foreign Office a pătruns în incintă predând un 
plic Lordului Halifax. 

Acesta, citind conţinutul, s-a sculat şi a înmânat scrisoarea primului ministru, care s-a 
întrerupt un moment, a luat cunoştinţă de ea şi a anunţat imediat Camerei că propunerea 
sa pentru o nouă conferință cu Hitler la care să ia parte şi domnii Daladier şi Mussolini a 
fost acceptată de Fiihrer. 

La ora 20.00 s-a anunţat prin radio că premierul britanic pleacă în ziua de 29 
septembrie la Miinchen. 

În acelaşi timp postul de radio anunţa că: 

- Hitler nu renunţă la pretenţiile sale; 

- Mussolini continuă să fie alături de Germania dar urmează sfatul lui Chamberlain şi 
va lua parte la conferinţă; 

- Daladier va pleca a doua zi la Miinchen. 

După cunoaşterea acestor ştiri au început numeroase comentarii în toate cercurile, 
comentarii a căror esenţă o redau mai jos: 

1. Cercurile politice: 

- Erau pesimiste. Aveau convingerea că Hitler nu va renunţa la război decât „în mod 
temporar“. 

Idealul german, planul trasat în Mein Kampf şi în special grija de a menţine prestigiul 
partidului, îl vor conduce la alte cereri;, 

- Afirmau că nu va putea fi o adevărată pace durabilă în Europa atâta vreme cât statele 
totalitare vor exista; 

- Afirmau că pentru popoarele mici şi învingătoare prin pacea din 1918, momentul 
războiului era binevenit deoarece s-ar fi evitat problema minorităților. 

2. Cercurile militare: 

- Afirmau că în 2-3 ani Germania — câştigând supremaţia în Europa Centrală — va fi 
aşa de tare încât va fi, dacă nu imposibil, foarte greu să mai fie bătută; 

- Afirmau că — după informațiile ce aveau — populația germană nu este suficient 
pregătită moralmente pentru un război în acest moment şi că deja a început să-şi arate 
ostilitatea faţă de regimul nazist. 

3. Cercurile navale: 

- Afirmau că acum („Now or Never“) era momentul favorabil pentru distrugerea flotei 
italiene şi deci obținerea — pentru o lungă perioadă de timp — a siguranței drumurilor în 
Marea Mediterană. 

Trebuie remarcat că în aceste momente dramatice: 

- mobilizarea Ungariei a produs o foarte rea impresie, impresie tradusă chiar de primul 
ministru în discursul pronunţat în Camera Comunelor; 

- Anglia conta pe sprijinul U.R.S.S. ale cărei forțe — în special aviația şi trupele 
motorizate — erau socotite destul de puternice; 

- s-a apreciat favorabil atitudinea adoptată de România şi s-a discutat mult posibilitatea 
aducerii forţelor engleze din India în România. 

e) Faza a V-a: Acordul de la Miinchen. 

29 septembrie. 

Pregătirile de război ale Angliei au continuat cu aceeaşi intensitate. 

Populaţia a început să evacueze Londra şi se socoteşte la circa 1500000 numărul 
oamenilor care au părăsit capitala. (În casa în care locuiesc, din 12 apartamente în 
întregime ocupate, nu mai rămăsesem decât 4 familii). 

În aceeaşi zi, la München s-au întrunit primii-miniştri ai Germaniei, Italiei, Angliei şi 
Franței şi după discuţii au ajuns la încheierea acordului pe care îl dau mai jos în 
întregime: 

Cele patru Puteri: Germania, Regatul Unit, Franţa şi Italia, ținând seamă de 
aranjamentul realizat deja în principiu pentru cedarea teritoriilor sudete Germaniei, au 
convenit asupra dispozițiilor şi condiţiilor următoare, reglementând zisa cedare şi 
măsurile ce ea comportă. 

Fiecare din ele se angajează, prin acest acord, să îndeplinească demersurile necesare 
pentru a asigura executarea. 

1. Evacuarea va începe la 1 octombrie. 

2. Regatul Unit, Franța şi Italia convin că evacuarea teritoriului în chestiune va trebui 
terminată la 10 octombrie, fără ca nici una din instalaţiile existente să fie distrusă. 
Guvernul cehoslovac va avea responsabilitatea de a efectua această evacuare fără a se 
produce vreo stricăciune ziselor instalaţii. 

3. Condiţiile acestei evacuări vor fi determinate în detaliu de o comisie internațională 
compusă din reprezentanţii Germaniei, Regatului Unit, Franței şi Cehoslovaciei. 

4. Ocuparea progresivă de către trupele Reich-ului a teririilor cu predominanţă germană 
va începe la 1 octombrie. Cele 4 zone indicate pe harta anexă vor fi ocupate de trupele 
germane în ordinea următoare: 

Zona nr. 1: la 1 şi 2 octombrie 

Zona nr. 2: la 2 şi 3 octombrie 

Zona nr. 3: la 3, 4 şi 5 octombrie 

Zona nr. 4: la 6 şi 7 octombrie 

Celelalte teritorii cu preponderență germană vor fi determinate de comisia 
internaţională şi ocupate de trupele germane până la 10 octombrie. 

5. Comisia Internațională menţionată la paragraful 3 va determina teritoriile unde 
trebuie să se efectueze plebiscit. 

Aceste teritorii vor fi ocupate de contingente internaţionale pânâ la terminarea 
plebiscitului. Această comisie va fixa de asemenea condiţiile în care acest plebiscit va fi 
instituit. Luând ca bază condiţiile plebiscitului din Sarre, ea va fixa pentru ţinerea 
plebiscitului o dată care nu va putea depăşi sfârşitul lunii noiembrie. 

6. Delimitarea finală a frontierei va fi stabilită de Comisia Internaţională. Această 
Comisie va avea, de asemenea, competenţa de a recomanda celor patru Puteri, în anumite 
cazuri excepţionale, anumite modificări reduse la determinarea strict etnologică a zonelor 
transferabile fără plebiscit. 

7. Va exista un drept de opţiune permițând a fi inclus sau a fi exclus în teritoriile 
transferate. 

Această opțiune se va exercita într-un timp de 6 luni de la data prezentului acord. O 
comisie germano-cehă va fixa detaliile acestei opţiuni, va examina modalităţile de 
schimb de populaţie şi va regla chestiunile de principiu ce va ridica zisul schimb. 

Guvernul cehoslovac va elibera într-un timp de patru săptămâni de la data prezentului 
acord pe toţii germanii sudeți care doresc, din formaţiile militare sau de poliție în care 
aparţin. 

În acelaşi timp, guvernul cehoslovac va elibera pe prizonierii germani sudeți care 
execută pedepse de închisoare pentru delicte politice. 

Anexa nr. 1 a Acordului de la München. 

Guvernul M.S. în Regatul Unit şi guvernul francez au încheiat prezentul acord, fiind 
bine înțeleşi că vor menţine oferta cuprinsă în paragraful 6 al propozițiilor franco- 
britanice din 19 septembrie 1938, privitor la garanţia internațională a noilor frontiere ale 
statului Cehoslovac contra oricărei agresiuni neprovocate. 

Când chestiunea minorităților poloneze şi ungare din Cehoslovacia va fi reglată, 
Germania şi Italia vor da de asemenea această garanție Cehoslovaciei. 

Anexa nr. 2. 

Şefii guvernelor celor patru Puteri declară că problema minorităților polone şi ungare în 
Cehoslovacia, dacă nu va fi reglată în trei luni printr-un acord între guvernele interesate, 
va face obiectul unei alte reuniuni a şefilor guvernelor celor 4 Puteri întrunite azi. 

Anexa nr. 3 

Toate acordurile ce ar mai fi necesare provenind din transferul teritoriilor sudete vor fi 
considerate de resortul Comisiei Internaţionale. 

Anexa nr. 4 

Cei patru şefi de guvern reuniți sunt de acord că Comisia Internaţională prevăzută de 
acordul de față va fi compusă din ministrul Afacerilor Străine, din cei 3 ambasadori 
acreditaţi la Berlin şi de un membru ce va fi numit de guvernul cehoslovac. 

Miinich 29 septembrie 

În anexa nr. 5 se arată zonele 1-4 prevăzute în acest acord. 

Vestea despre realizarea acordului a fost primită târziu în seara de 29 septembrie la 
Londra şi a fost cunoscută de relativ puţini oameni. 

În ziua de 30 septembrie. 

Toate ziarele anunțau cu litere capitale cuvântul PACE. Bucuria a fost enormă în toate 
cercurile. 

Cu această ocazie s-a luat cunoştinţă şi de faptul că imediat după semnarea acordului 
domnii Daladier şi Mussolini au plecat şi că domnul Chamberlain a cerut o nouă 
întrevedere cu Hitler pentru dimineaţa de 30 septembrie, cu care ocazie cei doi şefi de 
guvern au semnat un pact a cărui copie se vede în Anexa nr. 6. 

Cuprinsul acestui pact este următorul: 

„Noi, Fiihrer-ul german şi primul ministru britanic am avut o nouă întrunire astăzi şi am 
agreat în a recunoaşte că chestiunea relaţiilor anglo-germane este de primă importanță 
pentru cele două țări şi pentru Europa. 

Privim agreementul semnat azi-noapte şi tratatul naval anglo-german ca un simbol al 
dorinţei popoarelor noastre ca niciodată să nu meargă la război unul contra altuia. 

Am hotărât că metoda consultaţiilor va fi metoda adoptată pentru discutarea oricărei 
alte chestiuni ce ar putea interesa ţările noastre şi suntem hotărâți să continuăm eforturile 
noastre pentru a înlătura cauzele de diferende posibile şi să contribuim pentru asigurarea 
păcii în Europa“. 

Adolf Hitler 

N. Chamberlin 

Cunoaşterea acestui document a produs o penibilă impresie în cercurile politice 
deoarece se socoteşte că prin acest pact: 

- Anglia se detaşează de Franţa; 

- Franţa devine putere de a doua mână în Europa. 

Acest pact al premierului britanic a fost şi este viu criticat. 

Ziua de 1 octombrie a adus o surprinzătoare veste: demisia din guvern a Primului Lord 
al Amiralității (Ministrul Marinei Militare), domnul Duff Cooper. 

În scrisoarea-demisie adresată primului ministru, domnul Duff Cooper motivează 
demisia prin faptul că nu este în acord cu politica externă a domnului Chamberlain. 

Din cercurile Amiralității însă, se spune că întreaga Amiralitate este contra primului 
ministru, deoarece Marina Britanică vedea realizându-se — în acest război — 
distrugerea flotei italiene şi implicit siguranța drumurilor în Mediterană. 

Se vorbeşte că nemulțumirile în guvern pentru încheierea acordurilor de la Miinchen 
sunt numeroase şi se citează între cei nemulțumiți numele domnilor O. Stanley, ministrul 
de Industrie, W. S. Morrison, ministrul de Agricultură, W. Elliot, ministrul Sănătăţii şi al 
Contelui de la War, ministrul Justiţiei. 

Se crede că şi aceştia vor demisiona, fiind nemulțumiți că domnul Chamberlain a 
introdus sistemul scindării cabinetului în „Inner“ (bătrânii) şi „Complete“ (total). 

Toate hotărârile au fost luate numai de către „Iner“ (Chamberlain, Samuel Hoare, John 
Simon şi Consilierul pentru Industrie H. Wilson), restul Consiliului de Miniştri fiind pus 
în fața faptelor împlinite. 


Tot în ziua de 1 octombrie s-a ordonat demobilizarea rezerviştilor flotei şi aeronauticii: 

— 28.200 pentru flotă; 

— 60.000 armata teritorială. 

Odată trecute primele momente de bucurie, au început să se arate nemulțumirile faţă de 
cele petrecute astăzi: 

1. În presă au început să apară articole de fond în care se îndeamnă populația să-şi reia 
activitatea deoarece „nu va fi un război în care Anglia să participe în acest an sau în anul 
viitor“. 

De asemenea, presa cere cu insistență votarea legii pentru introducerea serviciului 
militar obligatoriu. 

2. La Postul de Radio B.B.C., domnul Harold Nicolson, parlamentar şi comentatorul 
politic al Postului de Radio spune: „nu am reuşit să facem pace pentru durata unei 
generații. Am făcut-o numai pentru 6 luni. Domnul Chamberlain avea una din marile 
ocazii care s-a prezentat vreodată unui om de stat britanic şi a pierdut-o. Dacă ar fi avut o 
atitudine fermă la Miinchen ar fi stabilit — o dată pentru totdeauna — superioritatea 
regimului democratic asupra totalitarismului. Primul ministru n-a înţeles psihologia 
Germaniei şi Italiei şi a capitulat. 

3. Amiralitatea este nemulțumită, furioasă chiar, că s-a scăpat ocazia nesperată de a se 
asigura drumul spre Indii. 

4. Cercurile militare sunt nemulțumite că prin greşeala domnului Chamberlin s-a 
pierdut un moment în care se formase deja contra Germaniei o coaliție care ar fi zdrobit- 
o uşor şi ar fi stabilit pacea poate pentru o lungă durată. 

Cercurile militare vorbesc de asemenea cu regret că prin conduita adoptată de premierul 
britanic s-au mâhnit mult cercurile militare franceze. Se afirmă că Statul Major francez 
este profund nemulțumit de faptul că s-a admis să se predea nedistruse fortificațiile cehe 
care sunt reproducerea identică a celor franceze din linia Maginot, dându-se astfel gratis 
Germaniei un secret aşa de scump plătit. 

5. În fine, opinia publică începe să înţeleagă şi peste tot se observă o mare indignare. 

Redau mai jos rezumatul opiniilor culese din opinia publică: 

- Acordul semnat este o dezonoare pentru Anglia care a permis să se impună unei 
națiuni mici condiţii ce ar fi fost aplicabile numai unui adversar zdrobit ruşinos în timp 
de război. 

- Al doilea acord (Hitler — Chamberlain) este iarăşi ruşinos pentru că slăbeşte prietenia 
anglo-franceză şi transformă Franţa într-o putere de a doua mână, dacă nu de turism. 

- Intenția guvernului de a lăsa mână liberă în Centrul şi Estul Europei Reich-ul este 
greşită deoarece Germania întărită prin aportul ţărilor mici europene va deveni în 2-3 ani 
imbatabilă şi va impune condiţii umilitoare Anglie, care va fi forţată să le primească. 

- Prin acordul de la Miinchen s-a văzut că toate tratatele n-au nici măcar valoarea 
hârtiei pe care sunt scrise; 

- Acordul de la Miinchen este o lecţie pentru toate statele — în special pentru cele mici 
— ca să nu se încreadă în promisiunile statelor mari şi să nu conteze decât pe propriile 
lor puteri morale, economice şi în special militare. 

2 octombrie. 

- Se anunţă că Ministerul de Război britanic a hotărât trimiterea a 6 batalioane din 
gardă în regiunile sudete unde va avea loc plebiscitul. 

- Se anunţă că: 

- Pregătirile făcute în vederea începerii războiului au costat statul englez 40000000 £. 

- Anglia va da Cehoslovaciei un împrumut de 30000000 £ din care 10000000 £ imediat. 


Ataşatul militar ajutor Londra, 
Căpitan Iliescu Gheorghe 


A.M.R., fond Ministerul Aerului şi Marinei, 
dosar nr. 2513, f. 524-542 


6 octombrie 1938. Raport special nr. 331 al ataşatului militar în Germania, locotenent- 
colonelul Titus Gşrbea referitor la consecințele crizei cehoslovace. 


A.M.T., vol. I, p. 34-44 


7 octombrie 1938. Raport al ataşatului militar romşn în Turcia privind percepția 
conducătorilor acestei țări a rolului turcilor în istoria omenirii. 


Ataşaţii militari transmit (1938-1940), 
Editura Europa Nova, 

Bucureşti, 2002, p. 11 

(în continuare se va cita: A.M.T., vol. II) 


17 octombrie 1938. Telegramă a ataşatului militar romşn în Turcia privind agravarea 
stării de sănătate a preşediutelui Turciei. 


A.M.T., vol. II, p. 12 
26 


26 octombrie 1938. Raport al ataşatului militar român la Praga privind relațiile dintre 
conducerile armatelor română şi cehoslovacă. 


Raport 
nr. 831 din 26 octombrie 1938 


În cursul dimineţii zilei de 24 octombrie a.c. m-am prezentat domnilor generali Krejci 
Lud, Fiala Emil, Miklik Miroslav, Kajdos Vlad şi domnului colonel Hajek Fr., 
transmițând din partea domnului ministru al Apărării Naţionale, general Ciupercă, 
mulțţumirile domniei sale ca răspuns la felicitările ce i s-au adresat. 

Toţi domnii generali de mai sus, precum şi domnul colonel Hajek, au fost foarte mişcați 
de felul prin care domnul ministru le-a mulţumit. 

Cu această ocazie şi-au manifestat cele mai frumoase sentimente de simpatie pentru 
țara noastră, singura care a arătat Cehoslovaciei, în tot timpul, o loială prietenie. 

Atât domnul general Krejci, cât şi domnul general Fiala, atunci când îmi arătau situaţia 
prezentă a Republicii aveau ochii umezi, gata a le cădea lacrimi. 

In timpul audienţelor, având în vedere obiectul lor, nu am putut aborda alte chestiuni; 
totuşi reiese din cele ce mi s-au comunicat în treacăt, că îşi vor menține armata şi 
materialele, noua ei organizare fiind în studiu. 


Ataşatul militar Praga, 
Locotenent-colonel I. Eftimiu 


A.M.R,, fond Ministerul de Război, 
Cabinetul Ministrului, dosar nr. 201, f. 186. 

2 noiembrie 1938. Buletin de informații al ataşatului militar român la Sofia referitor 
la situația politică şi militară din Bulgaria. 


Secret 
Nr. 217 din 2 noiembrie 1938 


Ataşatul Militar la Sofia 
către 
Ministerul Apărării Naţionale 


Cabinetul domnului Ministru 
In conformitate cu Regulamentul Ataşaţilor Militari Români în străinătate, 
Am onoarea a înainta, alăturat, Buletinul de informaţii pe luna octombrie 1938. 


Ataşatul Militar la Sofia, 
Locotenent colonel I. Ionescu 


A. Situaţia politică internă 

A fost dominată în ultimul timp de două evenimente mai importante: 

- asasinarea şefului Marelui Stat Major al armatei bulgare, generalul-maior Iordan Peev 
ŞI 

- deschiderea Parlamentului într-o sesiune extraordinară, cu cinci zile înaintea celei 
ordinare. 

În cele ce urmează voi arăta cauzele şi efectele produse de aceste două evenimente. 

I. Asasinarea generalului Peev 

Faptele sunt în general cunoscute. 

În ziua de 10 octombrie a.c., orele 15,00, pe când generalul Peev mergea pe jos spre 
Marele Stat Major, însoțit fiind de maiorul Dimitrie Stoianov, şeful Institutului Geografic 
al Armatei bulgare, un individ se apropie de general şi, pe la spate, trage în acesta câteva 
focuri de revolver, rănindu-l foarte grav. 

Maiorul, încercând să vină în ajutorul şefului său, primeşte de asemenea câteva gloanţe 
în cap, după care asasinul îşi trage un glonte în gură. 

Generalul Peev, moare după câteva minute, maiorul în cursul acelei nopți, iar asasinul 
după câteva zile. 

Faptul a fost raportat telefonic de mine Marelui Stat Major, Secţia a 2-a, la aproximativ 
două ore după atentat, adică atunci când am putut obţine legătura cu Bucureştiul. 

Cum era şi natural, acest fapt a produs o impresie penibilă în mijlocul conducătorilor 
politici actuali, care abia cu câteva zile mai înainte se lăudau că au introdus în Bulgaria 
liniştea şi pacea cea mai deplină. 

Din primul moment toată lumea s-a întrebat care sunt cauzele acestui atentat şi anume 
motivul ce l-a îndemnat pe asasin să comită un asemenea atenta, contra şefului de Stat 
Major, o persoană, de regulă, în afara luptelor politice. 

Guvernul, abia după câteva zile a dat un comunicat, arătând că asasinatul este un act 
personal al acelui individ şi sfătuind populaţia ţării să nu dea crezare diferitelor zvonuri 
care circulă în public. 

Acestea au fost singurele explicaţii date de guvern, explicații care, desigur, n-au 
mulțumit opinia publică. Şi atunci, au început să circule, şi mai circulă şi azi încă, 
diverse zvonuri. 

Graţie unor surse personale destul de serioase, pe care mi le-am putut procura în 
ultimul moment, voi încerca să arăt aici care sunt diversele versiuni ce şi-au făcut loc tot 
mai intens în mijlocul populaţiei bulgare, cu această ocazie. 

- Prima versiune şi aceea care a circulat mai mult în opinia bulgară, este următoarea: 

Atentatul este opera macedonenilor. 

Cauze: 

S-a zvonit în ultimul timp la Sofia şi acest zvon prinde din zi în zi consistenţă, că între 
Bulgaria şi Iugoslavia ar fi vorba să se încheie în curând un tratat militar bazat pe 
anumite cesiuni teritoriale pe care Iugoslavia le-ar face Bulgariei la frontiera răsăriteană 
şi anume renunțări din partea Bulgariei în Macedonia. 

În vederea acestor tratative, urma să sosească la Sofia o misiune militară iugoslavă. 

Se vorbea chiar de sosirea domnului Stoiadinovici la Sofia, care s-a văzut însă silit să 
renunțe deocamdată la această vizită, din cauza alegerilor ce vor avea loc în Iugoslavia. 

Orice lucru nu ar conveni macedonenilor care-şi văd astfel periclitate interesele lor 
naționale. 

Şi, de aici, gestul simbolic al atentatului. 

Această versiune este acceptată de aproape întreaga lume politică bulgară şi cea străină 
din această ţară. 

A doua versiune care a circulat de asemenea un timp, a fost următoarea: atentatul ar fi 
opera unei părți dintre ofiţerii de rezervă, nemulţumiţi de politica actuală a ţarului Boris 
şi a guvernului său. 

Într-adevăr, ofiţerii de rezervă ai armatei bulgare sunt azi împărţiţi, din punct de vedere 
al ideilor politice, în trei grupe: 

- prima grupă o formează cei care sunt partizanii actualului guvern; 

- grupa a doua este formată din ofiţerii de rezervă filo-germani şi are în fruntea lor pe 
fostul ministru de război, generalul Lukov, un filogerman înfocat. 

Grupa aceasta ar învinovăţi guvernul şi chiar pe ţarul Boris că nu au profitat de ultimele 
evenimente pentru a cere, în special României, cedarea cel puțin a Cadrilaterului. 

Momentul era socotit de ei ca foarte favorabil unor asemenea revendicări. 

Ca urmare, drept manifestare publică a acestei nemulțumiri, s-ar fi comis atentatul 
contra aceluia ce reprezintă persoana cea mai apropiată regelui. 

Şi în fine, a treia grupă ar fi formată din ofițerii de rezervă, foştii partizani ai lui 
Damian Velcev, autorul loviturii de stat nereuşite din anul 1934 şi actualmente în 
închisoare. 

Grupul acestuia creşte mereu datorită numeroaselor concedieri de ofiţeri făcute în 
ultimul timp. 

Un fapt demn de reținut, dacă este adevărat, este că generalul Peev era acel ce semna 
ordinele individuale ale celor concediaţi. 

Deci, multă lume a fost înclinată să creadă că atentatul ar fi fost pus la cale de aceştia, 
drept răzbunare. 

În ce mă priveşte, părerea mea este, după cum am raportat de altfel şi cu raportul nr. 
186 din 14 octombrie 1938, că acest atentat este opera macedonenilor, având în vedere 
atât metoda uzitată de aceştia, cât şi faptul că asasinul a fost un macedonean, eliberat de 
curând din închisoare, unde se aflase tot pentru un asasinat. 

Toată lumea şi-a pus de asemenea, întrebarea de ce asasinul a ales pe şeful Marelui Stat 
Major şi nu pe unul din membrii guvernului. 

Se zice că acesta ar fi mărturisit la poliție că a ales pe generalul Peev, el fiind singura 
persoană proeminentă, care mergea la serviciu; pe jos ceilalți, numai în automobile şi cu 
o parte din perdele trase şi deci mult mai greu de a fi asasinați. 

După atentat, rămăşiţele pământeşti ale generalului Peev şi ale maiorului Dimitrie 
Stoianov au fost transportate în Biserica din curtea Şcolii militare din Sofia, unde au fost 
expuse pelerinajului public. 

În urma unei înţelegeri prealabile, ataşații militari ne-am prezentat a doua zi după 
atentat ministrului de război, căruia i-am prezentat condoleanţe. 

Conform aprobării date de Marele Stat Major, am depus o coroană la sicriul generalului 
Peev, în numele armatei române. 

Înmormântarea a avut loc în ziua de 12 octombrie. 

La serviciul religios care a fost oficiat de către mitropolitul Ştefan al Sofiei, cu începere 
de la orele 9, a asistat M.S. Regele Boris cu membrii Casei Militare, întregul guvern, 
precum şi o delegație de 6 locuitori bulgari din oraşul Tulcea, locul de naştere al 
defunctului general. 

S-au rostit câteva discursuri de către militari, după care sicriele au fost aşezate pe un 
afet de tun (pentru general) şi un dric (pentru maior). 

Pe străzile parcurse, ambele vehicule mergeau alăturate. 

Am însoţit convoiul mortuar până la cimitirul Eroilor din Sofia, unde a avut loc 
înhumarea. 

Maiorul Stoianov a fost avansat — post-mortem — la gradul de locotenent-colonel, 
pentru bravura arătată în apărarea şefului său. 

A doua zi după înmormântare, adică în ziua de 13 octombrie a.c., guvernul bulgar a 
procedat la o percheziție domiciliară a tuturor locuitorilor din Sofia, pentru găsirea 
eventualilor complici. 

Începând de la orele 4 dimineaţa, toate cartierele Sofiei au fost ocupate cu detaşamente 
numeroase de soldați (unele trupe fiind aduse din provincie) care nu au permis absolut 
nimănui să iasă din casă. 

Excepţie au făcut numai membrii Corpului Diplomatic, cărora li s-au trimis acasă, în 
dimineaţa acelei zile, bilete de liberă circulaţie. 

Magazinele şi restaurantele au fost de asemenea închise. 

Perchezițiile au durat până la orele 19,30 şi au fost făcute, atât de către organele 
poliţiei, cât şi de către ofițeri. 

S-au arestat în primul moment aproximativ 2 000 persoane. 

Între aceştia se aflau: 

Fostul Preşedinte de Consiliu Kimon Gheorghiev, fostul ministru la Belgrad, Kazasov, 
şi deputaţii agrarieni de stânga, Petkov şi Matzankiev. 

S-au confiscat de asemenea numeroase arme găsite la populaţie. 

În general, rezultatul acestei percheziţii generale nu a fost deloc cel aşteptat de către 
Guvern. 

În plus, această percheziţie a adus pagube de milioane unei capitale ce a fost nevoită să- 
Şi întreruptă absolut orice activitate timp de o zi (Raport nr. 188 din 14 octombrie 1938). 

Ca urmare a ordinului telegrafic nr. 4424 a.c. al domnului general şef al Marelui Stat 
Major român m-am prezentat în ziua de 17 octombrie a.c. ministrului de război bulgar, 
căruia i-am transmis condoleanţe din partea domnului general şef. 

Generalul Dascalov, foarte mişcat, m-a rugat să transmit domnului general şef al 
Marelui Stat Major român, mulțumirile sale cele mai distinse şi mi-a comunicat că va 
însărcina pe ataşatul militar bulgar la Bucureşti să transmită personal, domnului general 
şef, mulțumirile armatei bulgare, pentru acest nobil gest. 

De asemenea, pentru coroana depusă şi condoleanţele prezentate in corpore cu ceilalți 
ataşați militari, am primit o scrisoare de mulțumiri din partea ministrului de război, 
scrisoare pe care am înaintat-o Marelui Stat Major, Secţia a 2-a. 

Al doilea eveniment important în politica internă a acestui stat îl constituie, desigur, 
deschiderea Parlamentului într-o sesiune extraordinară, la 23 octombrie a.c. Normal 
trebuia deschis la 28 octombrie 1938. 

Acest eveniment prezintă importanță, atât din punctul de vedere al comentariilor 
stârnite în opinia publică a acestei țări, cât şi din punctul de vedere al activității 
parlamentare până în prezent. 

Într-adevăr, deschiderea Parlamentului cu câteva zile mai înainte de termenul fixat, a 
dat ocazie populației bulgare să comenteze acest fapt, în fel şi fel de chipuri, mai ales de 
ordin extern. 

De unde la începutul ultimelor evenimente politice internaţionale publicul bulgar era 
destul de calm, în ultimul timp, văzându-se uşurinţa cu care germanii şi polonii şi-au 
realizat pretențiile lor teritoriale, a devenit, aş putea spune, mai nervos, aşteptând cu 
multă răbdare ziua retrocedării teritoriilor „răpite pe nedrept“ de către vecinii Bulgariei. 

Nu se putea, deci, ca acest public să nu găsească o explicaţie şi în această convocare 
extraordinară a Parlamentului, mai ales că guvernul nu a dat o asemenea explicaţie. 

„Deschiderea parlamentului cu câteva zile mai înainte — spune el — se datorează 
dorinței guvernului de a ţine la curent pe reprezentanţii poporului, cu tot ce se petrece în 
domeniul politicii externe, şi în special să ceară concursul Sobraniei privitor la 
formularea revendicărilor bulgare “. 

Ori, iată cum explică cercurile diplomatice şi oamenii serioşi din Sofia, această 
convocare. 

Guvernul a luat această măsură din cauză că nu-i convenea ca în actualele împrejurări 
să se citească în Parlament un mesaj regal şi apoi avea teamă să nu expună pe suveran 
unui eventual atentat, regele trebuind să vină la Parlament cu ceremonialul obişnuit în 
cazul unei convocări normale a acestuia. 

Cât despre activitatea Sobraniei până la această dată, cităm următoarele: 

În ziua de 23 octombrie a.c. adică în prima zi, preşedintele Sobraniei, domnul St. 
Moşanov, aduce la cunoştinţă deputaţilor moartea tragică a generalului Peev, după care, 
în continuare, spune următoarele: 

„În acelaşi timp trebuie să constatăm cu mândrie, că armata bulgară a suportat 
această grea pierdere cu mult sânge rece, strâns unită în jurul şefului ei suprem şi gata 
să-şi îndeplinească datoria în orice moment. (Peste tot se aud strigăte de „Trăiască 
armata! “, „Ura!“ şi aplauze frenetice). 

La un moment dat, deputatul T. Kojuharov strigă: 

„Cerem descoperirea asasinilor morali ai generalului Peev “. 

Preşedintele Sobraniei anunță apoi că s-au primit din partea guvernului următoarele 
proiecte de legi: 

1. Pentru deschiderea unui credit suplimentar la bugetul din 1938; 6 milioane leva din 
acest credit vor fi întrebuințate pentru mărirea alocaţiei de hrană a soldaților. 

2. Pentru împuternicirea Ministrului de Război să încheie un împrumut de 4 250 000 
000 leva, necesar apărării naţionale. 

3. Idem, pentru împuternicirea Ministrului de Lucrări publice să încheie un împrumut 
de 1 miliard leva, pentru nevoile căilor ferate bulgare şi în fine, 

4. Aprobarea unui buget suplimentar la bugetul ordinar al căilor ferate bulgare pe anul 
în curs. 

- La 25 octombrie a.c. Sobrania a votat în unanimitate creditele cerute, în special cele 
pentru armată şi căile ferate. 

Sunt interesante dezbaterile parlamentare cu ocazia votării creditelor militare. 

Voi reda un foarte scurt rezumat asupra lor. 

Aşa, de exemplu, deputatul Grigor Vasilev declarând că votează aceste credite, spune: 

„Ofițerul bulgar trebuie să înţeleagă odată şi pentru ultima oară că el nu mai trebuie 
să activeze direct în viaţa politică. 

Armata noastră trebuie să activeze numai în cadrul legilor speciale, pentru a fi 
înconjurată întotdeauna de simpatiile întregului popor bulgar. 

În ce priveşte politica noastră externă, declar că noi (opoziţia) vom lucra pentru o 
apropiere cu România, Grecia şi Serbia în mod deschis, corect şi pe baze politico- 
culturale. Datoria noastră este să fim foarte precauţi şi la primul moment să ne 
înțelegem cu vecinii noştri. 

Se prea poate să facem unele jertfe, dar vom primi şi compensații“. 

Astăzi se simte nevoia să organizăm toate forţele spirituale ale naţiunii noastre — 
spune deputatul Iosif Robeff — întrucât intrăm într-o nouă epocă „care ascunde pers 
pective destul de luminoase pentru poporul bulgar“. 

„Creditul acesta deşi nu este suficient, el corespunde totuşi posibilităţilor noastre. 
Armata noastră are întâietate înaintea celorlalte armate străine, din cauza caracterului 
ei omogen şi naţional“. (Deputatul Minko Baramoff). 

După cum se poate vedea din aceste declaraţii, o unanimitate perfectă domneşte în 
mijlocul poporului bulgar, atunci când este vorba de dotarea armatei şi pregătirea ei 
pentru război. 

Relativ la acest împrumut, până în prezent am putut afla următoarele: 

Împrumutul va servi la dotarea armatei bulgare cu armamentul necesar, muniții, unelte 
şi materiale de tot felul. 

Din el se va întrebuința o parte şi la construcții de noi cazărmi, a căror lipsă se simte 
mai ales în ultimul timp. 

În suma de mai sus nu intră dobânzile respective, care în nici un caz nu vor putea fi mai 
mari de 6%. 

Împrumutul va fi plătit în 12 ani, cu începere din anul 1924. Dobânzile respective se 
vor prevedea însă anual, în bugetul Ministerului de Război, cu începere chiar din anul 
1939. 

Pentru plata aprovizionărilor contractate se vor emite bonuri de tezaur, cu o dobândă de 
cel mult 6%. 

Se prevede de asemenea emiterea de bonuri pentru plata anticipată a furniturilor, în 
valoare de aproximativ 40% din costul anumitelor aprovizionări. 

Din ansamblul acestor condiţii se pare că Bulgaria ar fi încheiat deja anumite contracte 
în vederea aprovizionării cu material de război. 

B. Situaţia externă 

În urma Acordului de la Miinchen, elanurile revizioniste ale poporului bulgar au 
devenit şi mai ales devin, pe zi ce trece, tot mai accentuate. 

Pretutindeni în această ţară nu se vorbeşte azi decât de revendicările naționale şi mai 
ales de obligaţia statelor limitrofe de a retroceda Bulgariei, teritoriile „răpite pe nedrept“. 

În acest scop, poporul bulgar cere guvernului să întreprindă o acţiune mult mai energică 
decât cea de până acum, dacă se poate similară celei polone, ungare şi chiar germane, 
bineînţeles, fără a-şi da seama că situaţiile nu sunt deloc asemănătoare. 

Atât de departe merge acest popor, încât nu se sfieşte să spună că România şi 
Iugoslavia ar fi propus deja Bulgariei anumite cesiuni teritoriale, dar că aceasta, 
nemulțumită, le-ar fi respins, în aşteptarea deciziilor celor patru Mari Puteri la care 
guvernul bulgar ar fi făcut apel. 

Nu pot preciza dacă guvernul bulgar s-a adresat sau nu Marilor Puteri, ştiu însă cu 
oarecare precizie că opoziția a făcut acest lucru în prima decadă a lunii octombrie a.c. 

Ştiu, de asemenea, că în cursul acestei luni au venit la Sofia şi au fost primiţi în 
audiență de rege miniştrii plenipotenţiari bulgari de la Londra, Berlin, Roma, Budapesta 
şi Belgrad. La Paris nu există în prezent un ministru bulgar. 

Apreciez că au fost chemaţi pentru a fi consultați asupra stării de spirit care există în 
acele ţări relativ la Bulgaria şi, eventual, a primi noi instrucţiuni. 

Pe de altă parte, presa bulgară continuă cu aceeaşi insistenţă, uniformitate de gândire şi 
lipsă de diversitate a expresiilor să vorbească de necesitatea stabilirii în Europa a unui 
nou statut teritorial mai echitabil. 

„Se înşeală acei ce socotesc că întâlnirea de la Miinchen a aranjat totul, spune 
profesorul Ghenov, vajnicul revizionist bulgar, în ziarul „Utro“. 

Scopul deciziilor de la Miinchen a fost numai începutul revizuirii pacifice a 
dispozițiilor nedrepte din tratatele de pace, care, dacă nu vor fi revizuite, vor duce 
inevitabil la război. 

În lupta pentru stabilirea noului echilibru care, să sperăm, va fi mult mai echitabil şi 
mai durabil, vor fi atinse multe interese. 

Acest fapt lămureşte nervozitatea şi iritaţia care se remarcă în unele ţări. 

Odată ce deciziilor de la Miinchen li s-a dat un caracter general şi principial, este 
natural ca să se impună o mai largă revizuire a tuturor dispoziţiilor cuprinse atât în 
tratatele de la Trianon, cât şi în celelalte decizii ale Conferinţei de la Paris. 

Rămâne deci un fapt bine stabilit: sistemul de la Paris este nimicit şi o nouă ordine a 
lucrurilor se va impune în Europa. 

Ce popor şi ce anume loc va lua în această nouă ordine, va depinde foarte mult de felul 

în care se va acţiona, pentru că popoarele, ca şi indivizii, pot fi Jăuritoare a propriului 
lor destin “. 
„Nimeni nu va putea crede — spune ziarul „Rusenska posta“ din 11 octombrie 1938 — 
că impetuosul proces care a început în favoarea revizuirii ordinii stabilite prin tratatele 
de pace se va limita numai în această parte a continentului şi că revizuirea frontierelor 
teritoriale nu va fi urmată în acelaşi timp în ţările care au fost pe nedrept lovite de 
tratatele de pace. 

Trebuie să fie cineva orb ca să creadă că pacea europeană se limitează numai la 
frontierele germane. 

Ar fi un act de o evidentă nedreptate dacă acei care au provocat Berchtesgaden şi 
Godesberg, pentru a ajunge în fine la Miinchen, nu-şi vor face datoria până la sfârşit, în 
scopul de a satisface conştiinţa, morala, civilizația şi pacea mon 
dială. 

Tot ceea ce s-a întâmplat la Londra şi Paris, îndată după München, fără a mai vorbi de 
Roma şi Berlin, ne face să sperăm, să aşteptăm şi să credem. 

Toate capitalele se prepară pentru o politică externă mai activă. 

Nimeni nu are dreptul să creadă că numai Sofia va face excepție “. 

Pe de altă parte, ziarul „Mir“ se exprimă astfel în ceea ce priveşte mult aşteptata 
revizuire: 

„Omenirea întreagă crede că acest acord constituie prima etapă spre realizarea 
adevăratei echităţi care trebuie să servească drept bază solidă în rezolvarea tuturor 
neînțelegerilor cu caracter internaţional. 

În Europa, şi anume în unele țări mai depărtate, există încă injustiții care tulbură 
conştiinţa şi inimile popoarelor. 

Puțin importă că la întâlnirea de la München nu s-au discutat toate nedreptăţile. 
Puţină importanţă poate avea şi faptul că, din diferite consideraţii, nu se vorbeşte şi nici 
nu se face zgomot prin ziare şi cancelariiile diplomatice pentru toate nedreptăţile 
existente. 

Important este numai faptul că în inimile acestor popoare stă convingerea neşovăitoare 
în existenţa injustiţiilor care trebuie să-şi găsească odată îndreptare. 

Acordul de la Miinchen va provoca o mare tristețe la unele popoare, dacă n-ar 
însemna începutul luminos pentru un viitor mai fericit în desfăşurarea relaţiilor 
internaţionale. 

Dreptatea internaţională se apropie pe nesimţite de realizare. 

Şi, în fine, 

„Tratatele de pace de la Versailles, Saint-Germain, Trianon, Neuilly, Sevres şi 
Lausanne, crede, „Dnevnik“ nu numai că nu au rezolvat în mod juridic, din punct de 
vedere al autodeterminării, chestiunea minorităţilor, ci au înrăutăţit-o. 

În Statele nou create ca Cehoslovacia, Polonia ca şi... (aici urmează un cuvânt şters de 
cenzură, care după informaţiile ce le am, este România) au rămas multe milioane de 
minorităţi naţionale. 

Iată pentru ce actualmente se face o intensă propagandă pentru o Conferinţă generală 
în chestiunea minoritară. 

Pentru acest moment, trebuie să presupunem că se prepară toate statele şi popoarele 
cu minorităţi în state străine “. 

După cum se poate vedea din pasajele citate, unanimitatea presei bulgare aşteaptă cu 
nerăbdare soluţionarea „pe cale paşnică“ a revendicărilor naţionale. 

Că această presă nu devine mai agresivă şi mai ales nu formulează deschis, pe faţă, care 
sunt revendicările precise faţă de vecinii Bulgariei, aceasta se datoreşte cenzurii aplicate 
de guvern şi sugestiilor date directorilor de ziare şi reprezentanților poporului. 

Într-adevăr, în ziua de 24 octombrie a.c., la ora 10,30, preşedintele Consiliului de 
Miniştri, domnul Kioseivanov, a convocat la Sobranie Comisia Parlamentară pentru 
Afacerile străine, în scopul de a da citire Acordului de la Salonic şi a expune, în trăsături 
generale, care este politica externă a guvernului său. 

În afară de membrii acelei comisii, au mai fost invitaţi prin invitaţii nominale şi 
numeroşi alți deputaţi care nu fac parte din numita comisie. 

Relativ la această convocare, iată ce scrie, în rezumat, ziarul „Dnes“, oficiosul 
guvernului. 

„Interesul arătat expozeului în legătură cu Acordul de la Salonic şi politica externă a 
Guvernului, în general, a fost neobişnuit de mare. 

Expozeul complet şi definitiv nu a lăsat nici o bănuială că Guvernul duce politica 
intereselor de stat pe calea cea bună: politică de pace, înțelegere, colaborare şi amiciţie, 
cu toate Marile Puteri, cu toţi vecinii şi statele apropiate sau depărtate. 

Pactul de amiciție perpetuă cu Iugoslavia este de o importanță covârșitoare pentru 
pacea şi liniştea Balcanilor. Importanţa sa istorică a fost recunoscută unanim, nu numai 
de cele două popoare fraterne, dar şi de toată opinia publică mondială. 

De nu mai mică importanţă politică este şi Acordul de la Salonic, care a creat 
începutul noii ere în Balcani. 

Meritele domnului Kioseivanov în politica externă au putut convinge şi pe criticii de 
cea mai rea credinţă. 

Poporul bulgar priveşte evenimentele externe cu calm, întrucât are deplină încredere 
în politica înțeleaptă a guvernului. 

Această politică, sprijinită de întreaga reprezentanţă naţională, va fi urmată cu mult 
mai multă tărie şi constanță şi va da, fără îndoială, rezultate tot mai mari, pentru un 
viitor bun Bulgariei“. 

Întrucât concordă aceste declaraţii oficiale cu cele scrise de toată cealaltă presă şi mai 
ales cu cele gândite şi exprimate de opinia publică a acestei țări, rămâne să se vadă în 
curând. 

Unanimitatea aprobărilor asupra expozeului de politică externă făcut de primul ministru 
bulgar se referă, desigur, nu la cele dobândite de Bulgaria până în prezent, cât mai ales la 
promisiunile făcute pentru viitor. 

Întâlnirea de la Niş 

În ziua de 31 octombrie a.c. domnul Kioseivanov a plecat la Niş, în Iugoslavia, unde s- 
a întâlnit cu domnul Stoianovici, primul ministru iugoslav. 

Relativ la această întâlnire, citez următoarele scrise de ziarul bulgar „Slovo“, din 2 
octombrie a.c., sub titlul: „Întâlnirea de la Niş 

Întâlnirea dintre domnii Stoiadinovici şi Kioseivanov nu a constituit de loc o 
surprindere pentru aceia care urmăresc relaţiile dintre Iugoslavia şi Bulgaria. 

După semnarea pactului dintre aceste două state, s-a intrat într-o nouă eră de 
înțelegere, reconciliere şi dorinţă de colaborare într-o atmosferă fără ură şi ostilități. 

Apreciindu-se reciproc şi respectându-şi fiecare atât drepturile, cât şi interesele lor, 
aceste două popoare, aşa de apropiate după sânge, limbă şi credință, s-au hotărât să 
lucreze din nou pentru fericirea ţărilor lor. 

Şi se poate afirma că de atunci, pas cu pas, se merge pe acest drum deşi spinos, însă 
totuşi unicul drum salvator pentru noi, ca şi pentru sârbi. 

În fața marilor probleme istorice pe care sunt chemate să le rezolve aceste două brave 
popoare din Balcani, neînțelegerile provizorii trebuiesc înlăturate, pentru ca într-adevăr 
să se poată ajunge la acea solidaritate politică despre care se vorbeşte în comunicatul 
oficial, dat după întâlnirea de la Niș. 

Noi putem constata că întâlnirea de la Niş constituie un însemnat pas înainte spre 
clarificarea şi întărirea relaţiilor noastre cu apropiata noastră Iugoslavia“. 

II. Situaţia militară 

Serbările de lângă Plovdiv cu ocazia aniversării a 20 ani de domnie a M.S. regelui 
Boris III 

Serbarea militară destinată a celebra a 20-a aniversare de la urcarea M.S. Regelui Boris 
III pe tronul Bulgariei şi raportată deja cu nr. 175 din 5 octombrie 1938, a avut loc la 3 
octombrie a.c. pe câmpia de lângă Golemo Konare (20 km de Plovdiv) şi în lagărul Prinţ 
Simeon, la 10 km depărtare de această câmpie. 

Poporul bulgar ar fi dorit să exprime Suveranului, cu prilejul împlinirii a 20 de ani de 
domnie entuziasmul său, prin organizarea unor mari solemnităţi şi serbări populare. 

La dorința M.S. Regelui s-a renunţat însă, a se da zilei un caracter prea fastuos. 
Requiemuri şi parade militare au avut loc la Sofia în toate oraşele principale ale țării. 

Presa a acordat evenimentului o atenţie unică. În termeni mişcători şi plini de respect, 
toate ziarele au redat aspecte din viața suveranului, vorbind totodată de marile servicii pe 
care el le-a adus poporului bulgar. 

De asemenea, la Golemo Konare această sărbătorire a fost celebrată cu deosebit fast şi 
a dat ocazia colaboratorilor imediaţi ai suveranului şi în particular ministrului Armatei, 
să scoată în relief nu numai serviciile pe care acest rege le-a adus ţării sale în 20 de ani 
de domnie, dar mai ales fericitele rezultate aduse de guvernul personal al regelui în aceşti 
patru ani de guvernare. 

Fără îndoială, a fost şi o ocazie oportună pentru anturajul regelui de a arăta că, într-o 
epocă în care guvernele dictatoriale aduc desigur multe avantaje şi în domeniul exterior, 
Bulgaria a beneficiat şi ea de un asemenea regim autoritar, apt de a profita de toate 
circumstanțele pentru a realiza dorinţele pe care fiecare bulgar le formulează pentru 
revizuirea tratatelor din anii 1913 şi 1918. 

Numeroasele discursuri pronunţate cu ocazia revistei de la 3 octombrie atât pe locul de 
defilare, cât şi la banchetul dat fie de către membrii guvernului, fie de anumiţi „leaders“ 
politici, au conţinut, în general, următoarea temă. Graţie acțiunii personale a unui rege 
înţelept, Bulgaria a obţinut în ultimul timp abolirea clauzelor care îi îngrădeau forța sa 
militară. 

Ea şi-a reconstituit în parte această forță şi este gata să-şi urmeze suveranul care, mai 
mult decât oricare altul, este în măsură a face să se valorifice justele revendincări ale 
poporului său şi aceasta, în special, în momentul când anumite injustiții ale tratatelor 
trecute, au fost puse în lumină şi când este permis a se spera în revizuirea lor. 

Preşedintele Consiliului de Miniştri, poate ca o afirmare a acțiunii sale personale în 
favoarea aprofundării şi stabilirii de bune relații cu țările vecine, a insistat, în special, 
asupra rezultatelor deja dobândite în această acţiune. 

Din contră, preşedintele Camerei, care probabil îşi prepară intrarea în Guvern, a insistat 
în discursul său asupra politicii de revendicări şi asupra speranţelor născute în Bulgaria 
în urma acordului de la Miinchen. 

După ce a declarat că Parlamentul, „față de dinamismul politicii actuale şi complicării 
situaţiei internaționale trebuie să lase o largă libertate de hotărâre şi iniţiativă aceluia 
care îşi asumă responsabilitatea guvernării“, a adăugat că: „bulgarii primesc cu multă 
bucurie şi o fermă credinţă iniţiativa luată în vedea aranjării definitive a păcii în Europa 
şi ei aşteaptă de la această iniţiativă hotărâri juste, în favoarea ţării lor“. 

Este de remarcat că regele, prin atitudinea sa, a ținut să manifeste întreaga sa aprobare 
pentru acest din urmă discurs. 

Serbarea a mai comportat şi o revistă, un serviciu religios şi un banchet oferit de armată 
suveranului ei, precum şi avansarea a 101 elevi la gradul de sublocotenent. 

Toţi membrii guvernului, foştii miniştri de război şi foştii comandanţi de mari unităţi şi 
ataşaţii militari străini au fost invitaţi la aceste festivități. 

Faptul că trupa a fost trecută în revistă de rege, călare, acompaniat de întreg statul 
major al Armatei şi ataşaţii militari străini nu a permis o observaţie precisă a organizării 
şi identificării acesteia. 

Din contră, deplasarea mi-a dat ocazia de a constata prezenţa unei divizii de informaţii 
cu o organizare similară celei de război, constituită din toate elementele Armatei a 2-a, 
precum şi a unei Divizii rapide întărite cu oarecare elemente de Armată (a se vedea 
detaliile asupra organizării trupelor, în anexă). 

Materialul a fost de o calitate mai bună decât cel al Armatei a 3-a şi mai complet. 

Cât priveşte personalul, provenind în mare parte din Tracia, a fost mai slab şi mai puţin 
instruit decât cel al Armatei a 3-a. 

Caii, completaţi prin rechiziţii, erau în general, mediocri. 

Aviația, care a prezentat 64 aparate de cinci tipuri diferite, nu dădea impresia unei 
conexiuni de invidiat. 

În rezumat, armata bulgară, al cărei material este desigur în progres faţă de trecut, nu 
pare a fi încă în măsură să susţină prin forţă realizarea revendicărilor naţionale bulgare. 


A.M.R., fond Ministerul de Război, 
Cabinetul Ministrului, dosar nr. 201, f. 5-33. 


25 noiembrie 1938. Raport al ataşatului militar naval romşn la Londra privind 


A.M.T., vol. II, p. 12-15 

3 decembrie 1938. Buletin de informaţii al ataşatului militar român la Sofia privind 
situația din Bulgaria în luna noiembrie 1938. 


România 

Marele Stat Major 

Ataşatul militar la Sofia 

Nr. 240 din 3 decembrie 1938 


Secret 


Ataşatul militar la Sofia 
către 
Ministerul Apărării Naţionale, 
Cabinetul domnului Ministru 


In conformitate cu Regulamentul ataşaţilor militari români în străinătate, am onoarea a 
înainta alăturat Buletinul de informaţii pe luna noiembrie a.c. 


Ataşatul militar la Sofia 
Locotenent-colonel I. Ionescu 


I. Situația externă 

A fost dominată în cursul lunii noiembrie de următoarele fapte mai importante: 

A. Declaraţiile preşedintelui Consiliului de Miniştri bulgar, domnul Kioseivanov 

În declarația-program pe care acesta a făcut-o în Parlament, cu ocazia prezentării noului 
Cabinet, domnul Kioseivanov a spus următoarele, relativ la politica externă a Bulgariei: 

„Guvernul este decis să continuie aceeaşi politică externă din ultimii trei ani, adică o 
politică de înţelegere şi colaborare pentru apărarea păcii în Balcani. 

El va depune neîncetate sforţări pentru dezvoltarea rapoartelor de prietenie cu 
Iugoslavia şi Turcia, în spiritul tratatelor de amiciţie perpetuă care leagă Bulgaria de 
aceste două state vecine. 

Va continua, de asemenea, sforțările pentru reglementarea satisfăcătoare a 
chestiunilor litigioase cu ceilalți doi vecini — România şi Grecia , spre a putea dezvolta 
şi cu ele legături de amiciţie cât mai strânse. “ 

Pe de altă parte, domnul Govedarov, preşedintele Comisiei Parlamentare de politică 
externă, a declarat presei următoarele: 

„Domnul prim-ministru Kioseivanov a făcut în Parlament un expozeu concis, dar 
absolut complet, asupra situaţiei din Europa şi în special din Balcani. 

Domnia sa a profitat de acest prilej pentru a expune şi stabili încă o dată, cu o gândire 
limpede şi consecventă şi o sinceritate absolută, principiile şi liniile directive ale politicii 
externe bulgare. 

Această politică se exprimă prin fermul şi loialul ataşament al Bulgariei faţă de 
acțiunea şi nevoile păcii europene şi în special ale păcii balcanice, prin pactele de 
amiciţie perpetuă ale Bulgariei cu Iugoslavia şi Turcia, prin voinţa şi tendinţele 
guvernului pentru o înţelegere deplină şi sinceră colaborare între Bulgaria, Grecia şi 
România, astfel ca chestiunile pendinte între aceste ţări, să fie rezolvate în etape, într-o 
atmosferă de încredere reciprocă şi sincer respect, într-o bunăvoință comună şi fermă, 
într-un spirit de dreptate adevărată şi cu dorința de a se crea şi cimenta bazele, 
elementele şi condiţiile necesare pentru o pace balcanică durabilă, binefăcătoare şi 
creatoare. “ 

Iar ca încheiere, a declarat: 

„Vă pot încredința cu toată conştiinţa datoriei şi simțului de răspundere că unitatea de 
simțire şi gândire în Comisia de Politică Externă şi în general în Parlament asupra 
marilor şi actualelor probleme ale politicii noastre externe nu a fost niciodată mai 
nesilită, mai larg manifestată şi mai strălucit şi sugestiv afirmată ca astăzi. 

Punctul de vedere şi voința Parlamentului bulgar nu s-au distins niciodată mai mult 
decât azi printr-o deplină claritate, hotărâre şi unire în ce priveşte problemele politicii 
externe bulgare. “ 

Din aceste declaraţii s-ar putea deduce că actuala politică externă a guvernului 
Kioseivanov a fost îmbrățişată cu deosebită căldură de către toți membrii Parlamentului. 
Ori realitatea este cu totul alta: atât deputatul Ghicev, cât şi deputaţii T. Kojukarov, 
directorul ziarului „Slovo“, şi Iv. Pastuhov s-au ridicat cu tărie în Parlament contra 
declarațiilor făcute de domnul Govedarov, afirmând cu toții că nici vorbă nu poate fi de o 
asociere la metoda aplicată de actualul guvern în ceea ce priveşte politica externă a 
Bulgariei, metodă pe care o consideră defavorabilă intereselor statului bulgar. 

B. Revizuirea tratatelor 

A fost urmărită şi în această lună cu o deosebită patimă de presa bulgară. 

Nu a fost articol apărut în presa străină şi defavorabil nouă care să nu fie exploatat şi 
mai ales interpretat conform intereselor revizioniste ale Bulgariei. 

Aşa de exemplu, întreaga presă bulgară a reprodus la loc de cinste, următorul articol 
apărut în ziarul turc „Jeni Sabah“ din 9 noiembrie a.c., ziar ce apare la Istanbul, şi datorit 
„marelui“ publicist turc Hiosein Jalcian. 

„Ciopârţirea Austriei şi aceea a Cehoslovaciei n-au întârziat să pună începutul 
reacției de partea acelor state care se consideră nedreptăţite în urma tratatelor de pace. 

După Germania a acționat Polonia şi a reuşit să-şi satisfacă cerinţele. 

S-au ivit pe scenă şi ungurii care, graţie arbitrajului german şi italian, au primit şi ei 
partea cuvenită. 

Vor fi oare mulțumiți ungurii cu ceea ce au primit? 

Reuşita pe care au avut-o față de Cehoslovacia nu îi va împinge oare să ceară 
retrocedarea vechilor lor teritorii de la iugoslavi şi români? 

Deocamdată, nimic nu se poate spune în această chestiune. 

Nu se poate nega că şi în Balcani există o astfel de chestiune. 

Dacă diferite localităţi şi regiuni se rup, se schimbă şi se rectifică tratate, era foarte 
natural ca şi bulgarii să formuleze doleanţele lor. 

Până la ce grad aceste doleanţe vor atinge forma lor practică şi vor reuşi oare? 

Dacă astăzi, ar fi existat în Europa o dorință generală pentru înlăturarea tuturor 
nedreptăților prin rectificarea tratatelor de pace, stabilindu-se relaţii internaţionale pe 
baze omeneşti şi civilizate, fără îndoială că şi vecinii noştri bulgari ar trebui să profite 
de această ocazie. 

După cum se vede însă, în domeniul politicii lucrurile nu se aranjează în conformitate 
cu principiile raţiunii şi logicii. 

După noi, omenirea de azi nu se află încă la acea treaptă ca să poată impune într-un 
mod de înaltă prevedere, o înţelegere generală. 

Omenirea mai continuă să fie cuprinsă de pasiuni şi egoism, iar forța mai continuă să 
predomine pe oameni. 

Prin urmare, când ne gândim la chestiunea bulgară, se impune ca ea să fie tratată în 
cadrul posibilităţilor şi în condiţiile de azi. 

Bulgaria n-a vrut să intre în Înțelegerea Balcanică — care i-a fost deschisă în 
totdeauna. 

Nu încape îndoială că motivul de a nu intra în Înțelegerea Balcanică este că nu doreşte 
să accepte condiţiile grele impuse de tratatele de pace. 

Bulgaria nu doreşte să primească benevol un tratat de pace care a fost impus cu de-a 
sila şi din această cauză nu vrea să intre în Înțelegerea Balcanică. 

În ultimul timp însă, oamenii de stat bulgari au văzut folosul unei colaborări cu grupul 
balcanic şi au găsit nimerit să se apropie de vecinii lor. 

Probabil aceştia au înţeles că ceea ce nu se poate lua cu de-a sila, se poate lua pe 
drumul prietenesc. 

Oricum ar fi, Acordul de la Salonic a pus Bulgaria într-o atmosferă mai prietenească 
cu vecinii săi. 

În modul acesta, pactul între Bulgaria şi Iugoslavia a fost şi mai mult întărit. 

Fără îndoială, întreaga Înţelegere Balcanică are dorința să facă tot ce-i va fi cu 
putință ca să se poarte bine şi să satisfacă pe prietena şi aliata Bulgariei. 

Pe Turcia, care nu figurează ca parte în Tratatul de la Neuilly şi n-a luat teritorii în 
urma acestui tratat, cerințele Bulgariei nu o privesc. 

Cu toate că nu ştim care va fi răspunsul vecinilor interesaţi la o eventuală cerere din 
partea Bulgariei, totuşi am putea oarecum bănui. 

Este foarte iluzoriu să se creadă că, în condiţiile de azi, un stat ar primi să cedeze 
benevol un teritoriu care i-a fost dat în virtutea unor tratate. 

Aşa ceva s-ar fi putut face numai dacă s-ar ajunge la o înţelegere generală între 
popoare. 

Părerea noastră este că vecinii noştri bulgari vor avea succes mai mare, dacă ar fi mai 
precauţi şi vor depune o activitate moderată. 

Acest articol a fost comentat de presa bulgară în diferite feluri, bineînţeles, toate 
afirmând că Turcia este pentru o revizuire în favoarea Bulgariei. 

Pe de altă parte, directorul ziarului „Zora“ domnul Danail Krapcev, în articolul intitulat 
„Roata istoriei“ scrie următoarele: 

Revizuirea statului cehoslovac, este fapt îndeplinit. Germania, Polonia şi Ungaria şi-au 
luat ceea ce a fost al lor. Însă nedreptăţile dictatelor iscălite în împrejurimile Parisului, 
prin anexarea teritoriilor din Cehoslovacia, n-au fost lichidate. 

Pacea impusă a lăsat injustiții şi mai spre sud de Cehoslovacia. 

S-au făcut încercări, acum în urmă, în sensul de a se opri mersul înainte al revizuirii 
tratatelor de pace care au ciopârțit membre vii din unele ţări. 

O astfel de încercare a fost făcută mai deunăzi la întâlnirea din Bucureşti, a cărei 
continuare este vizita regelui României la Londra. 

Anglia, care în mod atât de generos dă drepturi tuturor popoarelor din vastul său 
imperiu, nu credem că va adopta punctul de vedere ca unele popoare să ţină în robie 
părți din altele, mulțumită numai faptului că aceştia din urmă au avut nenorocirea să fie 
printre rândurile celor învinşi în războiul mondial. 

Evenimentele din Europa Centrală constituie un bun prilej pentru englezul realist, ca 
acesta să nu mai facă experienţe şi în alte părți, întărind nedreptăţile şi în modul acesta 
întreținând focare de neliniște. 

Dreptatea care a triumfat în Europa Centrală nu se va opri în marşul său la granițele 
actuale ale Ungariei şi Germaniei. Ea va continua totuşi drumul său. Roata istoriei nu 
se poate opri. Spre liniştea Europei, granițele acesteia trebuie refăcute pe baza 
principiului naționalităților, drepturilor istorice şi vitale ale naţiunilor. “ 

Şi, ca şi când aceste articole nu ar fi fost suficiente pentru justificarea cererilor 
revizioniste bulgare, s-a recurs la declaraţiile diferiților oameni politici străini în trecere 
prin Bulgaria, spre Istanbul şi Ankara, cu ocazia morţii preşedintelui Republicii turce. 

Aşa de exemplu, ziarul „Utro“ publică următoarele declaraţii făcute de domnul 
Neurath: 

„Limita politicii externe a Germaniei este bine cunoscută Am dovedit lumii că o 
Germanie puternică şi unitară poate impune cauza sa dreaptă. 

După Conferinţele de la Miinchen şi Viena, Germania socoteşte că a pus începutul unei 
noi ere în raporturile internaționale. 

Rezolvarea chestiunii minoritarilor germane şi ungare în Cehoslovacia, este doar 
începutul reglementării definitive a chestiunii minoritare“ şi de domnul Albert Sarraut: 
„Socotesc că problema minoritară trebuie să primească o rezolvare şi, cu cât acest 
lucru se va face mai repede, cu atât va fi mai bine, pentru că ea este una din pietrele 
aspre care stau în drumul păcii. 

Franţa are tot interesul pentru o reglementare dreaptă a acestei probleme. “ 

Ca urmare acestei propagande revizioniste a presei bulgare şi mai ales în urma unor 
anumite sugestiuni primite din partea Ungariei pentru o acțiune revizionistă mai energică 
îndreptată în special contra României (această ştire o deţin dintr-o sursă demnă de toată 
încrederea) opinia publică bulgară s-a dedat în ultimile zile ale lunii noiembrie la 
zgomotoase manifestații de stradă revizioniste, ostile României şi Greciei. 

Motivul aparent a fost uşor găsit: 

Aniversarea semnării Tratatului de la Neuilly. 

În acest scop, încă de la 15 noiembrie a.c. Societatea „Oteţ paissii“ împrăştia în mod 
discret diverse apeluri, invitând populaţia bulgară din Sofia la o impozantă manifestaţie 
patriotică, revizionistă care trebuia să aibe loc în ziua de 27 noiembrie. 

Manifestaţiile, însă, au început cu două zile mai înainte, adică în ziua de 25 noiembrie 
a.c. 

Într-adevăr, în acea zi foarte mulți studenți şi tineri bulgari au manifestat zgomotos prin 
centrul Sofiei, cântând „Cântecul Dobrogei“ şi strigând „Vrem Dobrogea!“ şi uneori, 
„Vrem Marea Egee!“ 

Un grup mai numeros dintre aceştia s-au adunat în fața Cercului Militar şi, ocupând 
terasa, au început să cânte Cântecul Dobrogei. Încercând să ție şi discursuri, a intervenit 
poliția, după caz manifestanţii s-au împrăştiat ca să se strângă apoi din nou în alte puncte 
din centrul oraşului. 

Un grup de vreo 300 de inşi, împrăştiaţi de poliție din piața „Sf. Nedelia“, s-au 
îndreptat cu tricolorul bulgar în frunte, spre Palatul Regal, cântând acelaşi cântec. 

În urma manifestanţilor, la o distanţă de vreo 200 m, mergea un detaşament de poliție, 
cu scopul nu atât de a-i împrăştia, cât mai ales de a-i împiedica să treacă prin curtea 
Palatului Regal. 

Pe de altă parte, între orele 13-15, postul de Radio Sofia a difuzat în mai multe rânduri 
un comunicat al ministrului de Interne, în care se atrăgea atenţia tineretului ce lua parte 
la manifestații, să fie atent, deoarece printre ei se află şi mulţi agenţi provocatori. 

În acel comunicat, locuitorii oraşului erau de asemenea rugaţi să mențină liniştea şi să 
nu ia parte la manifestații, spre a nu se cădea iarăşi în greşelile din trecut, foarte 
dezastroase pentru Bulgaria. 

Publicul a fost în acelaşi timp prevenit că poliția va activa foarte energic (Intervenţia 
poliţiei a fost însă iluzorie, întrucât la ora 14, când ea s-a produs, lumea s-ar fi împrăştiat 
şi fără acea intervenţie.) 

În după-amiaza zilei de 25 noiembrie în momentul când sosea în gara Sofia trenul 
special cu cele două companii de onoare — bulgară şi iugoslavă — ce se înapoiau din 
Turcia, un grup destul de mare de manifestanți a voit să pătrundă pe peronul gării, spre a 
manifesta. 

A fost împiedicat însă de poliţie care a trebuit să aplice bătaia. 

Seara, un grup de aproximativ 20 de inşi au vrut să manifesteze în faţa Legaţiei noastre, 
dar au fost împiedicaţi de poliţie, prin bătaie. 

În aceeaşi zi, o parte din manifestanți s-au îndreptat către Legația Marii Britanii, în 
scopul de a manifesta favorabil. Şi acolo însă a intervenit poliția, împrăştiindu-i pe 
manifestanți. 

Ziua de 26 noiembrie 1938. 

În cursul acestei zile s-au văzut prin centrul Sofiei numeroase grupuri de manifestanți, 
ce erau însă continuu supravegheați de poliţie. 

Seara însă, între orele 19,30 şi 20,30, în piaţa „Sf. Nedelia“, a avut loc o mare adunare 
revizionistă. 

Cântând acelaşi cântec al Dobrogei şi în strigătele de: „Vrem Dobrogea“, „Vrem 
Tracia“ şi „Macedonia“, mulţimea a manifestat timp de aproape o oră. 

Poliţia sosită, cu toate eforturile depuse, n-a fost în stare să-i împrăştie pe manifestanți, 
decât cu multă trudă şi după ce aceştia şi-au ajuns scopul urmărit. 

În cele din urmă au sosit şi pompierii, care, cu pompele de apă, au împrăștiat ultimele 
resturi de manifestanți. 

Guvernul apreciind că aceste manifestații vor atinge punctul culminant în ziua de 27 
noiembrie a.c., zi în care a fost semnat Tratatul de la Neuilly, şi că asemenea manifestații 
pot fi folosite de elementele de stânga în scopurile urmărite de acestea, a decis să declare 
starea de asediu şi să interzică orice mişcare în oraş în acea zi. 

În acest scop, încă din timpul nopții de 26/27 noiembrie 1938, armata şi poliția au 
ocupat toate străzile, împiedicând în felul acesta orice manifestări şi eventuale ciocniri, 
pe care Guvernul bulgar le consideră defavorabile planului său de activare în politica 
externă. 

În ziua de 28 noiembrie 1938, se observă încă în fața Universităţii şi a Clubului 
Studenţesc din Sofia o destul de vie mişcare. 

Graţie intervenţiei poliției, spiritele s-au calmat. Seara au avut loc unele manifestații 
studenţeşti prin centrul oraşului. 

În toate aceste zile, Legația noastră a fost păzită de un detaşament polițienesc destul de 
tare şi ascuns prin curţile vecine. 

În fața Legaţiei patrulau aproximativ 20 de poliţişti călări şi pe jos. 

Prin oraş se răspândise la un moment dat zvonul că la Legația noastră ar fi fost sparte 
geamurile, fapt ce nu corespunde adevărului. 

În ziua de 29 noiembrie a.c., cursurile au fost suspendate la facultăţile din Sofia. 

În aceeaşi zi a avut loc la Universitatea din Sofia un consiliu profesoral. 

Rectorul Universităţii a declarat că are încredere în cumințenia studenţilor, 
exprimându-și în acelaşi timp credinţa că manifestaţiile vor înceta. 

Ca să asigure liniştea, poliția a blocat intrările Universităţii, nepermiţând studenţilor 
care intraseră înăuntru să iasă şi nici celor ce erau afară să se mişte liber. 

Cartierele din jurul Palatului Regal şi Sobraniei erau blocate de poliție şi orice 
circulație interzisă. 

În provincie 

După informaţiile date de postul de Radio Sofia şi ulterior de ziarele din capitală şi 
provincie, asemenea manifestații revizioniste au avut loc în toată Bulgaria. 

În unele localități, populaţia a fost invitată să ia parte la manifestații prin sunetul 
clopotelor de la biserici. 

Peste tot însă — se spune — poliția a intervenit la timp, împiedicând asemenea 
manifestații. Nu s-a semnalat nici un incident. 

Cu ocazia acestor manifestații revizioniste s-au răspândit atât în Sofia, cât şi în 
provincie, numeroase manifeste şi mici afişe. 

Printre afişele răspândite, am putut remarca unele cu următorul cuprins: 

1. „Fraţi Bulgari, 

Au trecut 20 de ani de când ne-au fost răpite provinciile Dobrogea, Tracia şi 
Macedonia. Acum a sosit, în fine, momentul de a ne lua pământurile ce ne-au fost răpite 
şi de a forma un stat puternic. 

Fiecare bulgar este dator să activeze pentru a ne lua ce este al nostru. “ 

2. „Nu vrem pământuri străine, dar nici pe ale noastre nu le dăm. 

Înapoiaţi-ne pământurile! 

Jos cu Neuilly! 

Acesta este scopul acțiunii studenţeşti contra ruşinosului dictat. 

sau, 

3. „Cerem ce este al nostru, nu vrem nimic străin! “ 

Această lozincă era purtată de către studenţi şi elevi, la butonieră. Ea era tipărită cu 
litere albe pe fond negru. 

Manifestaţiile acestea revizioniste nu s-au desfăşurat numai în stradă, dar şi în localuri 
publice. 

Aşa de exemplu, la cinematograful „Gloria“ din Sofia, la mijlocul reprezentației, un 
student, după ce a ținut un discurs patriotic, a invitat lumea ca, la ieşirea din sală, să 
manifesteze contra Tratatului de la Neuilly. 

Toată lumea s-a sculat atunci în picioare cântând Cântecul Dobrogei şi azvârlind 
pălăriile în sus. 

În prezent, spiritele s-au calmat iar presa, care simte puterea cenzurii, are o atitudine 
mult mai moderată. 

Ţin însă să precizez că nu este vorba de o abdicare. Cu toată vigilența cenzurii, ea 
dezbate încă şi astăzi problema sa favorită: revizuirea. 

„Acţiunea de reînnoire a Europei, începută la Miinchen, trebuie să continue şi va 
continua în orice caz“ declară în cor întreaga presă bulgară. 

II. Situaţia internă 

Noul guvern dr. Kioseivanov 

Încă de la deschiderea actualei sesiuni parlamentare, se vorbea tot mai insistent în 
cercurile politice şi opinia publică bulgară despre o apropiată remaniere a celui de al 3- 
lea Cabinet al doctorului Kioseivanov. 

Din diferite motive — aşa cum spune de altfel şi comunicatul oficial dat de Preşedinţia 
Consiliului de Miniştri — remanierea a fost amânată până la 14 noiembrie a.c., când 
domnul Kioseivanov a prezentat M.S. Regelui Boris demisia Guvernului. 

Cauza formală a acestei demisii s-a creat în ziua de 9 noiembrie a.c., când fostul 
ministru de Finanţe Gunev a supus votului Parlamentului creditul suplimentar de 91 
„00 leva pentru anul bugetar 1938. 

Pentru votarea acestui credit suplimentar, n-au fost de acord cu ministrul de Finanţe atât 
o parte din Comisia Bugetară a Sobraniei, cât şi o mare parte din deputaţii 
guvernamentali. 

Când s-a ajuns la votarea paragrafului în care se prevedea acordarea unui credit de 8 
milioane leva pentru cumpărarea unor maşini rotative necesare ziarelor guvernamentale 
„Dnes“ şi „La parole Bulgare“, au votat pentru 67 deputaţi şi contra 69 deputaţi, ceea ce 
dovedea că unii deputaţi majoritari au trecut de partea opoziţiei. 

Joi, 10 noiembrie a.c., s-a anunţat sosirea la Sofia de la Euxinograd, a M.S. Regelui 
Boris iar vineri 11 noiembrie a.c., preşedintele Consiliului de Miniştri a fost primit în 
audienţă la Palat. 

În aceeaşi zi a avut loc şi o adunare a majorităţii parlamentare, care s-a declarat gata să 
dea Guvernului tot concursul, pentru rezolvarea cât mai justă a acestei crize. 

În modul acesta, s-a ajuns la formarea noului guvern. 

Primind demisia guvernului în ziua de 14 noiembrie a.c., M. S. Regele Boris a 
însărcinat tot pe domnul Kioseivanov cu formarea celui de-al 4-lea Cabinet, a cărui 
compunere este următoarea: 

— Preşedinte al Consiliului de Miniştri şi ministru al Afacerilor Străine — domnul Dr. 
Gh. Kioseivanov. 

— Ministru de Interne — general de rezervă Nikola Nedev. 

— Ministrul Educaţiei Naţionale — prof. dr. Bogdan Filov — preşedintele Academiei de 
Ştiinţă. 

— Ministrul Finanţelor — Dobri Bojilov — fost Guvernator al Băncii Naţionale. 

— Ministrul Justiţiei — Nikola Iotov — deputat de Peştera şi fost ministru. 

— Ministrul Apărării Naţionale — general de brigadă Teodosi Daskalov. 

— Ministrul Comerţului şi Industriei — Ilia Kojuharov — fost până în prezent, ministru al 
Justiţiei. 

— Ministrul Agriculturii — Ivan Bagrianov — deputat de Razgrad. 

— Ministrul Construcţiilor Publice — ing. Spas Ganev, care a fost şi în trecut. 

— Ministrul Căilor ferate şi P.T.T. — Vladimir Avramov - fost procuror general la 
Curtea de Casaţie. 

Este de remarcat că, de unde la început se credea că vor ieşi din guvern 2-3 miniştri, din 
lista de mai sus se vede că remanierea a fost destul de serioasă, cuprinzând 6 miniştri. 

Noul guvern a depus jurământul în ziua de 15 noiembrie a.c. 


Ataşat militar la Sofia, 
Locotenent-colonel I. Ionescu 


A.M.R., fond Ministerul de Război, 
Cabinetul Ministrului, dosar nr. 212, f. 50-72. 


7 decembrie 1938. Raport al ataşatului militar naval romşn în Marea Britanie privind 
primirea a 50 de marinari romşni de pe distrugătorul „Regina Maria“ de către William V. 


Duttson. 


A.M.T., vol. II, p. 15-17 

9 decembrie 1938. Raport al ataşatului militar naval romşn la Londra privind poziția 
guvernului englez faţă de acordarea de credite pentru Romşnia. 


A.M.T., vol. II, p. 17-18 


9 decembrie 1938. Raport al ataşatului militar naval romşn în Marea Britanie privind 
posibilitatea de a face noi comenzi pentru fabricarea tunurilor a.c., calibrul 75 mm, de 
către firma Vickers-Armstrong. 


A.M.T., vol. II, p. 18-22 

30 decembrie 1938. Buletinul de informații al ataşatului român la Sofia privind 
situația din Bulgaria în luna decembrie 1938. 


România 

Marele Stat Major 

Ataşat militar la Sofia 

Nr. 295 din 30 decembrie 1938 


Secret 


Ataşatul Militar la Sofia 
către 
Ministerul Apărării Naţionale 
Cabinetul domnului ministru 


În conformitate cu Regulamentul ataşaţilor militari români în străinătate, 
Am onoare a înainta alăturat Buletinul de informaţii pe luna decembrie 1938. 


Ataşatul militar la Sofia, 
Locotenent-colonel I. Ionescu 


Situația externă 

A. Revizuirea tratatelor 

S-a remarcat în cursul lunii decembrie o atitudine cu mult mai moderată a presei 
bulgare şi în special a celei din Sofia, cu privire la revizuirea tratatelor. 

Rog însă a nu se crede că este vorba de o abdicare a acestei prese de la problema sa 
favorită. 

Cu toată vigilența cenzurii care a căutat să evite, mai mult sau mai puţin, excitarea 
opiniei publice bulgare, atât de frământată în ultimul timp pe chestia revizuirii tratatelor, 
totuşi, unele ziare, ca de exemplu „Slovo“, ocupându-se de rezultatele ce trebuie să 
urmeze „în mod normal“ după hotărârile de la Miinchen, crede că „fără îndoială, noi 
evenimente se prepară, evenimente pe care nu vor reuşi să le zădărnicească încercările 
ce se fac pe ici pe colo. Situaţia neclară a unor Mari Puteri, cum şi pregătirile întârziate 
de apărare ale altora, sunt de natură a permite, cu toată prudenţa ce se impune în 
asemeanea cazuri, să se spună că acţiunea de înnoire a Europei, începută la Miinchen, 
va continua în orice caz“. 

Pe de-altă parte, ziarul „Mir“ ocupându-se de declaraţiile făcute de domnul ministru 
Petrescu Comnen, ziarului „Daily Mail“ scrie: 

„Este clar că România exclude orice posibilitate de a se pune chestiunea unor cesiuni 
teritoriale. 

România se va sprijini însă numai pe propriile sale forțe, ea fiind în prezent izolată din 
punct de vedere extern. 

Faptul că imediat după întoarcerea Regelui, Ministrul României la Londra a fost 
rechemat telegrafic, arată că misiunea regală nu a reuşit. 

Succesul la Paris nu a fost mai bun, întrucât Franţa nu ar fi luat nici un angajament 
mai serios în Europa Centrală şi Sud-Răsăriteană fără sprijinul Angliei. 

Iar circumstanţa că jandarmii români, ştiind că Berlinul ține la Codreanu şi amicii săi, 
l-au ucis, arată că vizita la Berchtesgaden n-a sfirşit cu mai mare profit. 

În ce priveşte relaţiile cu vecinii — Rusia şi Polonia —, ele nu sunt bune, iar Iugoslavia 
poate ajuta România așa cum a ajutat şi Cehoslovacia. 

Dar, dacă această presă se ocupă mai puţin în cursul lunii decembrie de revendicările 
teritoriale bulgare, ea nu neglijează în schimb nimic din ceea ce ar putea demonstra 
cititorilor ei că situaţia internă din România este foarte gravă şi că ţara noastră se găseşte 
în pragul revoluţiei şi al războiului civil. 

Evenimentele din România sunt descrise în cele mai negre culori şi umplu zilnic 
coloane întregi, atât în presa Capitalei, cât mai ales în cea iredentistă. Anexez, în copie, o 
serie de articole apărute în ziarele recunoscute ca iredentiste din Ruse (Rusciuk). Anexa 
nr. 1”. 

Şi, lucru demn de reținut: toate acestea sunt scrise de presa unei țări care nu mai departe 
decât acum două luni a trecut printr-o serie de evenimente destul de grave (atentatul 
contra şefului de Stat Major, numeroase arestări şi percheziții). 


Conferinţa de la Atena 

Nu a fost, în general, mult comentată de către presa bulgară. 

Au apărut totuşi unele articole, aşa, de exemplu, domnul Antonii Nikolov, în ziarul 
„Mir“ scrie: 

„Această Conferinţă trebuie considerată ca un eveniment excepțional. 

Prin faptul însă că ea a fost remarcată de presa străină, dovedeşte că întrunirea de la 
Atena nu este lipsită de oarecare însemnătate internaţională. “ 

Făcând istoricul Înţelegerii Balcanice, autorul arată că membrii acesteia nu au recurs la 
semnarea vreunei convenţii militare, mulțumindu-se numai cu întâlnirile periodice. 

Iar mai departe scrie: „Istoria diplomatică ne învaţă însă că alianțele militare nu sunt 
de mare valoare, mai ales când situaţia în care acestea au luat ființă s-a schimbat 
radical. 

Din moment ce există unitate de interese între mai multe state, această unitate se va 
manifesta şi în domeniul militar. 

În această privinţă, un exemplu foarte frumos ni-l dă Mica Înţelegere. 

Cu toată forma desăvirşită în care erau îmbrăcate relaţiunile dintre Cehoslovacia, 
România şi Iugoslavia, Mica Înţelegere s-a arătat cu desăvîrşire incapabilă în ultimile 
evenimente politice. 

Schimbându-se situația politică, s-au creat mari diferențe în concepțiile celor trei 
cabinete, aşa încât nici o activitate comună n-a fost posibilă. 

Soarta Micii Înţelegeri a mai dovedit că înțelegerile regionale dintre statele mici pot 
dura numai până atunci, până când influenţa statelor mari nu le va despărți. 


” Anexele nu se publică. 

Cu toată unanimitatea care a existat „proforma“ la Bled, Mica Antantă n-a putut 
rezista la încercările de mai departe. 

Interesele contradictorii şi influența Marilor Puteri, au avut rolul lor. 

Cazul Micii Antante arată că nici o alianţă politică de o astfel de natură nu poate fi 
veşnică. 

Concluzia la care putem ajunge este că orice înţelegere regională are un caracter mai 
mult sau mai puţin timpuriu. “ 

A mai apărut, de asemenea, un alt articol tot la ziarul „Mir“ articol pe care îl dau în 
traducere în Anexa Nr. 2. 


Situaţia internă 


Congresul invalizilor de război 

În ziua de 25 decembrie 1938, a avut loc la Sofia Congresul Asociaţiei Invalizilor de 
Război. 

În piaţa „Sf. Nedelia“ s-a oficiat de către mitropolitul Ştefan al Sofiei un Tedeum la 
care a luat parte multe oficialități şi reprezentanţii M.S. Regelui Boris şi ai armatei. 

După serviciul religios, au defilat prin centrul oraşului, aproximativ 10 000 de invalizi, 
văduve şi orfani de război. 

În după-amiaza acelei zile a avut loc deschiderea Congresului, la care au participat 
aproximativ 1500 de delegați. 

Cu această ocazie, generalul Daskalov, ministrul de Război bulgar, a promis că va 
supune Parlamentului o lege pentru mărirea pensiilor invalizilor, şi în special a celor 
mici. 

Activitatea comuniştilor bulgari 

Ministrul de Interne, generalul în rezervă Nedev, răspunzând la o interpelare în 
Sobranie cu privire la dizolvarea Societăților Abstenente, a făcut următoarea declaraţie: 

De la 19 mai 1934, după dizolvarea partidelor politice, în aceste societăți au intrat un 
număr foarte mare de agenţi ai Internaționalei a III-a. 

În realizarea planului propus de G. Dimitrov, Internaționala II-a a adoptat ideea 
frontului unic. 

Aşa fiind, toți comuniştii şi anarhiştii din Bulgaria au hotărât să intre în organizațiile 
culturale şi în modul acesta să cîştige simpatiile poporului. 

Toate societăţile abstenente, actualmente sunt în mâinile comuniştilor, ca de exemplu: 
Societatea studenţilor abstenenţi, Societatea tineretului din Sofia, ziarul „Gândirea 
trează“, Societatea cetăţenilor abstenențţi şi chiar şi Societatea învăţătorilor abstenenți. 

Membrii acestei din urmă societăți duc o propagandă anarhistă şi comunistă printre 
tinerele vlăstare. 

Ministerul, bazându-se pe fapte şi documente sigure, a dispus dizolvarea acestor 
societăţi. 


II. Situaţia militară 


Congresul Asociaţiei Ofiţerilor de Rezervă 

În primele zile ale lunii decembrie a avut loc Congresul Asociaţiei ofițerilor de rezervă 
bulgari, după prealabila aplanare a conflictelor dintre ei. 

Cu această ocazie, ministrul de Război a ţinut următorul discurs: 

„Domnilor, 

Lumea trece prin timpuri grele şi trecătoare, însă în acelaşi timp şi hotărâtoare. 

Sunt timpuri care vor şterge tot ce a fost creat în mod artificial. 

Timpurile acestea impun o deplină înțelegere şi unire; ele necesită şi au nevoie de 
sforţările tuturor bulgarilor fără excepție. 

Eu sunt convins că dumneavoastră, precum şi toți acea care au depus jurământ 
înaintea drapelelor că vor servi credincios regelui şi patriei, vor înţelege însemnătatea 
momentului şi, în numele acestui jurământ, vă veţi uni în jurul suveranului nostru şi veți 
forma scheletul cel tare al statului bulgar. 

Timpurile sunt grele, ca la război. 

De aceea , eu cred că dumneavoastră, care formaţi puterea armatei bulgare, vă veți 
acomoda cu aceste timpuri. 

Eu Sunt convins că dumneavoastră veţi întâmpina cu stăpânire de sine, cu calm, cu 
multă răbdare şi disciplină şi că prin faptele şi exemplul dvs., ne veţi fi de ajutor la 
crearea unor condiții favorabile pentru ca factorii responsabili să poată desfăşura 
activitatea lor într-un mod creator şi cu bune rezultate. 

Timpurile prin care trece lumea şi Bulgaria sunt hotărâtoare. 

Din fericire, aceste timpuri vin într-un moment când corabia ţării noastre începe să fie 
bătută de vântturi favorabile, când țara noastră merge spre progres. 

Domnilor, să dăm concursul nostru acestui progres şi prin strângerea noastră în jurul 
suveranului, să fim gata a ne jertfi înaintea altarului patriei noastre. 

Trăiască ţarul, trăiască Bulgaria! “ 


Fonduri pentru aviația bulgară 

Din discuţiile care au avut loc în Sobrania bulgară reiese că automatele rotative, aşezate 
prin diferite cafenele, au dat până în prezent, Ministerului de Război, un venit net de 28 
milioane leva care au servit la aprovizionarea aviaţiei. 

Se spune că, Ministrul de Război ar fi contra acestei metode pentru strângerea 
fondurilor necesare armatei, dar că totuşi o tolerează, venitul acesta find deja prevăzut în 
bugetul ordinar pe anul în curs. 

Noi credite pentru armată 

Direcţia Sănătăţii a prevăzut în bugetul pe anul 1939 noi credite pentru cumpărarea de 
aparate contra gazelor. 

După procurarea acestora se va mări numărul personalului sanitar şi se vor organiza 
cursuri pentru medici şi surori de caritate. 

Se vor face, de asemenea, şi numeroase demonstraţii. 

Bulgarii din Basarabia 

Centenarul bisericii din Bolgrad a dat ocazie presei bulgare să se ocupe din nou de 
situația bulgarilor din Basarabia. 

De unde la început unele ziare afirmau că în Basarabia se găsesc aproximativ 120 — 
150000 bulgari, au venit alţi ziarişti care au mărit numărul lor la 350000, ca ulterior alții 
să scrie că în Basarabia se găsesc nici mai mult nici mai puţin decât 500000 de bulgari. 

În Anexa Nr. 3 reiau în traducere unul din cele mai importante articole apărute cu 
această ocazie. 


Ataşatul militar la Sofia, 
Locotenent-colonel I. Ionescu 


A.M.R., fond Ministerul de Război, 
Cabinetul Ministrului, dosarul nr. 212, f. 73-85. 

2 ianuarie 1939. Buletin de Informaţii al atașatului militar român la Londra privind 
situația internă şi externă a Marii Britanii. 


Ataşatul militar la Londra 


Buletin de informații 
asupra Marii Britanii 
(încheiat la 2 ianuarie 1939) 


I. Situaţia internă 

a) Remanierea guvernamentală 

Sărbătorile Crăciunului şi concediile ce s-au acordat cu acest prilej în toate ramurile 
de activitate au adus un moment de linişte în sânul Cabinetului britanic şi au dat — în 
acelaşi timp — domnului N. Chamberlain timpul necesar pentru a lua hotărâri în vederea 
eventualelor remanieri (a se vedea raportul nr. 376 din 20 decembrie 1938). 

Domnul Thomas Inskip — ministrul Coordonării Apărării Imperiale — a prezentat 
demisia sa din guvern. Primul-ministru a refuzat să accepte deocamdată această demisie 
rugând pe domnul Inskip să-şi continuie misiunea până ce Domnia Sa va lua hotărâri 
definitive. 

Se afirmă cu insistență că remanierea guvernului va avea loc numai după vizita 
premierului Britanic la Roma (10 ianuarie 1939) şi că se va limita numai la înlocuirea 
domnului Thomas Inskip. 

Se pare că primul-ministru este hotărât să aducă în capul Ministerului Coordonării 
Apărării Imperiale pe domnul Anthony Eden, fostul ministru de Externe. 

b) Alegeri generale 

Mai mulți membri guvernamentali ai Camerei Comunelor (printre care şi Ducesa de 
Atholl) şi-au dat demisia din Parlament pe motiv că nu sunt în acord cu politica externă a 
guvernului. 

În alegerile parțiale ce au avut loc şi la care aceşti foşti deputaţi s-au prezentat ca 
independenţi, au fost aleşi candidaţii guvernului. 

Acest fapt a constituit o prețioasă indicație pentru guvern asupra aprobării tacite pe 
care o are de la masele populare asupra felului cum este condusă politica externă 
britanică. 

Bazat pe această indicație primul-ministru a anunţat că în curând (se crede în aprilie 
1939) Marea Britanie va fi chemată la alegeri generale. 

Guvernul este convins că va obţine din nou majoritatea, fapt care va da domnului 
Chamberlain posibilitatea unei noi guvernări de 4 ani. 

c) Situaţia financiară 

În primele 9 luni ale anului bugetar (aprilie 1938 — 31 decembrie 1938) încasările 
statului englez au fost de 490435506 lire sterline iar cheltuielile de 739882322 lire 
sterline ceea ce face ca la 1 ianuarie 1939 bugetul britanic să fie deficitar cu 249446766 
lire sterline. 

Guvernul englez şi în special Ministerul de Finanţe nu sunt însă îngrijoraţi de acest 
deficit, cunoscut fiind că toți cetăţenii britanici îşi plătesc regulat impozitele şi că 
majoritatea impozabililor îşi achită datoriile către stat către sfârşitul anului bugetar. 

Se estimează că la sfârşitul anului bugetar veniturile vor atinge suma de 944650000 
lire sterline iar cheltuielile 946548000 lire sterline. Deficitul total va fi deci de circa 
2000000 lire sterline, sumă ce va fi uşor acoperită prin noul buget. 

d) Noile taxe pe venit 

S-a anunţat că prin noul buget, care va fi prezentat de Sir John Simon, ministrul de 
Finanţe la 11 sau 18 aprilie Camerei Comunelor va conţine mărirea taxelor pe venit. 

Această mărire de taxe este justificată de realizarea programului înarmărilor şi va fi de 
1 shilling şi 6 pence la lira sterlină. 

Prin această nouă mărire impozitul va deveni de 7 shillingi la liră (sau 7 shillingi din 
20). 

II. Situaţia externă 

Toate cercurile politice britanice, toată presa şi în special cercurile politice externe se 
ocupă în prezent cu diferendul franco-italian. 

Fără a lua fățiş partea Franţei şi păstrând până în prezent o atitudine rezervată se pare 
că Marea Britanie este totuşi hotărâtă să-şi susțină aliata de pe continent în faţa preten- 
țiilor italiene. 

Discursul primului-ministru britanic la banchetul presei internaţionale, declaraţiile 
domnului Hoare-Belisha făcute în Franţa, convorbirile pe care acesta din urmă le-a avut 
la Paris cu statul major francez, precum şi tonul presei oficiale şi oficioase britanice care 
arată o mare încredere în guvernul Daladier, sunt indicaţii suficiente pentru găsirea 
punctului de vedere britanic în acest conflict. 

De altfel, această hotărâre este determinată chiar de interesele vitale ale Marii Britanii 
în Mediterana şi pe „drumul imperial“ şi din diferite cercuri britanice am putut culege ur- 
mătoarele păreri: 

a) Obţinerea Corsicii ar da Italiei avantajul de a avea o excelentă bază maritimă şi de 
hidroaviaţie care ar aduce mari prejudicii din punct de vedere militar Franței. 

Siguranţa portului militar Toulon precum şi aceea a transportului de trupe din nordul 
Africii spre Franţa ar fi continuu periclitată. 

În afară de aceste considerente militare de deosebită importanţă, care la nevoie ar 
putea fi cu greutate parate, la cedarea Corsicii se opun şi sentimente naționale franceze 
pe care opinia publică britanică le înţelege tot aşa de bine ca şi pe cele militare. 

b) Obţinerea Tunisului de către Italia este o chestiune imposibil de admis de către 
însăşi Marea Britanie. 

Această obținere ar da Italiei o preponderență capitală în Marea Mediterană şi drumul 
Indiilor ar fi închis Angliei la simpla dorinţă a Italiei. Schița de mai jos arată clar acest 
lucru.“ 

Strâmtoarea dintre Sicilia şi Tunis este numai de 90 mile şi această distanţă este 
redusă la jumătate prin prezența insulei Partellaria, care împarte această strâmtoare în 
două canale de aproximativ 40 mile. 

Insula Partellaria a fost puternic fortificată de italieni. 

O fortificaţie puternică a celor două maluri (Tunis şi Sicilia) — în cazul când Tunisul 
ar deveni italian conjugată cu fortificațiile deja existente pe Partellaria, ar face aproape 
imposibilă trecerea prin oricare din canalele acestei strâmtori şi deci drumul Indiilor ar fi 
complet tăiat. 

Acest fapt nu convine Marii Britanii şi anumite cercuri afirmă că Tunisul nu poate fi 
decât francez sau englez. 


* Nu se publică. 

De asemenea se afirmă că nu trebuie agreată nici cealaltă cerere minimă a Italiei: 
admiterea unei colonizări a 150-200 mii italieni în Tunisia, deoarece realizarea acestei 
colonizări nu ar fi decât reeditarea „calului Troian“. 

c) Obţinerea Djibouti-ului este de asemenea socotită drept imposibilă în Marea 
Britanie. 

În adevăr Somalia franceză face sistem cu posesiunea britanică Aden şi amândouă 
comandă ieşirea din Marea Roşie în Oceanul Indian (strâmtoarea Bab-el-Mandeb). 


Stăpânirea portului Djibouti de către italieni ar pune în primejdie drumul Indiilor şi 
deci şi aici Djibouti va trebui să rămână francez sau englez. 
x x 
x 


Se pare că în călătoria sa la Roma domnul N. Chamberlain va sfătui pe Duce să 
găsească o formulă echitabilă cu care, retrăgându-şi pretențiile, să se înțeleagă cu Franța 
şi să evite un conflict cu Marea Britanie. 

Pentru a arăta solicitudinea sa față de o înțelegere cu Italia, se pare că Anglia este 
hotărâtă să: 

- determine Franța să cedeze Italiei linia ferată Djibouti — Adis-Abeba (capacitate 
redusă, singurii interesați în întrebuințarea acestei căi ferate fiind italienii etc.); 

- admită ca Italia să plătească trecerile prin Canalul de Suez în lire sterline în loc de 
franci francezi aur; 

- acorde — eventual — un mare împrumut Italiei în scopul dezvoltării economice a 
Abisiniei. 

x x 
x 


Rămâne de văzut cum se vor desfăşura conversațiile la Roma şi care vor fi rezultatele 
practice ale vizitei Premierului Britanic în Italia. 


A.M.R., Ministerul Aerului şi Marinei, 
dosar nr. 2513, f. 372-379 


17 ianuarie 1939. Raport al ataşatului militar român în Portugalia referitor la sistemul 
de învățământ militar portughez. 


A.M.T., vol. II, p. 22-24 
31 
Ianuarie, 1939. Buletin informativ al ataşatului militar român la Sofia referitor la 


situația din Bulgaria. 


Buletinul Informativ 
pe luna ianuarie 1939 


I. Situaţia internă 


A. Bugetul 

În cursul lunii ianuarie, factorii oficiali, guvern şi parlament, au lucrat îndeosebi, la 
stabilirea cifrei bugetului general al statului ) şi bugetelor pe departamente. 

Comisia bugetară controlând timp de o lună bugetele de cheltuieli ale ministerelor, a 
stabilit cifra de 7626280000 leva ca sumă totală a cheltuielilor bugetare pentru anul 
1939. 

Noul buget are următoarele caracteristici (discursul ministrului de Finanţe la 
expunerea Bugetului în Sobranie): 

Stabilitate: nici o inovaţie în materie fiscală. 

Efort fiscal intens: obligaţiile impuse contribuabilului au atins plafonul maxim. 

Restauraţie financiară, inaugurând o eră de sănătoasă trezorerie. (...)? 

În general, bugetul pe 1939 se prezintă cu un spor de aproximativ 400000000 faţă de 
anul trecut. 

Politica financiară de viitor rezultată din studiul situaţiei economice a Bulgariei va 
trebui să aibă în vedere: 

— În primul rând mărirea venitului populației rurale prin utilizarea în tot timpul anului 
a mâinii de lucru ţărăneşti, care astăzi munceşte 6-7 luni pe an şi restul lâncezeşte. La 
aceasta se va ajunge prin o „politică industrială care să prevadă transformarea în produse 
de fabrică a produselor pământului“, aici în Bulgaria, nu aiurea. Apoi: 

- lichidarea obligaţiilor şi 

- acordarea unei amnistii fiscale raționale şi, în fine, 

- investiţii în lucrări şi realizări ce produc venituri: comunicaţii pe uscat şi apă. 

B. Politica 

Bulgaria trăieşte astăzi în frigurile aşteptării unei schimbări în aşezarea stărilor de 
lucruri actuale, schimbare în favoarea ei. 

Guvernul îşi dă seama atât de valoarea aspirațiilor Bulgariei — în aceste momente de 
uriaşe competiţii ce agită omenirea şi care dau o situație internaţională nestabilă şi plină 
de semne de întrebare, chiar pentru viitorul cel mai apropiat — cât şi de valoarea 
mijloacelor la dispoziţie pentru realizarea acestor aspirații. Din această cauză, el duce o 
politică cenuşie, calmă, fără ascuţişuri care să aţâţe vecinii şi să îngreuneze atmosfera 
încărcată de pericole a momentului. O face aceasta conştient, cu sacrificiul popularității 
şi chiar a riscului de a fi judecat sever de opinia publică. 

Parlamentul urmează în general linia guvernului. În ultima săptămână însă, şefii 
opoziţiei au dezbătut politica de revendicări a Bulgariei, formulând un minimum de 
pretenţii şi cerând guvernului să ia act şi să le folosească. Au îndemnat la o politică mai 
vie, mai dinamică, mai hotărâtă. 

Presa e cenzurată; ea nu poate constitui deci termometrul care să înregistreze febra de 
aici. 

Opinia publică e nerăbdătoare, uneori nervoasă. I se pare că oficialitatea nu şi-a fixat 
încă un program de realizări în tonul psihozei mondiale de revizuiri. Am impresia că în 
aparenţă există un dezacord între guvern şi opinia publică în această privinţă, deşi în fond 
toţi trăiesc cu nădejdea unei zile mai bune. Opinia publică are impresia că poporul bulgar 
a dat dovada unei vitalități viguroase, este în plină ascensiune, a consimţit eforturi 
sângeroase (1885; 1912-1913; 1915-1918), fără să culeagă rodul sacrificiilor făcute. 
Vina o atribuie politicii, care nu a fost la înălțimea valorii şi calităților poporului. Din 
această cauză, astăzi pare că ar dori să indice oficialităţii calea de urmat şi să-i dea elanul 
corespunzător cerințelor momentului. 


“) Bugetul armatei a fost înaintat M.S.M. cu nr. 35/16.1.1939. 
5 În continuare se prezintă bugetul pe ministere. 

Între timp guvernul şi parlamentul lucrează serios pentru echiparea națiunii cu o 
armată bună şi comunicaţii favorabile. Efortul în această privinţă este remarcabil şi 
eficace. Impresionează dârzenia şi seriozitatea cu care se pregătesc pentru a răspunde în 
cele mai bune condiţii cerințelor gravelor eventualități pe care nu numai nu ezită să le 
întrezărească, dar consimt să le trăiască. 

În concluzie, în Bulgaria se trăieşte nervozitatea ce cuprinde popoarele care, având 
ceva de revendicat, văd că alţii, asemenea lor, câştigă ceea ce au dorit folosind ca mijloc 
de intimidare o armată formidabilă. 

În ideea aceasta, urmărind cu cea mai mare băgare de seamă mersul, aproape zilnic 
schimbător, al evenimentelor, muncesc cu râvnă şi vigoare, consimțind un efort de 
înarmare (4250000000) şi echipare a teritoriului cu comunicații (1000000000 leva) 
extraordinar dacă-l raportăm la resursele țării, în general săracă. 

II. Situaţia externă 

A fost dezbătută în Sobranie, în zilele de 27 şi 28 ianuarie. Au vorbit şefii opoziţiei şi 
a răspuns primul-ministru. Din mersul dezbaterilor (Anexa nr. 1 rezultă că opoziţia din 
Parlament caută să corecteze politica externă a guvernului, imprimându-i o notă mai 
ascuțită, mai activă, de mai mult dinamism. Cu această ocazie s-a căutat a se formula mi- 
nimum de pretenţii ce poporul bulgar înțelege să i se satisfacă, pentru o colaborare în 
deplină armonie. 

Din discursurile rostite se desprinde atât poziția actuală a Bulgariei faţă de vecinii săi, 
cât şi politica de urmat cu fiecare, în ideea revendicărilor de mai sus; astfel: 

Cu Iugoslavia relațiile sunt cele mai bune. Se pare însă că politica dusă de aceasta în 
Macedonia este de natură a nemulțumi lumea bulgară. De remarcat că anul acesta, 24 
ianuarie, aniversarea a doi ani de la semnarea pactului de amiciţie perpetuă, a trecut 
aproape nerelevată aici. Anul trecut s-au consacrat numere de gazete evenimentului; anul 
acesta, nimic, iar în parlament profesorul Țankov şi alţii cer a se permite cartea, gazeta şi 
limba bulgară în Macedonia. (În Iugoslavia, numărul din 24 ianuarie 1939 al ziarului 
„Vreme“ a fost închinat Bulgariei.) 

Dezamăgirea bulgară mai provine şi din faptul că o comisie mixtă iugoslavă-bulgară, 
la Sofia, lucrează de aproximativ 10 zile la lichidarea proprietăţilor duble de frontieră. 
Compunerea şi discursurile inaugurale rostite se arată în Anexa nr. 2. Este de semnalat că 
lucrările acestei comisii spulberă şi ultima speranță a unei cedări, chiar simbolice, de 
teritoriu din partea Iugoslaviei, aşa cum s-a nădăjduit multă vreme şi de multă lume aici. 

Pentru a termina acest paragraf redau o notiță apărută în ziarul „Volia“ (Voinţă) din 
12 ianuarie. De remarcat tonul încheierii: 

„O atenţie pentru prizonierii iugoslavi morţi în Bulgaria. 

Aproximativ 10 (zece) prizonieri iugoslavi au fost înmormântați în satul Ciauşevo. 
Mormintele acestora sunt acum împodobite, străjuite de cruci, împodobite de candele, 
onorate cu crucea „Virtutea Militară “ bulgară. 

Aceasta s-a făcut ca un semn de atenţie faţă de Iugoslavia. 

Trebuie să ne aşteptăm ca şi pentru soldaţii bulgari, morţi în Iugoslavia, să se 
procedeze la fel. “ 

Cu Turcia se speră într-o ameliorare a pozițiilor reciproce, deoarece nu este nimic ce 
să-i despartă. Informaţia despre vizita preşedintelui de Consiliu bulgar la Ankara se men- 
ține. Se crede că ea va avea loc după Conferinţa Înţelegerii Balcanice la Sinaia. 

Cu Grecia lucrurile se mai complică. În fond, cred că aici revendicările Bulgariei au 
cel mai substanțial substrat. leşirea la mare liberă, urmărită atâta vreme şi realizată 
pentru scurt timp, înseamnă împlinirea unui vis şi satisfacerea unei necesităţi economice. 


ê Anexele nu se publică. 

Spre sud, deci, nu vor înceta să privească bulgarii, pentru accesul la Marea Egee. De 
remarcat totuşi abilitatea în Bulgaria a politicii grece, care a reuşit ca în decurs de un an 
să îmbunătăţească relațiile cu vecina de la nord a sa; calea urmată a fost aceea a 
negocierilor economice, ajunsă pe punctul încheierii unui tratat de comerţ, anunțat de 
primul ministru bulgar în discursul său asupra politicii externe; a se vedea Anexa nr. 1 
pag./0. 

Cu România situaţia este cea mai grea. În parlament s-au auzit, şi aceasta e prima oară 
de la război, voci care au depăşit cuvintele oratorilor, cerând deschis şi lămurit 
Dobrogea; vorbea tocmai profesorul Ţankov care, în semn de binecuvântare a cererii, a 
pronunţat atunci: „Auzi-v-ar Dumnezeu“. 

Deşi litigiile bulgaro-române nu întrec, nici ca volum, nici calitativ, pe ale celorlalți 
vecini, totuşi bulgarii asatăzi nu visează decât un singur lucru: revendicări asupra 
României. Aceasta, cred, din mai multe cauze: 

1) Se speră şi se crede aici într-o situație internă grea a României; procentele de 
minorități sunt sistematic şi intenţionat nereal date, pentru a lăsa aici impresia unui 
mozaic de naționalități agitându-se pe curba unei mişcări centrifuge. Anumite măsuri 
luate la noi pentru zădărnicirea de agitaţii sporadice sunt exagerate şi abil interpretate. 

2) Se aşteaptă ca în cadrul psihozei revizioniste ce a cuprins pe nemulțumiții 
războiului, să se ceară României să cedeze teritorii vecinilor. 

Se crede aici: 

- că Ungaria va formula pretenţii teritoriale asupra noastră; 

- că suntem izolaţi şi de Iugoslavia care începe să evolueze în orbita Axei; 

- şi de Polonia care a fost nemulțumită de refuzul nostru din octombrie. 

O îmbunătăţire a relațiilor româno-bulgare o cred totuşi posibilă, prin: 

- o strângere a legăturilor economice; exemplul Greciei este elocvent; 

- stingerea litigiilor, ce au ca substrat mai mult chestiuni de interes economic minor 
din Cadrilater; 

- oarecare atenţiuni din partea noastră. Bulgarul e orgolios şi exagerat de susceptibil. 

Cu celelalte ţări, Bulgaria doreşte a avea legături care să-i îngăduie independenţă 
economică şi politică. A spus-o primul-ministru în discursul său, cred însă că are numai 
valoarea unui deziderat. Astăzi Bulgaria trăieşte de pe urma comerțului cu Germania, 

III. Situaţia militară 

1) Unităţile din Garnizoana Sofia. Ziua Sfinţirii Apelor sărbătorită la 19 ianuarie într- 
un cadru aproape exclusiv militar. Au participat Curtea, guvernul, capii autorităților loca- 
le şi ataşații militari străini. 

După Te-Deum şi sfinţirea apelor a urmat defilarea, deschisă de Comandantul trupelor 
din Garnizoana Sofia şi al Armatei 1, generalul Lucaci. A urmat Comandantul Diviziei 1: 
comandant de paradă, colonelul N. Nakov, şi după el, pe rând: 

1) Ofițerii fără trupă, aproximativ 300 (35 - 40 rânduri câte 8). 

2) Școala militară: 

a) elevii celor trei ani ai Şcolii militare (centuri albe) pe ani, fiecare aproximativ 100- 
120. Total 300-350 elevi; 

b) elevii gimnaziului militar (centuri roşii), tot pe trei pachete a 100-120 acelaşi total. 

3) Şcoala de subofiteri aproximativ 450-500 elevi. 

4) Regimentul cavalerie de gardă; 

5) Regimentul 1 cavalerie 

6) Regimentul 1 infanterie 

7) Regimentul 6 infanterie 

8) Regimentul 4 artilerie 

9) Regimentul 1 artilerie grea 


74 


10) Regimentul 1 geniu 

11) Regimentul transmisiuni, fiecare regiment pe câte trei pachete, a câte 48 oameni 
(6 rânduri a 8). 

Puşti-mitraliere, mitraliere şi armament de însoţire nu au fost scoase la paradă. 

12) Una baterie montată, a defilat la trap, 4 tunuri şi 4 chesoane, material „Krupp“ de 
75 mm la fel cu acel ce am avut şi noi înainte şi în timpul războiului. Această baterie a 
tras salvele în momentul sfințirii apelor. Defilarea s-a încheiat cu un detaşament de 
trudovaci. 

Ținuta admirabilă. Aspect de trupe germane după culoarea îmbrăcămintei, cască şi 
ținută în timpul defilării. 

Echipamentul nou, de război. Îmbrăcăminte şi încălțăminte solide. Impresia unei 
armate conştiente de ce valorează. Trupă disciplinată şi însuflețită. 

Serbarea a fost prilej de verificarea unităţilor din Garnizoana Sofia. Au fost nouă 
drapele: al Şcolii Militare şi ale celor opt regimente. 

2) Inspecţiile ministrului de război. Generalul Dascalov a inspectat unități din 
provincie. 

În ziua de 12 ianuarie garnizoana Dupniţa. 

În ziua de 24 ianuarie garnizoana Şumen. 

În ziua de 25 ianuarie garnizoana Rusciuk. 

În ziua de 26 ianuarie garnizoana Târnovo. 

În ziua de 27 ianuarie garnizoana Plevna. 

Scopul acestor inspecții este dublu: 

- Controlul instrucției de iarnă a ofiţerilor şi trupei; 

- Trezirea interesului populaţiei pentru armată şi crearea unui suflu de entuziasm 
pentru ceea ce garantează realizarea idealurilor poporului bulgar. 

Pentru a se face o idee de caracterul ce îmbracă vizitele în ţară ale generalului 
Dascalov, dau în Anexa nr. 3, tradus din ziarul „Zora“, modul cum a fost primit la 
Plevna; în celelalte garnizoane, primirea a fost asemănătoare. 

3) Diviziile 9, 10 şi Brigada de munte: 

De la ataşatul militar francez am aflat că locotenentul colonel Ross, ataşatul militar 
englez, fiind în audienţă la Şeful M.St.M. bulgar, a întrebat pe acesta ce este cu diviziile 
9, 10 şi Brigada de munte. 

Generalul Hagipetkov i-a răspuns: 

— Divizia 9 există în garnizoana Plevna; 

— Divizia 10 se organizează în regiuinea Momcilgrad (Mastanlii); 

— Brigada de munte (două regimente fără artilerie) la Petrici şi la Nevrocop. 

În afară de acestea i-a mai comunicat că regimentele de infanterie ale diviziilor de la 
nord au primit şi al treilea batalion (se pare că în acest mod diviziile de la Sud au rămas 
numai cu câte două batalioane la regimentele de infanterie). 

Cu această ocazie, generalul a avut o ieşire neobişnuită în faţa ataşatului englez, 
împotriva României, spunându-i că bulgarii nu pot uita Dobrogea, că el nu poate uita că 
şi-a început cariera într-un oraş aflat acum sub stăpânira României (Silistra), că situaţia 
le impune să se pregătească pentru a-i face față. 

4) Ofiţeri la stagiu. Armata bulgară a trimis la stagiu, în cursul lunii ianuarie, câte 
patru ofițeri în armatele franceză, germană şi italiană. 

IV. Potenţialul de război 

1) Mă găsesc în curs de stabilire a fişelor pentru chestiunile cuprinse în ordinul 
M.St.M. nr. 

Lucrez acuma la organizarea micilor şi marilor unități de pace şi război; în Anexa nr. 
4*) se arată modelul de fişe pentru infanterie. Cu adaptările impuse de caracteristica 

celorlalte arme şi mari unităţi, se vor întocmi şi fişele lor. Rog a aproba ca fişa să fie 
studiată la front şi înapoiată prin curierul următor, cu eventualele modificări ce veţi găsi 
că se impun pentru a stabili o unitate de vederi şi realiza un paralelism de activitate. 

Pentru moment înaintez (Anexa nr. 5)*) o hartă cu dislocarea M.V. şi cavaleriei: 
lucrarea a fost făcută după documentele ce am găsit la birou. Rog a aproba să mi se 
comunice de front dacă are aceeaşi părere şi eventual ce nepotriviri există sau ce 
completări se impun. 

V. Diverse 

1. În ziua de 29 ianuarie, ataşaţii militari străini au oferit un dineu, pentru plecarea 
domnului locotenent colonel Ionescu şi venirea mea. La şampanie, ataşatul militar ungur, 
domnul colonel Bakay a pronunţat cuvintele de rigoare. Domnul locotenent colonel 
Ionescu a răspuns mulțumind pentru simpatia ce i s-a arătat în timpul cât a funcționat ca 
ataşat militar şi mai ales cu ocazia accidentului avut. Răspunsul meu se vede în Anexa 
nr. 6. 

2. În ziua de 30 ianuarie, aniversarea zilei de naştere a M.S. regelui Boris, s-a oficiat 
un Te-Deum în marea catedrală Alexandru Nevski. Au participat Curtea, guvernul, capii 
autorităţilor şi ataşații militari străini. Nu a avut loc defilare de trupe. 

3. În seara de 1 februarie, un dineu intim la restaurantul „Bulgarie“ oferit de domnul 
general şef al Marelui Stat Major şi doamna Hadji Petcova. Au participat: decanul 
ataşaților militari şi doamna Bakay, domnul locotenent-colonel şi doamna Ionescu, eu şi 
soția mea, şeful Secţiei a 2-a şi doamna Gheorghiev, căpitanul Ciolacov. Nu s-a vorbit. 

4. Cu ocazia înmormântării ataşatului militar bulgar la Belgrad, locotenent colonel 
Dobrinov, ataşații militari nu au participat. A doua zi am aflat din gazete că totuşi ataşaţii 
militari: ungur, german, italian, polonez şi iugoslav au fost prezenţi la biserică. Întrebând 
la telefon pe decan (ataşatul militar ungur), acesta mi-a răspuns că a fost rugat la telefon 
de colegul său de la Belgrad să-l reprezinte la înmormântare. Decanul a înștiințat la 
rândul său pe german şi italian. lugoslavul era la curent de la Belgrad, iar polonezul 
(rezident la Belgrad şi acreditat la Sofia) aflător aici, a fost însărcinat de decanul său din 
Belgrad să depună o coroană în numele ataşaților militari de acolo. 

Am telefonat ataşaţilor militari francez, grec, turc situaţia şi le-am spus că intenționez 
să fac câte o scrisoare domnului ministru de război şi şefului Marelui Stat Major. Au 
spus şi ei că vor face la fel. Copia de pe scrisoarea adresată de mine se vede în Anexa nr. 
7. 

5. Ataşaţii militari german şi ungur sunt chemați, fiecare în parte, de autoritățile 
respective centrale, la o întrunire a ataşaților militari. Se pare că aceste armate au în 
sistemul lor de lucru întruniri periodice ale ataşaţilor militari respectivi. 

6. Ataşați militari bulgari în străinătate, au fost numiți: la Roma — locotenent colonel 
Staşimir Velcev, la Belgrad — maior Sava Ghenov şi la Atena — maior Gheorghi Nicolov. 

7. Cel mai nou vapor bulgar de comerț, „Șipka“, a sosit la Varna în ziua de 15 
ianuarie 1939. 

Caracteristicile lui sunt următoarele: 

Tonnáiste 3.000 tone 

Cabine pasageri ...........moeeeee. 10 

1 salon restaurant 

1 salon fumat 

91,5 m lungime 

13,26 m lărgime 

5,5 calaj 

8,3 m înălțime laterală până la bordul de sus 

Motor Benz 1650 H.P. 

Viteză 12,5 mile a 1852 m, deci 23 Km. 

Frigorifer 1800 m’. 

1 macara 30 tone. 

8. Căi ferate. O parte din linia Şumen — Karnobat e gata de exploatare. Probabil, luna 
viitoare, va începe exploatarea liniilor — Şumen — Smedovo şi Karnobat — Komarevo. 


A.M.R,, fond Ministerul de Război, 
Cabinetul Ministrului, dosar nr. 212, f. 12-24 

1 februarie 1939. Buletin de Informaţii al Marii Britanii privind situaţia din Marea 
Britanie. 


Ataşatul Militar Naval Londra 


Buletin de Informaţii 
asupra Marii Britanii 
(încheiat la 1 februarie 1939) 


I. Situaţia internă 

a) Acțiunea şomerilor 

În tot cursul lunii ianuarie s-au produs - dacă nu zilnic, în orice caz foarte des - 
incidente din cauza şomerilor. 

Agăţarea de mari pancarte prin care se cerea ajutorarea celor fără de lucru de columna 
statuii lui Nelson, purtarea de sicrie goale pe stradă ca simbol al înmormântării şomerilor 
şi culcarea acestora pe străzi pentru a opri circulația, au produs dese intervenții ale 
poliției. 

Incidente grave n-au fost, deoarece întrebuinţarea forței şi rezistenţei manifestanţilor 
la forţă se face după sistemul englez, adică cu multă urbanitate. 

Acţiunea şomerilor arată însă că, deşi programele de înzestrare ale armatei şi 
teritoriului au fost considerabil mărite, totuşi, din cauza atitudinii adoptate de Trade- 
Union-uri (a se vedea raportul nostru nr. 376 din 20 decembrie 1938), marele număr al 
şomerilor se menține. 

b) Acțiunea teroristă. 

În a doua jumătate a lunii ianuarie s-au produs câteva explozii de bombe plasate în 
apropierea diverselor instituţii de la Londra şi din provincie. 

Poliţia şi unităţile militare au luat riguroase măsuri de pază şi aceste explozii au 
încetat. Cu prilejul diferitelor razii executate de poliţie au fost descoperite câteva 
depozite de explozibile şi muniții de război în diferite cartiere ale Londrei şi în special în 
diferite parcuri. 

Convingerea cercurilor autorizate este că aceste acte de sabotaj sunt opera teroriştilor 
irlandezi care urmăresc - cu sprijinul unei puteri străine - provocarea de turburări pentru 
a pune mâna pe putere în Irlanda şi a anexa şi Irlanda de Nord care face actualmente 
parte din Regatul Unit. 

Există convingerea că datorită măsurilor luate această acţiune a fost înăbuşită. 

c) Remanierea Cabinetului. 


77 


Neînţelegerile ce au izbucnit în decembrie trecut (a se vedea raportul nr. 376 din 20 
decembrie 1938) în sânul Cabinetului britanic au fost rezolvate prin decizia primului mi- 
nistru de a remania Cabinetul. 

Această remaniere a fost anunţată în ziua de 28 ianuarie 1939 şi cuprinde următoarele 
schimbări şi noi numiri: 

- Sir Thomas Inskip, ministrul Coordonării Apărării Imperiale, părăseşte acest 
Minister, trecând la Ministerul Dominioanelor; 

- amiral Lord Chatfield a fost numit ministru al Coordonării Apărării Imperiale; 

- domnul W. S. Morrison, părăseşte Ministerul Agriculturii şi trece ca asistent al 
noului ministru al Coordonării Apărării Imperiale, cu misiunea de a răspunde de acest 
departament în Camera Comunelor unde noul titular - fiind Lord - nu are dreptul să 
vorbească; 

- sir Reginald Dorman-Smith a fost numit ministru al Agriculturii; 

- Earl of Munster a fost numit subsecretar de Stat la Ministerul de război. 

Prin aceste schimbări Lordul Strathcoma and Mount Royal părăseşte postul de 
Subsecretar de Stat de la Război şi Premierul britanic dă o indicație că nu s-a asociat 


miniştrilor „rebeli“, preferând pe vechii săi colaboratori. 
x x 


x 


Se afirmă că, odată cu aceste schimbări, atribuțiile Ministerului Coordonării Apărării 
Imperiale vor fi extinse, astfel ca Lordul Chatfield să poată dirija realizarea rapidă a 
noului program de reînarmare. 

Lordul Chatfield, care are actualmente 65 ani a fost până anul trecut şeful Statului 
Major al Amiralității şi actualmente este în drum, venind din India, unde a condus o 
anchetă referitoare la chestiuni de apărare. 

Noul ministru al Coordonării Apărării Imperiale are reputația că este unul din cei mai 
mari strategi ai Angliei şi a fost consilier expert ai mai multor guverne în chestiunile de 
armament şi apărare. 

d) Opinia publică şi eventualitatea războiului 

Ştirile zilnice venind din diferitele părți ale Europei, şi în special rapiditatea ritmului 
de înarmare şi dorințele continue de expansiune ale Reich-ului şi Italiei, neliniştesc pu- 
ternic opinia publică engleză care vede o nouă criză ce ar putea izbucni în scurt timp. 
Unele cercuri apreciază ca destul de serioasă această eventualitate. 

Deşi se pun oarecari speranțe - fără prea mare convingere însă - în voinţa şi acţiunea 
pacifică a domnului N. Chamberlain, totuşi spiritele sunt foarte agitate şi o mare 
nervozitate se observă în toate cercurile sociale, consideră luna martie ca o dată critică. 

II. Situaţia externă 

Evenimentele principale ale politicii externe britanice în cursul lunii ianuarie 1939 au 
fost: 

a) vizita primului ministru şi a ministrului de externe britanic la Roma; 

b) Discursul pronunţat de primul ministru la 27 ianuarie la Birmingham, prin care 
defineşte liniile mari ale politicii engleze. 

Vizita la Roma şi conversațiile ce au avut loc cu această ocazie au dezamăgit cercurile 
politice engleze care puneau mari speranțe în ele, crezând că luarea unui contact personal 
va aduce o destindere a relațiilor. 

Se poate afirma acum că această vizită n-a adus rezultatul scontat şi singurele avantaje 
au fost: 

- cunoaşterea exactă a pretențiilor italiene; şi obţinerea convingerii că între Anglia şi 
Italia există o completă opoziţie de vederi atât asupra conflictului spaniol, cât şi asupra 
neînțelegerilor dintre Italia şi Franţa. 

Asupra ultimei chestiuni, atât Anglia cât şi Italia şi-au păstrat ideile iniţiale care se pot 
rezuma astfel: 

Anglia: Neacordarea dreptului de beligerant nici uneia dintre părțile aflate 
actualmente în conflict în Spania şi rezolvarea diferendului italo-francez prin negocieri 
directe. 

Italia: Acordarea dreptului de beligerant generalului Franco şi convocarea unei 
conferinţe de patru care, luând ca bază tratatul încheiat la Londra în 1915, să dea Italiei 
compensaţiile coloniale prevăzute în acel acord. 

Cercurile politice din Londra sunt de părere că politica italiană n-a fost destul de abilă 
deoarece a pierdut o ocazie extrem de favorabilă pentru a obţine de la Marea Britanie 
ajutorul material pentru a pune în valoare Abisinia şi a determinat Anglia să se alăture 
complet Franţei în menţinerea integrității teritoriale a acesteia. 

De asemenea, la Londra se afirmă că Germania încurajează Italia în cererile ei. 
Această încurajare ar avea drept scop angajarea statului fascist într-un război, angajare 
care ar da Reich-ului garanţia că Italia nu va face o defecţiune în planul pe care 
Germania îl pregăteşte şi urmăreşte. 

Reacţiile ce au avut loc după conversațiile de la Roma sunt foarte interesante şi se pot 
traduce prin: 

- tonul presei britanice care şi-a arătat mulțumirea că primul ministru a „abandonat 
politica de continue cedări“ în faţa statelor totalitare; 

- deplasarea unei importante părți din Home Fleet în Marea Mediterană (5 cuirasate, 2 
port-avioane, 5 crucişătoare, 20 distrugătoare, 5 submarine şi 10 nave auxiliare); 

- instituirea serviciului naţional (a se vedea capitolul „Informații Militare“) prin care 


se sporeşte considerabil potențialul de război britanic. 
x x 


x 


Discursul primului ministru englez 

La 27 ianuarie 1939, domnul N. Chamberlain, a ținut un mare discurs politic la 
Birmingham, circumscripția sa electorală. 

Discursul pronunțat este socotit - în unanimitate - ca cel mai bun şi cel mai important 
din cariera politică a primului ministru. 

După ce a făcut o introducere în care a arătat grija sa de a menține pacea, domnul 
Chamberlain a arătat desfăşurarea evenimentelor care au condus la Munich şi la vizita la 
Roma. 

Constatând apoi faptul că situația politică internațională este încă foarte tulbure şi 
chiar periculoasă, a dezvoltat, în esență, idei care, adresate atât poporului britanic cât şi 
celorlalte popoare, se pot rezuma astfel: 

- Marea Britanie, pentru a împiedica războiul este gata să aibă noi consultații, 
convorbiri sau tratate; 

- Marea Britanie şi democraţiile europene se vor opune instituirii regimului de forță 
preconizat de puterile totalitare; 

- Forţa militară a Marii Britanii a crescut considerabil în ultimul timp şi creşte pe 
măsură ce timpul trece (a se vedea capitolul „Informații Militare“); 

- În spatele democraţiilor europene stau Statele Unite ale Americii care nutresc 
aceleaşi sentimente ca şi Marea Britanie. 

A arătat apoi convingerea sa că: „nu popoarele, ci guvernanţii doresc războiul“ şi, 
făcând o incursiune în domeniul istoriei a încheiat făcând o aluzie destul de transparentă: 

„Tânărul Pitt a dorit să realizeze opera de pace dar a fost forțat să facă război 
(Napoleon). Nu a avut norocul să trăiască pentru a vedea victoria. Eu însă sper să am mai 
mult noroc ca el“. 


79 


Discursul a produs o profundă impresie în toate cercurile care aprobă fără reticenţe 
politica domnului Chamberlain şi au convingerea că această atitudine „netă“ are multe 
şanse să amâne, dacă nu să evite războiul. 


A.M.R., fond Ministerul Aerului şi Marinei, 
dosar nr. 2513, f. 350-358. 

18 februarie 1939. Buletin de informații al ataşatului militar român la Roma privind 
politica externă a Italiei. 


Ataşatul militar la Roma 


Buletin de informații 
18 ianuarie- 18 februarie 1939 


Politica externă 

Activitatea politică externă după rezultatele convorbirilor Chamberlain - Mussolini a 
fost mai puţin intensă. Presa dirijată a încetat campania antifranceză. 

Faptul se explică prin succesele incontestabile în urma victoriilor generalului Franco 
precum şi constatarea existenţei unei solide înţelegeri franco-engleze. 

S-a căutat să se pună în evidenţă „poziţia Italiei în politica Mediteranei şi politica 
Axei în problema spaniolă“. 

Aceasta reiese şi din ordinea de zi a Marelui Consiliu Fascist care a menţionat acest 
eveniment ca unul ce „încununează sforțările Italiei pentru o nouă eră în Mediterana şi că 
Italia nu va retrage voluntarii până la completa garanție a întăririi definitive a guvernului 
Franco, potrivnic oricărei alte ideologii contrare fascismului“. 

Întreaga atenţie a politicii externe a fost aşadar dată evenimentelor din Spania. 

Pentru a susține această politică, guvernul fascist a luat o serie de măsuri militare, fie 
spre a preveni vreo intervenție franceză în Spania, fie a întări la nevoie corpul 
voluntarilor sau forțele din Libia. 

Din punct de vedere politic, ducele a sprijinit public această politică prin cuvântul de 
ordine „passeremo“ din recentul discurs care este o aluzie precisă şi categorică la 
fermitatea Italiei de a răspunde prompt la orice fel de intervenţie în Spania. Presa dirijată 
a relevat zile întregi roadele acestei politici ferme, caracterizând victoria din Spania ca o 
consecință a politicii Axei şi în special a viziunii mussoliniene în lupta contra 
bolşevismului. 

Al doilea aspect al acestei activități politice a fost cultivarea şi elogierea 
ataşamentului Italiei către Germania. 

Ordinea de zi a Marelui Consiliu Fascist, în partea privitoare politicii externe, prevede 
elogiul adus cancelarului german pentru „solidaritatea politică, ideală şi militară care 
uneşte cele două revoluţii şi viitorul celor două popoare“. 

Semnarea noului acord economic - comercial italo-german relevă legăturile politice 
ale Axei, legături solide, fiindcă substanţa acestei politici este dorită şi apreciată de 
ducele Mussolini ca un factor esențial al politicii externe italiene şi singura care îi poate 
fructifica revendicările şi naturalele sale aspirații. 

Totuşi, această politică axată pe meridianul Spaniei şi dusă în cadrele Axei denotă o 
tenace preocupare pentru câştigarea libertății de acţiune, evenimentele din centrul şi 
orientul Europei, unde nu numai o politică de prestigiu, dar şi crearea de avantaje 

economice, şi de găsirea unui hinterland comercial şi de substituire a preponderenței 
puterilor Occidentale, este o directivă pentru Palatul Ghigi. 

După sprijinul continuu acordat Ungariei, urmează strângerea relațiilor cu Iugoslavia 
şi Polonia - politică reliefată prin convorbiri şi călătorii la Belgrad şi, în curând, la 
Varşovia efectuate de către contele Ciano. Politica italiană doreşte accentuarea 
legăturilor cu România-Turcia-Bulgaria - mai ales de când se consideră la Roma 
inexistența Micii Înţelegeri şi posibilităţi de activare economică, politică, în bazinul 
Dunării, unde se întâlneşte cu sfera de interese tot mai pronunţate din partea Germaniei. 

Relaţiile franco-italiene 

Au fost şi continuă a fi dominate de problema spaniolă. Se pare că Italia nu-şi va 
formula „revendicările“ în mod precis decât după rezolvarea acestei probleme care, prin 
victoria definitivă a naționaliștilor, ar da un maximum de prestigiu şi avantaje politice 
strategice politicii italiene în Mediterana. 

După campania de presă antifranceză de la sfârşitul lui ianuarie şi după victoria lui 
Franco de la Barcelona, tensiunea raporturilor a mai cedat şi guvernul italian agreează 
reluarea raporturilor anglo-franco-spaniole după care s-ar putea restabili pacea în 
Mediterana şi reîncepe convorbirile franco-italiene. 

Totuşi, se urmăresc cu mare atenţie demersurile franceze care par a condiționa 
recunoaşterea guvernului Franco de anumite avantaje economice, politice, fapt care 
dezorientează şi preocupă Roma, şi care ar reieşi şi din aceea că, deşi nu oficial, dar 
discret, Marele Consiliu Fascist ar fi dat avertismentul că „victoriei militare făcute cu 
sacrificii italiene îi este necesară recunoaşterea necondiționată a regimului fascist în 
Spania“. 

Rezultă evident temerea Italiei de a nu pierde fructele politicii sale în Spania, acum 
când victoria naționaliștilor este iminentă şi definitivă şi nu trebuie să se termine cu 
avantaje politice pentru axa Londra-Paris, pentru ajutorul financiar ce s-ar acorda pentru 
reconstrucția Spaniei. 

Credem că încetarea campaniei anti-franceze şi apăsarea care domneşte în spiritul 
opiniei publice se datorează pe de o parte noii poziţii luate de Statele Unite şi ajutorul de- 
mocraţiilor în caz de război, cum recentele declarații ale premierului englez relative la 
„colaborarea militară franco-engleză“ pe care presa italiană ar evidenţia-o ca o politică 
„de intimidare şi de sufocare a revendicărilor italiene“, fapte care au avut un efect 
imediat, chiar dacă ar fi numai cum spun cercurile oficiale italiene, „declaraţia ad-hoc 
pentru a masca înfrângerea prestigiului francez în urma evenimentelor din Spania şi 
întărirea axei Londra-Paris, deoarece, în ce priveşte colaborarea militară franco-engleză“, 
acest fapt nu era necunoscut diplomaţiei italiene. 

În rezumat: se remarcă un început de normalizare a raporturilor. italo-franceze 
condiționate de situaţia din Spania şi atitudinea Franţei față de guvernul naționalist. 

Relaţiile italo-germane 

Însemnătatea acordului comercial din punct de vedere politic. 

În afară de soliditatea destul de cunoscută şi de voința Ducelui de a fonda politica sa 
externă pe coordonatele Berlinului, recentul eveniment, semnarea acordului comercial 
italo-german, evidențiază baza acestor legături economice, politice. Se ştie că balanța 
comercială e în favoarea Germaniei cu circa 1 1/2-2 miliarde lire. 

Pentru a face faţă cumpărării de materii prime - cărbuni, maşini electrotehnice - 
produşi chimici - produse în legătură cu industria de război - guvernul german va 
încuraja turismul german în Italia şi primirea muncitorilor italieni în Germania. 

Este evidentă importanţa acordului comercial pentru că Italia, fiind silită să cumpere 
materii prime în legătură cu industria de război - înseamnă că este tutelată din acest punct 
de vedere de către Germania, care îi controlează potenţialul economic, industrial şi, deci, 

încă o restrângere a libertăţii sale de acţiune în politica externă şi dependenţa sa necesară 
de Germania. 

Italia în Europa Centrală 

Se ştie că Italia a pierdut mult din influenţa sa în Europa Centrală de când cu anexarea 
Austriei, criza cehoslovacă şi chestiunea frontierei comune ungaro-polone. Este evident 
că sfatul şi sprijinul dat Budapestei şi cultivarea relaţiilor cu Polonia nu sunt decât o 
palidă încercare de reabilitare față de slabele rezultate. Totuşi, politica italiană este te- 
nace şi scontează timpul. Italia este subordonată politicii Axei - deci în defensivă - 
neputând lua poziţie fermă, categorică, imediată. 

Călătoria contelui Ciano la Varşovia va avea misiunea să întărească poziția Italiei şi să 
lămurească avantajele intereselor celor două ţări pentru echilibrul şi menţinerea păcii în 
această parte a Europei. 

Relaţiile italo-germane în Europa Centrală 

Relaţiile cu Iugoslavia 

Italia şi Germania se întâlnesc constant pe terenul economic În bazinul dunărean. 
Recenta vizită a contelui Ciano la Belgrad nu răspunde numai necesității de a avea linişte 
în Adriatica şi hinterland economic, dar şi din punct de vedere politic, „o încercare de 
întărire de poziţii“ - prin legăturile Roma-Budapesta şi Budapesta-Belgrad. Legată de 
axă Italia nu are libertate de acțiune decât dacă îşi ameliorează situația economică prin 
captarea de hintlerlanduri şi debuşee comerciale tot aşa ca şi prin câştigarea şi întărirea 
echilibrului politic în cadrul axei Roma-Budapesta-Belgrad-Varşovia şi apoi Bucureşti- 
Sofia. În acest fel s-ar putea stăvili presiunea economică-politică germană spre Dunăre şi 
Adriatica-Salonic. 

Rezultatele călătoriei în lugoslavia nu par să fi fost încoronate de deplin succes, iar 
schimbarea de guvern a dat loc la o depresie în cercurile oficiale care văd stingherite şi 
ritmul şi coordonatele acestei solidarități. 

Iugoslavia, prinsă între cei doi mari vecini, se ţine într-o prudentă rezervă. Nu se poate 
afişa complet către Roma şi ţine balanţa între cei doi poli. Legăturile cu Ungaria, deşi 
mult ameliorate, nu merg în ritmul dorit! Se pare că se înţelege că, scăpaţi de 
iredentismul maghiar, aceştia s-ar reîntoarce după România contra Iugoslaviei. 

În rezumat, rezultatele călătoriei contelui Ciano la Belgrad par a nu fi dus la 
rezultatele sperate. Nici pact, nici protocol. S-au rezolvat raporturi comerciale, Italia 
urmând a face cumpărături masive de cereale. Italia recunoaşte că Iugoslavia nu se poate 
detaşa net către politica Axei şi rupe brusc legăturile cu Franţa şi Anglia. Ultimele 
evenimente din Iugoslavia par a nu fi străine şi de aceste relații în raport cu Occidentul. 

De altă parte, tratamentul minorităţii maghiare e o chestiune dificilă de politică 
internă, ca şi acela al aderării la pactul anticomunist. Iugoslavia e strâns legată de Româ- 
nia. În consecinţă, e vorba de un plan cu maximum şi minimum de realizări. Italia 
doreşte neutralitatea Iugoslaviei într-un eventual caz de război. Planul italian va fi dus 
însă cu tenacitate şi pas cu pas. 

Situația României din punct de vedere italian 

Italia doreşte să cuprindă România în orbita politicii sale, atât pentru a-şi asigura un 
izvor bogat pentru materii prime, cât şi din punct de vedere politic - mărirea prestigiului 
său în bazinul Dunării, prelungirea coordonatelor Axei şi ale unui bloc impozant condus 
de Italia. Cercurile oficiale sfătuiesc mereu înţelegerea noastră cu Ungaria. 

Pare că oficialitatea nu încurajează revizionismul în această parte a Europei. 
Tendintele italiene pentru libertatea de acţiune în România par a fi urmărite de aproape 
de Germania. Italia nu se poate detaşa de cadrul Axei şi, în consecință, nu are toate 
atuurile să impună această politică şi crede că România are tot interesul să se decidă în 
acest sens. 


82 


Concluzii 

a) Pe frontul occidental 

Tensiunea franco italiană, destul de pronunţată la finele lunii ianuarie, a cedat. 

Tendinţele franco-engleze pentru recunoaşterea guvernului Franco sunt dorite, însă 
urmărite pas cu pas spre a nu se pierde avantajele victoriei militare. 

Retragerea voluntarilor italieni din Spania, amânată până la victoria definitivă şi 
instaurarea regimului fascist în Spania. 

Măsuri militare - menţinerea sub arme a circa 60000-80000 oameni sub forma 
completării instrucției şi întărirea granițelor spre Franţa - sprijină imediat politica 
externă. 

Întărirea legăturilor cu Berlinul prin reafirmarea solidarităţii militare, ideale şi politice 
ce unesc ambele popoare. 

Dezvoltarea acestor legături prin acordul comercial recent italo-german, care totuşi 
controlează industria italiană. 

Afirmarea colaborării militare anglo-franceze, atitudinea Statelor Unite relativă la 
legea neutralității, creditele masive pentru aviaţie în Franţa şi Anglia, începerea 
tratativelor pentru reluarea relaţiilor franco-anglo-spaniole au determinat încetarea 
campaniei contra Franţei. 

b) Pe frontul Europei Centrale şi Orientale 

Politica italiană caută să câştige libertatea de acțiune - avantaje economice, 
comerciale şi închegarea unui bloc de state - substituindu-se, dacă e posibil, Micii 
Antante şi influenţei puterilor occidentale în bazinul Dunării. 

În rezumat, activitatea politicii externe în acest interval s-a concentrat pe frontul 
Mediteranei Occidentale şi în special pe chestia spaniolă, politică fermă - hotărâtă şi se- 
condată de parțiale măsuri militare. 


A.M.R,, fond Ministerul de Război, 
Cabinetul Ministrului, dosar nr. 201, f. 189-207 


20 februarie 1939. Raport al ataşatului militar naval român la _Londra privind 
eventualele comenzi de armament române în Anglia. 


A.M.T., vol. II, p. 24-25 
34 
Februarie 1939. Raport al ataşatului militar român la Lisabona privind situația din 


Spania. 


Ataşatul militar al României 
la Lisabona 


Spania Naţionalistă 
Situația în timpul şi după bătălia din Catalonia 
(23 decembrie 1938 — 10 ianuarie 1939) 
Rezumatul capitolelor 


Frontul extern 


83 


Evacuarea Cataloniei de forțele guvernamentale roşii, izolează războiul civil în centrul 
Spaniei, departe de frontiera Franței, Arhipelagul Balearelor şi Strâmtoarea Gibraltar, ce 
constituie puncte geografice foarte sensibile pentru pacea Europei. 

Generalisimul Franco, ajuns pe pragul victoriei decisive, care nu-i mai poate scăpa, se 
depărtează de Germania şi Italia, puternicii sprijinitori în domeniul acţiunii militare şi se 
flanchează de Anglia şi Franţa, pentru ca, prin ajutorul creditelor, odată izbânda militară 
câştigată, să-şi poată asigura pacea şi refacerea ruinelor țării. 

Anglia — interesată vital pentru siguranţa drumului imperial, traversând Mediterana, 
sau a variantei lui, prin vestul Africii — şi Franţa — tot atât de vital interesată de 
neutralitatea Pirineilor şi a Balearelor, atât pentru garantarea spatelui ei, cât şi a 
comunicaţiilor transmediterane ce o leagă direct cu posesiunile nord Africane — fac tot 
posibilul ca să menţină Spania nouă în zona lor de influenţă, adică pe linia tradițională a 
politicii ei externe. 

În acest scop, şi pentru a definitiva degajarea naționaliştilor de axa Berlin-Roma, 
Londra şi Parisul activează încheierea păcii, care e foarte probabilă în a doua jumătate a 
lunii februarie. 

Manevra descrisă — şi raportată de mine în Darea de seamă pe luna noiembrie 1938 — 
alarmează îndeosebi presa italiană. Aceasta începe să simtă că jertfele făcute de Italia în 
Spania, după aproape trei ani de război, nu o împiedică să piardă partida în Peninsula 
Iberică şi, odată cu ea, pentru caz de război generalizat, întregul plan de închidere a 
Mediteranei vestice. 

Frontul intern 

Înaintarea trupelor naționaliste în Catalonia şi ajungerea lor, după şase săptămâni, la 
frontiera Franţei, au dezlănţuit în Spania victorioasă un entuziasm care îngăduie să se ob- 
serve cu mai puţin pesimism crescândele lipsuri alimentare. 

Totuşi, problema hrănirii populaţiei nu e mai puţin îngrijorătoare, deoarece 4-5 
milioane locuitori, flămânzi şi recent eliberaţi, au mărit populația — şi aşa lipsită — cu 
circa 40%. 

În cele 5-6 luni cât au mai rămas până la recolta nouă, dacă secătuirea alimentară 
progresează şi dacă nu se pune capăt războiului, este de aşteptat o situaţie penibilă. 

Curentul monarhic este atât de puternic încât restauraţia va fi ori o soluție pentru 
împăcarea celor două Spanii, ori va urma imediat încheierii războiului. 

Frontul militar 

Bătălia din Catalonia — începută în 23 decembrie 1938 şi încheiată în 10 ianuarie 1939 
— s-a desfăşurat pe un front de circa 200 km, opunând de o parte şi de alta efective ce nu- 
mără, pentru fiecare beligerant, între 210-230.000 combatanți. 

Dotarea materială, deşi superioară de partea naționaliștilor — cu deosebire în capitolul 
artileriei şi aviației — se putea spera în rezultate care, deşi dând ultimilor un important 
câştig de teren, să limiteze înaintarea pe o linie ce n-ar fi dus la pierderea Barcelonei, sau 
să încheie operaţiunile printr-o mare bătălie de manevră, în care să se decidă soarta 
Provinciei şi a forţelor angajate. 

Între 23 decembrie 1938 şi 12 ianuarie 1939, deci în trei săptămâni, deşi acţiunea de 
ruptură întreprinsă de naționaliști realiza o adâncime de pătrundere variind între 8 km la 
nord şi 60 km la sud, puterea de rezistenţă roşie e departe de a fi epuizată iar mijloacele 
de a stăvili ofensiva nu lipsesc. 

Contrar aşteptărilor şi în desăvârşită ordine, armata roşie din Catalonia începe însă o 
manevră în retragere, sustrăgându-se angajării prin salturi scurte către înapoi şi pregă- 
tindu-şi mişcarea cu masive distrugeri ale podurilor şi instalațiunilor industriale. 
Acţiunea pare a indica pregătirea unei noi grupări de forţe în vederea unei bătălii montate 
în condiţii mai avantajoase. 

Logica militară este însă repede dezamăgită. După încă trei săptămâni şi păstrând o 
incontestată disciplină, coloanele roşii trec frontiera în Franța, unde depun armele. 
Autorităţile franceze internează astfel 170000 combatanți. 

Această încheiere a bătăliei din Catalonia nu-şi găseşte decât explicaţia că relativa 
vecinătate a frontierei franceze şi nevoia evitării unor incidente de graniță, socotite foarte 
primejdioase pentru pacea generală, foarte şubredă, a Europei, a făcut ca factorul 
politico-diplomatic să treacă înaintea factorului militar. 

Este de altfel semnul hotărâtor al aranjamentelor, foarte apropiate, în vederea 
lichidării totale a războiului civil. 

Armele şi-au spus cuvântul. 

Ele trec mâna diplomaţiei. 

I. Frontul extern 

Urmările victoriei din Catalonia 

Lichidarea frontului roşu în Catalonia şi ajungerea trupelor generalisimului Franco în 
Pirinei, au făcut să se ridice brusc cortina asupra situaţiei actuale a Spaniei naționaliste 
pe planul politic extern. Este poate meritul cel mai de seamă al bătăliei ce s-a desfăşurat 
în condiții, într-un ritm şi cu rezultate ce au depăşit toate prevederile. 

Observatorii care s-au lăsat absorbiți numai de desfăşurarea operațiilor militare 
constată cu uimire că, odată cu înfigerea steagurilor naţionaliste pe frontiera Pirineilor, 
Spania generalului Franco nu mai este, pe plan extern, flancată de Germania şi Italia. 
Locul Puterilor care au sprijinit mişcarea naționalistă, a fost luat de Anglia şi Franţa. 

În dările de seamă înaintate pe lunile noiembrie şi decembrie — ca de altfel şi în 
studiile anterioare făcute asupra războiului iberic — am raportat categoric: Germania şi 
Italia au pierdut partida în Spania. 

1. Generalul Franco n-a putut fi antrenat de Axa Berlin-Roma, pentru crearea unui 
front în Pirinei împotriva Franţei. 

2. N-a putut fi angajat într-o acţiune comună pentru eliminarea zăvorului Gibraltarului 
şi scoaterea Angliei din bazinul vestic al Mării Mediterane. 

3. N-a cedat Italiei dreptul de instalare într-una din insulele Arhipelagului Baleare 
pentru a putea tăia, la nevoie, comunicațiile maritime ale Franței cu posesiunile nord- 
africane şi a supraveghea Mediterana apuseană. 

4. N-a dat interiorului o concepție de organizare nazistă sau fascistă. 

5. N-a transformat Spania într-un debuşeu al produselor Germaniei sau Italiei. 

Marea Britanie şi Spania 

Peninsula Iberică alcătuieşte bastionul a cărui neutralitate binevoitoare este 
indispensabilă Angliei, pentru siguranţa drumului ei imperial ce traversează Mediterana 
spre Indii-Australia, sau a variantei lui, ce ocoleşte, pe la vest, continentul african. 
Înfeudată unor puteri adverse, Spania e în măsură — îndeosebi cu ajutorul străin — să 
închidă Gibraltarul şi să pună în dificultate transporturile pe Ocean, atât de pe coastele ei, 
cât şi din Arhipelagul Canarelor. 

Din punct de vedere englez, deci, criza din Spania, cu intens amestec germano-italian, 
a fost înainte de toate un război pentru drumul imperial britanic. Un război de care 
depindea însăşi existența Marii Britanii. Credinţa acelora care afirmau indiferența 
Angliei față de problemul spaniol şi o nouă dovadă de slăbiciune a „Imperiului în 
decădere“, nu putea să nu fie dezamăgită. Dimpotrivă, marea putere insulară — conştientă 
că „furia şi praful de puşcă sunt prea preţioase ca să le risipeşti“ — a urmărit de aproape, 
aici, politica ei tradițională, care, fără zgomot şi provocări de agresiuni militare, şi-a dat 
încă odată toate roadele. 

Într-adevăr, de la tăierea Suezului, Anglia a ţinut necontenit la o Peninsulă Iberică 
slabă, ca s-o poată menţine în subordinea politică şi financiară a Londrei. Când, cu câţiva 


85 


ani înainte de căderea monarhiei din Madrid, dictatura generalului Primo de Rivera 
dăduse Spaniei strălucire şi veleităţi de mare putere şi independență, Anglia n-a întârziat 
să provoace debarcarea reformatorului ce putea schimba atitudinea ţării față de drumul 
imperial britanic. 

Când s-au produs ultimele tulburări ce au precedat izbucnirea revoltei militare, 
Anglia, atâta vreme cât nu au intervenit puteri europene, a privit lucrurile ca un proces 
menit să menţină Spania slabă şi sigură intereselor Londrei. 

În criza gravă începută în 1936, departe de a-şi păstra un rol de spectatoare, Anglia, 
din umbră, a mizat pe ambele tablouri. În această situaţie, sprijinind îndeosebi tabăra 
roşie, dar fiind prezentă şi lângă cea albă, a urmărit istovirea ambelor, pentru ca, la urmă, 
să prindă în braţe trupul fără puteri al ţării întregite şi să-i ofere cârjele protecţiei ei eco- 
nomice, pentru refacere. 

Anglia ştia că: 

1. Ajutorul material dat generalisimului Franco de Germania, dacă îi permite şefului 
mişcării naţionaliste să câştige victoria militară, va revolta în schimb poporul împotriva 
unui aliat ale cărui aranjamente economice duc, prin condiţiile de compensație impuse, la 
sugrumarea Spaniei. Şi într-adevăr conştiinţa idealismului spaniol, pornit într-o luptă de 
care a afirmat necontenit că depinde soarta umanităţii, a reacţionat violent împotriva 
procedeelor de stoarcere ale Berlinului. Vechiul dicton iberic — „e de preferat sclavajul 
englez, influenţei germane“ — şi-a făcut tot mai mult loc în spirite. 

2. Anglia ştia că aurul ei este mai greu ca al Berlinului şi că, în momentul propice, 
matca politicii ei tradiționale, de sub apăsarea suzeranității germane. 

3. Ştia că nazismul, cu regimul de disciplină specific rasei germane, nu poate găsi 
teren într-o Spanie prin excelență catolică şi individualistă până la anarhie. 

4. Ştia că orgoliul spaniol, mărit încă prin entuziasmul cruciadei întreprinse, nu putea 
accepta amputări teritoriale în favoarea unei alte puteri, fie ea chiar Italia, ce alergase din 
primul moment în sprijinul generalisimului. 

5. Ştia că, până la urmă, mulțumită unei anumite propagande în jurul meritelor 
Legionarilor fascişti în Spania, Roma avea să rănească fără iertare mândria Spaniei care- 
şi socoteşte soldatul drept prim războinic pe continent. 

6. Şi, în fine, Anglia — despre care s-a spus, în glumă, totdeauna, că e capabilă, pe 
câmpul de luptă, să se bată până la ultimul soldat... aliat — ştia că poligonul spaniol îi 
oferea, pe viu, posibilitatea de a vedea acţionând materialul de război al puterilor, dintre 
care unele puteau fi, eventual, mai curând sau mai târziu, într-o tabără adversară a sa. 

În aceste condițiuni şi în preajma celor aproape trei ani de război — care au dus la 
ruinarea Spaniei şi la decepţiile Berlinului şi Romei — Londra iese din poziţia ei înşelător 
indiferentă. Ideea noii conduite este: lui Franco victoria militară, Londrei victoria păcii. 

1. Anglia obţine de la naționaliști ca, în cursul înaintării spre Pirinei, să scoată din 
linie forțele italiene de îndată ce vor ajunge la 60-70 km de frontiera Franţei. 

2. De asemenea, obţine de la catalonezi să renunţe la rezistența pe pozițiile dinainte 
pregătite, sau la o întoarcere ofensivă şi, păstrându-şi intacte efectivele şi materialul, să 
se retragă în ordine în Franța, precedându-şi mişcarea de masive distrugeri asupra 
comunicaţiilor şi tuturor resurselor de bogății industriale ale teritoriului. Intraţi în 
lagărele franceze în forță de cel puţin 10 divizii urmează să constituie o rezervă, pentru 
orice eventualitate. 

3. Intervine direct, prin trimiterea crucișătorului „Devonshire“, la capitularea insulei 
Minorca — ultima din Arhipelagul Balearelor — de către trupele naționaliste, pentru a 
evita amestecuri italiene şi lupte într-un punct atât de delicat al Mediteranei. Gestul, de o 
importanţă nebănuită, a provocat reacţie, însă neclarificată, a sprijinitorilor de ieri ai 

generalisimului. Avioane purtând culorile Spaniei naţionaliste au zburat deasupra 
Minorcei şi au aruncat bombe în Port-Mahon, vizând crucişătorul englez. E greu de ştiut 
dacă aviatorii au fost germani sau italieni, deşi aici toată lumea bănuieşte pe italieni. 

4. În fine, pentru a-şi desăvârşi opera de arbitru, Anglia pune chestiunea lichidării 
totale a războiului, servind de mediatoare între cele două tabere. 

Aşa cum se prezintă, geografic, situația astăzi, războiul a fost îndepărtat de cele trei 
puncte foarte incendiare, capabile să ducă, prin incidente neprevăzute, la grave reacții 
internaţionale: Arhipelagul Balearelor, frontiera Franţei, Gibraltarul. 

Izolat în centrul Spaniei, el se circumscrie teritorialiceşte la o limită problemă internă. 
Rămâne de văzut dacă Sir Robert Hogdson, agentul diplomatic englez la Burgos şi cu cei 
peste 45 membri ai Agenţiei, sub care se ascund tot atâția specialişti din Inteligence 
Service, s-au convins că Spania e destul de slăbită de război pentru a aranja o încheiere a 
păcii, escamontând astfel rezultatele întregului efort germano-italian. 
luni, forţelor guvernamentale, se găsesc totdeauna. În timpul acesta, lipsurile alimentare 
despre care scriu în capitolul Frontului intern, îşi vor urma efectele deprimante. Iar 
eforturile militare vor mări încă ruina ţării. 

Pacea, în aceste condiţii, nu va putea fi câştigată decât de Marea Britanie, indiferent 
care vor fi steagurile spaniole victorioase militariceşte. 

Franța şi Spania 

Agitaţia din Franţa, în tot timpul războiului civil, a fost justificată de teama acesteia 
pentru siguranța Pirineilor şi a liniei strategice de comunicaţie între Metropolă şi Franța 
transmediteraneană. Dincolo de această preocupare de ordin înalt, au intervenit încă 
alarmele unei puternice democraţii de extremă stângă antrenată să sprijine moraliceşte şi 
materialiceşte democraţia roşie spaniolă, atacată de reacția militară cu sprijinul 
Germaniei şi Italiei. 

Nici multiplele declaraţii foarte amicale la adresa Franţei, făcute de generalisimul 
Franco, nici declarația de neutralitate făcută de guvernul din Burgos, în 27 septembrie 
1938, în plină criză europeană dezlănțuită de chestiunea cehoslovacă şi nici atitudinea 
foarte rezervată a presei spaniole n-au izbutit să dea Franţei liniştea asupra primejdiei din 
Pirinei. 

Ceea ce ar părea straniu însă, ajungerea trupelor naţionaliste pe frontiera Franţei a pus 
capăt îngrijorării, în primul rând prin călduroasa prietenie manifestată în lungul graniţei 
de trupele lui Franco pentru țara vecină. N-au lipsit nici strigătele de „Viva Francia!“ şi 
nici declaraţiile şefilor militari franchişti, ca de pildă aceea a bravului general Solchaga: 
„Francezi şi spanioli, suntem frați! Vă spun: Pentru totdeauna!“. Dar dacă trupele 
naționaliste au calmat îngrijorările în lungul frontierei, ele au închis, în acelaşi timp, şi 
orice agitație a comuniştilor francezi, care nu mai au barierele deschise spre Spania. 

Atitudinea binevoitoare a domnilor Daladier şi Bonnet față de guvernul din Burgos, 
precum şi legătura făcută între Paris şi capitala Spaniei naţionaliste de domnul Leon 
Bérard, care urmează să se reîntoarcă însărcinat cu misiuni diplomatice precise, netezesc 
un drum ce părea pentru multă vreme închis. Dar mai ales conduc la limpezirea situației 
în Pirinei, îngăduind Franţei să-şi concentreze toată atenţia spre frontiera către Germania 
şi Italia, unde încep din nouă să se îngrămădească nori ameninţători. 

Opera de reconciliere este, în timpul din urmă, ajutată, fără voie, de Italia. Presa 
fascistă — asupra căreia se ştie că se exercită de stat un control foarte sever — nu se 
mărgineşte numai să schimbe atitudinea faţă de generalisimul Franco, învinuind Anglia 
şi Franţa că vor să cumpere guvernul din Burgos pentru a-l atrage de partea lor, dar 
anunţă că trupele italiene vor rămâne în Spania pentru a asigura naționaliștilor nu numai 
victoria militară, dar chiar şi victoria păcii. 

Este o tutelă pe care nici generalisimul Franco — astăzi mai sigur de victorie ca 
oricând — şi nici Spania naționalistă — ajunsă în limitele entuziasmului şi încrederii în 
puterile ei — n-o pot tolera. 

N-o pot tolera nu numai că nu mai au nevoie de ajutorul, poate prea zgomotos, al 
Italiei, dar şi pentru că, în situația nevoilor de refacere materială a ruinelor Spaniei, 
creditele nu pot veni de la Roma, ci de la Londra şi Paris. 

Ambasadorii Germaniei şi Italiei la Burgos manifestă o vădită enervare împotriva 
răsturnării neaşteptate a lucrurilor. 

Trebuie să adaug un element a cărui greutate nu poate scăpa. În prezent se găsesc în 
Franţa 170.000 soldați evacuați din Catalonia şi încă tot pe atâţia refugiaţi spanioli, 
capabili să poarte armele şi detestând guvernarea naționaliștilor. 

O forţă deci de 250 la 300.000 oameni, care la nevoie bine înarmată şi comandată de 
francezi, poate exercita asupra guvernului naționalist o presiune ce n-ar putea fi descon- 
siderată. Efectivele pomenite şi organizate în legiuni străine, pot folosi, fără multă 
întârziere şi într-o campanie colonială, scutind astfel Franţa de a trimite din propriile-i 
contingente ce şi-ar putea găsi o altă întrebuințare. 

Cedarea în ordine desăvârşită a Cataloniei, într-o manevră urmărită de aproape de 
ataşatul militar al Franţei, şi trecerea trupelor guvernamentale cu tot materialul de război 
în Franţa, nu constituie numai un episod divers al campaniei. Dincolo de operaţiunea pur 
militară, se degajă un punct de vedere politic, însă anevoie de lămurit. 

Recunoaşterile 

Guvernul din Burgos, până deunăzi tratat de rebel, îşi simte victoria apropiată prin 
graba recunoaşterilor „de jure“, comunicate de guvernele ce nu voiseră să stabilească 
relații diplomatice cu el. 

Victoria din Catalonia i-a adus recunoaşterea Cehoslovaciei. 

Olanda şi Elveţia n-au întârziat să facă ştiut că au întreprins formalităţile pentru 
recunoaşterea oficială. 

Franţa e în pline tratative pentru recâştigarea timpului pierdut. 

Irlanda a comunicat, la Burgos, intenţia stabilirii de relaţii normale. 

În concluzie 

Victoria din Catalonia şi circumscrierea războiului iberic în interiorul Peninsulei, 
departe de punctele geografice uşor inflamabile — constituite de frontiera Franţei, 
Arhipelagul Balearelor şi strâmtoarea Gibraltarului — au răsturnat complet poziția 
Spaniei naționalisate pe planul politicii externe. 

În timp ce Spania roşie a rămas izolată şi fără nici o posibilitate de aprovizionare din 
exterior, generalisimul Franco se flanchează de Anglia şi Franţa, înstrăinându-se cate- 
goric de Italia şi Germania. 

Victoria militară odată asigurată — cu sprijinul larg al Romei şi Berlinului — 
generalisimul urmează să organizeze pacea. Ruinele ce acoperă Spania trebuie redate 
vieţii. Opera cere, pe lângă entuziasm şi muncă, aur. Creditele nu pot veni însă decât din 
partea Londrei şi Parisului. 

Anglia, interesată vital, pentru siguranţa drumului ei imperial traversând Mediterana 
sau a variantei lui pe la vestul Africii, de menținerea Peninsulei Iberice în zona ei de 
influenţă, a urmărit cu tact şi atenție momentul înlăturării Germaniei şi Italiei din Spania. 

Franța, treptat ce siguranţa în Pirinei creşte şi vede dispărând din Mediterana 
amenințarea prezenţei italienilor în arhipelagul Balearelor, se apropie cu încredere de 
noua Spanie. 

În acest chip, Marea Britanie, cu toată revolta, îndeosebi a presei italiene, izbuteşte să- 
şi reînchege politica tradițională în Peninsula Iberică. Deci: o Spanie cât mai slăbită, cât 

mai concentrată asupra problemelor interne, neîngăduindu-i nici o participare la acțiuni 
dincolo de frontiere şi silită, prin ruina economică, să stea cuminte la picioarele Angliei. 
II. Frontul intern 

Înfățişare generală 

Spania naționalistă e în plină sărbătoare a victoriei. Conştiinţa puterii, a ordinii şi a 
păcii apropiate vibrează în toate sufletele. Țara, cu un peisaj făcut pentru tablouri eroice, 
e pavoazată în steagurile regalității, răsună în fiecare zi de muzica clopotelor, a fanfarelor 
şi a cântecelor coloanelor vesele ce se formează pe toate pieţele urbelor. 

În 10 februarie, la miezul nopţii, după comunicatul oficial citit la radio şi anunțând că 
toată Catalonia, până la frontiera Franţei, a fost ocupată de trupele naţionaliste, crainicul 
a vestit, în aclamaţiile ascultătorilor: „Spanioli! Catalonia e cucerită! Sus Spania! Spania 
una! Spania mare! Spania liberă! Trăiască Franco! Franco! Franco!“ 

Întreaga Spanie naționalistă a repetat şi repetă aceste strigăte de bucurie şi încredere. 

Prin Irun — punctul de frontieră spre Franţa, între San Sebastian şi Biarritz — zi şi 
noapte intră în Patrie coloane lungi de spanioli care fuseseră siliți să suporte regimul gu- 
vernamental roşu în Catalonia. Chipurile suferinde păstrează urmele foamei şi ale 
groazei. Privirile sunt încă nesigure şi înfăţişarea ordinii, a blândeţii autorităţilor, dar mai 
ales a cazanelor cu alimente calde, par o surpriză la care nu bănuiau că mai au dreptul să 
nădăjduiască. 

Întreaga Spanie naționalistă — în care, în decembrie trecut, nici spiritele cele mai 
optimiste n-ar fi crezut într-o lichidare atât de grabnică a Cataloniei — toată lumea ştie 
astăzi că forțele franchiste mărşăluiesc, din Pirinei, spre frontul dintre Madrid-Valencia. 
Şi toată lumea e convinsă că Spania centrală va fi repede măturată de orice rezistenţă. 
Mai mult, în fiecare zi se repetă, cu stăruință, crescândele dispozițiuni, pentru pace, ale 
guvernamentalilor. 

La începutul bătăliei din Catalonia, generalisimul Franco declarase lui Manuel Aznar 
convingerea că războiul se va încheia în cursul anului 1939. „Vi-l anunţ ca an decisiv. 
Nimeni să nu se îndoiască. În cursul lunilor viitoare cea mai desăvârşită victorie va 
încorona eforturile, vom obţine triumful în plenitudinea dorită. Sfârşitul se apropie cu 
paşi uriaşi. Nu se putea — am repetat-o de o sută de ori — să se aştepte încheierea acestui 
război de eliberare a Patriei decât din succesul indiscutabil şi total al armelor. Anul 1939 
va cunoaşte în toată amploarea această glorioasă realitate.“ 

Naţionaliştii, care au crezut totdeauna în cuvintele şi promisiunile generalisimului 
idolatrizat, nu se îndoiesc nici o clipă de împlinirea întocmai, şi chiar mai repede decât 
îndrăzneau să spere, a păcii spaniole. 

Ca un semn tot mai evident al victoriei în marş, puterile europene, care rămăseseră 
izolate de guvernul din Burgos, iau relațiile cu el. Plini de mândrie, naționaliștii văd in- 
trând pe poarta spre Europa a Spaniei, acel Irun care va cunoaşte repede un arc triumfal, 
împuterniciții statelor de pe continent, nevoite să recunoască în „rebelii“ de acum 
aproape trei ani, pe victorioşii şi stăpânii Spaniei noi. 

Dar, dintre toți aceşti împuterniciţi, misiunile franceze sunt privite cu un amestec de 
curiozitate, ironie şi uitare. Până ieri, materialul francez era cules pe toate câmpurile de 
luptă ale Peninsulei. Astăzi, mâinile se caută peste hotarul ce a fost de atâtea ori închis. 
Iar aclamațiile pentru Franţa, din care nu lipsesc sunetele Marseillaise-ei, răsună cu gene- 
rozitate, spre uimirea refugiaților din teritoriile roşii, care au auzit de atâtea ori acelaşi 
imn pe pământul ce a trăit sub semnul sovietic al secerei şi ciocanului. 

Imperiul 

Lozinca „Imperiu“, care sintetizează şi animă idealul efortului naţionalist într-o 
ofensivă a spiritului şi armelor, este astăzi strigată tot mai puternic. 

Generalul Franco, ale cărui daruri politice le-am subliniat neconteniti în rapoartele 
mele, nu încetează însă, pentru străinătate, să îmbrace formula într-un veșmânt absent de 
orice agresivitate faţă de vecini. 

Astfel, la începutul ofensivei în Catalonia — şi deci spre frontiera Franței — el declară 
trimisului special al ziarului „Journal de Genève“: „Atunci când vorbim de Spania 
imperială, nu visăm să ocupăm nici un teritoriu, ci numai să le dezvoltăm pe cele ale 
patriei care ar putea, cu uşurinţă, să hrănească 40 milioane de spanioli. Aspiraţia noastră 
imperalistă este pur spirituală. Am contractat o mare răspundere faţă de cei care ne 
vorbesc limba. Luptând contra comunismului, credem că facem un serviciu Europei 
întregi, căci comunismul este o primejdie universală. Dacă unele popoare ar sucomba 
sub loviturile lui, primejdia ar fi mult mai mare pentru celelalte.“ 

Spre deosebire însă de aceste afirmații, tineretul spaniol înţelege prin „Imperiu“ şi o 
realizare geografică. Aşa se explică de ce emblema şi numele lui Carol Quintul sunt atât 
de repetate. Ideal ofensiv, „Imperiul“ ținteşte spre o unitate iberică, spano-portugheză, la 
care să se unească Marocul, ca un punct de atracţie al populațiilor musulmane, din 
posesiunile franceze nord-africane. Acest bloc ar arunca peste Atlantic, spre lumea 
spaniolă a Americilor, o axă spirituală ce ar tinde la reînchegarea, sub un singur sceptru, 
a popoarelor care vorbesc limba lui Cervantes. 

Asupra acestui subiect, foarte discutat aici, generalul Franco, cu prudenţa lui 
cunoscută atunci când stă de vorbă cu publiciştii, a declarat, în decembrie 1938, lui 
Manuel Aznar: 

„Admir profund Portugalia. Vreau ca relaţiile noastre cu această ţară vecină să fie, 
necontenit, din cele mai cordiale. Şi nutresc speranţa că naţiunile noastre, reunite ca în 
trecut, să lucreze împreună pentru un ideal de civilizație şi de autentică libertate. Gustul 
meu pentru spiritul portughez e foarte adânc. Cât despre țările Americii, am reflectat 
mult la relațiile dintre Spania şi popoarele lor. Permiteţi-mi să nu mă întind asupra 
acestei chestiuni, căci doresc să pronunț într-o zi, asupra ei, cuvinte foarte pozitive, 
inspirate de dorinţa de a instaura o renovare importantă în ceea ce se cheamă „politica 
spano-americană“. Aşteptând, reflectez asupra scopurilor la care trebuie să tindă 
diplomaţia noastră pe continentul descoperit de geniul Spaniei. Sper să inovez o idee 
practică şi să ating țeluri la care toată lumea gândeşte, dar care n-au fost realizate până în 
prezent.“ 

Şi despre Africa: 

„Spania este poporul care înţelege cu adevărat, care înţelege cel mai bine pe 
musulmani şi care ştie să se amestece cu ei. Ne iubesc. Ne sunt recunoscători pentru o 
stare de spirit pe care au ghicit-o totdeauna la noi, şi pe care o văd acum traducându-se în 
acte importante. Adeziunea marocanilor la cauza națională spaniolă, din primul moment, 
nu este opera întâmplării, ea are rădăcini adânci. Când acest război va fi terminat, voi 
face astfel ca protectoratul nostru din Africa de nord să fie provincia cea mai înfloritoare 
a imperiului marocan. Şi voi fonda la Cordua o universitate de studii orientale 
superioare, unde studenţii musulmani vor avea prilejul să facă cercetări asupra fostelor 
splendori ale civilizaţiei lor, folosind pentru aceasta documentele de toate ordinele, pe 
care le conservă Spania.“ 

Cine cunoaşte de aproape poporul spaniol ştie că are o manieră specială de a vorbi şi 
de a da sens cuvintelor. În culoarea frazelor şi talentul de a ocoli preciziunile se ascund 
gânduri concrete, a căror semnificaţie numai el o poate determina. 

Nu există nici un spaniol naţionalist care să nu desprindă, din lămurile 
generalisimului, programul „Imperiului“. Poporul care a întreprins şi întreprinde 
„cruciada idealismului“ ştie că, odată terminată, va începe adevărata acţiune care să dea 
Spaniei strălucirea imperială de altădată. 

Poporul naționalist al Spaniei nu vede în efortul lui sângeros o acțiune limitată în 
Peninsulă. Drama spaniolă e pentru el o dramă mondială. Aceasta pentru că pune în 
cauză şi conflict valori universale, care nu se pot clătina fără să nu provoace un cutremur 
al civilizaţiei. El vede în criză un duel uriaş în care se înfruntă semnul crucii, al culorilor 
Spaniei, al ordinii, umanismului şi al binelui cu semnul secerei şi ciocanului, al anarhiei, 
al barbariei şi al anticristului. 

Odată victoria desăvârşită, spiritele antrenate pe drumul noii credinţe vor materializa, 
poate, idealul încă nebulos al „Imperiului“. Oricum însă, pentru observatorul de astăzi, 
aplecat pe bătăile de inimă ale Spaniei, starea de spirit duce la concluziunea că numai 
viziunile ce par intangibile, prin dimensiunile şi absurdul lor, pot da unui popor 
conştiinţa de naţiune şi unui mers pe pământ, avânt de zbor. 

Este ceea ce realizează astăzi doctrina mişcării naționaliste, asupra acestui popor 
ridiculizat prea adesea în literatură şi despre care nu se ezită să se spună că, „atunci când 
nu poți fi altceva, îți rămâne să fii spaniol“. 

Monarhia 

Am stăruit în rapoartele mele anterioare asupra puternicului simțământ monarhic ce 
domneşte în Spania naționalistă şi care se manifestă chiar — deocamdată ascuns — şi în 
Spania încă neeliberată. 

Se crede, cu toată tăria, că cea mai întemeiată soluţie pentru pacificarea adversarilor 
actuali şi întreprinderea operei de reînfrăţire şi reconstruire a nesfârşitelor ruine ce 
acoperă Spania, rezidă în reîntronarea Regalităţii. 

Şefii de astăzi, fie din Spania albă, fie din Spania roşie, au înscris în istorie o epocă de 
lupte interne, a căror amintire nu poate înlătura continuarea pasiunilor ce au rupt ţara în 
tabere dușmane. Numai revenirea monarhiei ar putea da calmul necesar. În jurul 
Tronului, adversarii ar putea să găsească punctul de unire. Sub conducerea Coroanei, ce 
a rămas neamestecată în vărsarea de sânge, Spania ar găsi un echilibru sufletesc şi o 
unitate tradițională. 

Dacă în interior curentul monarhic e tot mai impetuos, el nu lipseşte să fie întărit de 
sprijinitorii de afară. Anglia, din manifestările dezvăluite, e cu totul propice restauraţiei. 
Italia este, pe acest teren, de acord cu Londra. Franţa vede în revenirea monarhiei 
pacificarea iberică şi liniştea atât de dorită în Pirinei. 

Generalul Franco n-a pierdut nici un prilej pentru a-şi manifesta cunoscutele 
sentimente pentru Coroană. Dacă, până în prezent n-a luat încă o atitudine practică este 
că, aşa cum a lăsat de atâtea ori să se înțeleagă, monarhia trebuie să rămână o mare 
rezervă a viitorului, iar nu o luptătoare directă, într-o tabără spaniolă, împotriva altei 
tabere spaniole. 

Armata, care a avut totdeauna, şi astăzi mai mult ca oricând, un rol determinat în 
conducerea statului, este pentru regalitate. Excepţiile sunt reduse. În fruntea lor ar sta 
faimosul şi popularul general, din Sevilla, Queipo de Lano. 

Clerul este gata să primească monarhia. 

Nobilimea Spaniei — a cărei autoritate a slăbit, de altfel, considerabil în ultimii ani — 
este profund regalistă. 

Drumul palatului regal din Madrid este deci aproape deschis. ÎI va parcurge M.S. 
regele Alfons XIII? ÎI va parcurge fiul său A.S.R. infantele Don Juan? 

Fostul suveran n-a abdicat niciodată asupra drepturilor la coroana Spaniei. Experienţa 
lungii sale domnii, bravura cavalerească dovedită în atâtea clipe grele prin care l-a obli- 
gat să treacă un popor agitat, şi popularitatea pe care şi-a câştigat-o mai ales în timpul 
exilului, constituie elemente ce sunt aici serios apreciate. Ideea continuității vine să 
sprijine un drept şi să dărâme mai ales voinţa acelor care, prin uşuratică lipsă de 
prevedere, au constrâns pe rege să-şi părăsească patria. 

A.S.R. infantele Don Juan, prinţ de 25 ani, e socotit a avea de partea sa avantajul că ar 
începe o epocă nouă, fără să aducă în ea amintirile unei domnii neizbutite. În plus, ar îm- 
păca divergenţele monarhice ale vechiului curent Carlist, fiind căsătorit cu o principesă 
de sânge Carlist. 

Opiniile sunt împărțite. E greu de tras o concluzie precisă din ele. Dar ceea ce este 
sigur e că restauraţia, departe de a fi o himeră, este o problemă sufleteşte de realizat. 

Steagul Spaniei naționaliste are culorile regale. 

Imnul Spaniei naţionaliste este vechiul imn regal. 

Coroana regală a rămas pretutindeni arborată acolo unde a lăsat-o plecarea 
suveranului. 

Insignele militare n-au amputat de pe ele coroana monarhiei. Şi atât numele 
suveranului, cât şi al augustului său fiu, sunt pronunțate cu respect şi fără teamă de 
subversivitate față de actualul regim. 

Lipsurile 

Călătorul care străbate astăzi Spania, după ce a cunoscut-o în lunile precedente, nu 
întârzie să descopere dincolo de ordinea desăvârşită şi entuziasmul fierbinte dezlănțuit de 
victoria din Catalonia, lipsuri alimentare crescânde şi amenințătoare. 

Sărăcia pieţei progresează cu paşi grăbiţi. Pâinea albă de Castilia a dispărut cu 
desăvârşire. În locul ei nu se mai poate consuma decât în cantități reduse o pâine neagră, 
în care făina de grâu e, în fiecare săptămână, tot mai mult înlocuită cu alte produse. 
Carnea, pentru al cărei consum nu se făcea nici o economie, astăzi se găseşte atât de rar 
încât populația, altădată obişnuită cu abundență, de-abia îşi poate procura câteva sute de 
grame, de om, pe săptămână. Cartofii aproape nu se mai găsesc în oraşe. Mă limitez să 
fac aceste observaţii asupra alimentelor principale. 

Restaurantele, care au organizate serioase servicii de aprovizionare, sunt nevoite să 
restrângă necontenit cele două feluri de mâncare la care se reduce în chip obligatoriu lista 
de bucate. Circulă zvonul că, foarte curând, guvernământul va hotărî ca, de la o singură 
zi pe săptămână, în care se serveşte numai un fel de mâncare, procedeul să se aplice în 
fiecare zi. 

Situaţia, dacă războiul durează încă patru-cinci luni, devine îngrijorătoare, deoarece 
secerişul în Spania nu se face decât în luna august. 

Cucerirea Cataloniei — şi deci mărirea populaţiei cu 4-5 milioane locuitori flămânzi, 
veniți să mărească cifra populaţiei Spaniei naționaliste cu circa 40% — agravează situația. 
Guvernamentalii, în cursul retragerii sistematice din Catalonia, au ridicat sau distrus 
toate depozitele alimentare care ar fi putut servi naționaliștilor. 

Generalul Franco, făcând un război pentru recucerirea propriei patrii şi propriului 
popor, nu poate lăsa populația catalonă în mizeria actuală. Ea trebuie câştigată în primul 
rând prin avantajale materiale ale regimului său. În consecinţă, e nevoit să pompeze 
alimente din restul, foarte sărăcit, al Spaniei şi să le aducă în regiunea eliberată. Ope- 
raţiunea nu e uşoară, în condiţiile descrise. 

Ea e îngreunată încă prin faptul, cum voi arăta în capitolul „Frontul militar“, că forțele 
roşii, în cursul manevrei de retragere, au distrus, după un plan bine chibzuit şi fără nici o 
milă, podurile şi lucrările de artă ale reţelei de şosele şi căi ferate. 

Este de văzut dacă generalul Franco — ofiţer colonial, instruit prin experienţă şi dotat 
cu mari calități de organizator, aşa cum s-a dovedit până în prezent — va şti să treacă 
peste problema nouă şi foarte grea pe care i-o pune războiul. 

Unii observatori, cunoscători ai Spaniei, afirmă că spaniolul, ca şi beduinul — cu al 
cărui sânge se înrudeşte prin veacurile de conlocuire în Peninsula Iberică -— se 
mulţumeşte la nevoie, timp îndelungat, numai cu un pumn de măsline pe zi. Deşi 
afirmaţia poate fi apărată, trebuie să notez, din constatare proprie, că ţăranul spaniol se 

nutreşte mult mai abundent ca ţăranul român. Fără îndoială că forța morală, ce i s-ar 
infuza necontenit, l-ar pune în situația de a suferi un regim de mari restricții. Totuşi, în 
acest capitol, rezistenţa fizică are o limită, dincolo de care intrăm în domeniul epuizării 
fiziologice şi al drumului deschis tuturor molimelor, ce ar găsi un teren uşor de 
dezvoltare. 

Alţi observatori cred, dimpotrivă, că Spania naționalistă nu va putea învinge lipsurile 
crescânde şi, demoralizată, va arunca armele. 

Nu pot întrevedea, cu elementele de care dispun, o astfel de situaţie. Deşi în chip 
firesc ajung la concluzia că, dacă războiul durează, sărăcirea teritoriului poate duce la 
grave lipsuri, păstrez convingerea că generalisimul va împărți Spania în două categorii de 
consumatori: armata şi populația. Limitând la maximum consumaţia internă va întreține 
cât va putea mai bine cazul trupei. Şi, în chipul acesta, va ajunge în epoca secerişului 
când va da iar tuturor să mănânce. Aceasta, fireşte, dacă anul va fi rodnic. Dacă nu, va 
găsi totdeauna bunăvoința comercială a producătorilor străini. Pentru că Spania are încă 
bogății ce pot servi ca mijloace de schimb. 

Nu se poate admite, cunoscând îndârjirea generalisimului şi a colaboratorilor săi, o 
defecțiune a mişcării naţionaliste, pricinuită de foame. Oameni de război, însuflețiți de 
credinţă, pe care istoria îi va consacra între marile pilde de energie, vor şti la nevoie să 
scoată pietrele prețioase, aurul şi argintul din bogatele mănăstiri, catedrale şi biserici ale 
Spaniei, precum şi operele de neprețuită artă din muzee, pentru a duce la victorie 
misiunea pentru care au fost destinaţi. 

În concluzie 

Victoria din Catalonia şi intrarea întregului lanţ al Pirineilor în stăpânirea trupelor 
generalului Franco, au dezlănţuit în Spania naționalistă un entuziasm care a îngăduit şi 
îngăduie să se observe cu mai puţin pesimism crescândele lipsuri alimentare. Problema 
hrănirii populaţiei apare însă tot mai îngrijorător, deoarece cei 4-5 milioane de locuitori 
flămânzi, recent eliberaţi, au mărit populaţia, şi aşa lipsită, cu circa 40%. În cele 5-6 luni 
cât au mai rămas până la recolta nouă, dacă sărăcia alimentară merge crescând, în 
proporțiile în care s-a dezvoltat în ultimele două luni, şi războiul nu se încheie, este de 
aşteptat la o situație penibilă. 

Nimeni însă nu se îndoieşte că generalisimul, pentru care bat cu admiraţie şi încredere 
toate inimile Spaniei naţionaliste, nu va găsi o soluţie fericită a problemei. 

Curentul monarhic, tinzând la readucere pe Tron a regalității, este atât de puternic 
încât restaurația fie că va fi o soluție de împăciuire a celor două Spanii, fie că va urma 
imediat încheierea păcii. 

În ansamblu, frontul intern are conştiinţa soluționării repezi a războiului şi reintrării 
Spaniei în viaţa de pace. 

II. Frontul militar 

Moralul armatei naţionaliste 

Am afirmat, în lungi studii anterioare, că sângeroasa experienţă din Spania a plasat 
moralul în fruntea armelor de război. Că temeliile unei forțe militare, înainte de a fi 
materiale, sunt constituite din virtuți morale. Că puterea idealului care justifică existenţa 
unui organism militar, îngăduie, în preajma oricărei bătălii, să se cunoască rezultatele 
ciocnirii. Că o armată este invincibilă dacă se bate pentru un ideal, în care crede cu 
putere. Că omul nu-şi jertfeşte viaţa pe câmpul de luptă pentru interese materiale, dar şi- 
o risipeşte fără ezitare pentru o idee. Că oboseala, care antrenează pasivitatea şi 
defecţiunile, nu este de ordin material, ci numai de ordin moral. Că scepticismul, lipsa de 
încredere în comandament şi în disciplină nu sunt decât dovada absenței idealului 
animator. 

Armata naționalistă se găseşte pe pragul celui de-al treilea an de război. Improvizată 
în plină luptă, ea s-a închegat şi dezvoltat în jurul unui ideal. Acesta n-a fost zidit în lungi 
stagii de şcoală şi nici în teorii de cazarmă. S-a născut spontan, ca o necesitate istorică şi 
s-a călit pe câmpul de război care a dovedit încă o dată că lumea nu e făcută pentru laşi. 

Mulțumită acestei forțe spirituale, armata „cruciadei idealismului“, după douăzeci şi 
şapte luni de război, este tot atât de proaspătă ca şi în primele zile ale apariției ei. 
Greutățile învinse şi rămase de învins, pierderile suferite şi cele cerute pentru a duce la 
bun sfârşit întreprinderea, precum şi ruina rămasă pe urma războiului, ruină antrenând 
condițiuni economice greu de surmontat pentru viitor, nu preocupă gândurile luptătorilor. 

Experienţa spaniolă a dovedit că prima calitate a unui om de arme este spiritul 
războinic. Acesta este rezultatul unei fuziuni de calități, constituite din mândria 
națională, conştiinţa misiunii colective de îndeplinit, conştiinţa personalităţii proprii, 
simțământul răspunderii, o formaţiune mintală ofensivă în toate actele vieții, gustul 
pentru eforturi fizice, înlocuirea verbalismului prin fapte, şi, în fine, aplicarea în toate 
ocaziile a soluţiilor cavalereşti în care noblețea sufletului, puterea fizică şi eleganța 
faptelor să se pună în chip nobil în serviciul cauzei drepte. 

În Spania naționalistă aceste formule se aplică pe planul plin de jertfe al războiului. 
Şi, observatorul atent, constată cu surprindere că teoriile care negau pentru războiul 
modern — război de maşini şi de mase acționând automat după o conducere anonimă de 
uzină complicată — valoarea, aşa zis eroică, a gestului personal, s-au înşelat de la un 
capăt la altul. 

Dacă spiritul războinic al omului de arme este prima virtute militară, capacitatea 
săvârşirii gestului eroic individual succede imediat pe tabloul calităților ostăşeşti. 
Adesea, pe front, ofițerii spanioli mi-au repetat că o armată nu trebuie educată în credința 
că războiul modern a înmormântat posibilitățile de vitejie individuală. Omul este înainte 
de toate o entitate care, deşi prin uniformă şi concepţiunea unitară a armatei se integrează 
în blocul instituției, păstrează un individualism a cărui energie caută în profitul 
comunității forme proprii de exteriorizare. 

Golul câmpului de luptă, creat prin puterea de distrugere a armamentului, nu-şi 
continuă înfăţişarea vidului în sufletele care, în tranşee, rămân totuşi, adevăratele forțe 
ale bătăliei. 

Eroismul personal şi valoarea lui primordială trebuie integrat în locul pe care i l-a 
negat, în ultimii ani, o anumită literatură deprimantă. Ostaşul, de la cel mai înalt grad 
până la ultimul soldat din linie — mi-a afirmat nu demult generalul Moscardo, eroul de la 
Alcazar, şi mi-a confirmat generalul Varela, al cărui trup poartă cicatricele a zece răni — 
nu trebuie să se socotească un simplu mecanic, mânuitor de instrumente ieşite din uzini, 
ci un războinic nobil, căruia i se cer şi e capabil să săvârşească eroisme cel puţin egale 
personajelor legendare din trecut. 

De altfel, de la gestul lui Moscardo, care telefonic porunceşte fiului său să-şi 
încredințeze sufletul lui Dumnezeu murind pentru Spania, până la gestul colonelului 
Troncosso — care, cu un cavalerism aparținând altor vremuri, se pune la dispoziția 
autorităţilor franceze, ca să-şi acopere soldaţii a căror acţiune de răpire a unui vas de 
război roşu dintr-un port al Franţei, nu reuşise — războiul naționalist e plin de fapte de 
eroism personal, pe care le voi relata când timpul îmi va îngădui studii lungi. 

Dar spiritul războinic analizat, spirit care îşi găseşte sursa în idealul ce însuflețeşte 
armata naționalistă, se desprinde şi din activitatea tuturor eşaloanelor comandamentului 
spaniol. 

Ordinele şi rapoartele sunt de o scurtime surprinzătoare. Întreaga corespondenţă 
militară se limitează la un strict indispensabil. Este semnul încrederii în organele 

subalterne, voința lăsării unei inițiative cât mai largi şi absenţa nevoilor şefilor de a-şi 
acoperi răspunderea. 

De altfel, cum am constatat, posturile de comandă sunt dotate cu un personal foarte 
redus iar şefii şi ofiţerii de stat major sunt necontenit în mijlocul trupelor. În chipul 
acesta ideile comandamentului sunt comunicate direct executanţilor iar nu prin 
intermediul, cu posibilităţi de variate interpretări, al corespondenţei. 

Moralul armatei este încă întreținut prin grija guvernului față de nevoile luptătorilor, a 
familiilor lor, a răniților şi a celor ce în urma rănilor au devenit improprii muncii. 

Instituţia de stat „Ajutorul familiei luptătorilor“ sprijină băneşte familiile voluntarilor 
şi ale soldaţilor mobilizați, precum şi pe văduvele şi mamele celor căzuţi pe front. Suma 
vărsată fiecărei familii se ridică până la 8 pesetas pe zi (circa 112 lei). 

Instituţia de stat „Cavalerii mutilați de război pentru patrie“ acordă invalizilor — 
împărțiți în 4 categorii: absoluţi, permanenți, potenţiali şi utilizabili — o serie importantă 
de avantaje morale şi materiale. Pensiunile, îndeosebi pentru mutilaţii absoluţi sunt foarte 
ridicate. 

Soldatul primeşte între 500-1000 pesetas lunar (circa 7000 la 14000 lei). 

Plutonierul, între 800-1300 pesetas lunar. 

Ofițerii, până la gradul de colonel inclusiv, primesc solda întreagă a gradului imediat 
superior, mărită cu 1000-2000 pesetas lunar. 

Generalii primesc solda dublă. 

Mutilaţii permanenți primesc solda gradului, mărită cu 20%. 

Mutilaţii, capabili să lucreze, sunt angajaţi cu drept de întâietate în serviciile statului şi 
particulare, unde se bucură de un tratament special în ceea ce priveşte calculul lefii. 

O activitate specială care în cele mai multe ţări a fost denumită „propagandă“ dar care 
aici se cheamă „serviciul moralului“, după numele secţiei din Marele Cartier General, 
„secţia moralului“, ce se ocupă cu capitolul orientării armatei în domeniul spiritual al 
războiului, activează intens — prin publicaţii, conferinţe, radio, cinematograf şi teatru — ca 
să menţină în rândurile oştirii un moral vibrant. 

Paralel cu toate aceste străduinţe, grija de soldat nu neglijează în special hrana zilnică 
şi îmbrăcămintea lui. Masa, în genere alcătuită din trei feluri de mâncare, este abundentă 
şi de foarte bună calitate. Îmbrăcămintea, dacă lasă încă de dorit, mai ales pentru iarnă, 
este destul de îngrijită şi fabricile au oprit toată fabricaţia pentru populaţia civilă ca să 
satisfacă nevoile armatei. 

Rezultatele grijii de moralul soldatului sunt evidente. Reuşita războiului naţionalist şi 
în special concluziile ofensivei în Catalonia au subliniat că nici o cheltuială şi nici un 
efort în domeniul susținerii moralului nu trebuie economisite. 

Înainte de a fi de ordin material, înarmarea unei oştiri şi a unei națiuni, este de ordin 
moral. 


Dincolo însă de acest aspect general, trebuie să rețin un fapt de importanţă capitală. În 
comandamentul superior al armatei sunt fricțiuni ce pot avea consecinţe grave. 

Generalul Queipo de Lano, foarte popularul guvernator al Sevillei şi al sudului 
Spaniei, mizează pe încrederea şi dragostea câştigată în masele din provincia în fruntea 
căreia se găseşte şi nu pierde nici o ocazie pentru a sublinia divergențele față de 
generalisim. Republican de stânga, mare orator, bun organizator şi introducător de 
reforme ce fac vâlvă în Spania tradiționalistă şi conservatoare, se pare că pândeşte ceasul 
prielnic pentru a rămâne stăpân pe situaţia ce şi-a creat-o generalul Franco. Nu mă 

îndoiesc, în acelaşi timp, că este o figură pe care contează unele puteri străine, pentru 
întreţinerea, la nevoie, a situaţiei de agitaţie în Spania. 

Generalul Yague, un soi de Mangin al războiului iberic, nu s-a reţinut şi nu se reține 
de a nu participa la acţiuni politice. Prestigiul de mare viteaz, autoritatea sa în armată, 
curajul de a-şi spune tare gândurile, constituie o forță magnetică ce ar putea rupe, la 
timpul oportun, coeziunea realizată în jurul generalisimului. 

Aceleaşi lucruri le pot nota şi despre generalul Solchaga. 

Lista numelor din această categorie nu se opreşte aici. Odinioară, când armata 
spaniolă metropolitană, în afară de formațiunile polițieneşti, avea numai 8 divizii, se 
găseau totdeauna destui şefi militari care se participe cu violenţă la acţiunile politice. 
Astăzi, când ea numără aproape 70 divizii şi şefii militari şi-au câştigat un prestigiu 
incontestabil, dacă gustul pentru politică se menţine ne putem aştepta, odată războiul 
terminat, la crize provocate de „pronunciamente“. 

Este un fapt ce desigur îşi are greutatea lui în calculele unor puteri care au interesul să 
menţină în Spania frământări interne. 

Consideraţii introductive asupra bătăliei 
din Catalonia 

Marea ofensivă naționalistă din Catalonia, începută în 23 decembrie 1938 şi încheiată 
în 10 februarie 1939, prin cea mai strălucită din victoriile repurtate de generalisimul 
Franco în cursul celor doi ani şi şapte luni de război, se înlănţuie într-o succesiune de 
operaţii care au urmărit, simultan, succese militare asupra adversarului, succese pe planul 
politicii externe şi sprijinirea, în interior, a moralului populației. 

Generalul Franco - şef de stat şi comandant suprem al forţelor militare — a fost nevoit, 
cum voi arăta mai departe, să dirijeze, cu menajamente şi prudenţă plină de virtuozitate 
politica externă a părții stăpânită din Spania, pentru a evita complicațiile pe teren extern 
ale statului încă foarte şubred şi, în acelaşi timp, să rezolve cu energie dar cu mijloace 
materiale reduse, situațiile militare propriu-zise, pentru a reduce treptat forța de 
rezistenţă a adversarului, susţinută făţiş de primejdioase puteri din afară. 

Necesitatea de a păstra războiul localizat în Spania, pentru a înlătura intervenţii, în 
special din Franţa şi Anglia, intervenţii care ar fi putut răsturna balanța forțelor în 
favoarea guvernamentalilor roşii, a impus generalului Franco o conduită militară care i s- 
ar putea reproşa, adesea că n-a corespuns artei războiului. Astfel, în 1937, n-a trecut la 
ofensivă în Asturii până când n-a fost sigur că Marea Britanie — care socotea regiunea 
Asturiană din nordul Spaniei drept un cap de pod al influenţei sale în Peninsula Iberică — 
e convinsă de absenţa intenţiilor agresive ale Spaniei noi faţă de Londra. 

În 1938 — după marea ofensivă care, prin spărtura dintre Teruel şi Huesca, a dus 
trupele naționalisate la Mediterana, despărțind în două Spania Roşie — toate regulile 
strategiei ar fi trebuit să determine pe generalisim la cucerirea Cataloniei. Într-adevăr, 
rezultatele unei astfel de acțiuni ar fi fost zdrobitoare prin faptul că guvernamentali 
pierdeau legătura directă cu Franţa, sursa principală a aprovizionărilor în material militar 
şi antrepozitul aprovizionărilor trimise din U.S.S. şi America. Ori, războiul cerând, 
paralel cu forțele ideilor ce-l animă, un mare consum de armament, cucerirea Cataloniei 
Şi ajungerea trupelor naționaliste în Pirinei ar fi constrâns pe guvernamentali, încă din 
anul trecut, să se limiteze la resursele proprii ale teritoriului şi industriei locale. În 
asemenea condiţii, războiul ar fi fost considerabil scurtat. 

Contrar acestei conduite judicioase, generalul Franco a întors spatele Barcelonei şi, 
asigurându-şi spre Catalonia un front protejat prin cursuri de apă — Rio Noguera, 
Pallaresa, Rio Segre şi Ebro — s-a dirijat spre Valencia, ca să întoarcă Madridul pe la sud. 

Adversarul principal rămânea însă în Catalonia, în jurul guvernului al cărui sediu era 
în Barcelona. Acest adversar avea asupra lui mâna protectoare a Franţei, unde guvernul 

Leon Blum lua o atitudine tot mai amenințătoare față de Burgos. Generalisimul Franco 
se mulțumi deci să adauge centurii fluviale amintite trei capete de poduri amorse pentru 
ofensiva sa viitoare: în faţa lacului Tremp, la Balanguer şi Lerida. 

Unii observatori militari de aici sunt dispuşi să critice, taxând drept nepricepere sau 
slăbiciune, această conduită prudentă a generalisimului. Ea este însă întemeiată pe 
elemente care nu trebuie să ne scape din vedere. 

Generalul Franco, ca şi astăzi, a fost convins totdeauna atât de dreptatea cauzei pentru 
care luptă cât şi de victoria armelor sale. Această victorie a condiţionat-o de un fapt: 
localizarea războiului în Pirinei. Apreciind valoarea sprijinului moral şi material al 
Germaniei şi Italiei, fără al căror ajutor ar fi rămas dezarmat, a judecat că în caz de 
conflagrație generală rămâne izolat şi lasă să pătrundă în arena războiului neprevăzutul 
plin de hazarduri. Germania, prea depărtată şi cu drumurile maritime tăiate de Anglia, 
nu-i mai putea veni în ajutor. Portugalia, legată politiceşte de Marea Britanie şi 
constituind o simplă escală a flotei engleze, ar fi fost nevoită să-şi schimbe atitudinea 
mai mult decât prietenească faţă de naționaliști. Italia, preocupată de propriile ei interese, 
nu mai putea să-i dea sprijinul necesar. În acelaşi timp însă, Franţa, cu frontieră directă 
spre Spania naționalistă şi Spania roşie, constituia un inamic puternic şi imediat, care, 
bine sprijinit de flota engleză în faţa coastelor deschise ale Spaniei, era în măsură să-i 
dea lovituri mortale. 

De altfel, acest ansamblu de considerațiuni au determinat pe generalul Franco, în 
toamna anului trecut, ca, în plină criză europeană, în timp ce Marile Puteri mobilizau şi 
Hitler dădea, pentru 1 octombrie, cunoscutul ultimatum Cehoslovaciei, să-şi anunţe în 27 
septembrie hotărârea de a rămâne neutru, desprinzându-se, spre surprinderea diplomaţiei 
axei Berlin — Roma, din braţele Germaniei şi Italiei. 

Tot aceleaşi consideraţii au impus presei naționaliste, în tot lungul războiului, să aibă 
faţă de Franţa atitudinea cea mai rezervată, deşi pe front soldaţii naționaliști capturau, la 
fiecare pas, armament de fabricaţie franceză. 

Ca şi în 1937, când generalisimul a întreprins ofensiva în Asturii, Franco a aşteptat 
sfârşitul lui decembrie 1938 ca să pregătească momentul de politică externă prielnic 
pentru cucerirea Cataloniei, fără ca actul său să fie socotit în Franța ca un gest duşmănos 
cu urmări pentru siguranţa Pirineilor. 

Într-adevăr, Franţa de astăzi, sub guvernarea domnului Daladier, spre deosebire de 
aceea guvernată de domnul Leon Blum, s-a degajat de autoritatea Moscovei, e animată 
de un crescând simţ naţionalist şi a luat față de războiul iberic o atitudine mult mai 
neutrală. În plus, în cursul ultimelor luni, generalisimul s-a convins că repetatele sale 
declarații de amiciţie faţă de Paris şi dovezile independenței sale faţă de Berlin şi Roma 
au avut ecoul urmărit. 

Ca ultim fapt, menit să înlăture temerile Franţei, generalul Franco a dispus ca în 
cursul desfăşurării ofensivei spre Pirinei, forțele italiene — de altfel foarte reduse, cum 
voi arăta mai departe — să fie oprite la circa 60 km de frontiera franceză. În acest chip, 
posibilitatea unor conflicte între elementele italiene şi cele franceze, de pază în lungul 
hotarului, conflicte cu urmări neprevăzute, era îndepărtată. 

Strategia, într-un război localizat la care participă în chip camuflat interesele altor 
puteri a căror violentă intervenţie poate răsturna tabloul forțelor în prezenţă, are nevoie 
de o supleţe pe care criticul militar ce se limitează numai la operaţiile militare e înclinat 
să o judece cu asprime. Ea se desprinde însă ca o necesitate de îndată ce se priveşte 
ansamblul condițiilor în care se desfăşoară războiul. 

Generalul Franco, atacând Catalonia aproape cu un an mai târziu decât avea 
posibilitatea, a prelungit considerabil războiul. Mai mult, momentul politic prielnic 

ofensivei prezentându-se în plină iarnă, a riscat să înfrunte, ca duşman greu de învins, 
rigorile timpului. 

Dacă s-ar fi condus însă numai de considerentele pur militare ar fi primejduit eventual 
victoria de ansamblu, printr-o reacţie a puterilor nesimpatizante care n-avuseseră timpul 
nici să constate atitudinea generalisimului în domeniul politicii externe şi nici să fie 
încetul cu încetul câştigate cauzei drepte pentru care luptă naționaliștii. 

Conducerea militară a operaţiunilor şi întregul domeniu al strategiei franchiste au 
trebuit să admită încă numeroase licenţe, pentru a se da satisfacție cerințelor de ordin 
moral ale interiorului. 

Toți publiciştii militari din Europa sunt de acord în a afirma că, în 1936, generealul 
Franco a întâlnit la Madrid o nouă Marnă şi din acel moment a prelungit războiul cu cel 
puţin doi ani, punându-se în postura de a-i suporta toate riscurile, pentru grava greşeală 
de a se abate de pe axul de mişcare ce-l ducea asupra capitalei şi forțelor încă lipsite de 
coeziune ale adversarului şi de a se strădui într-o direcţie secundară, vizând 
despresurarea Alcazarului din Toledo. 

Este incontestabil că, în chip teoretic şi judecând lucrurile numai pe hartă, opinia 
criticilor militari este absolut întemeiată. Pentru a se elibera luptătorii baricadați pe 
stânca din 'Toledo, generalisimul schimbă vârful de săgeată al coloanelor sale, vizând 
forţele principale ale adversarului şi-l dirijează în chip sentimental într-o acțiune cu totul 
secundară. El pierde astfel câteva prețioase săptămâni. Inamicul din regiunea Madridului 
are timp, astfel, să se reculeagă, să-şi organizeze apărarea capitalei, dar mai ales să-şi 
aducă de peste hotare tehnicieni străini, voluntari internaționali alergaţi de pe toate 
colţurile globului să apere marxismul pe pământul Spaniei şi mari cantităţi de material. 

Odată Toledo liberat, naționaliștii revin pe axa Madridului. Este prea târziu. Trupele 
lor îşi sfarâmă energia în faţa tranşeelor continue, bine garnisite cu armament şi solid 
apărate de spaniolii roşii, flancaţi de Brigăzile internaţionale. 

Consideraţiile militare asupra erorii strategice, limitate la aceste elemente schematice, 
îndreptăţesc în totul opiniile criticilor pomeniti. 

Războiul civil, cu marea lui dezlănţuire de pasiuni, are însă, în domeniul moralului, 
cerinţe pe care nu le cunoaşte în aceeaşi măsură, războiul clasic. Meritul unui general nu 
este acela de a satisface reguli rigide consacrate de teorii militare, ci de a corespunde în 
situaţii particulare problemelor pe care le are de rezolvat. 

Dacă Alcazarul din Toledo constituia pe hartă un obiectiv mai prejos chiar decât de a 
doua mână şi dacă istoricii străini îl vor consacra poate ca atare, el era în realitate, în 
această Spanie naționalistă ce ardea în focul unor vârtejuri de pasiuni greu de înţeles de 
departe, obiectivul de un magnetism irezistibil, pentru care băteau toate inimile poporului 
şi armatei. 

Franco, general şef de 44 de ani, ridicat prin surprindere de evenimente în fruntea 
mişcării naționaliste menite să facă dintr-un popor o națiune, nu putea să nu răspundă 
strigătului mulțimilor care îi cerea să despresoare pe cadeți. Generalisimul, conştient de 
misiunea pe care trebuia s-o împlinească în Spania rămasă încă într-o concepţie de viață 
aparținând Evului Mediu, conştient de şubreda şi uşor schimbătoarea încredere pe care i- 
o acordau masele, conştient de invidiile subalternilor mai bătrâni ca el şi gata să-i vâneze 
locul la primul prilej, a fost nevoit să dea satisfacție pasiunii generale. 

Alcazarul din Toledo mai avea încă şi o altă semnificaţie decât aceea a eroismului 
unei mâini de bărbaţi, copii şi femei care apărau ruinele castelului imperial al lui Carol 
Quintul, luptând cu bravură în jurul faimosului colonel Moscardo, care, pentru onoarea 
datoriei, îşi jertfise propriul fiu gloanţelor plutonului de execuţie roşu. În interiorul 
Spaniei, dar mai ales în afară, revoluţia naționalistă împotriva guvernului legal era încă 
privită ca un simplu „pronunciamento“ militar. Nici o mare bătălie nu pusesese încă față 

în faţă forțele adversarilor, pentru ca opiniile să aibă un criteriu de judecată asupra 
posibilităților beligeranţilor. Pentru lumea străină de cerințele strategiei, Toledo 
constituia câmpul examenului concludent. 

Alcazarul — cu toată poezia eroismului legat de el — căzut în mâinile roşilor, decepţiile 
interiorului şi concluziile lumii din afară asupra puterii „cruciadei idealismului“ ar fi fost 
greu de învins de către generalisim. 

Pentru a urmări, în acelaşi domeniu al supleţiei strategiei franchiste, criticile repetate 
împotriva conducerii militare exercitate de generalisim, mă voi opri asupra unui ultim 
element. Acela al efectivelor. Se repetă de numeroşi cronicari militari eroarea în care se 
găseşte generalul Franco, limitându-se să facă războiul cu efective reduse, mărginite la 
voluntari şi contingente între 20 şi 30 ani, cărora în ultimele două luni le-a mai adăugat 
contingentele până la 32 ani. 

Este neîndoios că generalisimul ar prefera ca în locul celor 700000 luptători 
mobilizați să aibă dublul cifrei. Dar chiar dacă ar poseda armamentul necesar pentru 
chemarea sub arme a câtorva contingente suplimentare, probabil, după informaţiile 
culese, n-ar face-o. 

Războiul civil este înainte de toate o ciocnire violentă de idei şi pasiuni. El cere un 
eroism specific, întreprins nu numai asupra adversarului — care este de acelaşi sânge — 
dar şi, foarte adesea, împotriva membrilor propriei familii. În aceste condiții, nu masele 
gospodărite şi calculate ale poporului pot fi capabile de eforturi sufleteşti greu de 
conceput. Numai elanul tineretului înclinat spre aventură şi uşor de înflăcărat, e în 
măsură să urmeze pe şefii hotărâți, care dincolo de jertfele prezente văd zidindu-se o 
patrie cu un suflet nou. 

Nu este vorba deci de o desconsiderare, din partea generalisimului, a cunoscutului 
principiu care impune şefului să dispună în fața adversarului de efective cât mai 
superioare (sic!). Generalul Franco, deşi până în ultimul timp a avut la îndemână efective 
inferioare numeric în comparaţie cu guvernamentalii, a judecat că ele, mulțumită 
entuziasmului şi calității comandamentului, realizează o superioritate combativă, 
capabilă să substituie cifra. 

În plus, lăsând la vetre o populație viguroasă, a asigurat producţia interiorului nu 
numai pentru nevoile armatei şi ale populației, dar şi pentru ale economiei generale a 
statului, fapt ce i-a îngăduit să facă mari exporturi, în special în Germania, plătindu-se 
astfel într-o largă măsură de datoriile pentru armament. 

Ceea ce am numit mai sus licenţe în detrimentul regulilor imuabile ale strategiei, pot 
apărea, după aceste modeste explicaţii, acte de supleţe, menite tocmai ca strategia, 
proprie condițiilor războiului civil din Spania, să ducă mai încet decât se aştepta, dar 
sigur, nu numai la victoria militară, dar şi a ideilor care au dat naştere revoluţiei 
naționaliste şi războiului la care asistăm de doi ani şi şapte luni. 

Cred că această supleţe, ale cărei merite au confirmarea rezultatelor, este apanajul 
şefilor militari care pot lăsa învățăminte în domeniul artei militare. 

Şi, ca să revin, încheind acest paragraf, la bătălia care a condus la cucerirea 
Cataloniei, explicațiile date pot justifica „greşeala“ generalisimului care a trecut la 
ofensiva spre Pirinei, numai atunci când a fost sigur că apropierea trupelor sale de 
frontiera Franţei nu dezlănţuie reacţiunea puternicei republici vecine. Căci sunt vii încă 
în amintirile tuturor excitările guvernului Leon Blum, în timpul înaintării, în 1938, a 
forțelor naționaliste spre Meditereana, şi când se cerea mobilizarea şi trimiterea câtorva 
divizii franceze în Catalonia. 

Graţie unei strategii de menajamente, Generalul Franco a evitat în chip artistic 
transformarea războiului iberic într-unul generalizat şi îşi asigură victoria militară, cu 
întârziere, e adevărat, dar în chip sigur. 

Bătălia din Catalonia 

Folosindu-mă de datele pe care le posed până în prezent, redau întreaga desfăşurare a 
bătăliei dezlănţuite în 23 decembrie 1938 pe frontul Tremp-Tortosa (Schița nr. 1) şi 
încheiate în 10 februarie 1939, prin ajungerea forțelor naționaliste pe frontiera franceză. 

1. Scop: cucerirea Cataloniei. 

2. Ideea de manevră: ruperea dispozitivului defensiv inamic între Tremp şi Mora de 
Ebro, făcând efortul cu centrul în direcția Lerida-lguelda, pentru a duce grosul forțelor pe 
linia Solsona-lguelda-Veandrell, în vederea bătăliei pentru cucerirea Barcelonei şi 
aruncării adversarului spre nord, în masivul Pirineilor. 

3. Mijloace. Naţionaliştii, între Tremp şi Tortosa — 200 km -— dispun în linie de 7 
Corpuri de Armată constituind un total de 28 divizii de infanterie, dintre care 12 
proaspete, iar restul aflate anterior în poziţie. 

În mijlociu, fiecare divizie are un efectiv de 7000 oameni, constituind rezerva de 
artilerie a Marelui Cartier General şi adusă pentru pregătirea acţiunilor de ruptură. 

Totalul efectivelor, deci, pentru 200 km de front ofensiv, între 210 şi 230000 
combatanți. 

De la nord la sud dispozitivul corpurilor de armată se succede în chipul următor: 

— Corpul de armată de Urgel, comandat de generalul Munoz Grande, pe axa Tremp- 
Solsona. 

— Corpul de armată Maezstrazgo, comandat de generalul Garcia Valino, pe axa 
Camarasa-Tora. 

— Corpul de armată de Aragon, comandat de generalul Moscardo, pe axa Balaguer- 
Calat. 

— Corpul de armată Legionar, compus dintr-o divizie de voluntari italieni şi trei divizii 
de „săgeți“ în care 94% din efectiv e spaniol şi numai restul, compus din şefi, e italian. 
Totalul efectivului italian ce a participat la bătălia pentru Catalonia nu cred că atinge 
15000 oameni. Axa de înaintare a Corpului: Lerida-lguelda. 

— Corpul de armată de Navara, comandat de generalul Solchaga, pe axa Seros- 
Rocafort de Queralz. 

— Corpul de armată de Catalonia, comandat de generalul Badia, pe axa Almatret- 
Montblach. 

— Corpul de armată Marocan, sub comanda generalului Yague, pe axa Gandesa- 
Barcelona. 

Concepută de Marele Cartier General, în special de locotenent-colonelul Barosso — 
şeful Secţiei operaţiilor — bătălia este condusă direct de generalul D’ Avilla, comandantul 
armatei de nord şi ministru de Război, având ca şef de stat major pe generalul Vigon. 

Observaţii 

a) Comandamentul. Este indispensabil să deschid o paranteză asupra şefilor militari 
naționaliști care au condus bătălia. 

— Locotenent-colonelul Barosso, ofițer de stat major, cu studiile Şcolii de război 
făcute la Paris, bucurându-se de întreaga încredere şi prietenie a generalisimului, este un 
ofițer merituos şi nedespărțit de generalul Franco. Spirit ponderat, muncitor şi bine 
format în şcoala franceză, se evidenţiază mult de masa ofiţerilor spanioli de stat major. 

— Generalul D"Avilla are la activ o bogată experiență de comandant câştigată 
îndeosebi în ofensivele care au avut ca rezultat cucerirea Asturiilor şi ruperea în două a 
frontului guvernamental, între 'Teruel şi Mediterana. Modest şi evitând reclama, e lipsit 
de popularitate. 

— Generalul Vigon, şeful de stat major al Armatei de nord, este poate singurul general, 
în sensul militar european, al armatei naţionaliste. Adânc cunoscător al tehnicii şi artei 
militare, disciplinat şi fără veleităţi dincolo de datoriile ostăşeşti, migălos la lucru însă 

limpede şi scurt în redactări, caracter ferm, spirit cultivat şi o modestie pe care n-o 
întrece decât prestigiul câştigat în corpul ofițeresc. A fost adevăratul comandant în 
Catalonia. Ca şi în toate operaţiunile unde a funcţionat ca şef de stat major de armată, a 
lucrat cu un stat major restrâns într-un post de comandă înaintat, fără să-şi atribuie nimic 
Şi în realitate făcând totul. 

— Comandanții de corpuri de armată sunt toți generali între 40-50 ani, antrenați 
îndeosebi în Maroc şi păstrând ceea ce am putea numi toate darurile unor impulsivi şi 
foarte bravi comandanți de avangarde sau de coloane cu misiuni de sacrificiu. Pregătirea 
lor tehnică este redusă şi concepțiile despre război nu s-au despărțit de regulile 
campaniilor coloniale. Întrecându-se cu locotenențţii în gesturi de îndrăzneală, nu se dau 
în laturi să smulgă un steag şi să preceadă plutoanele la asalt. Divinizaţi de soldați, 
trăiesc în mijlocul lor, dispreţuind activitatea ce-i obligă să redacteze ordine şi rapoarte şi 
preferând să-şi conducă trupele ca pe un mare batalion în care prezența şefului şi 
impulsurile date de el țin locul activităţii de birou. 

De câte ori am avut prilejul să-i apropii, în mijlocul unităților, m-a impresionat 
simplicitatea ținutei lor, cu nimic deosebită de a soldaţilor, simplicitatea existenţei lor, 
vigoarea lor fizică şi entuziasmul magnetic ce ştiu să dezlănţuie în jur. 

Comandanții de divizii şi brigăzi, colonei şi generali, în genere între 35-40 ani, au o 
înfăţişare de căpitani foarte sportivi şi afară de puţine ore — îndeosebi noaptea — nu-i poți 
găsi niciodată la posturile de comandă, ci numai în liniile unităţilor. 

De sus până jos, o absolută încredere în victorie şi o pronunţată nerăbdare pentru 
începerea ofensivei. 

b) Trupa. Trupa este constituită din contingente tinere, între 21-32 ani. Deci efective 
viguroase pe care nu le slăbesc voluntarii sub 21 ani, sau cei peste 32 ani. Ofițerii din 
linie sunt foarte tineri şi sublocotenenţii ori locotenenţii de 17 ani — purtând semnele a 5- 
6 răni — abundă. 

Voia bună şi cântecele nu contenesc până în prima linie. Personal, în sectorul Tremp, 
am auzit într-o noapte soldații roşii strigând: — Nu v-aţi mai săturat? Vă vine încă să mai 
cântați? 

Prezenţa la unităţi a femeilor, adesea din cea mai bună societate, care, cu o conduită 
morală impecabilă şi un devotament egalat de jertfa ce-şi impun, îngrijesc de bucătărie, 
lenjerie, sănătatea şi corespondenţa soldaţilor, obligând militarii la o conduită în care 
cavalerismul şi zelul războinic trebuie să justifice calitatea lor de bărbaţi şi ostaşi ai 
patriei. 

c) Armamentul. Deşi dotarea unităților în armanent este mult mai bogată ca aceea pe 
care a cunoscut-o începutul războiului, se poate spune că operaţiile militare din Spania 
şi-au păstrat caracterul de operaţii aproape numai de infanterie. 

În divizia de infanterie — (3 regimente de infanterie a 4 batalioane şi 1 regiment de 
artilerie de câmp cu 1-3 divizioane, a 2-3 baterii cu 3 tunuri de baterie) — arma principală 
este puşca. 

Mitralierele sau puştile mitraliere, departe de a abunda, ating în cazurile cele mai 
fericite cifra 4 la 6 piese pentru batalion. 

Artileria, foarte redusă, cum am arătat, nu poate avea o contribuţie prea însemnată de 
foc, de altfel şi pentru faptul că fronturile unităţilor, atât de atac, cât şi apărare, sunt ne- 
obişnuit de largi. Aceasta face ca în atac operațiile unităţilor să ia caracterul unor acțiuni 
de coloane izolate, ce au nevoie să-şi ia măsuri speciale de siguranță pe flancuri, iar în 
apărare, unde un batalion apără normal un front de 10 km, dispozitivul să semene cu o 
perdea subţire de posturi izolate legându-se între ele, îndeosebi prin vedere. 

Aviația este constituită aproape în întregime din aparate de bombardament. În bătălie 
acțiunea lor contribuie la pregătirea atacului prin bombardament aerian, anihilarea 

contraatacurilor prin acelaşi procedeu, precum şi interzicea circulaţiei pe reţeaua de 
drumuri din spatele frontului inamic atacat. 

d) Procedee. Lipsiţi de un armament puternic şi având aproape în toate cazurile de 
atacat fronturi subțiri şi discontinue, naționaliștii se acomodează situaţiei. 

Procedeul folosit este în genere fixarea de front şi întoarcerile flancurilor. Odată breşa 
descoperită, sau creată, se înaintează cu hotărâre fără să se dea adversarului răgaz de re- 
facere. Progresia se execută fără preocupare de aliniere între capetele de coloane. Dacă, 
printr-o avansare prea grăbită o unitate se vede expusă a fi izolată de rest, mijloacele de 
foc şi moralul oamenilor se socotesc îndestulătoare, nu numai de a fixa contraatacurile, 
dar chiar şi, la nevoie, să se reziste încercuit, până la sosirea trupelor proprii. 

Aşa se explică şerpuirile pline de intrânduri şi ieşinduri ale fronturilor din Spania. 

Consideraţii asupra adversarului roşu 

a) Efective. După bătălia de la Ebro, naționaliştii afirmau că au desfiinţat armata roşie 
din Catalonia, care, după ei, nu mai putea număra decât 70-80000 oameni. Subsemnatul, 
dimpotrivă, am avut convingerea, de altfel cum am raportat în Darea de seamă 
precedentă, că guvernamentalii, printr-o manevră în perfectă ordine — aşa cum am 
constatat urmărind operațiile pe teren — s-au retras cu tot materialul pe malul răsăritean al 
fluviului. 

Astăzi se poate vedea eroarea de apreciere a Marelui Cartier General naționalist. Într- 
adevăr, francezii au internat 170000 soldați guvernamentali trecuţi peste frontieră în 
unități constituite. Este de presupus că între 23 decembrie şi 10 februarie, adică în şase 
săptămâni, au avut pierderi de circa 50000 oameni (morţi, răniţi neevacuaţi, prizonieri şi 
dezertori). Peste cifra totală de 220000 dedusă din acest calcul, trebuie adăugat un număr 
de câteva mii suflete, constituind numeroasele grupe ce umplu munții, în bande răzlețe, 
şi acționând în franctireuri. 

În concluzie, efectivul forţelor guvernamentale egalează — poate cu prea mici 
diferenţe — efectivul ofensivei. 

Calitatea militară a luptătorilor este însă inferioară, întâi prin lipsa de unitate a 
combatanţilor — provenită din marele amestec cu voluntari străini — apoi prin vârsta mai 
înaintată a contingentelor, atingând 42 ani (faţă de maximum 32 ani la naționaliști) şi în 
fine prin superficialitatea instrucției predate de ofițeri improvizați. Aceste elemente reduc 
cel puţin cu 15% valoarea cifrei efectiv. 

b) Comandamentul. Dar dacă efectivul nu reprezintă, din motive arătate, valoarea 
reală a cifrei lui, calitatea comandamentului diminuează încă această valoare. 

Generalul Roho, comandantul forțelor roşii, după opinia foarte multor ofițeri 
naționaliști este un şef militar valoros, astfel după cum mi-a confirmat unul din camarazii 
lui de aici, generalul Varela, comandant de corp de armată. Nevoit însă să se supună unui 
guvernământ plin de puncte de vedere divergente, din cauza lipsei de acord dintre 
guvernul central şi cel catalan, suferă repercusiunile lipsei de unitate a Direcţiei 
războiului şi e lipsit de sprijinul conducerii politice a ţării. 

Generalii în subordine, improvizaţi în vârtejul revoluției din oameni bravi dar fără o 
pregătire tehnică, sunt adesea străini şi au de cele mai multe ori aptitudini de oratori 
politici decât de comandanţi de unități. 

Şefii mărunți, din linii, nu sunt lipsiţi de entuziasm şi de bravură — cum am avut de 
atâtea ori prilejul să constat — dar execuţia de pe faţada frontului are nevoie de concepţia 
de ansamblu a comandamentului. 

La toate acestea se adaugă prezenţa comisarilor poporului pe lângă şefii tuturor 
eşaloanelor ierarhice. Ei întrețin o atmosferă de bănuială şi constituie o stânjenire a 
tuturor hotărârilor, de teama continuă a unor interpretări greşite. Spiritul şefului militar 

trebuie să fie pe cât de cinstit şi patriot pe atât de liber, pentru a putea acţiona cu toată 
forța intelectuală şi a caracterului la opera de comandament. 

Umbra plutonului de execuţie la poarta posturilor de comandă a zdrobit necontenit nu 
numai avântul spiritual, dar şi prestigiul şefilor roşii. 

c) Armamentul. În linii generale, armamentul forțelor guvernamentale — mai puţin 
artileria şi aviația, foarte reduse — este egal cu al naționaliștilor. Poate însă că în folosirea 
lui aceştia din urmă marchează o superioritate. Este de altfel de reţinut că originea de 
proveniență a materialului roşu fiind foarte diferită, lipsa de uniformitate a armamentului 
face ca aprovizionarea cu muniții să fie din cele mai dificile, iar instrucţia oamenilor 
foarte anevoiasă. 

d) Procedee defensive. Sub influența instructorilor francezi — aşa cum am raportat şi 
pentru bătălia de la Ebro — apărarea roşiilor foloseşte, de câte ori terenul îi permite, 
pozițiuni în contrapantă. 

Lucrările se prezintă sub forma unei presărări discontinue şi adânci de mici şanţuri. În 
chipul acesta liniile nu se desemnează cu precizie, pe teren, ci, se desfăşoară, bine 
camuflate pe zone profunde. 

Apărarea Cataloniei pare uşoară — şi cei mai mulţi observatori militari sunt convinşi 
că naționaliștii se vor limita la o înaintare redusă — din cauza terenului foarte accidentat. 

În consecință, din paralela expusă se poate trage concluzia că guvernamentalii au 
mijloace care, printr-o defensivă bine condusă şi serios executată, să interzică 
naționaliștilor atingerea scopului militar ce şi-au produs. 

Totuşi, spre surprinderea generală şi încă neînţeleasă pentru cei mai mulți, lucrurile se 
vor petrece altfel. 

Deslănţuirea ofensivei (Schița nr. 2 je 

În dimineaţa de 23 decembrie 1938, după o pregătire de artilerie de circa două ore, 
atacul se dezlănţuie: 

— La nord, în regiunea Tremp, asupra lanțului stâncos al Sierrei Montsech. 

— La centru, în regiunea Lerida, între Lerida şi confluenţa râului Segre cu fluviul Ebro. 

Dispozitivul roşu e rupt în câteva puncte. Coloanele de infanterie pătrund cu iuțeală 
prin breşele făcute şi se adâncesc, în săgeți izolate, în compartimentele deschise de 
formele accidentate ale terenului. 

Prima zi de luptă are un aspect confuz. În timp ce forțele roşii rezistă încă în general 
pe fațada poziției inițiale, forțele naţionaliste au pus stăpânire prin infiltrare pe 
numeroase puncte aflate la câţiva kilometri în spatele lor. 

În zilele următoare — şi fără răgaz chiar în sărbătorile Crăciunului — lupta durează cu 
îndârjire de-o parte şi alta. Naţionaliştii izbutesc să lărgească necontenit breşele, 
respingând contraatacurile date de roşii. 

În 3 ianuarie seara, între Tremp şi Ebro, întregul dispozitiv e dislocat pe o linie ce 
trece pe la vest de Ortoneda (5 km de baza de plecare), Llusa (10 km de baza de plecare) 
Cubells (10 km de baza de plecare) Puigvert (15 km de baza de plecare) şi Bisba de 
Falset (aproape 40 km de baza de plecare). 

Apărarea, foarte dârză la nord, nu cedează între Balanguer şi Lerida, dar se vede 
ruptă, într-o pungă având baza de 45 km şi adâncimea de 40, între Lerida şi fluviul Ebro. 
Situaţia e departe de a fi gravă. Continuând bararea atacului la nord se poate reteza cu un 
contraatac puternic punga foarte expusă dintre Segre şi Ebro. 


7 Schiţele nu se publică. 

Dar ofensiva naționalistă nu dă guvernamentalilor timp de reacţie. După zece zile de 
luptă timpul se menţine admirabil. Câteva ore de ploaie ar putea fixa trupele pe teren. 
Cerul rămâne însă senin. 

În 4 ianuarie, naționaliștii atacă spre Artesa de Segre şi, în 5, cuceresc Cero, tăind 
şoseaua de rocadă Artesa-Taragona. În regiunea Lerida, punga naționalistă e lărgită spre 
nord şi est, cu o largă felie ce trece prin Borjas-Blancas şi Albi. 

Dar atacul, aici, are mari dificultăți şi, în ziua de 5, trupele italiene trec printr-o 
situaţie deznădăjduită din cauza unui contratac, ce nu ştie însă să profite de primele 
rezultate. 

Diversiunea roşie în Estramadure (Schița nr. 3) 

În dimineaţa de 6 ianuarie, guvernamentalii atacă în Estramadure, la nord-vest 
Cordua, vizând într-o primă fază tăierea comunicaţiei ferate dintre Sevilla-Salamanca. 

Frontul naționalist — foarte slab în această regiune — este rupt pe o lărgime de 40 km, 
între Belalcazar şi Penaroya şi, după trei zile de lupte, înaintarea pătrunde 40-45 km în 
dispozitivul advers. 

În zilele următoare punga este lărgită, îndeosebi spre sud, către Cordua. 

Situaţia pare a deveni tot mai gravă pentru naționaliști, atât prin faptul redusei distanţe 
până la frontiera Portugaliei cât şi prin acela că forţele generalisimului Franco sunt anga- 
jate în Catalonia, iar rezervele generale, foarte reduse, se găsesc în regiunea Madridului 
unde, în fond, se aştepta diversiunea. 

Guvernamentalii însă nu pot sau nu ştiu să profite de situaţia favorabilă ce şi-au creat, 
iar cartierul general naţionalist nu se lasă prins în cursa întinsă. El continuă ofensiva în 
Catalonia, mulțumindu-se să trimită în Estramadure, cu ajutorul coloanelor auto, o parte 
din rezervele de care dispune în interior. 

În jurul pungii create de roşii lupta ia caracter de uzură şi efectul primului elan este 
repede înăbuşit. 

Continuarea ofensivei în Catalonia 

Presiunea naționalistă continuă, cu începere din 6 ianuarie, în direcţia Balaguer- 
Cervera şi Albi-Montblach, atât pentru a lega cele două pungi făcute în dispozitivul 
defensiv inamic, cât şi pentru a împinge grosul forțelor la nord de Tarragona pe drumul 
Barcelonei. În 8, pe cele două direcţii, înaintarea realizează progrese remarcabile, 
atingând în regiunea Balaguer localitatea Fuliola (15 km de baza de plecare) şi în 
regiunea Vinaixa o linie la 7-8 km de cea precedentă. 

Cele două ultime vârfuri de lance intrate în dispozitivul advers obligă pe inamic să 
renunţe de a mai rezista în culoarul dintre punga de la nord şi cea de la sud, în faţa 
Leridei. El se retrage în ordine spre Cervera, căutând o aliniere cu restul frontului, pe 
linia Mollerusa-Torregrosa. 

În 9, presiunea naționalistă continuă pe cele două direcţii şi, în 12, capetele de coloane 
ajung la nord pe linia Argamunt iar la sud pe linia Barbara-Montblach, tăind toate comu- 
nicaţiile spre nord ale oraşului Tarragona. 

Faţă de această progresiune, roşii sunt nevoiţi să se replieze, cu centrul, până la 
Bellpuig. 

În 13, înaintarea face un salt considerabil, cucerind răscrucea Pons şi tăind astfel 
marea arteră de comunicaţie ce leagă Barcelona, prin Igualda, cu nordul. La centru şi 
sud, se ajunge pe linia Conesa-Serreal-Valls-Alcover. 

Rezistenţa roşie cedează pe tot frontul între Pons şi Tarragona, aliniindu-se, în 15, pe 
o linie care, menținându-se tare cu dreapta, în faţa localităţii Tremp, coboară prin Pons, 
Cervera şi Pont de Armentera la 10 km est de Tarragona. 

Diversiunea roşie la Brunete 

În 13 ianuarie, guvernamentalii — văzându-se opriți în Estramadure şi socotind că 
naționaliştii şi-au ridicat rezervele din regiunea Madrid, ca să facă faţă ofensivei de la 
sud — atacă în sectorul Brunete. 

Dacă ideea degajării Cataloniei printr-o diversiune este nu numai fericită dar şi 
indispensabilă, procedeul folosit constituie o gravă eroare militară. În loc să se utilizeze, 
în diversiune, o masă de forţe întrunite şi capabile de un efort cu rezultate adânci, 
efectivele au fost aruncate în două acţiuni diferite şi ambele slabe. 

Ca şi acțiunea din Estramadure, cea de la Brunete nu influenţează ofensiva din 
Catalonia. 

Continuarea ofensivei în Catalonia 

(Schița nr. 4) 

În 15 ianuarie, după o ofensivă care s-a desfăşurat fără oprire timp de trei săptămâni, 
naționaliștii realizează un front aliniat care, prin Sort-Pons-Santa Coloma şi până la 
Mediterana, numără circa 170 km. 

Dacă la nord, în regiunea Pons, înaintarea nu atinge decât 20 km de la baza de plecare 
ceea ce face cam un kilometru pe zi, la centru, de la vărsarea râului Segre în Ebro, până 
la Santa Coloma, ea atinge circa 90 km. 

În cursul progresiei, trupele ofensivei se izbesc de distrugeri masive asupra lucrărilor 
de artă ale reţelei de comunicaţii. Instalaţiile industriale sunt în mare majoritate puse în 
imposibilitate de funcţionare. Populaţia ce poate încă munci este evacuată. Nu rămân în 
urmă, într-o regiune complet stoarsă de mijloace de existență, decât bătrâni, femei şi 
copii, lipsiţi de alimente. 

Trupele guvernamentale oferă adversarului o fațadă de foc ce nu se lasă fixată, 
sustrăgându-se în fiecare noapte pe noi poziţii, pentru a întârzia a doua zi înaintarea 
naționaliștilor. 

Ordinea în care se desfăşoară manevra, pivotând cu drepta în regiunea Tremp şi 
cedând cu stânga spre Barcelona, distrugerile executate în chip sistematic şi evacuarea 
populației valide, îndreptăţesc opinia, tot mai consistentă, că se pregăteşte o nouă 
operaţie, fie de instalare defensivă, fie de contraofensivă de pe o bază de plecare bine 
aleasă. 

Naţionaliştii însă, deşi s-ar părea că o oprire de o zi două ar fi justificată de nevoia 
punerii ordinii în coloanele ce au de traversat o regiune devastată, continuă cu 
impetuozitate să atace rezistenţele opuse de roşii. 

În 15 dimineaţa, atacă în direcția Cervera-Manresa, Santa Coloma-lgualda, 
Montblach-Barcelona şi în 22 capetele de coloană ating linia vest Manresa, Castelloi, 
San Saturnino de Noya, Villafranca. 

În 8 zile, avansarea cea mai înaintată atinge, spre Manresa, 40 km, şi spre Barcelona 
tot cam atât. 

Ocuparea Barcelonei 

Manevra în retragere continuă fără oprire, dar în ordine, cedând zilnic între 7-10 km. 
În 25, înălțimile din jurul Barcelonei sunt ocupate fără lupte. Trupele naţionaliste pătrund 
în oraş în pas alergător. 

Observatorii militari din tabăra franchistă înclină să creadă că guvernamentalii au 
cedat capitala Cataloniei ca să-şi ia de pe umeri greutatea hrănirii a două milioane de 
oameni. Replierea nu pare motivată decât de nevoia executării unei manevre care să 
pună, întâi, în condiţiile cele mai grele forțele naționaliste, angajate într-o regiune ruinată 
Şi secătuită. 

Într-adevăr, necesitatea aprovizionării populației — care trebuie câştigată sufleteşte — şi 
dificultăţile de transport pe drumuri cu toate podurile distruse, fac ca trupele naţionaliste 

să fie tot mai lipsite de alimente. Moralul lor este însă înflăcărat şi zelul înaintării atât de 
mare încât nici foamea cea mai violentă nu pare a putea opri ofensiva. 

În 27, linia Solsona-Artes-Tarassa-Mataro, e ocupată. 

În zilele următoare şi în acelaşi ritm, frontul înaintează în salturi ce nu depăşesc 10 
km pe zi, dar fără lupte remarcabile, spre frontiera Franţei. 

Comunicatele naționaliste, dacă pot anunţa capturări de prizonieri în cifre normale 
pentru operaţiunile ce se desfăşoară, nu pot cita în schimb tunuri şi material militar greu 
aparținând unităţilor roşii. 

Sfârşitul bătăliei 

În 10 februarie frontiera spre Franța e ocupată de detaşamente uşoare naţionaliste. 

Trupele roşii au trecut graniţa în coloane ordonate, cu tot materialul de luptă, sub 
comanda şefilor militari, care au urmat soarta de internare în lagăre a trupei. 

Cea mai importantă din bătăliile date în Spania în cursul războiului civil se încheie 
după 6 săptămâni şi în urma unei manevre ce părea că lasă bogate posibilități de reacție 
din partea guvernamentalilor, printr-o retragere absolută a acestora, la adăpostul 
frontierei franceze. 

Faptul nu poate fi încă înţeles decât printr-o acțiune politică externă ce a determinat 
guvernul roşu să ordone comadamentului militar, după pierderea Barcelonei, refuzarea 
oricărei lupte şi retragerea în Franța. 

S-a voit să se evite la frontiera franceză operațiuni militare, pentru a înlătura 
incidente, îndeosebi provocate de avioanele care — poate cu piloţi germani şi italieni — ar 
fi violat teritoriul Franței? 

Aranjamentul englez ce a dus la capitularea Minorcei s-ar părea că ar justifica 
supoziţia. 

S-a voit, socotindu-se că guvernamentalii nu puteau rezista naționaliștilor, să se aibă 
în Franţa o considerabilă forță spaniolă-roşie, pentru eventualităţi viitoare? 

Se şopteşte aici numele ataşatului militar francez pe lângă forțele guvernamentale din 
Catalonia, care ar fi lucrat în strânsă legătură cu comandamentul roşu la dirijarea 
manevrei în retragere. 

Mijloacele de care dispun nu-mi îngăduie o lămurire precisă asupra sfârşitului, atât de 
nemilitar, al unei bătălii ce părea că tindea, în ordine, spre o nouă fază, fie de defensivă, 
fie de contraofensivă din partea guvernamentalilor. 

Afară de trupele retrase în Franţa, munţii Cataloniei adăpostesc astăzi numeroase 
pâlcuri militare, care, refuzând să treacă frontiera, preferă să continue războiul de 
guerilla. 

Întreaga aviaţie roşie de bombardament sau cu rază mare de acţiune a trecut în zbor în 
Spania centrală. 

Siguranţa provinciei cucerite, impune naționaliştilor să lase aici efective militare 
cifrând 30-40000 oameni, care n-ar putea participa la ofensiva ce se pregăteşte spre 
Valencia, în cazul că războiul va continua. 

Este evident că în bătălia din Catalonia factorul politico-diplomatic a trecut înaintea 
factorului militar. 

Numai aşa se poate explica manevra şi trecerea în Franța a forţelor roşii care până la 
urmă şi-au păstrat o capacitate de luptă în măsură să reacționeze şi să dea bătăliei cu totul 
alt aspect. 

De altfel, este cert că nu numai în Catalonia dar şi pentru restul războiului civil, 
factorul militar a cedat factorului politico-diplomatic. 

Este pentru scurtă durată? Este o cedare definitivă? 

La data redactării acestei Dări de seamă nu posed, pentru un răspuns, decât elemente 
întemeiate pe impresii şi deducţii. 

În concluzie 

Bătălia din Catalonia — începută în 23 decembrie 1938 şi încheiată în 10 ianuarie 1939 
— s-a desfăşurat pe un front de circa 200 km, opunând de o parte şi de alta efective ce 
numără, pentru fiecare beligerant, între 210-230000 combatanți. 

Dotarea materială, deşi superioară de partea naționaliștilor — cu deosebire în capitolul 
artileriei şi aviaţiei — se putea spera în rezultate care, deşi dând ultimilor un important 
câştig de teren, să limiteze înaintarea pe o linie ce n-ar fi dus la pierderea Barcelonei, sau 
să încheie operațiile printr-o mare bătălie de manevră, în care să se decidă soarta 
provinciei şi a forțelor angajate. 

Între 23 decembrie 1938 şi 12 ianuarie 1939, deşi acțiunea de ruptură întreprinsă de 
naționaliști realiza o adâncime de pătrundere variind între 8 km la nord şi 60 km la sud, 
puterea de rezistenţă roşie e departe de a fi epuizată iar mijloacele de a stăvili ofensiva nu 
lipsesc. 

Contrar aşteptărilor şi în desăvârşită ordine, armata roşie din Catalonia începe însă o 
manevră în retragere, sustrăgându-se angajării prin salturi scurte către înapoi şi 
presărându-şi mişcarea cu masive distrugeri ale podurilor şi instalaţiilor industriale. 
Acţiunea pare a indica pregătirea unei grupări de forţe în vederea unei bătălii montate în 
condiţii mai avantajoase. 

Logica militară este însă repede dezamăgită. După încă trei săptămâni şi păstrând o 
incontestată disciplină, coloanele roşii trec frontiera în Franța, unde depun armele. 
Autorităţile franceze internează astfel 170000 combatanți. Această încheiere a bătăliei 
din Catalonia nu-şi găseşte decât explicaţia că relativa vecinătate a frontierei franceze şi 
nevoia evitării unor incidente de graniță, socotite foarte primejdioase pentru pacea 
generală, foarte şubredă, a Europei a făcut ca factorul politico-diplomatic, să treacă 
înaintea factorului militar. 

Este de altfel semnul hotărâtor al aranjamentelor, foarte apropiate, în vederea 
lichidării totale a războiului civil. 

Armele şi-au spus cuvântul. 

Ele trec mâna diplomaţiei. 


Locotenent-colonel Vorobchievici Octav 


A.M.R,, fond Ministerul de Război, 
Cabinetul Ministrului, dosar nr. 201, f. 423-471 

Februarie 1939. Buletin de informații al ataşatului militar român la Varşovia privind 
situația externă a Poloniei 


Buletin de informații 
pe luna februarie 1939 


Situația externă 

Politica externă polonă este caracterizată prin străduințe de a se menține pe linia 
raporturilor de bună vecinătate în cadrul alianțelor şi pactelor încheiate şi de a păstra o 
cât mai completă independență față de grupele marilor Puteri. 

a) Raporturile cu Germania 

Ultimele vizite ale ministrului von Ribbentrop, şefului poliției germane Himmler, 
asociaţiei vechilor combatanți germani, ministrului Ciano au avut ca scop: 

- întărirea pactului din 1934 şi asigurări că axa Berlin-Roma nu vizează nici o 
manevră politică care ar atinge interesele Poloniei. 

Pe de altă parte, Polonia ar fi solicitată să joace acelaşi rol ca în 1938, pe timpul 
marilor evenimente din Europa. 

S-ar părea că Polonia ar fi fost satisfăcută cu aceste asigurări bazate pe „asistenţe 
mutuale“, totuşi situația de fapt este cu totul alta: 

Germania este un pericol permanent pentru Polonia prin forţa sa - prin poziția 
geopolitică (Baltica) şi prin tendinţele sale de expansiune către S.E. (Ucraina). 

Din cauza aceasta, Polonia priveşte cu neîncredere toate manevrele diplomației 
germane şi păstrează toată rezerva pentru viitor. 

Sunt câteva indicii care arată adevărata stare de spirit a maselor populare poloneze 
faţă de Germania: 

- Chestiunea regimului minorității polone din Germania întreține o continuă 
nemulțumire în Polonia; presa publică foarte des articole de protest la adresa Germaniei, 
cu privire la campania de desnaţionalizare a polonezilor din Silezia germană. 

În universităţile din Danzig s-au produs nenumărate incidente în care studenţii 
germani au bătut pe studenţii polonezi. 

În ultimele zile, la intrarea unui local unde avea loc un bal studenţesc, hitleriştii au 
lipit un afiş pe care era scris: 

„Hiinden und Polen est der zutritt verboten - die armen Hunden“; pe zidurile 
Politehnicii cineva a scris: 

„Verdammte Juden und Polen“. 

Aceste provocări au dat loc la mari manifestații studenţeşti antigermane în Danzig şi 
în Varşovia; în zilele de 24 şi 25 februarie, grupe numeroase de studenți au manifestat în 
faţa Ambasadei germane şi au spart geamurile Consulatului german din Varşovia, 
protestând contra „nemaipomenitei insultări a naţiunii polone în Danzig“. 

Contele Lubienski, directorul Protocolului din Ministerul de Externe a cerut scuze din 
partea Guvernului. 

Este curios că protestele au fost îndreptate în Varşovia contra Germaniei - dat fiind că 
Danzig nu este o provincie germană, ci numai sub influenţa germană. 

Presa poloneză face o comparaţie între Franco şi Beck spunând: 

De unde Franco a ştiut să se dezlege de toate obligaţiunile ce le avea față de Germania 
şi Italia pentru ajutorul hotărâtor ce i-au dat în războiul civil, Beck, deşi a asistat mutual 
Germania în toate marile evenimente din 1938 (Austria şi Cehoslovacia), Polonia nu a 
profitat cu nimic şi nu a rezolvat nici un litigiu cu Germania (Danzig - Silezia, 
minoritățile şi Rutenia ungară). 

Generalul Franco este un exemplu că în politica apropierii de Germania nu trebuie 
neapărat să faci afaceri proaste, fapt care accentuează încă această mare decepție pe care 
a pregătit-o politica ministrului Beck. 

În urma contraofensivei diplomatice engleze în ceea ce priveşte poziția Poloniei - 
presa scrie că drumul la Londra trece prin Paris şi, pentru a ajunge pe această cale (în 
interesul Poloniei) obstacolul este de natură personală (Beck). 

După exemplul Jugoslaviei - obstacolul ar trebui îndepărtat, căci nu trebuie să dicteze 
ambiția personală, ci interesele superioare ale statului. 

În concluzie, masele poloneze nu sunt pentru o apropiere de Germania (în care văd un 
pericol permanent) şi toată politica de până acum a fost numai operă de persoane care nu 
se confundă în activitatea lor cu sentimentele publice. 

Este probabil că în vizita pe care Beck o va face la Londra i se vor pune condiţii în ce 
priveşte atitudinea Poloniei faţă de o intransigență a acestuia, nu este exclus să vedem 
repetându-se şi în Polonia criza de guvern din Jugoslavia. 

b) Raporturile cu Italia 

Vizita lui Ciano la Varşovia este un indiciu că Italia se vede împinsă de Germania din 
Europa Centrală spre Mediterană în ceea ce priveşte zonele de influență şi că Italia simte 
necesitatea unei apropieri cu Polonia, date fiind interesele comune în bazinul dunărean. 

Pe de o parte, Polonia vrea să stingă focarul de iredentism ucrainian subcarpatic în 
favoarea Ungariei, iar pe de altă parte Italia, susținând Ungaria, să-şi asigure influența sa 
în această regiune europeană. 

Sub acest raport, vizita lui Ciano la Varşovia este primită cu simpatie. 

„Totuşi, presa poloneză se grăbeşte să afirme că „nu trebuie să se vadă în aceste 
curtoazii reciproce o aderare a Poloniei la politica Axei“. 

c) Raporturile cu U.R.S.S. 

Cu toate cochetăriile avute cu Germania şi Italia, Polonia îşi întoarce ochii din când în 
când spre U.R.S.S. 

Recent a fost încheiată o convenție comercială cu U.R.S.S. în care se scomptează 
deocamdată numai avantajele de ordin economic - evaluând în zloți cifrele importului şi 
exportului. 

Presa poloneză consideră aceasta o întoarcere a U.R.S.S. către mai bune sentimente 
faţă de Polonia. 

În paginile anexe se dau consideraţii asupra schimbului de mărfuri polono-sovietic. 

d) Raporturile cu România 

Cu cât termometrul relațiilor dintre Polonia şi Germania tinde să scadă, cu atât mai 
mult se observă o mai caldă atenţie a Poloniei faţă de România. 

Cert este că interesele economice ale Germaniei şi Poloniei în Balcani se încrucişează 
peste România. 

Atât Germania cât şi Polonia, pentru a face presiuni asupra României, fie din punct de 
vedere numai economic, fie şi din punct de vedere politic, au găsit un instrument în Bul- 
garia - factor care, prin tendinţele sale revizioniste, ameninţă liniştea României. 

Revizionismul bulgar pus recent pe tapet şi neintrarea Bulgariei în Înțelegerea 
Balcanică se datorează în primul rând influenţei axei Berlin - Roma, dar nu este exclus să 
aibă şi o încurajare din partea Poloniei, care vrea să facă atentă România şi să o păstreze 
de partea sa pentru orice eventualitate. 

Polonia vede grav amenințate interesele sale economice în Balcani de către piaţa 
germană; de aici o întreagă luptă dusă pentru apropierea Bulgariei, ca un bun debuşeu 
pentru desfacerea produselor respective. 

e) Raporturile cu Bulgaria 

Sunt neobişnuit de calde. 

În luna ianuarie a venit la Varşovia o delegaţie destul de numeroasă pentru a prezenta 
cele mai favorabile condiţii pentru turism - făcând o intensivă propagandă, în special 
pentru Varna. 

În luna februarie a avut loc o recepție la Legația bulgară din Varşovia, la care a 
participat şi Preşedintele Republicii. 

Acest gest foarte important - a fost motivat de întoarcerea vizitei făcute de Regele 
Boris la Legația poloneză din Sofia. 

O comisie universitară din Sofia a prezentat cu această ocazie diploma de onoare prin 
care Preşedintele Hoscicki a fost numit doctor „honoris cauza“ al tuturor facultăţilor 
bulgare. 

f) Raporturile cu Ungaria 

Foarte bune pe tema frontierei comune, care interesează Polonia într-un înalt grad, 
pentru a stinge centrul iredentist ucrainian subcarpatic întreţinut de Germania. 

Pentru motivul că Germania se opune la realizarea dezideratului de mai sus, în 
Ungaria au avut loc câteva manifestații cu caracter antigerman. 

Am informaţii că la un bal dat de germani într-o localitate din regiunea Pozsony au 
avut loc incidente destul de grave între aceştia şi unguri. 

Ungaria este gata să sprijine o independenţă provizorie a Slovaciei pentru a-i servi 
mai târziu la atingerea scopului urmărit. 

Totuşi, în opinia publică poloneză se vântură ideea că aderarea Ungariei la Pactul 
Anticomintern nu ar fi decât un pas în tendința Germaniei de a crea un bloc în care ar 
intra Ungaria, lugoslavia, România (prin diferite presiuni) şi Polonia, pentru a facilita 
accesul Germaniei spre Rusia Sovietică. 

Polonia păstrează foarte multă rezervă pentru un astfel de proiect, întrucât ar fi 
antrenată la un act din care ar avea multe de riscat. 


A.M.R., fond Ministerul de Război, 
Cabinetul Ministrului, dosar nr. 201, f. 276-287 

Februarie 1939. Buletin informativ al ataşatului militar român la Praga referitor la 
situația din Cehoslovacia. 


Republica Cehoslovacia 
Ambasada României la Praga 
Ataşatul militar 


Buletin informativ 
asupra evenimentelor petrecute 
în cursul lunii februarie 1939 


I. Situaţia internă 

În această lună, din punct de vedere intern, nu s-a petrecut nimic important. 

Luna februarie a fost luna destinată întocmirii bugetelor, ce nu au putut fi făcute şi 
intra în vigoare, cum este normal, la 1 ianuarie 1939. 

Un raport mai detaliat asupra bugetului l-am înaintat cu nr. 1101 din 21 februarie a.c. 
Nu am putut însă întocmi un studiu separat al bugetului armatei, ca în anii trecuţi, din 
cauză că până în prezent bugetul Ministerului Apărării Naţionale nu a fost dat publicităţii 
încă. 

Faptele interne mai importante au fost totuşi următoarele: 

— Noi drepturi acordate minorității germane; 

— Pregătirea în vederea construirii canalului de legătură între Elba — Oder — Dunăre. 

Noi drepturi acordate minorității germane 

În raportul nr. 1114/2 februaraie 1939, asupra relaţiilor dintre Germania şi 
Cehoslovacia, am arătat, că printre drepturile de acordat de Cehoslovacia față de Berlin 
sunt şi cele față de minoritatea germană rămasă în noua republică. 

Ca urmare, în Slovacia a fost numit un subsecretar de stat german ca reprezentant al 
conaționalilor săi din acea provincie. 

În Ucraina Carpatică, guvernul de acolo a autorizat pe germani a se organiza după 
principiile partidului naţionalist-german şi de a purta insignele acelui partid. 

Acelaşi drept, neacordat până în prezent, se va da şi în Boemia. Aceasta reiese din 
recentele declarații ale primului-ministru şi ministrul de externe cehoslovac. 

Construirea canalului de legătură 

dintre Elba—Oder—Dunăre 

Am arătat în buletinul de informaţii din luna noiembrie, 1938, că printre 
aranjamentele făcute între Reich şi Cehoslovacia, în vederea scurtării traiectului de 
parcurs Germania — fosta Austria, s-a prevăzut şi construirea canalului de mai sus şi a 
cărui importanţă depăşeşte de fapt numai interesul de mai sus. 

În vederea începerii lucrărilor s-a constituit o „direcțiune pentru construcția canalului“ 
la Prerov. Canalul va fi făcut în 6 ani. Ruta urmează să lege Oderul şi Elba cu Dunărea şi 
deci Marea Baltică şi a Nordului cu Marea Neagră. Vor fi două canaluri: primul va lega 
Oderul cu Moravia — Dunăre, iar al doilea Elba cu canalul de mai sus de la Prerov la 
Pardubice. 

Se poate uşor deduce importanţa canalului atât din punct de vedere economic, cât şi 
cel militar. 

II. Externe 

De asemenea, nici un eveniment mai important, în afară de declaraţiile minstrului de 
externe cehoslovac. 

Important din acele declarații este îndemnul adresat poporului, de a vedea în bunele 
relaţii ce trebuie ca republica să le aibă cu Reichul, o necesitate imperioasă, ce nu se 
poate înlătura şi de care trebuie a se ţine seamă. A se reveni la vechea politică, sau a se 
gândi ca mai înainte, înseamnă a se face aceeaşi greşeală din trecut şi care a adus statul în 
actuala situaţie. 

Tot aşa de importantă este şi afirmaţia că recunoaşterea granițelor Cehoslovaciei este 
condiționată de consolidarea internă şi de dovezile de bunăvoință în a renunţa la vechile 
greşeli faţă de Germania. 

Deci Berlinul condiționează garantarea de mai sus, de purificarea statului de vechile 
elemente conducătoare anti-germane, şi printre care dl. general Krejci este printre 
primele victime. 

III. Armata 

1. Încorporarea noului contigent 

La 1 martie a început încorporarea noului contigent, ce de fapt trebuie să fie făcută la 
1 octombrie 1938, şi amânată din cauza evenimentelor trecute. 

În cursul lunii februarie a fost lăsat la vatră contigentul cel mai bătrân, adică acel 
încorporat în 1936 şi care de asemenea trebuia să fie lăsat la vatră tot la 1 octombrie 
1938. 

În prezent deci, este un contingent vechi sub arme, cel încorporat în 1937, şi 
contigentul de recruți. 

Anterior se decisese, după cum am raportat la timp, a se ţine sub arme contingentul de 
mai sus până în mai, 1939, adică până la data când recruţii devin mobilizabili. Recent s-a 
anulat acea decizie, probabil din motive financiare şi poate dorite şi de nemți. 

2. Neîncorporarea germanilor 

Deoarece conform dispoziţiilor luate de Reich, în Germania nu vor fi încorporați 
cehii, s-a luat aceeaşi măsură şi aici faţă de germanii din Cehoslovacia. 

Se pare că aceeaşi măsură se va lua şi faţă de polonezi şi unguri. 

3. Demisia domnului genereal Krejci, din postul de şef al Marelui Stat Major 

Am raportat detaliat cu nr. 1177 din 27 februarie şi nr. 134 din 20 februarie. 

4. Reorganizarea armatei 

Am arătat în diferite rapoarte proiectul de reorganizare al armatei cehoslovace. 

Marele Stat Major cehoslovac nu ştie încă dacă acest proiect se va aplica, totul fiind în 
funcţie de Berlin: ori Reichul, după cum îmi spunea domnul general Krejci, cere o mai 
mare reducere a armatei cehoslovace, dorind să îndepărteze complet pericolul ceh, ce ar 
mai putea rămâne prin menţinerea unei armate destul de tare. 

De aceea, cu drept cuvânt îmi spuneau ofițerii din Marele Stat Major, nimic nu se 
poate prevedea sigur. 

După cum am mai raportat, armata proiectată va fi astfel organizată: 

— 3 comandamente de armată teritoriale; 

— 5 comandamente de corp de armată; 

— 10 divizii infanterie: — 4 în Boemia (1, a 3-a, a 4-a, şi a 5-a; se desființează a 2-a şi a 
14-a; 

— 2 în Moravia (7 şi 6; se desființează a 8-a şi a 13-a); 

— 4 în Slovacia (2, 10, 16, 17; se desfiinţează a 11-a, a 12-a, a 15-a); 

— 1 brigadă mixtă în Ucraina Carpatică; 

— 2 divizii motomecanizate; 

— 3 regimente de artilerie uşoară motorizate; 

— 5 regimente de geniu de corp de armată; 

— 5 batalioane transmisiuni de corp de armată; 

— 6 regimente de aviaţie; 

— 1 regiment de căi ferate; 

— 5 regimente de cavalarie de corp de armată 

şi alte unităţi şi formațiuni de servicii independente. 

5. Potenţialul de război 

— Efective de pace: — 1 contingent vechi — 65.000 

— 1 contingent recruți — 60.000 

— ofiţeri — cca. 9000. 

— Efective mobilizabile: cca. 800.000. 

— Numărul de mari unități — de pace — 17 divizii de infanterie (vor fi 10 1/2); 

— 4 divizii rapide (vor fi 2 motomecanizate); 

— de război: — 22-24 divizii infanterie şi 2 motomecanizate 

— Care de luptă: 450 uşoare de 10 tone; 

40-50 tankete. 

— Aviaţie: 55 escadrile: 21 vănătoare; 13 bombardament; 16 observaţie şi 5 
recunoaştere independente. Total 579 aparate plus 50% aparate rezervă. Total general 
850 avioane. 


Ataşatul militar Praga, 
Locotenent-colonel I. Eftimiu 


Diferite informaţii asupra vânzărilor de materiale de către Cehoslovacia le-am arăta în 
rapoarte separate. 


A.M.R., fond Ministerul de Război, 
Cabinetul Ministrului, dosar nr. 201, f. 334-337. 

Februarie 1939. Buletin de informaţii al ataşatului militar român la Budapesta 
privind politica externă, internă şi militară a Ungariei. 
Ataşat militar din Ungaria 


Buletinul de informaţie 
pe luna februarie (1939) 


I. Politica externă 

Crescuţi în frontierele Ungariei milenare, conducătorii de azi ai Ungariei caută să 
profite de toate conjucturile favorabile ale situației politice europene spre a restabili pri- 
vilegiile poporului ungar față de foştii lui supuşi. 

De aceea nu ne poate mira apropierea de Italia, care a subscris la dezmembrarea ei, 
nici încercările de apropiere de Iugoslavia, care o făcură responsabilă de omorârea 
regelui Alexandru, cum nu mai poate mira nici eforturile actuale de câştigare a grației 
germane. 

Ministrul Kânya căuta să păstreze o notă de independenţă şi nu s-a sfiit ca în timpul 
vizitei Regentului în Germania în august 1938 să adere la acordul de la Bled. 

Germanii, adversari ai oricărui bloc dunărean, nu i-au iertat îndrăzneala şi i-au 
provocat dizgrația după verdictul de la Viena, lăsând să înţeleagă că un alt Ministru de 
externe ar fi putut avea alte şanse de succes. 

Contele Csáky, mai puțin circumspect ca expertul şi bătrânul său predecesor, s-a 
grăbit să treacă la dovezi de fidelitate faţă de Axă şi a aderat formal la Pactul 
antikomintern, producând neaşteptata rechemare a reprezentanţilor sovietici şi unguri de 
la Budapesta şi Moscova. 

Surprins de duritatea gestului sovietic contele Csáky caută să îndrepte efectele, 
cântând compensaţii germane pentru sacrificiul făcut şi încercând o reluare a raporturilor 
cu sovietele prin acreditarea de miniştri rezidenţi în alte capitale. 

Până în prezent nu a putut face altceva decât să semneze la 23 februarie pactul, la care 
a aderat formal în decembrie 1938 şi să explice că Sovietele au reacţionat puternic asupra 
Ungariei pentru a întimida pe cehoslovaci şi români, în cazul când ar fi tentaţi să adere la 
acelaşi pact! 

La acestea se adaugă speranţa că apropierea comercială dintre Axă şi Soviete va aduce 
şi o destindere favorabilă Ungariei. 

O a doua problemă internațională o constituie cooperarea cu Societatea Naţiunilor. 
Tot pentru a face pe placul Germaniei, guvernul Imredy era hotărât a anunţa retragerea 
Ungariei din Societatea Naţiunilor. 

Se pare însă că contele Teleki are o atitudine mai şovăitoare în această direcţiune, iar 
contele Csáky crede că nu este exclusă o revenire a Axei la ideea Societăţii Naţiunilor, 
sub o altă formă şi denumire, caz în care părăsirea Genevei de Ungaria nu ar mai fi de 
actualitate. 

Afirmarea solidarităţii anglo-franceze şi luarea unei poziţii categorice de Statele Unite 
au produs şi în Ungaria unele efecte. 

Partizanii unei politici de independenţă au îndrăznit să atace politica filo-germană a 
guvernului Imredy şi această atitudine nu este complet străină de schimbarea recentă de 
regim. 

Totuşi contele Teleki în discursul său program (anexa nr. 1) nu vine cu nimic nou, ba 
chiar precizează că va urma politica predecesorului său. 

Raporturile cu Germania se menţin cordiale în aparenţă, însă presa oficioasă a 
ambelor țări nu se sfieşte să ducă polemici aprinse. În cursul acestei luni „Völkischer 
Beobachter“ şi „Grenzmark Zeitung“ au atacat fără rezerve punctul de vedere ungar în 
problemele minoritare actuale (Ucraina Subcarpatică) sau trecute (Burgenlandul), la care 
„Pester Loyd“ şi „Pesti Hirlap“ au răspuns cu promptitudine şi oarecare amărăciune, 
după cum am arătat în raportul nr. 67 din 18 februarie. 

După aceea s-a mai produs un alt fapt: corespondentul din Budapesta al unui ziar 
german a făcut să se afirme că în Ungaria trăiesc 700.000 germani. Toată presa ungară s- 
a ridicat împotriva acestei aşa-zise exagerări şi a cerut retragerea ospitalităţii unui astfel 
de gazetar străin. 

Tensiunea de presă continuă, iar lipsa unor măsuri energice împotriva evreilor şi a 
unui tratament de favoare pentru germanii din Ungaria constituie puncte de fricțiune 
asupra cărora Germania nu şi-a spus încă ultimul cuvânt. 

Raporturile cu Italia s-au mărginit în cursul acestei luni la urmărirea vizitei contelui 
Ciano în Polonia şi la unele manifestații culturale şi artistice fără importanţă. De astfel, 
lipsa din Budapesta a ministrului Italiei, plecat în Abisinia, anunţa o pauză în politica de 
prestigiu, pe care o urmăreşte Italia în Ungaria actuală. 

Raporturile cu ţările din Mica Înţelegere, după cum se vede din discursul contelui 
Teleki, vor intra într-o nouă fază. 

Pentru a place Germaniei Ungaria nu vrea să semneze acordul parafat la Bled şi 
pentru a rupe solidaritatea Micii Înţelegeri, pe care Ungaria nu a voit să o recunoască 
vreodată, anunţă că tratativele de apropiere vor fi duse cu fiecare în parte. În acest fel 
urmăreşte probabil şi separaţiunea între România şi Iugoslavia cu scopuri prea bine 
cunoscute. 

a) Apropierea de Iugoslavia trece prin o oarecare criză. Deşi minoritățile ungare din 
Iugoslavia au mai puţine drepturi ca cele de la noi, deşi ele sunt aşezate în bloc în 
apropierea frontierei şi cu toate certurile dintre croați şi sârbi, Ungaria a acceptat 
inspirația Italiei pentru o apropiere de Iugoslavia în scop de a câştiga această ţară de 
partea Axei. Insistenţele actuale ungare pe lângă Iugoslavia au de scop izolarea noastră, 
însă schimbarea guvernului Stojadinovici a adus o nouă scădere a speranţelor. De aceea 
se spune că contele Teleki s-ar mulțumi şi cu un acord cultural ungaro-iugoslav pentru 
început. 

Nu se ştie dacă, sau în ce măsură guvernul iugoslav va fi dispus să accepte asemenea 
solicitări tendențioase. 

b) Raporturile cu Cehoslovacia s-au normalizat în ceea ce priveşte Slovacia, însă nu 
şi Ucraina Subcarpatică. Presa ungară după ce a denunţat samavolnicia alegerilor pentru 
Dietă, anunţă continuu frământări politice, ciocniri şi imposibilitatea unei vieți normale. 

În acest fel caută a se întreține, datorită şi încurajărilor Poloniei, speranţe în realizarea 
unei frontiere comune polono-ungare. 

c) Raporturile cu România, cu tot schimbul de declarații oficiale din ambele părţi, nu 
au făcut un pas vizibil spre destindere. Contele Teleki în discursul program leagă soarta 
relaţiilor cu noi de tratamentul minorităţii ungare, de care îndirect pare tot nemulțumit. 
Nici germanii, necum românii părăsiți din Ungaria, nu au drepturile minorităţii ungare de 
la noi şi totuşi se caută în această direcție pretexte. 


8 Anexele nu se publică. 

Şi lăsând deoparte lipsa unui drept al guvernului ungar de a se amesteca în treburile 
noastre interne, presa ungară reflectează acelaşi spirit cunoscut de critică exagerată şi de 
revizionism. 

Este drept că cele mai îndrăzneţe ziare în atacurile contra noastră erau cele de dreapta: 
„Magyarsîg“ şi în special „Nemzeti Szava“. Suprimarea lor odată cu desființarea 
partidului hungarist aduce deci un oarecare calm. 

Polemica dintre „Semnalul“, „România“, „Gazeta Transilvaniei“ şi „Universul“ de o 
parte şi „Pester Loyd“ şi „Pesti Hirlap“ de altă parte, nu aduce ca element nou decât 
intriga pe care ziarele ungare o încearcă între noi şi Germania, discutând dezbaterile din 
procesul atentatorilor de la Cluj. 

A produs oarecare mirare afirmaţiunile unor ziare ungare din presa de senzaţie, asupra 
cedării apropiate de către România a oraşelor Satu Mare, Oradea şi Arad. Şi într-o ţară în 
care se crede încă în restabilirea frontierelor milenare ştirea a prins printre oamenii de 
rând. Faptul arată odată mai mult metodele diverse şi fără limită, de care se servesc 
vecinii noştri în campania lor revizionistă. 

II. Politica internă 

Greutăţilor interne inerente, cu care luptă Ungaria de la războiul mondial pentru a-şi 
organiza o viață proprie, independentă, păstrând totuşi unele forme medievale de organi- 
zarea socială, li s-a adăugat de la Anschluss puternica influență germană, cauză a 
nenumăratelor şi variatelor frământări politice din Ungaria. 

Guvernul Imredy, format în mai 1938, curând după intrarea trupelor germane în 
Austria şi în momentul în care Germania inaugură criza cehoslovacă, a căutat tip de 8 
luni să armonizeze interesele unei politici interne conservatoare cu cele noi ale uneia, 
interne şi externe, filogermane. 

În acest timp domnul Imredy a schimbat doi miniştri ai apărării naționale şi câte unul 
la toate celelalte departamente, ceea ce dovedeşte greutăţile prin care trec şi abilitatea sa 
politică. 

În plus domnul Imredy are incontestabilul succes de a fi obținut Ungaria de Sus fără 
sacrificii. De atunci, încrezător în atotputernicia germană, de pe urma căreia profitase, s-a 
angajat pe calea unei apropieri de Germania şi prin o imitare a legislaţiei sociale naziste. 

Legea sa evreiască atacă o problemă mai gravă decât în Germania, dată fiind situația 
predominantă a evreilor şi legăturilor lor cu aristocrația, iar reforma agrară ridică 
împotrivă-i şi Biserica Catolică mare proprietară. 

Aceste două legi au aliat împotrivă-i partidele de stânga, democratice, şi pe cele 
naționaliste cu teamă de o alienare a independenţei ungare. 

Contele Bethlen, fostul prim-ministru, este cel care a condus din culise campania de 
răsturnare. 

Sub înspiraţia sa s-a găsit că domnul Imredy a avut un ascendent mozaic, creștinat în 
1812. În faţa copiilor fotografice ale actelor originale, găsite în Boemia dl. Imredy nu 
mai avea autoritatea morală să susțină legea evreiască şi nici cercurile germane nu puteau 
pretinde menţinerea la conducerea unei politici filogermane a unui nearian. 

Regentul a ales ca succesor pe contele Teleky, un aristocrat originar din Transilvania, 
văr cu contele Bethlen atotputernicul, bun cunoscător al ţării noastre şi erudit geograf cu 
reputaţie mondială. A mai fost prim-ministru în 1919-1920. 

Cu asemenea origine şi pentru a înlătura orice bănuială de reacţionarism, a adăugat la 
vechiul guvern al domnului Imredy pe domnul Homan, cunoscut, „om de dreapta“. În 
plus a declarat că va urma programul predecesorului său, cu unele modificări 
„importante“. S-a referit la legea evreiască, care va suferi numeroase atenuări şi la legea 
agrară, care va fi redusă la principii, urmând ca aplicarea să se facă după elaborarea unor 
studii de câţiva ani! 

După votarea acestor două legi Parlamentul va fi probabil dizolvat, urmând ca noile 
alegeri din toamnă sau primăvara viitoare, făcute înainte cu 1 an de expirarea termenului 
normal, să profite de actuala derută a hungariştilor şi să dea majorităţi favorabile noii 
vieți politice ungare, create de încorporarea noilor teritorii cehoslovace şi de vecinătatea 
autoritarului vecin de la vest. 

Deosebit de votarea acestor două grele legi guvernul Teleki trebuie să facă față 
mişcării hungariste. 

Un atentat cu grenade împotriva evreilor, ce ieşeau în ziua de 3 februarie din Sinagoga 
principală din Budapesta, situată pe Dohâny-utca, în plin centrul oraşului, a provocat 
rănirea a 14 persoane (una a murit ulterior) şi a dat prilej energicului ministru de interne 
Keresztes-Fischer să procedeze la dizolvarea partidului hungarist (Szalaszist), din care 
făceau parte atentatorii şi la sediul căruia ar fi fost armaţi şi instruiți. 

În Budapesta ca şi în provincie sediile au fost ocupate de poliție, documentele şi 
bunurile confiscate, conducătorii arestați şi se spune circa 2000 de membri agitatori 
arestați şi internaţi. În ziua atentatului s-a proclamat starea de asediu, au luat ființă 24 
curți marţiale, s-au suspendat ziare (pe două luni „Magyarorszăg“ de dreapta şi pe o lună 
„8 Orai Ujság“ de stânga), în sfârşit s-au calmat agitaţiile național-socialiste, cel puțin 
temporar, în întreaga Ungarie. 

O altă problemă spinoasă pentru guvernul Teleki a deschis-o minoritatea germană din 
Ungaria. Numeroasă şi condusă în prezent de un adevărat „Führer“ nazist, domnul 
Basch, această minoritate, cu sprijinul moral al puternicii patrii germane, revendică 
drepturi supărătoare pentru națiunea care-şi imagina că nu se putea acorda favoare mai 
mare cuiva decât aceea de a putea deveni ungur. 

Organizarea unei grupări a germanilor din Ungaria, îndrăzneala de a arunca afară 
studenţi unguri dintr-o sală la Pécs, cu invective injurioase, ca şi afişarea de pancarte 
provocatoare la balul svăbesc din Buda, dovedesc că mişcarea germană este în creştere şi 
că nu va fi uşor să i se găsească o soluţie convenabilă pentru ambele părți. 

În domeniul parlamentar contele Teleki a reuşit să recupereze pe unii dizidenţi şi a 
obținut sprijinul abatelui Korniss, leaderul creştinilor sociali, contelui Bethlen, 
bineînţeles, şi al domnului Eckhard. La aceştia se adaugă prestigiul său personal, care-l 
ridică la rangul de succesor posibl al Regentului Ungariei, fapte care fac să se prevadă 
acestui apărător al aristocrației, bisericii şi finanței evreieşti o guvernare lungă în 
condiţiile generale, interne şi externe actuale. 

III. Situaţia militară 

Eliberată de constrângerile tratatului de la Trianon, convinsă că prin puterea armelor 
Ungaria va putea ajunge la recâştigarea teritoriilor pierdute după exemplul Germaniei — 
Şi în posesia sumelor importante pe care începe să le dea fondul de la Györ (30 miliarde 
de lei), Ungaria îşi dezvoltă şi dotează armata într-un ritm accelerat. 

În prezent îşi instruieşte nu numai noul contingent 1916 (majoritatea lui sau chiar 
totalul), dar şi rămăşiţe din anii 1910-1915. Primeşte continuu material de război din 
Germania şi Italia, organizează numeroase noi unități, face o instrucție intensivă, fără 
permisii şi concedii, îşi organizează în mod serios apărarea pasivă, urmăreşte cu cea mai 
mare asprime încercările de spionaj şi se informează cât mai complet asupra armatelor 
vecine. 

Contele Csaky a declarat de curând unui ministru străin de la Budapesta că în vara 
acestui an armata ungară va atinge apogeul de organizare, instrucţie şi dotare. Oricâtă 
exageraţie ar fi în aceste afirmaţii sunt destule fapte precise, care dovedesc că realitatea 
nu poate fi departe de ele, după cum se vede în capitolele ce urmează. 

A. Organizarea de pace 

Marele Stat Major ungar dădea în fiecare an ataşaţilor militari din Budapesta o 
schemă a organizării generale a armatei ungare, de altfel identică cu aceea stabilită prin 
Tratatul de la Trianon, dar neconformă cu realitatea. 

După abolirea clauzelor militare ale acelui tratat şi după încorporarea Ungariei de Sus, 
armata ungară a trecut la o nouă organizare, realizată în cursul lunii ianuarie, ale cărei 
linii generale au fost arătate în buletinele din lunile noiembrie, decembrie 1938 şi 
ianuarie, precum şi în raportul nr. 39 din 19 ianuarie 1939. 

Asupra acestei organizări ataşații militari în Ungaria au primit recent descrierea din 
anexa nr. 2, care natural este destul de departe de realitate şi comportă următoarele 
observaţii: 

1. Mari unităţi 

Corpurile de armată corespund realităţii ca reşedinţe şi zone (anexa nr. 3). 

Brigăzile de infanterie nu sunt simple comandamente, ci adevărate brigăzi mixte, 
fiecare având sub ordine trupe de infanterie şi de artilerie. 

Brigăzile motorizate sunt dislocate spre nord (Slovacia şi Ucraina Subcarpatică), iar 
brigăzile de cavalerie, de fapt (rapide) având în compunere elemente motorizate şi care 
uşoare de luptă, sunt orientate spre est, deci spre noi. 

În ceea ce priveşte numerotaţia brigăzilor se adevereşte întocmai ceea ce am arătat în 
tabelul anexat la raportul nr. 275 din 16 noiembrie 1938. 

2. Armele 

a) Infanterie 

Deşi pentru fiecare brigadă nu se dă decât existenţa unui regiment de infanterie, sunt 
indicaţii că există şi al doilea regiment, cu efective reduse sau numai cu cadre. În teri- 
toriile nou ocupate sunt şi regimente cu numere peste 30, iar la Kassa a fost semnalat în 
luna februarie regimentul 42 infanterie. Poate fi ceva local şi temporar: o verificare va 
arăta situația exactă. 

Batalioanele de vânători-grăniceri nu sunt comandate direct de corpul de armată, ci de 
un general de brigadă. După cum am arătat în buletinul pe luna ianuarie generalul Gi- 
messy, comandant de brigadă cu reşedinţa la Mezătiir şi „având cel mai apropiat batalion 
la 90 km şi cel mai depărtat la 130 km“ este cu siguranță comandantul grănicerilor-vână- 
tori ai Corpului 6 armată, a cărui frontieră este depărtată la distanţele maxime de mai sus. 

Şi, de asemenea, după cum am arătat în raportul nr. 39 din 19 ianuarie 1939 vânătorii- 
grăniceri au primit tunurile de munte de la vechile brigăzi mixte ca artilerie proprie, încât 
aceste unităţi de pază a frontierei formează de fapt şi ele adevărate brigăzi mixte. 

Cicliştii nu mai apar nici la corpul de armată nici la brigăzi, ceea ce adevereşte 
informaţia anterioară asupra repartiției lor ca infanterie uşoară la brigăzile de cavalerie şi 
cele motorizate. 

Batalioanele de grenadiri, adevărate unități de asalt, sunt trecute sub tăcere. Informaţii 
din sursă cehoslovacă arată că există încă şi sunt subordonate direct corpului de armată. 

b) Cavaleria 

Ceea ce se dă drept escadroane de corp de armată se bănuieşte că sunt divizioane, de 
altfel ca stare cunoscute până în prezent sub denumirea de „divizioane de jandarmi“. 

Rămâne de văzut ce s-a întâmplat cu unitățile ce nu mai figurează în organizare, de 
exemplu escadronul de la Keszthely, a cărui existenţă am constatat-o personal acolo în 
septembrie 1938 (cazarmă, câmp de instrucţie, ofiţeri şi trupă). 

c) Artilerie 

Şi la această armă sunt multe mistificări. Astfel ceea ce numeşte „divizionul 1 artilerie 
de câmp“ de la Aszod, pe unde am trecut personal de curând, mi s-a părut un regiment. 
Am numărat 9 grajduri a 50-60 cai, ceea ce face circa 500 cai. Toate grajdurile erau 
vizibil ocupate şi restul clădirilor, în total 20-25, tip barăci, dau impresia unui regiment, 

nu a unui divizion. Dacă totuşi este divizion are desigur cadre pentru un regiment. 
Numerotaţia lor este exact aceea arătată în raportul nr. 294 din 4 decembrie 1938. 

Artileria brigăzilor mixte ar fi formată din obuziere de 100-150, hipomobile. 

Deosebit de această artilerie denumită de câmp, se ştie că fiecare corp de armată are şi 
o artilerie proprie. 

Ar fi vorba de un regiment a două divizioane, unul de tunuri lungi (21) de 105 şi altul 
de obuziere de 150, ambele motorizate. 

Obuziere de 210 ar fi numai la rezerva generală. 

Tunurile de câmp ar fi fost trecute cavaleriei şi brigăzilor motorizate (?), mi s-a 
afirmat la Ministerul Honvezilor. 

Ieşirile la câmp, ce vor începe să se producă odată cu venirea timpului bun, îmi vor 
permite o verificare şi deci precizarea acestor calibre. 

3. Recrutare 

Declaraţiunile unui caporal din Regimentul 1 husari din Budapesta aduce unele 
clarificări în situaţia contingentelor. 

Născut în 1914, în loc să fie încorporat în 1935, a fost chemat la 1 octombrie 1937 şi 
va împlini 2 ani de serviciu la 1 octombrie 1939. 

La escadronul din care face parte, noul contingent este format în majoritate de clasa 
anului 1916 şi parte din 1915. În total sunt 120 oameni, 60 oameni vechi şi 60 recruți. 
Între recruți sunt socotiți şi 18 foşti soldaţi în armata cehoslovacă, din Ungaria de Sus. 

Aceştia 18 au făcut 14 luni serviciu în cavaleria cehă, începând de la 1 octombrie 
1937 şi sunt încorporaţi pentru încă un an în armata ungară. Disciplina lor este cu totul 
alta, nu admit să fie loviți şi spiritul escadronului este influenţat spre nemulțumire de 
ceea ce povestesc ei. 

După cele declarate tot de acest caporal, contingentul 1917 este recrutat, dar 
neîncorporat, iar în prezent se lucrează la recrutarea contingentului 1918. 

Numărul cailor în escadron este de 130, cu cei ai ofițerilor, iar în plus escadronul mai 
are un număr de cai (nu-l cunoaşte) la locuitori din jur de Budapesta, de care se folosesc 
la manevre. (Măsura aceasta era întrebuințată şi în fosta armată austro-ungară.) 

B. Ordine de bătaie; dislocări 

În locul generalului Szombathely Ferenc fost subşef de stat major şi trecut la comanda 
Corpului 8 armată a venit ca prim subşef generalul Naday Istvân din Ministerul Hon- 
vezilor, generalul Decleva Zoltan rămânând al 2-lea subşef. 

La comanda Corpului 2 armată a fost numit generalul Schweitzer Istvân. 

Colonelul Beldi Aladâr, comandă Brigada 1 cavalerie compusă din regimentul 3 
huzari din Munkâcs şi 4 huzari din Nyiregyhăza. De curând a fost în inspecţie la 
Munkács. 

Dislocări 

Dislocarea dată de autoritățile ungare este incompletă, în special pentru regiunile de 
nord. 

Este exclus ca la Érsekujvár într-o cazarmă de regiment de cavalerie să nu fie trupe; 
de asemenea, la Leva (cazarmă de batalion ciclişti), când noua graniță este atât de 
aproape. 

Informaţii din sursă cehoslovacă arată că la Rozsnyo, Ungvár, Munkács şi Beregszász 
sunt instalate numeroase unități, a căror identificare o voi da prin curierul viitor. 

În Ungvár şi Munkács se afirmă din aceeaşi sursă că sunt unități motorizate, probabil 
din Brigada 2-a, iar Corpul 8 armată din Kassa are sub ordine directe şi o unitate de care 
uşoare de luptă Ansaldo. 

La Párkány cazarma (pentru 2 batalioane) era neocupată la 15 februarie. La aceeaşi 
dată era de asemenea, neocupată cazarma nouă de la Magyarovâr. 

C. Potenţial de război 

1. Efective de pace 

La cifrele date prin buletinul din luna ianuarie nu sunt de adus modificări decât la noul 
contingent, care poate ajunge la 60.000 cu noile încorporări făcute pe data de 1 martie şi 
la contingentul cu 2 ani de instrucţie, ce poate fi scăzut la 20.000 oameni, dat fiind unele 
eliberări, ce s-au produs pe alocuri. În total însă se socoteşte că efectivele actuale ungare 
sub arme sunt de minimum 100.000; maximum 120.000. 

D. Dotare 

Un informator ocazional, venit din Praga, afirmă că deţine, din sursă apropiată de 
primul-ministru cehoslovac, ştirea următoare: între 5 februarie — 16 februarie a trecut în 
tranzit prin Cehoslovacia în fiecare zi câte un tren cu material de război, venind de la 
Essen şi mergând prin Bratislava în Ungaria cu destinaţia frontiera de est, la înălțimea 
Oradiei. 

Se poate aduce acestei ştiri critica (sic)) că de la Essen spre Ungaria sunt şi căi ferate 
care evită tranzitul prin Cehoslovacia, iar caracterul acestei informaţii de „senzaţie“ îi 
reduce din valoare. O eventuală verificare în gările din regiunea vest Oradia ar arăta, 
dacă această ştire are vreo bază de adevăr. 

Privitor la fabricațiile de război din Ungaria, reprezentantul la Budapesta al celui mai 
mare concern metalurgic din Germania, mi-a declarat următoarele: 

— la Diosgyor se fabrică în adevăr obuzierul de 150 mm model „Bofors“ şi un obuzier 
de „20 centimetri“ (nu 21, a afirmat de două ori categoric), după o licenţă străină, fără a 
o putea preciza; 

— se încearcă construirea unui car de luptă puternic în Ungaria, însă rezultatele nu sunt 
mulțumitoare; se caută cumpărarea unei licenţe germane, însă fabricile germane nu sunt 
dispuse să o dea, ci să vândă Ungariei care de luptă fabricate în Germania; nu s-au ajuns 
încă la nici o înţelegere; 

— Ungaria caută să fabrice tot ceea ce priveşte industria grea şi cea de război în ţară, 
însă nu reuşeşte decât în jumătate din cazuri să egaleze calitativ produsele originale; 

— valoarea importurilor de materiale şi produse metalurgice ungare din Germania 
reprezintă mai puţin de 1/2 faţă de ceea ce importăm noi (acest reprezentant de la 
Budapesta are şi conducerea reprezentanţelor din Bucureşti, Sofia şi Belgrad). 

Pentru organizarea unităților motorizate armata ungară a recurs la comenzi de material 
foarte disparat. Pe lângă cele 1000 camioane „Ford“, aduse din America (cele 400 garate 
în hala Târgului de mostre şi împrejurimi au părăsit Budapesta) se văd încă următoarele 
modele noi: 

— „Hanza“, mici şi uşoare pentru transportul a 10 oameni; 

— „Krupp“, ceva mai mari, cu greutate proprie 1800 kg şi capacitate de transport 18 
oameni; se găsesc în serviciul artileriei; 

— Auto-union, cu 3 axe, şasiu asemănător cu al tractoarelor tunului anticar, însă de 
capacitate mai mare, aproximativ 3 tone. 

Deosebit de avioanele semnalate în serviciu menţionez avioanele de bombardament 
mijlociu, „Caproni“, trimotoare, numerotate B. 108 şi B. 115, văzute în ziua de 12 
februarie 1939 pe aerodromul fabricii Manfred Weiss (raportul nr. 71 din 17 februarie 
1939). 

S-ar putea să fie noul tip Caproni 135 cu motor Mars, a căror construcție a fost 
semnalată prin buletinul trimis cu nr. 211 din 6 septembrie 1938, sau „Caproni“ 101 tip 
relativ vechi, aduse numai pentru reparaţii. 

E. Instrucție 

Instrucţia în şcoala pregătitoare de ofiţeri (Academia Ludovika) şi formarea ofiţerilor 
de diferite arme a fost arătată în raportul nr. 72 din 21 februarie 1939 asupra vizitei 
făcute la acea şcoală în cursul acestei luni. 

În prezent în unităţile ungare se face instrucţie individuală cu arma. Unităţile de 
infanterie au început să iasă din cazărmi, însă fără armament automat. Pentru o lună de 
instrucţie recruţii se prezintă foarte bine. Aproape toţi sunt echipați cu efecte noi. 

F. Diverse 

Autorităţile ungare urmăresc cu deosebită severitate delictele de spionaj şi stăvilesc cu 
grijă posibilitățile de dezvăluire a secretului. Astfel: la începutul lunii februarie au fost 
executaţi prin spânzurare la închisoarea centrală din Budapesta doi soldați unguri, 
acuzaţi de spionaj în favoarea unei puteri străine. La execuţie au asistat câte 4 soldați din 
companiile, escadroanele şi bateriile din Budapesta. 

— Periodic se vorbeşte soldaților de ceea ce nu le este permis să comunice şi în special 
se insistă asupra minoritarilor. Românii veniți cu batalionul din Gyula nu vor să spună 
nici unitatea din care fac parte. 

— Un soldat ungur a fost scos din serviciul de furier pentru că mama sa a fost angajată 
de un funcţonar al legației române. 

— Soldaţii şi ofițerii unguri nu poartă numărul unităţii pe nici o uniformă; uneori 
soldaţi nu au nici petliță de culoare a armei. 

— Telefoniştii unităţilor nu spune numele unităţii, nu dau adresele sau numele 
ofiţerilor, cărțile de telefon nu conţin indiscreţiuni militare inutile etc. 

În schimb fac continuie investigaţii pentru aflarea secretelor militare de la alţii. Astfel: 

— În cursul lunii februarie s-au prezentat la viza livretelor câţiva tineri unguri, care au 
făcut armata de curând la noi şi care declară că nu au nici o ocupaţie şi se găsesc în vizite 
la rude (dintre numereoşii care au făcut astfel de declaraţii nu s-au reținut decât pe 
Wagner Rudolf, soldat t.r. contingent 1935, născut la Hunedoara în 1913 aparţine C.R. 
Deva şi şi-a făcut serviciul militar la R. 38 A.). 

Asttel de elemente pot aduce mari servicii în domeniul informaţiilor. 

— Tot în cursul acestei luni s-au convocat la Budapesta toți ataşaţii militari unguri din 
străinătate. Timp de 4 zile au avut loc câte 4 ore de lucru la Marele Stat Major. Loco- 
tenent colonelul Baitz a făcut o expunere de o oră asupra armatei noastre, după care a 
urmat o critică şi indicaţiile colonelului Andorka, şeful Secţiei a II-a. 

Se înaintează alăturat numerele din luna februarie al Revistei militare maghiare, al 
Revistei subofițerilor şi Monitorul Honvezilor apărute între 27 ianuarie — 23 februarie 
1939. 


Ataşatul militar din Ungaria 
Locotenent-colonel R. Davidescu 


A.M.R,, fond Ministerul de Război, 
Cabinetul Ministrului, dosar nr. 201, f. 339-358. 

în Iugoslavia 


Buletinul de informații 
pe luna februarie 1939 


A. Situaţia politică internă 

În această lună au avut loc în Iugoslavia, următoarele evenimente mai importante: 

1. Demisia guvernului Stojadinovici 

După cum am raportat cu nr. 109 din 6 februarie 1939, în ziua de 4 februarie, 
cabinetul Stojadinovici a demisionat. 

Acum, după rezolvarea crizei şi normalizării situaţiei se văd clar motivele schimbării 
guvernului Stojadinovici. În ordinea importanţei lor, ele se pot grupa astfel: 

a) Chestiunea croată nu numai că nu se ameliora, dar mai mult, după alegeri, părea că 
se înrăutăţeşte pe de o parte din cauza intransigenței Partidului Ţărănesc-Croat de sub 
şefia domnului Macek de a nu participa la lucrările Parlamentului, iar pe de altă parte din 
cauza măsurilor dure pe care se pare că intenționa să le ia domnul Stojadinovici contra 
croaților. 

În această privinţă este necesar să se ştie că domnul Macek, obținând în alegeri un 
număr de voturi aşa de masiv, îşi dădea seama că opinia publică nu agrea guvernul Steja- 
dinovici şi că revendicările croaților îşi găseau suficientă simpatie în masa poporului. 

Chestiunea croată rămânea deci un mare punct de întrebare pentru unitatea Iugoslaviei 
şi ea nu putea fi rezolvată de domnul Stojadinovici, iar înlocuirea cabinetului său era 
absolut necesară. 

b) Domnul Stojadinovici erijindu-se în dictator, nu era simpatizat de masa poporului, 
care în esenţă este democrat şi individualist. 

În această privință este necesar să arăt că ziarul „Obzor“ (neutru), având acum mai 
multă libertate în exprimarea ideilor, destăinuieşte măsurile drastice pe care intenţiona să 
le ia domnul Stojadinovici şi care îi acordau puteri dictatoriale aproape în întreaga 
activitate a statului lugoslav, până la violarea Constituţiei şi putându-se amesteca chiar şi 
în împărțirea justiţiei. Toate aceste măsuri urmau să fie legiferate de actualul Parlament. 

Pentru a se putea trage anumite concluzii cu privire la intenţiile domnului 
Stojadinovici, cunoscându-se că domnia sa dovedindu-se o personalitate marcantă printre 
oamenii de stat ai Iugoslaviei şi va avea încă un rol important în viaţa ţării sale, alături 
traducerea în extenso a articolului din „Obzor“ sus-citat (anexa nr. 15). 

c) Domnul Stojadinovici nu se bucura în ultimul timp în opinia publică de un credit 
moral suficient, bănuindu-se că ar avea unele resurse de câştig incompatibile cu 
onestitatea de care trebuie să se bucure un prim-ministru iugoslav. Această bănuială a 
scăzut simţitor prestigiul de care se bucura domnul Stojadinovici. 

Multe zile după demisia domniei sale, în diferite centre, am avut prilejul să consatat 
manifestările de bucurie cauzate de demisia domniei sale. 

d) În fine, politica dusă de domnul Stojadinovici, pe de-o parte în contradicție cu 
sentimentele poporului în ceea ce priveşte alunecarea sa continuă către Bulgaria, Italia şi 
Germania, iar pe de altă parte prin neglijarea amiciţiei față de Franţa şi implicit şi faţă de 
România, până la indiferenţă, pare că indispunea atât poporul, cât şi bunăvoința pe care 
Anglia şi Franţa au arătat-o domnului Stojadinovici în sinuoasa domniei sale guvernări. 

Se ştie că domnul Stojadinovici nu avea simpatie pentru Franţa şi nu ţinea seamă în 
realizările sale politice, nici de părerile Angliei şi nici de interesele aliaţilor. 

Astfel debarcarea domnului Stojadinovici de la guvern, nu s-a datorat numai 
chestiunii croate ci pare şi presiunii din afară. 

Pentru a justifica motivul care mă face să cred acest lucru, arăt succint felul cum a fost 
primită, de către A.S.R. principele Paul, demisia domnului Stojadinovici. 

Domnul Stojadinovici a fost informat de fratele său (directorul ziarului „Vreme“ în 
dimineaţa crizei 3/4 februarie, că 5 miniştri şi-au dat demisia. 

Domnia sa nu a crezut până nu a primit demisiile scrise. 

Prezentându-se la Palat şi raportând A.S.R. principelui Paul că 5 miniştri şi-au dat 
demisiile şi întrebând ce face (crezând astfel că tot domnia sa va fi însărcinat cu formarea 
guvernului), i s-a răspuns fără ezitare că demisia guvernului este primită. 

Reiese că A.S.R. principele Paul era în curent cu acțiunea de debarcare a domnului 
Stojadinovici. 

Şi dacă se mai ştie că A.S.R. principele Paul abia venise din străinătate, de unde 
fusese informat personal de creditul de care se bucură politica dusă de domnul 
Stojadinovici, reiese că înlocuirea sa era dorită şi de alte state, care îşi vedeau periclitată 
influenţa lor în Iugoslavia. 

Tot în această ordine de idei, găsesc necesar să arăt că domnul Koroşeţ, şeful 
Partidului Slovean, care în fond a condus toată acțiunea contra domnului Stojadinovici, 
cu prilejul dejunului dat de Ambasada noastră la 2 februarie, în onoarea domnului 
ministru al Afacerilor Străine Gafencu, mi-a arătat o afecțiune deosebită, asigurându-mă 
de prietenia domniei sale. Căutând să-mi justific această amabilitate a domnului Koroşeţ, 
am dedus abia după demisia domnului Stojadinovici, că domnia sa ţinea să arate nu 
numai că se va produce un eveniment agreabil în relaţiile dintre România şi lugoslavia, 
dar că domnia sa prețuieşte prieteniile vechi ale Iugoslaviei. 

Acestea ar fi în esenţă motivele înlocuirii cabinetului domnului Stojadinovici. 

2. Noul guvern 

După impresia generală, noul guvern pare a fi un cabinet de tranziţie. 

Ceea ce interesează este însă scopul pe care îl urmăreşte el şi anume rezolvarea 
chestiunii croate, în vederea consolidării statului iugoslav. 

Această chestiune care nu a putut fi rezolvată de atâţia ani, pare că acum a intrat în 
domeniul realităților şi că guvernul actual îşi dă toată străduinţa să o lichideze, dacă nu 
definitiv, cel puţin să o amelioreze, ea ne mai putând continua în forma actuală. 

După cât se pare rezolvarea chestiunii croate este dorită şi de foruirile superioare ale 
statului lugoslav, pentru a nu lăsa o moştenire atât de grea maiestăţii sale regelui Petru, 
atunci când va deveni major şi va lua astfel conducerea statului. 

Noul guvern mai urmăreşte între altele şi o destindere a situaţiei interne, reprimind în 
serviciu pe funcționarii destituiţi de guvernul Stojadinovici, fie că nu votasereă cu gu- 
vernul (se ştie că în Iugoslavia votul este oral), fie că criticaseră activitatea sa. 

În fine, din declarația făcută de guvern reiese că el urmăreşte: consolidarea internă a 
statului, îmbunătăţirea finanţelor statului şi asigurarea independenței sale economice şi 
menținerea păcii. 

În prezent în Parlament se discută în comisia financiară bugetul general al statului pe 
anul 1939/1940. După votarea lui îl voi înainta imediat Marelui Stat Major. 

Actualmente s-a terminat discuţia bugetului Ministerului Armatei şi Marinei, 
cuprinsul său se arată la capitolul C „Informaţii militare“. 

3. Procesul generalului Marici 

Procesul dintre generalul de armată Marici, fost ministru al Armatei şi Marinei, şi 
deputatul Raşevici a luat sfârşit, dându-se o sentință de condamnare a fostului deputat 
pentru calomnie şi anume acesta aă fost condamnat la 6 luni închisoare şi 5000 dinari 
amendă, bucurându-se însă de amnistie. 

Ziarul „Balkan“ (unul din organele partidului Uniunii Radicale Iugoslave, al cărui 
preşedinte este domnul Stojadinovici), după darea sentinţei a adus elogii generalului 

Marici; bineînţeles ele au caracter postum, având în vedere că fostul guvern nu a 
împiedicat la timp compromiterea fostului ministru al Armatei şi Marinei. 

În Buletinul de informaţii pe luna ianuarie 1939 am arătat succint originea acestui 
proces. 

Concluzii: 

— Guvernul actual iugoslav are intenţii să rezolve neînţelegerea cu croații, cea mai 
grea chestiune care frământă Iugoslavia de la război şi până azi şi pare că ar avea sorţi de 
izbândă. 

— Se observă o destindere în situația internă, căutându-se să se corijeze măsurile 
drastice luate de guvernul precedent. 

B. Situaţia politică externă 

1. Relaţiile cu România 

Relaţiile dintre România şi Iugoslavia par că sunt mult mai cordiale şi mai sincere 
acum decât sub guvernul Stojadinovici, care deşi în fond prețuia pentru anumite 
evenimente alianța cu România, nu erau însă în centrul preocupărilor acestuia. 

Reîmprospătarea acestor relaţii se datoreşte: 

— întrevederilor dintre maiestatea sa regele Carol al II-lea şi A.S.R. principele Paul; 

— vizitei domnului Gafencu, ministru al Afacerilor Străine, la Belgrad; 

— sosirea la Belgrad a domnului Cădere, ambasadorul României, şi în fine 

- conferinţei Înţelegerii Balcanice. 

După cum am raportat cu nr. 86 din 3 februarie 1939, vizita domnului Gafencu, 
ministru al Afacerilor Străine al României a fost oportună, pentru că se producea după 
vizit a contelui Ciano, ministru al Afacerilor Străine al Italiei şi necesară pentru că era în 
asentimentul masei poporului iugoslav, care nu are încredere în onestitatea 
manifestaţiilor de prietenie ale Italiei, dar preţuieşte alianța României. 

Prezentarea scrisorilor de acreditare ale domnului ambasador Cădere, desfășurându-se 
cu tot fastul impus de situaţie, a avut între altele darul să măgulească orgoliul poporului 
iugoslav, care primea pentru prima oară un ambasador şi să actualizeze, după cum am 
arătat mai sus, bunele relații dintre România şi Iugoslavia. Nu mă înşel de loc, afirmând 
că şi A.S.R. principele Paul era puţin emoţionat de importanţa evenimentului. 

În fine, conferința Înţelegerii Balcanice, având loc la Bucureşti, în capitala celei mai 
mari țări din Înțelegerea Balcanică, a contribuit mult la punerea în evidență a importanţei 
României socotindu-se ca centru al acestei înţelegeri. 

2. Relaţiile cu Germania 

În guvernul actual Iugoslav a fost numit ministru al Afacerilor Străine domnul dr. 
Alexandru-Cincar-Markovici fost, până la constituirea cabinetului actual, ministru 
Plenipotenţiar la Berlin. 

Cred că această alegere a avut scopul să nu indispună Germania prin înlocuira 
domnului Stojadinovici, promotorul dezvoltării bunelor relaţii dintre Iugoslavia şi 
Germania. 

Se vede din această numire, că Iugoslavia continuă să păstreze relaţii cordiale cu 
Germania şi pe cât se poate chiar să le dezvolte. 

În privinţa intențiilor Germaniei, găsesc necesar să arăt că ziarul „Politika“ din 18 
februarie curent a publicat o dezminţire a agenției germane „D.N.B.“, prin care 
dezavuează ştirile tendenţioase ce se acordă unei pretinse evaziuni şi agresiuni germane 
contra Ungariei şi României. 

Nota pretinde că Germania nu are astfel de intenţii şi regretă că o astfel de campanie 
este dusă contra Germaniei, urmărindu-se astfel discreditarea statelor totalitare. 

3. Relaţiile cu Italia 

În relaţiile dintre Iugoslavia cu Italia nu a intervenit nimic important. 

Este necesar de ştiut că din diferitele discuţii ce am avut cu diferiți ofițeri iugoslavi, 
am desprins neîncrederea acestora în Italia şi pe care o socotesc un duşman destul de im- 
portant. 

4. Ziarul „Vreme“ din Belgrad, cu data de 13 februarie 1939, a publicat de la 
corespondentul său particular din Spania, un articol prin care arată rolul precumpănitor 
pe care îl va avea Spania în viitor în politica mediteraneană. 

Cum datele din acest articol, relativ la forțele maritime mediteraniene, îmi par exacte 
şi cum ele ar putea interesa Marele Stat Major, l-am tradus în extenso şi îl alătur la pre- 
zentul buletin (anexa nr. 2). 

Concluzii: 

Iugoslavia urmăreşte să păstreze bune relaţii cu toţi vecinii şi pare că dă mai multă 
importanţă alianţei cu România. 


Ataşatul militar la Belgrad, 
Maior Gheorghe Popescu 


A.M.R., fond Ministerul de Război, 
Cabinetul Ministrului, dosar nr. 201, f. 381-388. 

Februarie 1939. Buletin de informaţii al ataşatului militar român la Berlin privind 
situația internă, externă şi militară din Germania. 


Legaţiunea Regală a României 
în Germania 
Biroul ataşatului militar 


Buletin de informații 
Februarie 1939 


A. Informaţii politice 

1. Politica externă 

Evenimentele din Spania şi recunoaşterea guvernului naționalist de către Anglia şi 
Franța au fost exploatate în toate manifestările din Germania, considerându-se o victorie 
a politicii condusă de Axă. A fost un alt prilej de atac al marilor democrații şi de 
accentuare a campaniei depuse pentru revendicările coloniale. Din toată această activitate 
a început să se desprindă scopul politicii germane. 

După ce şi-a asigurata hegemonia în Europa prin victoriile anului trecut, Germania 
tinde acum la o participare egală în domeniul colonial-imperial la care-i dă dreptul cele 
80.000.000 germani; această egalitate este asemănătoare egalităţii ce a reclamat-o în 
1934 (ocuparea Renaniei!) în 1935 (reînarmarea) în 1938 (Anschlus-ul şi anexarea Sude- 
ților); în conferințele (Institutul colonial de sub conducerea Statthalter-ului General v. 
Epp de la Miinchen), în reviste şi în presă apare ca ceva foarte firesc ceea ce legitimează 
pregătirea din toate domeniile. Egalitatea aceasta conduce la hegemonia mondială şi 
acesta este scopul naționalismului pentru care marile pregătiri ce pot dura ani la rând, se 
conduc cu un ritm tot mai accelerat. 

Între mijloacele de seamă se foloseşte propaganda cu manifestări făţişe de amestec în 
treburile altor ţări, deşi declaraţiile oficiale nu consideră naționalismul ca marfă de ex- 
port. Cauza principală a nemulțumirilor din America (Statele Unite ale Americii — n.a.) şi 
America de Sud, a fost acest amestec. Acelaşi lucru s-a observat în Iugoslavia şi în Un- 
garia. Aceste evenimente au dus la situația confuză care a putut să transpire şi în presă 
prin proteste şi comentarii uneori aspre. Situația s-a agravat prin manifestațiile 
antigermane din Polonia cărora deşi nu li s-a arătat adevărata valoare în presa din 
Germania, nu au putut fi ascunse. S-a produs chiar un dezacord între Ministerul 
Afacerilor Străine şi Ministerul Propagandei. Ca urmare s-au dat foarte recente 
instrucțiuni de a se slăbi zelul oficinelor de peste frontiere ca şi presei, pentru a stăvili 
valul de nemulțumiri contra Germaniei (informaţii de la Legația noastră). S-a cerut în 
schimb accentuarea activității pe tărâmul economic şi propăşirea relațiilor culturale. 

De asemenea, s-au dat instrucţiuni ca presa să se abțină de la comentarii aspre la 
adresa Bisericii pe timpul conclavului. Este deci de aşteptat un calm luna ce urmează pe 
tărâmul politicii externe. 

2. Politica internă, economie, finanţe 

Populaţia nu reacționează decât pe tăcute contra pregătirilor care conduc la război. Ea 
munceşte după programul impus şi suportă lipsurile care se accentuează. 

Pentru a face faţă lipsei de fonduri s-a decretat o nouă ridicare a impozitelor care 
izbeşte mai ales pe celibatari, pe familiile care n-au copii şi plusul de salariu plătit pentru 
orele suplimentare. Tot în cursul lunii s-a decretat declararea pentru înregistrarea 
bijuteriilor şi argintăriei, lucrurilor de valoare etc. ale evreilor. 

Mărirea impozitelor se face proporțional cu valoarea salariilor şi începând de la 425 
RM lunar şi pot ajunge a fi impuse până la 55%. Explicaţiile oficiale sunt date ca o cons- 
trângere spre căsătorie şi mărirea naşterilor, ca să se răspundă postulatelor naziste şi să 
propăşească masa celor 80 milioane. Este desigur o urmare logică a politicii imperiale- 
coloniale. 

Lipsurile de care suferă populaţia au început să se resimtă la copii în dezvoltarea lor. 
S-au produs discrete rapoarte şi s-au înaintat memorii alarmându-se forurile de sus, 
arătând pericolul către care merge rasa germană în viaţa de lipsă tot mai accentuată de la 
oraşe. Starea grea economică se arată tot mai des în presă. Sunt păreri străine care 
atrebuie unei anumite politici această sistsematică lipsă pentru ca populaţia să considere 
foarte necesare pregătirile de război, iar acesta să apară cât mai legitim, ca o necesitate 
de viață pentru poporul german. Memoriul unui profesor german s-ar fi încheiat cu 
contractul: „când rasa germană se curăță de elemente străine şi de semiți, merge cu paşi 
grăbiţi spre rahitismul generalizat dacă se continuă viața de lipsuri. Experienţa războiului 
ne-a arătat că va trebui un timp dublu pentru îndreptare, dacă va mai fi ceva de 
îndreptat“. 

Regimul totalitar care a desfiinţat provinciile, guvernele, parlamentele provinciale a 
dus la o centralizare necunoscută care a mărit importanța Berlinului în paguba celorlalte 
oraşe; „ein Volk, ein Reich“ a dus la această stare. Viena, Nürnberg, München („oraşul 
mişcării dar fără mişcare“), Lipsca, şi-au redus din importanţă, nu mai sunt capitale, 
lâncezesc aşa cum mi-am putut da seama. Manifestările capitalei care se transformă cu 
orice cheltuială este obiectul cercetărilor tuturor. Poporul este atras de măreţele 
manifestări: luna aceasta, Concursul Internațional Hipic, Expoziția Agricolă „die Griine 
Woche“ şi Expoziţia de Automobile. La Berlin se pot vedea realizările regimului. 
Manifestările sunt foarte reuşite, mai ales cea din urmă, şi realizează mari câştiguri 
pentru Stat şi pentru capitală. Ultima a arătat dezvoltarea automobilismului fiindcă 
numărul autovehiculelor a sporit în Germania de la circa 80.000 în 1932 la circa 600.000 
în 1938 sau exact: 

autoturisme 228.811 


motociclete 276.437 
autocamioane 56.751 
tractoare 25.000 


autovehicule dif. 1.585 


autovehicule: 588.584 

(după datele Ministerului Circulaţiei german). 

Atitudinea politică faţă de România 

În cursul lunii au fost manifestări care dovedesc că înverşunarea ce-o aveau cercurile 
diriguitoare s-a slăbit. 

Astfel: 

— La o recepţie a „Clubului Aeronautic“ am putut vorbi îndelungat cu ministrul 
Lamers de la Cancelaria Fiihrerului, care mi-a exprimat regretul că ministrul nostru 
trebuie să plece, în urma „avansării ca ambasador“ la Atena, şi în acelaşi timp s-a bucurat 
că relațiile cu România evoluează atât de bine şi speră că vor fi din ce în ce mai bune, 
mai ales că relațiile economice lucrează pentru o apropiere tot mai strânsă. De asemenea, 
s-a exprimat cu mulțumire pentru tratamentul ce-l are minoritatea germană la noi. A in- 
sistat asupra faptului că această minoritate nu va putea fi niciodată captată de politica 
ungară ce ar dori o acţiune concentrică revizionistă; a făcut chiar aluzie la demersuri în 
acest sens la Berlin din partea Budapestei. 

— La un dejun dat de secretarul de Stat Weiszecker, secretarul de Stat la Externe, 
acesta mi-a spus că a cunoscut ofițeri români pe vremea când a fost ofițer de marină, că a 
admirat spiritul lor vioi, inteligenţa şi şi-a exprimat credinţa că problemele economice de 
la noi le va putea soluţiona poporul nostru. A adăugat că în problema evreiască (sic) care 
pentru noi este şi mai grea, va trebui „să fim ajutaţi“ şi „va trebui să acționăm cu politica 
germană“ (zusammenbewirken), care desigur că şi cu economia sa, ne poate ajuta. 

— Ministrul României la prezentarea de plecare a fost foarte bine primit de Cancelar 
care şi-a explicat înverşunarea sa pentru represiunea mişcărilor extremiste „care se putea 
face cu alte procedee“. 

— Primirea la mareşalul Göring a fost şi mai bună; s-a exprimat că ce-a fost a trecut şi 
speră cu convingere în cele mai bune raporturi. 

Această îmbunătăţire se datoreşte în bună parte schimbării efortului spre Vest şi 
pentru problema colonială ca să aibe linişte la Est şi mai ales a-şi asigura aprovizionarea 
cu hrană şi carburanți. Ea se mai datoreşte împrejurărilor defavorabile prin schimbarea 
din lugoslavia, evoluţia politică internă din Ungaria contra nazismului şi mai cu seamă a 
manifestărilor profund antigermane din Polonia care dovedesc că Estul Europei nu este 
sigur, cu toată hegemonia germană. 

În afară de aceste manifestări oficiale şi în cercurile cele mai înalte, în presă şi deci la 
Ministerul Propagandei se continuă încă o atitudine duşmănoasă; din când în când apar 
articole ce comentează revizionismul ungar şi cel bulgar (mai ales cu ocazia Conferinţei 
Balcanice) care împreună cu eventuale revendicări ucrainiene şi cu slăbiciunea de la noi 
pe urma influenţei evreilor, poate tulbura temeliile României. În acelaşi sens mi-a vorbit 


* În cifra aceasta nu intră autovehiculele de fabricaţie străină importate, aduse sau în trecere. De asemenea, 
nu intră autovehiculele din ţinutul Sudet anexat. 

” L-am cunoscut foarte bine cu ocazia concursului hipic internaţional de la Aachen, august 1938, când a 
venit ca Trimis al Cancelarului şi i-am prezentat echipa română. El a predat “marea cupă de aur” a 
Fiihrerului echipei noastre ce a câştigat premiul naţiunilor, ceea ce a stârnit admiraţia şi consideraţia sa față 
de noi. 

ataşatul german colonel Gerstenberg“, care fără ocol a arătat pericolul unei acțiuni con- 
centrice a acestor factori; de asemenea, fără modestie mi-a arătat cum s-a întrebuințat 
pentru o aplanare a asperităților venind la Berlin şi vorbind mareşalului Göring — fostul 
său comandant de escadrilă — de greşeala ce se face cu atitudinea atât de duşmănoasă față 
de România. El nu s-a sfiit a-mi arăta cât a contribuit a se relua tratativele comerciale 
care a dus la călătoria domnului Wohlthat la Bucureşti. 

Nu am putut afla nimic care să confirme corpurile speciale A (grupul ucrainian) şi B 
(grupul român) ce s-ar constitui în Germania. 

B. Informații militare 

1. Asupra echipării Austriei pentru a fi în stare să primească o mare unitate strategică 
— o armată — şi care a făcut obiectul raportului nr. 492 — 27 februarie a.c., (se alătură în 
copie anexa A), se adaugă următoarele: 

Raporturile bune ce întreţin cu cei 3 atașați italieni (uscat, aer şi naval) din care primii 
2 sunt generali, mi-au îngăduit să comentez pregătirile din Austria. Aceştia conchid că 
„pregătirile“ sunt în fapt lucrări normale pentru a pune Austria în aceeaşi stare de 
înflorire ca şi restul Reichului. Se ştie că problema cehoslovacă a cerut toate sforțările — 
spun ei — cu începere din iunie 1938 care a dus la o părăsire a Austriei. În 1939 i-a venit 
ei rândul. 

Lucrările mari au început în Austria din mai 1938 şi s-au continuat în 1938: fabrici, 
oţelăriile Hermann Göring, marile căderi de apă şi uzine din Tirol, de care s-a raportat în 
buletinul mai 1938. Şosele s-au început chiar din martie 1938, eu însumi le-am parcurs şi 
am văzut altele care s-au construit toată vara. În afară de asta explicaţiile date nu 
lămuresc îmbunătățirea, amenajarea şi chiar construirea de baracamente, transportul de 
aviație, depozitele de echipament etc. etc. 

2. Instrucţia 

Activitatea militară pentru instrucție ca şi birouri a devenit aproape covârşitoare. Un 
ofițer marinar român m-a informat de apriga instrucție a echipajelor care fără cruţare 
merge până la extenuare şi până la accese de descurajare: „immer Dienst, immer 
Dienst“...!!! 

Mai mulţi ofițeri germani de la uscat şi aviaţie mi-au vorbit de programul încărcat al 
birourilor care-i obligă a veni sâmbătă şi duminică la serviciu. În obligaţiile ce au faţă de 
invitaţiile ataşaţilor, vin câte 1-2 ore după care aleargă la birou chiar duminică. Aceasta 
este foarte rar şi, semnificativ în Germania unde „Wochenend-ul“ era respectat cu 
sfinţenie. 

La aerodrumurile din jurul Berlinului instrucţia este tot atât de intensă cum am putut 
vedea. O puzderie de avioane au făcut exerciţii în ultimele zile ale lunii. Exerciţiile se fac 
şi noaptea fără deosebire de vreme. S-au ordonat exerciţii de apărare contra avioanelor 
pretutindeni. La Berlin s-a dat de două ori alarma în cursul lunii pentru a se încerca 
aparatele. S-au făcut şi exerciţii de apărare contra avioanelor prin baloane captive (anexa 
o’. 

În anexa D se arată instrucția paraşutiştilor. 

În anexa E" se dă decretul de conlucrare între S.A. şi Wehrmacht pentru pregătirea pre 
şi post-militară a contingentelor. Decretul este laconic şi din el nu se vede modul de 
conlucrare care este fixat prin instrucțiuni secrete.” 

3. Organizare 


“ Între 15-20 februarie ataşaţii germani (uscat, aer, marină) au fost convocați la Berlin pentru a fi orientați 
şi a primi instrucțiuni. 

? Anexele nu se publică. 

” Se răspunde la ordinul Nr. 19608/939. 

"” Neobţinându-se până la plecarea curierului, va fi trimis la 15 martie. 

Am arătat în buletinul din decembrie-ianuarie că armata germană evoluează către 
motomecanizare. În această privință au fost două curente diferite: curentul ofiţerilor mai 
tineri, în cap cu generalul Guderian, care preconizează o armată ultramodernă cu mai 
puţine mari unități dar în întregime motomecanizată de tipul celor în serviciu şi care ar- 
mată va putea să îndeplinească mai repede şi mai eficace misiunile ce i le-ar da 
conducerea politică. Alt curent al armatei mixte adică cu mari unităţi motomecanizate şi 
mari unităţi modernizate. În această concepţie se pot organiza mai multe mari unităţi, se 
cheamă toată națiunea la datoria armelor, este mai elastică, armata face față şi altor teatre 
de operaţii decât cele germane şi europene, omul nu se mecanizează în întregime şi se 
pot folosi mai cu folos resorturile morale ale soldatului în afara carapacei de oţel. 
Aceasta din urmă doctrină a precumpănit şi astfel a ieşit decretul S.A. — W.; concepția 
aceasta face mai bine față postulatelor politicii coloniale imperiale. 

În această ordinii de idei se proectează organizarea a două divizii cavalerie: Divizia | 
cavalerie în Prusia Orientali şi Divizia 2 cavalerie în Austria. Dacă aceasta se adevereşte 
este semnificativ fiindcă nu pentru Alpi se organizează ci, pentru est, pentru teatrul de 
opereaţii cu drumuri ce se pot desfunda, înoroia sau prăfui, este destinată această divizie 
de cavalerie. 

a) Organizarea diviziei blindate germane se completează cu cele ce se arată în anexa " 
pbis.. 

b) Artileria. Fabricarea grea a materialului a întârziat organizarea acestei arme; 
unităţile noi şi inovațiile în curs conduc la următoarele concluzii (unele unități, la divizia 
de infanterie) şi chiar la corpul de armată au apărut în Monitorul Oficial german. 

Artileria divizionară cuprinde două regimente de artilerie. 

— 1 regiment a 3 divizioane a 3 baterii a 4 piese de obuziere 105 m/m hipo. 

— 1 regiment de artilerie grea a două divizioane: 

— divizionul I hipo are 2 bateri a 4 piese de obuziere 150 şi 1 baterie lung de 100; 

— divizionul II motorizat are aceeaşi organizare. 

— 1 divizie de observare şi de reperaj (corp aparte). 

Această artilerie va fi comandată de un comandant deosebit; până acum fiind un 
singur regiment la fiecare divizie (şi cel mult un divizion greu), comandantul acestuia era 
al A.D 

Artileria de corp de armată cuprinde: 

— 1 Regiment de artilerie grea a 3 divizioane a 3 bateri a 4 piese; 

— Două divizioane de obuziere de 150; 1 divizion este de tunuri lungi 150. 

— 1 divizion de mortiere; nu este sigur încă dacă acest divizion este dat la corpul de 
armată sau se va păstra la armată. 

Nu s-a creat încă un comandant al artileriei de corp de armată. 

Artileria de armată nesigură va cuprinde tunuri lungi de 240 şi obuziere sau mortiere. 

c) Divizia de Landwehr“. Informaţiile căpătate până acum asupra acestor divizii sunt 
din sursă sigură şi conduc la următoarele: 

— Diviziile de Landwehr cuprind numai oameni din Landwehr sau din contingente mai 
tinere dar care sunt improprii serviciului militar normal (tineri de valoare fizică slabă). 

— Diviziile Ldw. sunt câte una de fiecare Wehrkreis”” şi cuprinde din timp de pace 
numai cadre. Comandantul Diviziei şi un grup de personal se află la acest Wehrkreis (C. 
Ter.). Cadrele unităților componente se află repartizate la diferite comandamente şi 
corpuri de trupă; personalul activ face instrucţie la aceste corpuri şi ţine la curent 


“B. Se răspunde în parte la ordinul Nr. 34.872/1939 
„Se răspunde la ordinul Nr. 34445/30 ianuarie 1939. 
™ Este probabil că unele centre importante să dea putinţa organizării a 2 D. Ldw. 

scriptele pentru unităţile de Ldw. Comandantul Diviziei Ldw. de la Berlin este un 
general major (de brigadă). Divizia Ldw. apare ca o „divizie fantomă“. 

— Misiunea acestor divizii nu este în nici un caz să lupte în cadrul regiunilor 
fortificate. Ele au misiuni secundare (Nebenaufgeaben); între aceste misiuni poate fi 
considerată ca atare şi misiunea de „paza frontierei“ în afara fronturilor de luptă. 

— Pentru paza frontierei germanii au un complex de organe pentru care fac de mai 
multă vreme investigaţii, şi din cele obținute până acum rezultă: 

Grenzwacht este un fel de poliție pentru frontieră organizată în batalioane; până acum 
au fost 17, de câtva timp s-au creat până la 30 batalioane şi informaţiunile proaspete 
conduc a crede că se vor transforma în regimente. 

Aceste unități în serviciul lor principal de poliţie pot fi întărite cu unități de S.S. acolo 
unde se simte nevoia şi aşa cum am putut vedea, deci socotesc a fi formaţiuni de poliție 
la fruntarii... 

Unităţi (regimente) de graniţă sunt dislocate în apropierea frontierelor şi cred că sunt 
trupe de acoperire acolo unde nu sunt zone fortificate. Nu cunosc numărul lor. 

Heeresdienststelle este un fel de comandament de mari unităţi dislocat în preajma 
frontierei şi care cred că în timp de război ar putea conduce trupele de paza frontierelor; 
ştiu că el are între alte atribuţii, contrainformaţia şi ar fi câte unul de fiecare corp de 
armată de frontieră. 

d) Noua organizare a aviaţiei 

Aviația germană de război a suferit o mare reorganizare în cursul lunii. Reuşisem cu 
mari greutăți să întocmesc organizarea de până acum pe care voiam să o înaintez dar 
schimbarea provenită mă face să o opresc până la obținerea măcar a liniilor generale din 
noua organizare care este în curs după care se va trimite în întregime cea veche şi cea 
nouă (probabil Buletinul martie). 

4. Fortificațiile” 

Regiunile fortificate de la vest şi de la est au primit o anumită nouă organizare a 
comandamentului care răspunde mai bine conducerii operaţiilor faţă de marea dezvoltare 
ce au luat lucrările, efectivele, armamentul şi întinsele suprafeţe fortificate. Mai înainte 
conducerea şi răspunderea în zonele fortificate o aveau corpurile de armată dislocate aici 
din timp de pace. După noile instrucțiuni din toamna anului 1938 s-a creat câte un 
„comandament al regiunilor fortificate“ la vest şi la est. Comandamentul de vest depinde 
direct de Comandamentul 2 armată de la Kassel (Obergruppenkommando 2) şi este 
probabil că-şi are postul de comandă tot la Kassel. Regiunile fortificate sunt împărțite în 
mai multe sectoare; cea de vest are la sud „Sectorul Rinului de sus“ (Ober- 
Rheingrenzverteidigungszone) care s-ar întinde aproximativ până la Mannheim iar la 
nord „Sectorul Eifel“ (Eifelgrenzverteidigungszone). În fiecare este un comandant care 
conduce tot complexul de forțe. El este asimilat unui comandant de divizie; cuprinde 
trupe tinere, pregătite pentru lupta în regiunile fortificate, specialişti; aceste trupe 
formează garnizoane fixe şi sunt primele care ocupă şi luptă în regiunile fortificate; 
efectivele lor pot fi întărite din timp de pace şi la mobilizare. 

În timp de război marile unități strategice şi tactice aduse în regiunile fortificate iau 
sub comandă, după anumite instrucțiuni, trupele şi lucrările care se află în zona de 
acțiune ce li s-a repartizat. Instrucţiunile se dau atunci. Marele unităţi ce vin să ocupe 
zonele lor de acțiune nu intră în cazemate căci lucrările de fortificaţii nu se pot 
întrebuința cu folos decât de trupe speciale. Ele pot ocupa intervale, pozițiuni 
intermediare dar mai ales sunt destinate pentru apărarea mobilă. Când frontul se 
depărtează marile unități strategice şi tactice se desfac de fortificaţii şi de sarcina 


” Se răspunde la ordinul Nr. 34495 din 20ianuarie 1939 

conducerii lor. Este probabil ca în zonele fortificate calme să fie trimise divizii de 
Landwehr ca să întărească apărarea, dar nu ca să ocupe şi să deservească cazematele. 

Paralel cu apărarea terestră în zonele fortificate, s-a organizat în cursul iernii o apărare 
aeriană. Nu am informaţii complete asupra acestei apărări contra aeronavelor. 

Cele arătate sunt culese din bună sursă engleză, franceză şi iugoslavă. 

5. Încorporarea contingentelor şi modul de instruire al claselor ce n-au făcut serviciu 
militar 

După denunţarea în 1935 a caluzelor militare din tratatul de la Versailles s-a pus 
comandamentului german problema grea a instruirii uniforme pentru cele 14 clase, adică 
de la clasa” 1902 până la 1915 inclusiv. Legiuirile laconice şi cunoscute dar mai ale 
„instrucţiunile secrete“ succesive au regulat mecanismul complex care s-a adaptat 
împrejurărilor schimbătoare: completarea ofițerilor şi instructorilor, completarea şi 
zidirea cazarmelor, taberelor etc., furnizarea şi completarea armameantului şi 
echipamentului etc. etc. 

S-a hotărât în principiu ca: începând cu clasa 1916 toate contingentele să facă 
serviciul militar complet 2 ani cel puţin (voluntarii şi specialiştii 2 1/2, marina 4 ani şi 
specialiştii acestei arme 4 1/2). Paralel cu această instrucţie să se instruiască 
contingentele mai vechi de la clasa 1902 inclusiv (clasa 1901 a fost instruită în parte pe 
timpul războiului). 

Instrucția acestor clase s-a început cu clasa 1915, chiar în 1935, dar din cauza 
lipsurilor de tot felul s-a făcut o încorporare redusă printr-o vizită medicală severă. 
Clasele ereau chemate la instrucție în serii care durau câte 6 săptămâni iar în 1938 seria 
s-a mărit la 8 săptămâni; în 1939 s-a hotărât ca seriile să fie de două şi chiar 3-4 luni. Fac 
excepţii acei care au fost voluntari în Reichswehr şi care în mare majoritate sunt angajați 
ca subofițeri. mai sunt şi alte, multe alte excepţii: — cei din poliție, din S.A., S.S., 
Arbeitsdienst (reangajaţi) etc. 

Încorporarea claselor care urmează instrucția normală (începând cu clasa 1916) se 
face principial toamna în septembrie. La această regulă fac excepții voluntarii şi cei ce 
sunt admişi la şcolile militare; aceştia pot fi încorporaţi la alte date. După situația 
politică, încorporarea ca şi liberarea claselor poate fi schimbată, astfel la 1 septembrie 
1938 trebuia să se libereze clasa 1916; ea a fosat amânată la începutul lui octombrie din 
cauza crizei cehoslovace; încorporarea clasei 1918 s-a făcut la 10 decembrie în loc de 1 
septembrie şi nu în întregime din cauza lipsei de cazărmi. 

La aceste nenumărate greutăți pentru instrucția contingentelor se adaugă cele ivite 
după Anschluss şi după anexarea ținutului Sudet şi cu care se urmează regimuri separate 
astfel că multă vreme va mai trece până se va ajunge la o instrucție omogenă şi la un 
regim unitar. 

De mai multă vreme urmăresc chestiunea instruirii contingentelor şi cred că până la 1 
aprilile voi putea trimite un prim rezultat din care să se poată face o convingere asupra 
potenţialului de instrucție al armatei germane; pe cât se va putea se va da şi efectivul 
claselor. 

Pentru a se răspunde la ordinul Marelui Stat Major nr. 19506 din 6 februarie a.c., 
extrag din studiul în curs datele cerute: 

— Clasele anilor 1906 şi 1907 din Germania şi Austria au fost recrutate. Aceste clase 
nu vor fi chemate să facă serviciul obligator de muncă fiindcă acest serviciu îl fac numai 
clasele începând de la 1915. Încorporarea pentru serviciul militar se face la 1 mai 1939 în 


” Pentru a nu se produce confuzii întrebuinţez peste tot denumirea de clasă deşi şi în Germania nu toată 
clasa se poate încorpora. 

* Pentru a nu se produce confuzii întrebuințez peste tot denumirea de clasă deşi şi în Germania nu toată 
clasa se poate încorpora. 

serii de câte 3 luni şi maximum ce permite cazărmile astfel ca în cursul anului să facă 
fiecare tânăr din aceste clase câte cel puţin 3 luni. 

— Recensământul s-a făcut la toate clasele inclusiv 1911. 

— Clasa 1913 nu va face serviciul de muncă; ea va fi încorporată la 1 mai 1939 pentru 
4 luni (este o clasă mai nouă pe care se poate conta şi este ținută mai mult la instrucție). 

— Clasa anului 1919 va fi încorporată pentru serviciul de muncă la 1 mai iar pentru 
serviciul militar la 30 septembrie pentru 2 ani. Serviciul de muncă ca şi cel militar se 
poate face şi mai înainte dacă tânărul are interes ca să-l sfârşească mai repede; pentru 
serviciul militar se poate obține amânare dacă este în interesul statului (lucrări în curs 
care nu pot stagna când anumiţi specialişti ar trebui încorporaţi) dar aceste amânări nu se 
pot da pentru serviciul de muncă pentru că s-ar ivi deosebiri mari de vârstă, de 
mentalitate şi nu corespunde ideologiei partidului. 

Din aceste date rezultă că la 1 mai va fi o mare afluire de oameni la instrucţie ceea ce 
va aduce o aglomerare în cazărmi şi o lipsă de instructori. Cred că şi din această cauză 
ritmul instrucției a fost accelerat pentru ca să se poată scoate în tabere trupele ce se află 
acum la instrucţie şi să se libereze o mare parte de instructori. 

6. Motorizarea 

Planul de motorizare al națiunii intrat de mai multă vreme în calea faptelor, a făcut 
mari progrese în armată aşa cum am arătat în buletinele trecute. El se continuă prin 
dezvoltarea reţelei de autostrăzi, a fabricării sintetice a cauciucului şi carburanţilor, prin 
construcția marilor uzine care vor fabrica în mare serie „autovehiculul popular“, prin 
reducerea tipurilor de autovehicule (uniformizare). 

— Rețeaua de autostrăzi este gata să atingă 4000 km sau aproape 30% din planul 
general care prevede o reţea totală de peste 13.000 km. 

— Fabrica de la Brunswick în construcție este anunțat să dea primele serii de 
„Volkswagen“ în 1940. Problemele finanţării, a carburanţilor, a garajelor şi a paracurilor 
sunt încă greutăţi ce aşteaptă soluţia. 

La expoziția de automobile din februarie a apărut cu reclama cuvenită, această 
maşină. „Volkswagen“, minune de construcție tehnică ieftină, destul de comodă şi de 
eficace. 

— Reducerea tipurilor de autovehicule este o problemă mult mai grea decât se aştepta. 
Ea este în studiul unui oficiu special condus de colonelul v. Schell. Rezultatele nu au în- 
ceput a se vedea şi la expoziţia din acest an au apărut nenumărate noi tipuri mai ales de 
autocamioane. Uniformizarea este o latură a planului de 4 ani care pregăteşte mobilizarea 
industrială totalitară. Se face o intensă propagandă a acestei uniformizări; în anexa B se 
dă o broşură de propagandă. Se aşteaptă a se simplifica aparatul tracțiunii automobile şi a 
se mări — cum esate de înţeles — potenţialul de război. Oficiul nu s-a fixat până acum 
asupra tipurilor de maşini, nici asupra numărului de firme, nici a tipurilor la fiecare uzină 
(firmă). 

— Fabricarea sintetică a cauciucului a dat complete bune rezultate; producţia este toată 
acaparată de forțele armate; în civil cauciucul „Buna“ nu se vinde. El este un cauciuc 
superior celui vegetal. 

— Fabricarea sintetică a carburanţilor ” a făcut mari progrese şi se aşteaptă o producție 
din ce în ce mai mare când toate fabricile proectate vor intra în plină funcțiune. În ia- 
nuarie am văzut în uzinele Krupp de la Kiel mari compresoare în fabricație destinate 


” S-au expus multe autovehicule şi tancuri militare unele puse în serviciu; semnalez din acestea un tanc de 
circa 30 tone armat cu 1 obuzier 75 m/m, 1 tun 37 anticar, 1 mitralieră uşoară şi 2 pistoale mitraliere; idem 
3 autopluguri pentru curăţat şosele înzăpezite până la 1,50 m grosimea de zăpadă. 

"* Se răspunde la ordinul Nr. 3480/1938. 

acestor uzine. Speranţele conducerii industriale şi economice în 1937 erau mai mari 
decât putinţa de producţie şi s-a dovedit că nu poate să țină pasul consumului. 

Într-o conferinţă publicată la începutul anului 1938 se dădea o producţie de 1.700.000 
tone carburanţi în 1937 şi care se credea că se va dubla în 1938. La prelegerile Şcolii 
politehnice din Berlin profesorii au anunţat în 1938 o producţie de 40% care se va ridica 
la 60% din totalul consumului intern. Cred că aceste cifre sunt exagerate şi că producția 
nu ar fi depăşit mult 30%. Preţul de cost este însă din ce în ce mai mic prin descoperirea 
de catalizatori din ce în ce mai ieftini; ultimul procedeu foloseşte oxizii de fier care se 
găsesc foarte uşor în Germania. Este însă un secret de fabricaţie (informaţii de la români 
la studii în Germania) şi preţul va scădea când se va simplifica fabricarea prin reducerea 
presiunilor foarte mari de acum (cercetări în curs). 

Experienţa din anul trecut (Anschlus-ul, mobilizarea pentru criza cehoslovacă) le-a 
arătat că prevederile consumului au fost depăşite. Spiritul german de economie a găsit 
mijloacele de înlocuirea carburantului prin gaz aerian, gazul din lemne şi totuşi 
consumaţia creşte. 

— Armata (uscatul, aerul, marina) şi-au făcut mari depozite de carburanţi, din care în 
1938 se ştia că sunt opt depozite subterane; dintre acestea cunosc 3 la: Kiel, la 
Miincheberg (50 km est Berlin) şi la Regensburg (pe Dunăre); acesta din urmă este 
alimentat exclusiv cu carburanţi din România şi au multe tancuri şi la suprafaţă. Pentru 
1939 se va ridica numărul depozitelor subterane la 15. Carburanţii sintetici nu se 
depozitează amestecat cu cei minerali fiindcă viaţa acestora esate mult mai redusă; cu cât 
banzina sintetică este mai uşoară cu atât ea trăieşte mai puţin; cele mai grele nu trăiesc 
mai mult de un an după care se descompun şi pierd calităţile de carburanți. 

— Nu cunosc cantitățile stocate dar am nădejdea să aflu capacitatea şi detaliile de 
construcţie ale depozitului de la Miinchebereg. 

— Stocarea pentru forțele armate se face numai de stat; pentru consumul particular şi al 
instituițiilor de stat, sunt date instrucțiuni de stocare ca şi la mori pentru stocarea făinii şi 
a grânelor (pe 6 luni). 

Cred că este în legătură criza caraburanţilor, pe urma marelui consum prezent şi mai 
ales în viitor, cu vizita recentă a împuterniciților germani la noi pentru a se asigura o 
singură şi îmbelşugată aprovizionare cu produse petroliere. 


Ataşat militar la Berlin, 
Colonel Titus Gârbea 


A.M.R., fond Ministerul de Război, 
Cabinetul Ministrului, dosar nr. 201, f. 242-263. 

1 martie 1939. Buletin de informații al ataşatului militar român la Londra privind 
situația din Marea Britanie. 


Ataşat militar la Londra 
Secret 


Buletin de informații 


asupra Marii Britanii 
(încheiat la 1 martie 1939) 

I. Situaţia internă 

Mici incidente, între poliţie şi şomeri, au continuat să se producă în cursul lunii 
februarie. 

Incidentele nu au avut însă nici o urmare şi se pare că în prezent agitaţiile au încetat 
cu totul. 

Opinia publică a primit cu deosebită satisfacție declaraţiile guvernului că pentru 
echilibrarea noului buget nu vor fi mărite impozitele pe venit sau alte taxe. 

Se observă din această cauză o deosebită bunăvoință pentru susținerea noului 
împrumut ce va fi lansat în acest an şi care va fi întrebuințat pentru realizarea planului de 
reînarmare. 

Se afirmă că, în urma schimbării atitudinii primului-ministru în afacerile politicii 
externe, s-a produs o destindere în raporturile acestuia cu domnii A. Eden, Duff Cooper 
şi alți membri importanţi ai partidului. 

Se afirmă chiar că între primul-ministru şi foştii săi miniştrii de Externe şi Marină ar 
exista consultaţii şi schimburi de vederi asupra tuturor chestiunilor importante şi că 
schimbul de vederi s-ar face prin intermediul scrisorilor personale. 

Se pare că neînțelegerile au fost eliminate, că în viitoarele alegeri partidul premierului 
Chamberlain se va prezenta fără nici o dezidenţă şi că primul-ministru nu aşteaptă decât 
un moment favorabil pentru a fixa data noilor alegeri care trebuie să aibă loc acest an. 

II. Situaţia externă 

În cursul lunii februarie activitatea politicii externe britanice a fost dominată de: 

— Conferinţa mesei rotunde (arabo-israelită); 

— Chestiunea spaniolă; 

— Pregătiri în vederea primirii preşedintelui Lebrun. 

a) Conferinţa Mesei Rotunde 

Conferinţa palestiniană s-a deschis în ziua de 7 februarie la palatul St. James sub 
preşidenţia domnului N. Chamberlain. 

Delegaţiile arabă şi israelită au fost primite separat de primul-ministru britanic care a 
anunțat că discuţiile vor fi sincere, libere şi complete afirmând că politica sa „este paci- 
fică, bazată pe înţelegere reciprocă şi pe contact personal“. 

Lucrările conferinței au început apoi sub preşedinţia domnului Macdonald, ministrul 
englez al Coloniilor şi au fost de multe ori pe punctul de a se termina printr-o ruptură din 
cauza intransigenţei ambelor delegaţii. 

Ultimele propuneri ale guvernului britanic şi care urmează a fi luate în discuţie sunt 
următoarele: 

1. Crearea unui stat palestinian arab care ar garanta minoritatea israelită. Acest stat ar 
fi complet creat în 5 ani. 

2. Convocarea unei conferințe arabo-israelită în toamna anului 1939 cu scopul 
elaborării constituției noului stat. La această conferinţă vor fi admişi numai israeliții de 
origină palestiniană. 

3. Guvernul britanic va continua să „sfătuiască“ noul guvern palestinian până în 
momentul când acesta va căpăta întreaga independență. În cabinetul palestinian vor fi 5 
miniştri arabi şi 2 israeliți. 

4. În timpul perioadei de tranzacţie se va limita în mod sever emigrația evreiască în 
Palestina precum şi cumpărarea de terenuri de către isrealiți. 

Propunerile britanice au fost primite cu deosebită satisfacție de cercurile arabe. 

Consiliul naţional evreesc este însă nemulțumit şi într-un comunicat oficial a declarat 
că: „populaţia evreiască se va opune în mod unanim tentativei de a i se impune un statut 
minoritar care ar împiedica dezvoltarea naţiunii în propria sa ţară“. 

Se speră însă că discuţiile ce vor mai avea loc vor duce la rezultate satisfăcătoare atât 
pentru Anglia cât şi pentru cele două naţiuni în conflict. 

b) Chestiunea spaniolă 

În chestiunea recunoaşterii guvernului Franco, politica externă britanică a manevrat în 
aşa mod încât lăsând — într-o oarecare măsură — diplomaţiei franceze iniţiativa operaţiu- 
nilor s-a străduit să realizeze luarea unei hotărâri simultane la Paris şi Londra. 

Diplomaţia britanică a fost preocupată numai de faptul de a nu se întârzia cu luarea 
unei hotărâri recunoscută ca o necesitate dar în acelaşi timp a cunoaşte precis toate datele 
problemei. 

În urma informaţiilor liniştitoare primite de la guvernul francez, din rapoartele 
reprezentantului britanic la Burgos — Sir Robert Rodgson — şi în urma comunicării scrise 
a generalului Franco prin care se angajează că nu va lua nici o măsură de represalii 
contra republicanilor, că va proteja integritatea statului spaniol şi că va evecua toate 
trupele italiene şi germane din Spania, guvernul britanic a hotărât să recunoască „de 
jure“ guvernul generalului Franco. Recunoaşterea a avut loc în ziua de 27 februarie. 

c) Pregătiri pentru primirea preşedintelui Lebrun 

Cabinetul britanici pregăteşte cu mare grijă recepţia domnului Albert Lebrun, care va 
vizita Londra între 21 şi 24 martie 1939. 

S-a hotărât ca recepţia preşedintelui Republicii Franceze să aibe astfel de caracteristici 
încât să se evidenţieze încă o dată tăria legăturilor franco-britanice. 

De altfel această soliditate a legăturilor a fost din nou şi de curând afirmată de Lordul 
Halifax, care în şedinţa de la 22 februarie a Camerei Lorzilor a declarat: „Nu este nevoie 
de a da o nouă asigurare verbală asupra solidarităţii noastre cu Franţa. Ea va fi, dealtfel, 
în curând din nou demonstrată prin primirea pe care Marea Britanie o va face 
preşedintelui Lebrun. Nu numai situația geografică a Angliei ne apropie de Franţa dar şi 
identitatea intereselor şi a totalului comun acord asupra tuturor chestiunilor“. 


Ataşatul militar la Londra 


A.M.R., fond Ministerul Aerului şi Marinei, 
dosar nr. 2513, f. 135-140. 

2 martie 1939. Buletin de informații al ataşatului militar român la Sofia privind 
situația din Bulgaria. 

România 

Marele Stat Major 

Ataşat militar 

Nr. 167 din 2 martie 1939 


Ataşatul militar la Sofia 
către 
Ministerul Apărării Naţionale 
Cabinet 


Am onoare a înainta Buletinul Informativ pe luna februarie 1939 
Ataşatul militar în Bulgaria, 

Locotenent-colonel Al. Budiş 

I. Situaţia internă 

E dominată de aceleaşi chestiuni care — de luni întegi — frământă oficialitatea şi opinia 
publică, aici: 

1. Aspiraţiile poporului bulgar; 

2. Dotarea armatei; 

3. Echiparea teritoriului. 

1. Aspiraţiile vecinului de la sud, „nedreptăţit“ în faţa istoriei, fără a înceta să formeze 
preocuparea de căpetenie a tuturor cercurilor, au scăzut din intensitate, şi-au tocit 
oarecum ascuțişurile. 

După cum arătăm în raportul nr. 130/16 februarie 1939 se pare că domnul 
Kioseivanov este sincer în dorința domniei sale de a duce o politică bazată pe realități. 
Faptul e cu atât mai meritoriu cu cât în sprijinul acestei politici nu stă decât încrederea 
maiestăţii sale Regelui în preşedintele său de Consiliu. Opinia publică nu-l urmează pe 
domnul Kioseivanov. 

Presa e mai mult cuminte; explicabil dacă ne gândim că e controlată. 

Pentru moment se marchează oarecare acalmie, ce va dura până la venirea maiestăţii 
sale Regelui. 

În cazul că maiestatea sa va găsi necesar un nou guvern, dorit de opinia publică, cele 
mai multe şanse pentru a-l forma le are domnul Bagrianov, actualul ministru de 
agricultură, care se bucură de toată încrederea şi chiar amiciția Suveranului. 

2. Dotarea armatei continuă într-un ritm destul de lent; votarea creditului de 
4.250.000.000 leva nu reprezintă altceva decât dreptul acordat ministerelor respective să 
poată face comenzi. Condiţiunile de plată propuse de Bulgaria, fac însă ca realizarea 
practică a înarmării să meargă greu. Faţă de repartiția iniţială, pe state dispuse să acorde 
credite Bulgariei: 


Franţa 375 milioane leva 
Italia 600 „,, 

Anglia Ilis 
Cehoslovacia 1000, „ 

Germania 1900, 


se pot socoti ca realizate, creditele în Franţa şi Italia pentru sumele de mai sus. Anglia a 
respins condiţiile, aşa că acest credit trebuie găsit aiurea: se pare că o parte din el (200 
milioane) îl va acorda Polonia, restul Germania. 

Cehoslovacia merge cu Germania, pentru un credit ridicat la peste 3000 milioane leva. 
Din această sumă, o parte reprezintă materiale livrate în cursul anilor 1937 şi 1938 
(aproximativ 600.000.000 leva) aşa încât pentru această sumă se legalizează o stare de 
fapt, urmând ca pentru rest să se dea material de acum înainte. 

În momentul de față, situiaţia creditului de 4.250.000.000 leva pare a fi următoarea: 

Franţa: 375 milioane leva; termenul de perfectare a împrumului este până la 1 aprilie 
a.c., însă până acum nu s-a comandat nimic. Franţa nu ar dori să dea material ofensiv. 
Preţul ar cuprinde şi dobânda pe 2 ani, dat fiindcă plata se va face cu începere de la 1942. 
După condiţiile cu Banca Lazare Freres & Co, dacă Bulgaria nu beneficiază de împrumut 
până la 1 aprilie a.c. contractul se va rezilia. 

Italia: 600.000.000 leva pentru procurarea de camioane, tractoare, 100 tractoare de 
artilerie, avioane de bombardament. 

Polonia: 200.000 pentru avioane. 

Cehoslovacia (Skoda) şi 

Germania: 3.000.000.000 leva pentru procurarea de: 2700 puşti mitraliere, 1200 
mitraliere, 2 torpiloare, 2 submarine şi 5 monitoare pentru Dunăre. 

Condiţiile propuse de Bulgaria: plata în 10 anuităţi exigibile de la 1942, fac ca marilor 
industrii apusene să nu le prea surâdă afacerea. 

3. Echiparea teritoriului 

Situaţia C.F.B. la începutul anului 1938 se vede în Anexa nr. 

Repartiția creditului de 1.000.000.000 votat pentru completarea parcului de 
locomotive, vagoane şi îmbunătățirea liniilor şi instalaţiilor, se vede în Anexa nr. 2. 

De remarcat diferenţa de cifre (aproximativ 1.250.000 tone) relativ la tonajul 
transportat în 1937, date de ministru (Anexa nr. 3) şi statistica (Anexa 1). Această 
diferență reprezintă 2500 trenuri a 500 tone. Deşi se constată şi o diferenţă în definirea 
transportuilui: „mărfuri şi altă încărcătură“ (Anexa 1) şi „mărfuri“ (Anexa 3), totuşi dife- 
rență de tonaj apare prea mare. 

Licitaţiile pentru adjudecarea comenzilor în străinătate se vor ţine în curând. 
Condiţiile de plată fiind similare celor pentru armament, este de văzut întrucât vor reuşi. 

Consilierul economic al României lucrează pentru participarea întreprinderilor 
Malaxa la aceste licitaţii. 

Deşi dorinţa statului bulgar este ca furnizarea vagoanelor să fie cât mai grabnică, 
pentru a se înlesni campania de export din anul acesta (declarația ministrului C.F. în 
„Zora“, 11 februarie 1939), deşi se lucrează de zor pentru publicaţiile oficiale ce însoțesc 
asemenea opearaţi (prima licitație cuprinde 1105 vagoane marfă linie normală şi 120 
vagoane marfă linie îngustă; 137 vagoane călători linie normală, 12 vagoane călători linii 
înguste, 2500 frâne automate, 8-10 locomotive, 3 garnituri automotoare pentru linii 
înguste, motrice şi remorcii, deşi licitaţiile au fost fixate: 

— prima la 12 aprilie 1939 pentru vagoanele de marfă; 

— a doua la 1 mai 1939 pentru vagoanele de călători („Zora“, 11 februarie 1939), 
totuşi din cauza condiţiilor de plată neatrăgătoare şi a aglomerării de comenzi în fabrici, 
este de prevăzut că livrarea materialului rulant nu se va putea epuiza pentru întreaga 
cantitate, în cursul acestui an. 

Politica guvernului bulgar în materie de C.F. aşa cum rezultă din declarația 
ministrului C.F. făcută în Sobranie („Zora, 8 februarie 1939) se arată în Anexa nr. 3; cu 
această ocazie deputatul R. Madjarov (fost ministru de C.F.) a cerut să se înceapă 
construirea liniilor Loveci-Trian- Karlovo şi Popovo-Razgrad-Isperih (Kemanler), al 
căror proiect deja există („Zora“, 10 februarie 1939). 

Este de semnalat importanţa acestor C.F. pentru noi. Prima străbate Balcanii pe 
meridianul Plovdiv-Plevna, orientându-se de la Loveci spre Levskil. A doua, o nouă cale 
de pătrundere spre Dobrogea, mergând până la 10 km de frontieră. 

Voi urmări de aproape chestiunile dotării armatei şi echiparea teritoriului, spre a-mi 
da seama de realizările concrete şi condiţiile lor. 

De reţinut că din programul de înfăptuiri pentru 1938: 273 km linii, s-au realizat 200 
km, urmând ca restul să se termine la începutul noii campanii de lucru. 

NOTĂ: Efortul nu este aplicat mai puţin asupra comunicaţiilor carosabile: construcții 
şi ameliorări. În acest sector de activitate rezultatele sunt mai simţite, deoarece materialul 
(piatra) şi mâna de lucru (în special trudovacii şi şomerii) se găsesc în ţară, iar suma 
cheltuită este destul de importantă: 571 milioane leva. Din expozeul ministrului 
lucrărilor publice în Sobranie, cu prilejul votării bugetului ministerului său, se desprind 
câteva lucruri interesante: 

1) Variația cheltuielilor de construcţii în ultimii cinci ani, marchează o creştere de 
ordinul 20 de ori: 

10 Anexele nu se publică. 

31 milioane în 1934; 571 mil. în 1938, trecând prin 48 milioane în 1935; 177 mil. în 
1936 şi 227 milioane în 1937. 

2) Dacă punem faţă în față de o parte bugetul ordinar al Ministerului Lucrărilor 
Publice cu aproximativ 245 milioane; de alta, suma cheltuită numai pentru drumuri: 571 
milioane, ne dăm seama de efortul şi grija guvernului bulgar pentru comunicații. Pe 
lângă consideraţiile de ordin economic, turistic şi de apărare naţională, trebuie relevat şi 
aspectul social al chestiunii; micşorarea şomajului. Sumele necesare cheltuielilor 
efectuate au fost luate din excedentele bugetelor 1936; 283 milioane şi 1937: 640 
milioane leva. Este de aşteptat ca şi bugetul 1938 să se încheie tot excedentar. 

3) Din cele 571 milioane cheltuite în anul trecut, aproximativ 80% adică 450 milioane 
au mers la salarii, socotind o medie de 50 leva pentru plata unei zile de lucru, rezultă 
9.000.000 zile de lucru efectuate în 1938. Dacă ţinem seama, în fine, că sezonul de 
activitate în materie de construcții de acest fel reprezintă 100 zile lucrătoare pe an, se 
poate afirma că în perioada de muncă intensă au lucrat pentru drumuri în Bulgaria, zilnic 
90.000 lucrători. O medie raportată la întregul an, ar da 30.000 lucrători pe zi, în 300 zile 
lucrătoare. Mi se pare extraordinar. Urmează ca Secţia a VI-a să scoată, din aceste cifre, 
randamentul probabil, realizat în număr de km., socotind pentru lucrările efectuate în 
Bulgaria, cifre medii. 

II. Situaţia externă, continuă să aibă ca prim şi imediat obiectiv: România. Din 
această cauză toate evenimentele internaționale (urmărite de altfel cu atenţie aici) îi 
preocupă în măsura în care le-ar uşura sau îngreua soluționarea revendicărilor 
„naționale“. (Naţional în sensul „teritorial“-.) 

Diferitele vizite diplomatice: a contelui Csaki la Berlin,. a domnului Grigore Gafencu 
la Belgrad, a contelui Ciano la Varşovia, încordarea între statele din apus, dar mai ales 
mişcările Ungariei şi poziţia Iugoslaviei față de noi, şi în mod deosebit Conferinţa 
Înţelegerii Balcanice, au alimentat şi continuă să alimenteze discuţiile şi articolele de 
ziare. 

Presa, deşi controlată, filtrează zilnic, preocuparea opiniei publice şi în general a lumii 
bulgare, sub formă de caricaturi, reproduceri din presa străină — trunchiat şi tendenţios — 
notițe perfide şi uneori de-a dreptul falsuri (Anexa nr. 4). 

Este de remarcat că departe de a înceta, speranţa bulgarilor într-o revizuire teritorială 
a tratatelor se menține; în ultimul timp ea se manifestă destul de bine organizat, prin 
presă, conferințe etc. 

Ceea ce nu înțeleg însă este baza acestor speranțe. În general un stat face politica 
potrivită valorit instrumentului său de războiu. În cazul de față principiul nu este numai 
nerespectat, ci de-a dreptul înfrânt. Pe ce se bazează Bulgaria în întreţinerea campaniei 
sale de revendicări, împotriva unui stat mai puternic, încadrat într-un sistem politic ce are 
la bază menţinerea „statului quo“, proclamat atât de unanim în comunicatul final al 
ultimei întruniri? Aceasta mi-e foarte greu să descopăr de aici. Conjuctura 
internaţională? Speranţa într-o acţiune diplomatică în comun cu Ungaria? Întreţinerea 
aţâțărilor de către puteri interesate? Lipsa de rseacțiune a noastră? Cred că din toate câte 
ceva; principalul factor îmi scapă însă. 

Evenimentul care a preocupat îndeosebi lumea bulgară a fost Conferinţa de la 
Bucureşti a Comitetului Permanent al Înţelegerii Balcanice, de care chiar oficialitatea 
bulgară a legat oarecare speranţe, mai ales atât timp cât la conducerea politicii lugoslave 
se găsea domnul Stojadinovici. 

Căderea neaşteptată a sa a produs dezamăgire, natural, dacă ne gândim că timp de 
patru ani Preşedintele de consiliu bulgar a cultivat, ca să zic aşa, pe colegul său iugoslav, 
pe cartea căruia a jucat. Faptul că la Belgrad, Afacerile Străine sunt conduse de un fost 
ministru la Sofia, deşi atenuează în parte lovitura primită, nu poate împiedica totuşi un 

nou efort diplomatic, deci timp. Însăși politica de apropiere bulgaro-iugoslavă, pentru 
care bulgarii sunt numai creditori, fără să primească, se resimte pentru că a fost pusă pe 
baze şubrede: înţelegerea între doi oameni, nu nevoia spirituală, sufletească a două 
popoare. 

Fără să renunţe la politica de până acum față de Iugoslavia, Bulgaria încearcă o 
discriminare între membrii Înţelegerii Balcanice: de o parte Iugoslavia şi Turcia către 
care se îndreaptă acum toate atențiile diplomației bulgare, de alta Grecia şi noi. Chiar în 
această a doua categorie, se face deosebire între greci şi români. 

Politica oficială a guvernului bulgar, ascunsă după formula pacifică a intențiilor 
exprimate, caută prin toate mijloacele să disloce Înțelegerea Balcanică. Întrucât va reuşi, 
este de văzut. Pentru moment se caută o apropiere de Turcia; însăşi vizita la Ankara a 
domnului Kioseivanov învederează aceasta. Ici, colo se reproduc în ziarele din Sofia 
extrase din ziarele turceşti, favorabile tezei bulgare (punctul 7 Anexa nr. 4). 

Ceva concret va aduce prezentarea scrisorilor de acreditare ale domnului ministru 
Filotti. Din răspunsul şi atitudinea maiestăţii sale Regelui Boris, se va putea deduce 
intenția sa şi în raport de ea stadiul şi viitoarea manifestare a politicii externe bulgare. 

Faptul că Regele a lipsit 40 de zile din ţară, rezidând în Italia şi Elveţia (au circulat 
svonuri că a fost şi în Germania), face să se creadă aici că a luat contact cu obiectivele 
politicii italiene în special şi cu programul de activitate al axei Roma-Berlin în general. 
Interesul prezenţei maiestăţii sale Regelui la Sofia, se vădeşte şi din acest punct de 
vedere. 

În concluzie din toate manifestările de politică internaţională, Conferinţa Înţelegerii 
Balcanice a reţinut în special atenţia lumii bulgare; dacă opinia publică nu şi-a putut stă- 
pâni sentimentele de dezamăgire, guvernul se pare că îşi manifestă atitudinea omului 
care nu şi-a făcut iluzii. Din loc sigur dețin că primul ministru şi-a exprimat într-o 
convorbire particulară cam în acest fel: „Comunicatul Înţelegerii Balcanice nu m-a 
surprins; era de aşteptat. Ţin să vă spun însă că înainte de a fi prim-ministru, sunt 
bulgar“. 

De remarcat încă, nuanţa între declaraţia din Sobranie (28 ianuarie a.c. — Buletinul 
Informativ pe ianuarie) şi declaraţia făcută directorului ziarului „Republique“ Istambul, 
la 20 februarie: „nu ne îndoim de putinţa soluționării într-o atmosferă amicală a 
chestiunilor atingând pretenţiile noastre naţionale“. Este ceva mai mult decât în ianuarie. 

Ce fapt politic a dat primului ministru posibilitatea acestei accentuări? Nu-mi dau încă 
seama. 

III. Situaţia militară, se îmbunătăţeşte pe zi ce trece. Efortul pe care-l face Bulgaria 
în acţiunea de a-şi făuri o armată puternică şi cu un moral ridicat, este evident. 

1. Dacă în privinţa dotării cu material de război, ritmul realizărilor nu satisface 
integral dorinţa cercurilor militare, în ceea ce priveşte activitatea ce depinde de factorii 
interiori: instrucţie, disciplină-moral, echipament, se desfăşoară în mod deosebit de 
favorabil şi cu efect. Nici o ocazie nu se pierde pentru a exalta moralul populației şi al 
armatei. Anexa nr. 5 ilustrează aceasta. 

2. Ca activitate deosebită şi având acelaşi scop, au continuat şi în februarie inspecţiile 
ministrului de Război, generalul Daskalov în garnizoanele din provincie. Se vorbeşte aici 
de agitaţie în armată, determinată de ritmul lent al înarmării şi de lipsa de dinamism a 
politicii exterioare a guvernului; se merge chiar până la bănuiala existenţei unui spirit cu 
oarecare tendinţe republicane, lucru ce mi se pare exagerat însă. S-ar putea totuşi ca 
vizitele de inspecție ale ministrului de Război să aibă şi scopul eventualei potoliri a 
spiritelor. 

3. Pentru urmărirea ritmului de dotare, mă refer la propunerile făcute prin raportul 
meu nr. 158 din 27 februarie 1939. 

4. Programul de dotare în avioane prevede — o primă etapă de realizare — cifra 300. 
Italia ar avea intenţia să furnizeze 200 de avioane. (Prezenţa la Sofia a colonelului rez. 
italian Brenta, reprezentatul trustului fabricilor italiene de avioane, este în legătură cu 
aceasta.) 

Marele Stat Major bulgar lucrează la organizarea aviaţiei pe 5 regimente, compunere 
mixtă, câte unul de fiecare armată şi unul pentru rezerva generală (la dispoziția Înaltului 
comandament). 


A.M.R,, fond Ministerul de Război, 
Cabinetul Ministrului, dosar nr. 201, f. 149-159. 

18 martie 1939. Raport al atașatului militar român la Ankara privind impactul 
produs în capitala Turciei de ocuparea Cehoslovaciei de către Germania. 


Nr. 5381 
1938, martie 18 


Ataşatul Militar în Turcia 
către 
Marele Stat Major, Secţia a II-a 


Am onoare a vă raporta că în toate cercurile diplomatice din Ankara, faptul anexării 
Cehoslovaciei de către Germania a produs o profundă şi penibilă impresie. 

Cei mai îngrijoraţi sunt: 

— belgienii care îmi spuneau că actualele greutăţi politice interne din Belgia nu sunt 
decât manopere germane; 

— iugoslavii care fac o apropiere între anumite metode croate cu cele slovace; 

— turcii care sunt convinşi de tăria axei Roma — Berlin ceea ce va permite domnului 
Musolini, ca recompensă, o lovitură în est, acum când Italia s-a lovit de zidul franco- 
britanic; 

— ruşii care se întreabă care va fi atitudinea Poloniei şi României în cazul unei 
agresiuni — de aşteptat — a Germaniei spre Ucraina rusă; 

— italienii înşişi care, aici la Ankara, au amuţit pur şi simplu şi cărora nu puţini sunt 
aceia care le aduc aminte că istoria Italiei şi a poporului roman, în decursul veacurilor, se 
poate rezuma în „a face faţă pericolului de la nord“ şi că prin urmare, n-ar fi rău să 
studieze mai cu atenţie istoria, mai ales în aceste momente. 


x 
x x 


În ceea ce priveşte Cehoslovacia, nimeni nu mai vrea să acorde circumstanțe 
uşurătoare şi înţelegătoare situației şi hotărârii luate de guvernanţii săi. 

Toată lumea condamnă cu asprime predarea fără rezistență. 

„O ţară creată la masa verde, piere tot la masa verde şi nici nu merită să trăiască dacă 
pentru independenţa ei n-a tras măcar un foc de armă.“ Aşa se vorbeşte aici. Că este 
drept sau nu, asta este altceva. Ceea ce este de reţinut, este că popoarele care nu ştiu să 
moară cu arma în mână pentru independenţa lor, nu se bucură de simpatia nimănui. 

x x 


Atitudinea turcilor, guvern, presă, opinie publică, este grăbirea transformării blocului 


Înţelegerii Balcanice într-o entitate politică externă cu scopuri mai largi decât actual- 
mente. 


In cercurile politice turceşti se aşteaptă pe curând o transformare a relațiilor politice 
dintre Ungaria şi Germania începând cu desfiinţarea vamală. 
Pericolul, după aceste cercuri, se apropie cu paşi mari. 


Ataşatul militar în Turcia, 
Locotenent-colonel Traian Teodorescu 


A.M.R,, fond Marele Stat Major, Secţia 2, 
(inventar anexă), dosar nr. 830, f. 28-30. 

19 martie 1939. Telegramă a ataşatului militar român la Ankara privind atitudinea 
Turciei în situaţia în care Bulgaria ar fi atacat România. 


Telegramă 
Marelui Stat Major 
Secţia a II-a Biroul 1 şi 3 


Ankara Yenischir 151 67 19 10, 45 


Primul ministru bulgar întrebând care va fi atitudinea Turciei în cazul când România 
ar fi angajată eventual la vest, iar Bulgaria ar ataca România? 


Ministrul Externelor turc a răspuns: „Cu sau fără ceilalţi aliaţi balcanici, Turcia aplică 
Pactul Balcanic şi atacă Bulgaria“. 


Ataşatul militar la Ankara 
Nr. 5391 din 19 martie 1939 
B.C. Nr. 52447 din 19 martie 1939, ora 16,20 


A.M.R,, fond Marele Stat Major, Secţia a 2-a, 
(inventar anexă), dosar nr. 830, f. 25. 


20 martie 1939. Raport special al ataşatului militar român la Berlin, locotenent- 
colonel Titus Gârbea referitor la dezmembrarea Cehoslovaciei. 


A.M.T,, vol. I, p. 44-53 

22 martie 1939. Raport al ataşatului militar român în Ankara privind poziţia Turciei 
în situatia în care Bulgaria ara fi atacat România. 

Nr. 5392 
1939, martie 22 


Ataşatul Militar în Turcia 
către 
Marele Stat Major, Secţia a II-a 


La ordinul dumneavoastră telegrafic, transmis cu nr. 52439/19 martie 1939 şi urmare 
la telegrama mea nr. 5391/1939, 

Am onoare a vă raporta că: 

1. Turcia doreşte de multă vreme intrarea Bulgariei în blocul Înţelegerii Balcanice. 

2. Bulgaria, cunoscând acest lucru, condiționează intrarea ei în bloc de satisfacerea 
anumitor revendicări teritoriale pe seama Greciei şi mai ales pe seama României, 
deoarece în actualele împrejurări politice internaţionale ea socoteşte că punctul slab al 
Înţelegerii Balcanice îl constituie România care va fi — dacă nu atacată — cel puţin 
ameninţată dinspre vest. 

Ca urmare a celor de mai sus, domnul Kiosseivanov a încercat să obţină de la turci (de 
la care declară că nu mai revendică nimic) o aderare a Turciei la punctul de vedere bulgar 
şi eventual o presiune amicală din partea Turciei asupra noastră pentru un început de 
satisfacere a pretențiunilor bulgăreşti în Dobrogea. 

În acest scop, domnul Kiosseivanov a început prin a arăta domnului Saragoglu 
necesitatea strângerii rândurilor în cadrul marii familii balcanice pentru a face față 
pericolului din ce în ce mai amenințător de la vest. 

Pentru strângerea rândurilor şi deci colaborarea Bulgariei cu țările Înţelegerii 
Balcanice ar trebui, spune domnului Kiosseivanov, ca guvernul bulgar să aibă completă 
libertate față de opinia publică bulgară care: 

— pe de o parte cere satisfacţii teritoriale de la România; 

— pe de altă parte ştie că Bulgaria are cu Turcia un pact de amiciţie şi că, deci ar fi în 
drept să ceară ajutorul 'Turciei pentru revendicările bulgare. 

Preşedintele Republicii, care asista la conversaţie, a replicat imediat că: 

a) Pactul de amiciţie cu Bulgaria nu-i impune Turciei nici o obligaţie politică; 

b) 'Tratatul de alianță cu România, în cadrul Înţelegerii Balcanice, îi impun în schimb 
obligaţii pe care — potrivit caracterului poporului turc — le va îndeplini cu sfinţenie, până 
la capăt, cu orice risc; 

c) Opinia publică bulgară poate fi „dirijată“ de un guvern care ţine într-adevăr să 
trăiască în pace şi să colaboreze cu vecinii săi; 

d) Această opinie publică să nu se aştepte nici o clipă de la turci la nerespectarea 
obligaţiilor Pactului Balcanic. 

Domnul Kiosseivanov n-a dezarmat însă şi a întrebat atunci care va fi atitudinea 
Turciei în cazul când România ar fi angajată la vest, iar guvernul bulgar, forţat de opinia 
publică (?) ar intra în Dobrogea. 

De data aceasta domnul Ismet Inönü a răspuns prompt: 

„Je marche contre la Bulgarie“. 

Dar dacă unul din membrii Înţelegerii Balcanice — de exemplu Iugoslavia — nu 
respectă Pactul şi rămâne în neutralitate? a reluat domnul Kiosseivanov. 

„Je marche toujours“, i-a replicat domnul Ismet Inönü. 

Dar dacă nici Grecia nu este alături de domnia voastră?, a insistat bulgarul. 

„En allié fidel et loyal de la Roumanie, je marcherai quand même contre la Bulgarie.“ 

lată rezultatul cu care pleacă domnul Kiosseivanov la Sofia, ne spunea domnul 
Numan Menemengoglu, secretarul general al Ministerului Afacerilor Străine turc, de la 
care deţinem şi dramatica scenă de mai sus. 

Că domnul Kiosseivanov, în calitatea lui de patariot bulgar, nutreşte visuri măreţe 
pentru ţara sa, nimic de obiectat decât doar o anumită miopie politică, apanajul de 
totdeauna al oamenilor politici bulgari. 

Dar că domnia sa, la mai puţin de un an de la semnarea Pactului de la Salonic unde se 
angaja să nu recurgă la arme, pentru rezolvarea chestiunilor în litigiu, să vină acum să 
întrebe pe turci, ce vor face dacă guvernul bulgar, forţat (?) de opinia publică ar ataca 
România pe la spate, asta mi se pare că întrece orice limită şi explică într-o anumită 
măsură brutalitatea cu care i s-a răspuns de către conducătorii turci. 

Mai înseamnă aceasta, că nu trebuie pus nici un temei pe cuvântul scris sau vorbit al 
conducătorilor politici ai țării de la sudul nostru, ţară al cărei popor hrăpăreţ — după cum 
se pronunțau conducătorii de la Marele Stat Major turc — se caracterizează prin ură şi 
megalomanie, el constituind aici în Balcani ceea ce constituie germanii în centrul 
Europei. 

O probă în plus? 

În timp ce domnul Kiosseivanov se găsea încă în Turcia şi dădea asigurării 
ambasadorului nostru de dorinţa sa de a colabora cu noi, bulgarii întăreau efectivele 
diviziilor ce se găsesc dislocate către frontiera noastră. 

Este inutil cred să insist asupra atitudinii loiale a guvernantilor turci şi în special a 
preşedintelui de Republică ale cărui răspunsuri, cu adevărat milităreşti, constituie una din 
rarele excepţii ce se dau, cu ocazia unor vizite politice, făcute amical, de către şeful 
guvernului unui stat vecin. 

Era de altfel de aşteptat ca exponentul unui popor leal, cum este poporul turc, să 
răspundă aşa cum a răspuns, fapt remarcat dealtfel şi de domnul Kiosseivanov însuşi 
care, vorbind cu ambasadorul nostru, i-a spus: 

„Îmi dau seama că România are legături şi alianțe cu popoare care înțeleg să-şi 
respectre angajamentele“. 

Cu această ocazie îmi permit să vă rog, încă o dată, să puneţi toată bunăvoința şi mai 
ales toată urgenţa în rezolvarea tuturor cererilor pe care le face subsemnatul în scopul 
dezvoltării raporturilor de prietenie între noi şi armata turcă (sic) care va fi chemată să 
stea alături de noi în momentele grele care se anunţă. 

În ceea ce priveşte modul cum vede Turcia situaţia internaţională, cu onoare raportez 
următoarele: 

Unele cercuri politice de aici cred că nu este exclus ca Anglia, în dorinţa ei de a 
distrage atenţia Germaniei de la colonii (a căror ocupare ar consatitui un permanent 
pericol pentru Imperiul colonial britanic), să fi lăsat liberă pe Germania spre est, pentru a 
o angaja într-o luptă de uzură cu Rusia Sovietică, luptă care va dura mult şi la sfârşitul 
căreia, chiar victorioasă fiind, Germania va ieşi mult slăbită şi nu va putea rezista unei 
noi coaliţii pe care banii englezi o vor pune iarăşi pe picioare ca pe timpul lui Napoleon. 

Este de văzut însă — adaugă aceleaşi cercuri — dacă Germania se va preta la acest joc şi 
dacă nu va încerca numai, să-şi asigure maximum de avantaje economice în Polonia, Ro- 
mânia şi chiar în Rusia, aplicând metoda cunoscută şi care i-a reuşit de minune până 
acum: intimidarea prin forță dar nerecurgând la arme. 

De îndată însă ce un popor din cele de la est îi va răspunde hotărât NU, turcii cred că 
Germania va da înapoi, căutând calea înțelegerii „à l'amiable“. Nu riscă Germania, se 
spune aici, să piardă eventual — în război — tot ceea ce a câştigat până acum aşa de uşor. 

Dacă însă, totuşi, Germania va ataca România, turcii cred că: 

a) aceast ava fi începutul unui război mondial; 

b) lugoslavia şi Polonia s-ar putea să rămână neutre — la început; 

c) Italia ar putea ataca Turcia în regiunea Izmir — Antalia: 

— pentru a pune stăpânire pe această regiune, 

— pentru a paraliza activitatea Turciei şi Greciei în Balcani. 

În această ultimă eventualitate, domnul mareşal Çakmak mi-a spus că un atac al Italiei 
în regiunea Izmir nu va distrage nici-un om din cei destinați să ia ofensiva în Tracia, 
contra Bulgariei, dacă aceasta ne-ar ataca pe noi. Turcia are destule trupe, spunea domnul 
mareşal, pentru a face față la Izmir şi pentru a lua ofensiva în Bulgaria. 

Aştept chiar cu plăcere un atac italian la Izmir, pentru că voi avea posibilitatea — 
glumea mareşalul — să completez pe spinarea itlaienilor, materialul de care Turcia are 
încă nevoie. 

d) Bulgaria, nu este exclus să repete greşeala de la 1915 de a se precipita în război de 
la început, atacând pe români în spate, deşi cercurile Marelui Stat Major turc cred că bul- 
garii vor sta la pândă şi nu ne vor ataca decât atunci când acţiunea ungaro-germană îşi va 
produce efectul în Ardeal, iar acţiunea italiană la Izmir va putea atrage şi angaja multe 
trupe turceşti. 

e) Turcia va ataca pe bulgari imediat ce aceştia vor ataca pe vreunul din Înțelegerea 
Balcanică. 

f) Rusia? O enigmă. 

Ambasadorul rus mi-a declarat însă că dacă România ţine ferm, Rusia o va 
aproviziona cu tot ce are nevoie. 

În ce măsură se poate pune temei pe spusele ambasadorului rus de la Ankara, nu pot 
preciza. 

Atitudinea din ultima vreme, exagerat de curtenitoare a ruşilor față de personalul 
Ambasadei române din Ankara, pare a indica însă un cuvânt de ordine de la Moscova. 


Ataşatul militar în Turcia, 
Locotenent-colonel Traian Teodorescu 


A.M.R,, fond Marele Stat Major, Secţia a 2-a, 
(inventar anexă), dosar nr. 830, f. 9-17. 

23 martie 1939. Telegramă a ataşatului militar român în Turcia privind măsuri 
militare luate în Bulgaria şi Turcia în urma dezmembrării Cehoslovaciei. 


Telegramă 
Marelui Stat Major, 
Secția a II-a, Birourile 1 şi 3 


Ankara Yonischir 1989 78 22 martie, 16,45 

Bulgaria a mobilizat parțial, la început diviziile 3, 4, 5; 9 şi Divizia a 2-a cavalerie şi 
apoi Divizia a 2-a infanterie, a 3-a şi a 10-a. 

Turcia a dat ordin astăzi pentru dublarea efectivelor de pace ajungând la un total de 
350.000 soldaţi sub drapel şi pentru înfiinţarea imediată a regimentelor al doilea de arti- 
lerie la diviziile ce aveau numai un regiment. 

Ataşatul militar Turcia 
Nr. 5395 din 22 martie 1939 
B.C. Nr. 52370 din 23 martie 1939 ora 6,30 


A.M.R,, fond Marele Stat Major, Secţia 2, 
(inventar anexă), dosar nr. 830, f. 23. 

31 martie 1939. Buletin de informaţii al ataşatului militar naval român la Londra 
privind situația din Marea Britanie. 


Ataşatul militar naval 
Londra 


Buletinul de informații 
asupra Marii Britanii 
(încheiat la 31 martie 1939) 


I. Situaţia internă 

Atentatele teroriste îndreptate contra diferitelor instituţii şi lucrări de artă din Londra 
au continuat, cu toate riguroasele măsuri luate de poliţia britanică. 

Aceste atentate sunt opera teroriştilor irlandezi care urmăresc să determine guvernul 
britanic să cedeze Irlandei (Eire) provincia Irlanda de Nord care este alăturată Regatului 
Unit al Marii Britanii. 

Această cedare nu va fi acceptată de Marea Britanie, cu atât mai mult cu cât însăşi 
Irlanda de Nord (Ulster-ul) nu doreşte despărţirea sa de Regatul Unit. 

S-au luat numeroase măsuri suplimentare de pază în vederea împiedicării pentru viitor 
a unor asemenea acte de terorism. 

Cu toate aceste acțiuni de terorism repetate, situaţia internă a Marii Britanii este bună 
şi calmă. 

Ultimele evenimente internaționale au produs în opinia publică un adevărat 
reviriment, în sensul că se observă un puternic curent de antipatie pentru Germania, care 
se manifestă în toate ocaziunile şi în toate ramurile de activitate. 

Presa a publicat că industria britanică (ţesături, alimentară etc.) a refuzat comenzile 
germane. Navele de comerţ şi pasageri germane au început să fie complet boicotate şi ca 
urmare transatlanticele germane „Bremen“ şi „Europa“ au părăsit Southampton-ul 
plecând spre America cu câte circa 30 de pasageri. Acest boicot, dacă se continuă, 
însemnează dezastrul flotei de comerţ a Reich-ului. 

De asemenea, ultimele evenimente internaționale au avut ca rezultat neaşteptat 
întărirea guvernului britanic. Opinia publică în general şi chiar partidele de opoziție au 
strâns rândurile în jurul guvernului care, adoptând o politică tare față de Germania, a 
găsit întreaga aprobare şi a obținut toate simpatiile. 

II. Situaţia externă 

Cu rapoartele şi telegramele noastre din cursul lunii martie a.c. am ţinut autoritatea 
superioară continuu la curent cu chestiunile care se refereau la situația externă. 

Cele de mai jos formează o revedere a ansamblului acestei chestiuni. 

Acţiunea şi procedeele Germaniei în chestiunile externe — în toate direcţiile — au reuşit 
să creeze în Anglia o atmosferă ostilă conducerii Reichului. În special împărțirea şi 

ocuparea militară a Cehoslovaciei şi apoi a Memel-ului prin procedeul cunoscut au 
revoltat opinia publică engleză. 

Nu mai puțin a contribuit la această atmosferă şi intensa activitate a propagandei 
germane şi în celelalte ţări. 

Astfel, presiunile asupra Poloniei pentru reocuparea Coridorului şi Danzigului; 
sprijinirea unei propagande în Croaţia pentru desfacerea ei de la Iugoslavia; 
intensificarea propagandei şi a influenței în Ungaria pentru a înrăi relaţiile cu România, 
în scopul de a crea o situaţie tulbure la granița româno-ungară, situație din care să profite 
printr-o intervenție directă cu forțele ei militare; propagandă în coloniile din Africa; 
propagandă în Belgia şi Olanda; presiunea asupra Lituaniei cu tendinţa de a o ocupa 
completamente, precum şi împingerea presiunii germane în Marea Baltică etc., sunt ac- 
țiuni care au determinat un nou curent în masele populaţiei engleze şi în conducătorii ei. 

Tratatul Comercial Româno-German. Publicarea în presa engleză că la Bucureşti se 
urmau tratative pentru încheierea unui acord comercial cu Germania în timp ce trupele 
germane în număr de 25 divizii — din care 9 panzer şi motorizate — ocupau Cehoslovacia 
şi înaintau spre sud-est, iar întreaga armată ungară mobilizată se îndrepta spre frontiera 
României, a făcut o adâncă impresie de îngrijorare în mai toate cercurile engleze. Ştirea 
publicată de ziare că România este hotărâtă să-şi apere frontierele a fost primită ca o 
uşurare şi a fost favorabil comentată. Totuşi, presa a prezentat situația similară unor 
trative sub amenințarea unei santinele care aşteaptă la uşă şi le-a concretizat sub formula 
de „Ultimatum “ comercial. Acest fel de a se prezenta situaţia a impresionat mult în 
favoarea României. Se credea — şi se spera — la Londra că România nu va semna nici un 
acord. 

Ataşatul militar german a ţinut să-mi spună că nu este nimic adevărat şi că niciodată 
nu a fost vorba de presiuni economice asupra României. 

Semnarea convenției comerciale a fost pe larg, foarte pe larg comentată. Cercurile 
conducătoare au dat, pentru prima oară poate, o mai deosebită atenție studiului acestei 
probleme. O primă consecinţă a situației creeate de această semnare a fost decizia pe care 
guvernul englez a luat-o de a trimite în curând o comisie comercială în România. 

A trebuit o situaţie de natura creată în această lună pentru ca guvernul englez să-şi dea 
seama de greşeala ce s-a făcut până acum de a se fi neglijat posibilitățile şi capacitatea 
productivă a României, au spus multe, foarte multe cercuri, deşi nu o dată s-a insistat în a 
li se arăta importanța României în păstrarea echilibrului european. 

Înseşi cercurile oficiale au afirmat cu această ocazie că dacă Germania controlează şi 
poate dispune de produsele solului României, în special petrol şi grâne, atunci va putea 
să facă un război de lungă durată, posibilitate pe care actualmente nu o are. 

În presă s-au făcut două feluri de comentarii asupra situaţiei ce se creează României 
prin semnarea unui acord. 

O parte — din presă — a apreciat că, după declarațiile oamenilor de stat români, 
România îşi păstrează completa independenţă politică şi economică, dar că mult, foarte 
mult, va depinde de felul cum va fi aplicat acordul. 

Alte aprecieri — şi chiar din partea unor cercuri politice — au fost defavorabile, şi 
anume au afirmat că: 

— „Acordul semnat dă Germaniei control virtual asupra resurselor principale şi 
naturale ale României“, 

— „România — cu produsele ei petrolifere şi agricole — formează „cheia“ situaţiei în 
sud-estul Europei. Dacă puterile democratice nu se decid repede, România va fi 
dominată în curând de Germania“, 

— „Germania a obţinut aproape tot ce a dorit acum de la România, adică o capitulaţie 
economică“, 

— „România trebuie să demonstreze prin argumente convingătoare că nu s-a înfeudat 
economiceşte Germaniei prin semnarea acelui Tratat comercial“. 

Totuşi, hotărârea guvernului englez de a trimite în curând o misiune comercială în 
România pentru a trata cu guvernul român, pe de o parte, iar pe de altă parte faptul că, 
ulterior semnării tratatului cu Germania, România a semnat un tratat comercial cu Franţa, 
a produs bună impresie în majoritatea cercurilor engleze, acestea fiind „oarecare“ dovezi 
de libertatea economică pe care România „încă“ o are. 

Garantia dată Poloniei 

După cum am raportat cu raport special, guvernul englez a dat Poloniei garanția că în 
perioada de timp actuală, numită perioadă „interim“, Anglia va ajuta Polonia cu toată 
puterea ei dacă Polonia va fi atacată în interesele vitale ale independenţei ei şi va trebui 
să se apere cu forţele ei naționale. 

Ca perioadă „interim“ se socoteşte actuala perioadă în care au loc consultări între 
guvernul englez şi alte state pentru formarea unui front comun care să reziste la noi 
agresiuni în Europa. 

Această asigurare a fost dată printr-o declarație făcută de primul-ministru englez în 
Camera Comunelor în ziua de 31 martie. 

Toate cercurile au dat o importanță deosebită acestei declarații pe care o califică drept 
„declaraţie istorică“. 

Atât opoziţia liberală cât şi acea laburistă, cele două importante opoziții în Parlament, 
au arătat sprijin spontan guvernului. 

Presa, ca şi cercurile politice, aşteaptă definirea poziţiei României şi Rusiei. Se crede 
că, odată definită poziţia acestor două ţări se va defini uşor şi poziţia celorlalte interesate 
mai de aproape: lugoslavia, Elveţia, Olanda şi Danemarca. 

Se afirmă cu apreciabilă siguranță că, cu ocazia vizitei la Londra a d-lui Beck — 
ministrul de Externe polonez — care va avea loc la 3 aprilie 1939, se va semna şi un tratat 
de alianță militară între cele două ţări. Se pare că liniile generale ale unui asemenea tratat 
sunt deja pregătite de guvernul englez. 

Se discută şi trecerea în Parlamentul englez a unui împrumut de £ 20.000.000 - 0 - 0 
(douăzeci milioane lire sterline) pentru Polonia, pentru cumpărare de materii prime nece- 
sare construcţiilor de război. 

Un lucru, care de altfel se cunoaşte, a fost des repetat în anumite cercuri, şi anume: se 
doreşte ca România şi Polonia să se ajute reciproc şi în ceea ce priveşte o eventuală agre- 
siune venită de la vest. 

Toată această atitudine luată aproape spontan de Anglia cu privire la Polonia este 
datorită, desigur, de temerea (sic!) ca Germania să nu devină iarăşi puternică în Marea 
Baltică, în care caz influența Angliei acolo să fie contracarată în mod periculos. Memel- 
ul este considerat de englezi ca „Gibraltarul Balticei“. Ocuparea lui de Germania a fost 
un fapt determinant la această atitudine, iar perspectiva de ocupare a Danzigului şi a 
Coridorului dă mari îngrijorări că după aceea, în curând, Lituania, Latvia şi Estonia vor 
intra sub dominaţia efectivă a Germaniei. 


Ataşatul militar naval, 
Comandor Dumitrescu Şt. Gheorghe 


A.M.R., fond Ministerul Aerului şi Marinei, 
dosar nr. 2537, f. 443-455. 


5 aprilie. Raport al ataşatului militar român la Ankara privind măsurile militare şi 
diplomatice luate în Italia. 

10 aprilie 1939. Telegramă a ataşatului militar român la Belgrad privind situația din 
Iugoslavia. 
Secret 
Telegramă 
Marelui Stat Major 


Secţia 2, birourile 1 şi 3 


Belgrad 695 etat 87 10 14h30m 

1) Guvernul continuă aparent a păstra calmul. Are asigurările Italiei că acţiunea sa se 
va limita la ocupaţia Albaniei — mod provizoriu. 

În cercurile diplomatice se şopteşte că Iugoslavia pare a nu avea deplină libertate în 
acțiuni. 

2) Şeful Secţiei Informaţii a comunicat că s-au concentrat circa 9000 oameni la 
unitățile din regiunea Scoplie. 

Din Zemun plecau ieri două trenuri cu materiale de război. 

3) În Albania se află Corpul de armată nr. 9 italian, conținând 4 divizii. 

4) Din sursă neverificată, în Germania au loc mişcări de trupe către granița iugoslavă. 

5) Bulgaria a adus armament către granița iugoslavă. 


Ataşatul militar român Belgrad 
Nr. 379 din 10 aprilie 1939 
B.C. nr. 50114 din 10 aprilie 1939 ora 18h40m 
A.M.R,, fond Marele Stat Major, 
Secţia 2 (inventar anexă), dosar nr. 919, f. 197. 

1 mai 1939. Buletin de informaţii al ataşatului militar naval român la Londra privind 
situația din Marea Britanie. 


Ataşatul militar naval 
Londra 


Buletinul de informații 
asupra Marii Britanii 


(încheiat la data de 1 mai 1939) 


I. Situaţia internă 
1. Intocmirea planului de alimentare şi evacuare 

Lucrările planului de alimentare şi evacuare a populaţiei în caz de război au fost 
terminate şi anunţate de guvern prin Sir Henry French, Şeful Departamentului 
Alimentaţiei Britanice. 

Cuprinsul planului anunţă că la izbucnirea războiului nu se vor produce operaţiuni de 
speculă şi nu vor exista nici lipsuri de alimente, nici panică. 

Alimentele se vor distribui din stocurile efectuate de guvern prin intermediul a 1400 
centre de alimentare şi vor consta din conserve de carne, lapte condensat, biscuiţi şi cio- 
colată. 

Alimentele se vor distribui pe bază de cartele de alimente care au şi fost întocmite. 

Acelaşi plan prevede şi evacuarea centrelor prea populate. Este prevăzută mai întâi 
evacuarea copiilor, în prima ordine de urgenţă fiind înglobate fetele, apoi a băieților, şi în 
urmă a populaţiei bătrâne şi invalide. 

2. Noile sporiri de taxe de impuneri 

Prezentând lucrările noului buget, ministrul Finanţelor, a arătat că, din cauza 
necesităţilor imperioase impuse de apărarea Marii Britanii, a fost nevoie de o nouă 
sporire a cheltuielilor militare pentru anul în curs, care se cifrează la circa 650 milioane 
lire sterline. 

Pentru a acoperi aceste nevoi, ministrul de Finanţe a fost obligat să mărească anumite 
impozite şi anume la tutun, zahăr, automobile etc. 

3. Introducerea serviciului militar obligatoriu 

Introducerea serviciului militar a produs impresia ce era de aşteptat în urma intensei 
propagande făcute pentru acceptarea ideii. 

Populaţia este liniştită şi a primit cu desăvârşit calm noua reformă, care este privită şi 
ca o măsură binevenită pentru micşorare a şomajului. 

S-au înregistrat proteste contra acestei măsuri numai în Irlanda, proteste care au fost 
rezolvate prin adoptarea amânării „sine die“ a acestei măsuri în Irlanda. 

II. Situaţia externă 

Consideraţii generale 

Situaţia relativă în Europa se schimbă atât de repede şi de profund încât concluziile 
unor serii de informaţii nu sunt valabile decât foarte scurt timp. 

Evenimentele petrecute în ultimul timp şi mai ales în ultima lună evidențiază o stare 
de lucruri în continuă prefacere. În Regatul Unit această continuă variaţie a situaţiei ex- 
terne a avut urmări profunde care s-au manifestat până şi în tradițiile poporului şi 
politicii guvernului său. Or, tocmai această influențare a tradițiilor arată că guvernul 
englez consideră cu excepţională seriozitate desfăşurările situaţiei externe. 

Unul din punctele tradiționale ale politicii engleze era să nu se amestece în diferitele 
„incidente“ de pe continentul Europei. Dar aceste diferite „incidente“ se derulează pe di- 
recții şi de intensităţi (sic!) care afectează interesele vitale ale Imperiului Britanic. 

Evenimentele întâmplate în cursul lunii martie, coroborate cu acelea întâmplate în 
cursul lui aprilie, şi anume: ocuparea militară de Germania a Cehoslovaciei, a Memel- 
ului şi presiunile făcute asupra Poloniei cu scopul de a încorpora şi Danzigul, tratatul de 
comerţ încheiat aşa de repede cu România tocmai când trupele germane erau în plin marş 
spre sud-est în Bohemia şi Moravia iar toată armata Ungariei — vasala virtuală a 
Germaniei — se mobiliza la graniţa de vest a României, ocuparea militară de către Italia a 
Regatului Albaniei în chiar Vinerea Mare, precum şi alte măsuri cu caracter militar cu 
scopul imediat de a face presiuni asupra Poloniei şi Iugoslaviei, au avut adâncă influență 
asupra acelei tradiționale politici a guvernului englez menţionată mai sus. Anglia îşi vede 
ameninţată influenţa în statele mici de pe coasta Mării Nordului, din Marea Baltică. De 
asemenea, trebuie că acum îşi dă bine seama că, dacă Germania ajunge la Marea Neagră, 

merge prea departe în realizarea planului „Drang nach Osten“ şi deci drumul spre Tigru 
şi Eufrat (Bagdad) este deschis. 

Toate aceste evenimente şi apropiate perspective au determinat guvernul britanic să 
considere că actuala situație nu mai poate fi numită „de pace“ şi să ia o serie de măsuri 
politice şi interne, printre care: garanţia de intervenţie în cazul când România şi Grecia ar 
fi atacate şi nevoite să-şi apere integritatea cu forţele lor naţionale armate, introducerea 
serviciului militar obligatoriu pe 6 luni de zile, instituirea unui minister al 
Aprovizionărilor şi puteri ca ministerele respective să poată chema sub arme rezervele 
necesare îndată ce vor crede necesar. Despre aceste măsuri vorbim în altă parte a bu- 
letinului. 

Guvernul britanic a dat, către finele lunei martie, garanții similare şi Poloniei. 

Evenimentele desfăşurate în ultimul timp pe de o parte, iar pe de altă parte măsurile 
luate de guvernul britanic ca o urmare logică a acelor evenimente, după cum am arătat 
mai sus, au avut importante consecinţe în relaţiunile dintre state şi în special între Anglia 
şi celelalte state, dar mai cu seamă între Anglia şi Germania. 

Relaţiile anglo-germane sunt evident încordate. 

Garanţiile date Poloniei, României şi Greciei, acordurile politice realizate şi în curs de 
realizare, invitarea Rusiei Sovietice de a lua parte în desfăşurarea evenimentelor în 
Europa Centrală şi Răsăriteană, toate acestea considerate de Germania ca o încercare de 
încercuire pusă la cale de Anglia, au creat o tensiune excepțională în relaţiile dintre 
Berlin şi Londra. O exteriorizare a acestei tensiuni este şi faptul — încă în curs — că 
ambasadorul Angliei la Berlin nu poate avea o întrevedere cu ministrul de Externe 
german, deşi s-a înapoiat la post de o săptămână. 

De fapt, tensiunea aceasta a fost exprimată în mod categoric chiar de Fiihrer-ul 
Reichului în discursul ce a ținut în Parlamentul convocat special la 27 aprilie 1939 când a 
şi denunţat parţial (dar în proporţie de 98%) tratatele navale ce avea cu Anglia (Despre 
această denunţare şi efectele ei vorbim în Buletinul anexă relativ la Marină). Acel discurs 
n-a făcut adâncă impresie în Anglia. 

Guvernul englez urmează a aviza asupra celor de urmare. În acest scop, primul 
consiliu de miniştri va avea loc la 1 mai 1939. 

Cu toată această tensiune diplomatică şi cu toată evidența că orice întărire a 
Germaniei — în politică sau în înarmare — este în dezavantajul puterii engleze, totuşi 
Anglia continuă a alimenta industria germană cu materii prime necesare pentru fabricare 
de armament. Astfel, numai într-o singură lună Germania a cumpărat din Anglia şi din 
Indii fier vechi în valoare de 3.000.000 (trei milioane) de Reichsmarks. Exportul acestui 
material din Anglia pentru Germania este în continuă creştere din septembrie 1938. 

Relaţiile anglo-italiene sunt mai puţin încordate decât sunt cu Germania, cu toată 
ocuparea militară a Albaniei de către Italia. Pe de altă parte, însă, brutalitatea cu care s-a 
făcut această ocupare a provocat un adânc resentiment în toată populaţia, mai ales că 
operaţiunea a fost făcută în împrejurările cunoscute. 

Dacă acest eveniment este încă resimțit în mijlocul poporului, el nu poate fi mai puţin 
simţit în cercurile oficiale, deoarece poate zădărnici enumerarea Iugoslaviei printre 
inelele frontului păcii (despre care vom vorbi la un următor capitol). De altfel, curând 
după ocuparea militară a Albaniei guvernele din Roma şi Berlin au început convorbiri cu 
Iugoslavia pentru a se încorpora în axa Roma-Berlin. Trebuie reamintit că în Albania au 
fost debarcaţi şi staționaţi circa 55 - 60000 de oameni, majoritatea fiind concentrați spre 
frontierele Iugoslaviei. 

Din punct de vedere naval Anglia însă n-a considerat ocuparea militară a Albaniei de 
către italieni ca o chestiune de mare importanţă. Aceasta se desprinde din însăşi faptul că 
n-a considerat că Italia a călcat convenţia anglo-italiană din 1938 care stabileşte 

respectarea statu-quo-ului quo în Mediterana. Acest lucru a făcut obiectul unei declarații 
a guvernului englez, urmată de o declaraţie similară a guvernului din Roma. 

În lumina acestei constatări este, în acelaşi timp, de un interes egal de remarcat că 
Italia nu ocupă o suficient de mare proporție în grija englezilor. În unele cercuri se ia în 
apreciabilă consideraţie pericolul pe care o Germanie puternică îl va prezenta pentru 
Italia. Şi pe acest considerent, pe care englezii îl socotesc cunoscut de Roma, precum şi 
pe faptul bine constatat că opinia publică italiană nu este „entuziasmată“ de actuala 
politică externă, se presupune că „dacă Dl. Mussolini a putut face o schimbare în trecut, 
mai poate face şi alta în viitor“. 

Aceleaşi cercuri admit că dl. Mussolini se teme de Germania, căci încă o victorie a 
Germaniei va periclita şi sigur îi va pierde provinciile de nord unde se vorbeşte nemţeşte 
(Tirol). Se mai crede că, deoarece un eventual război va fi de lungă durată, Italia nu 
poate risca aşa ceva lângă Germania care nu-i poate da aproape nimic din punct de 
vedere economic. Şi, se crede şi se speră că, dacă Italia nu va lupta în contra Germaniei, 
îşi va păstra cel puțin forțele intacte, rămânând neutră, în speranța, logică de altfel, de a 
le pune în balanţă către sfârşitul luptei. 

Relaţiile anglo-spaniole sunt normale în situații ca acelea actuale. Anglia face eforturi 
şi se speră într-o reuşită deplină de a păstra Spania în afara unui eventual conflict. 

Utilizarea porturilor şi bazelor navale spaniole de forțele navale şi aeriene inamice — 
în special submarinele şi aviația — ar îngreuna foarte mult situaţia în vestul Mediteranei. 
Între timp, Anglia a luat toate măsurile în regiunea Gibraltar. 

Relaţiile anglo-franceze sunt acelea ale doi aliați ale căror interese sunt deopotrivă de 

amenințate. Introducerea serviciului militar obligatoriu este rezultatul, în mare măsură, şi 
al insistențelor pe care guvernul francez le-a depus pe lângă cel englez. 
Statele Majore de uscat, aer şi apă sunt în continuă colaborare şi în continuu contact. 
Rezultatele acestor schimburi de păreri se constată, de altfel, prin însăşi activitatea 
flotelor în Mediterana. Supravegherea acestei mări a fost organizată şi distribuită între 
flotele acelor două ţări. Astfel în prima perioadă, adică de tensiune diplomatică, flota 
franceză are ca însărcinare principală supremaţia în Mediterana Occidentală (vest de 
Sardinia) unde trebuie asigurate comunicațiile între metropolă şi coloniile africane. Estul 
Mediteranei este în grija flotei engleze. În acest scop s-a făcut chiar o nouă repartiție a 
forțelor engleze navale, mai cu seamă după hotărârea Berlinului de a-şi trimite două 
cuirasate, crucişătoare, distrugătoare şi submarine să facă manevre în apele spaniole în 
Atlantic şi Gibraltar. 

Relaţiile anglo-poloneze au devenit foarte strânse de la ocuparea militară a Memel- 
ului de către Germania şi presiunii acesteia asupra Poloniei de a încorpora Danzigul şi de 
a i se acorda construirea unei şosele şi a unei linii ferate prin Coridor în Prusia Orientală, 
trecere care să aibă statut de exteritorialitate. 

Aceste evenimente şi presiuni au determinat Anglia să dea Poloniei garanţia 
cunoscută — şi arătată în Buletinul de informaţii pe luna martie 1939. Guvernul englez a 
ajuns la concluzia că Germania trebuie împiedicată de a stăpâni statele din Baltica. Or, 
dacă Danzigul este încorporat cu forța la Reich atunci Polonia devine imediat, din punct 
de vedere economic, quasi-vasala Germaniei, iar mai târziu aceastea va anihila orice 
independenţă a celeilalte țări. Pericolul pentru viitorul Angliei este foarte mare şi tot atât 
de evident, căci aceasta ar însemna atât începutul sfârşitului independenţei economice a 
țărilor Baltice, cât şi începutul transformării acelei mări într-un lac german. 

Vizita ministrului Afacerilor Străine polonez la Londra a clarificat anumite puncte 
relative la garanția dată Poloniei de către Anglia şi a strâns realțiile atât de mult 
îmbunătăţite prin această garanţie. 

Relaţiile anglo-ruse sunt în curs de îmbunătăţire. Această situație a fost creată în 
special de evenimentele din cursul lunii martie şi aprilie 1939 în urma cărora Anglia 
încearcă să realizeze un front al păcii compus din statele care sunt hotărâte să reziste în 
contra agresiunilor. 

Actualmente sunt în curs negocieri intense pentru un acord anglo-rus în sensul arătat 
mai sus. Sunt însă serioase dificultăţi deoarece se ştie că Polonia nu doreşte a avea trupe 
sovietice în interiorul frontierelor ei. 

Ambasadorul Rusiei Sovietice la Londra s-a întors de curând de la Moscova şi a 
început discuţiuni cu guvernul englez. 

Se pare că propunerile Moscovei ar fi: 

a) Rusia acceptă să intre într-un acord cu Anglia şi Franța cărora să le de ajutor în caz 
că ele sau vecinii lor Olanda, Belgia şi Elveţia ar fi atacate. 

b) Rusia cere în schimb: 

1. Anglia şi Franţa să extindă garanţiile lor şi ţărilor mici din Baltica, adică Lituaniei, 
Latviei şi Estoniei. 

2. Alianţă militară triplă între Anglia, Franţa şi Rusia. 

Guvernul englez încearcă a găsi o formulă de compromis prin care să se ţină seama de 
cerințele Poloniei şi României. Aceasta pare uşurată acuma de faptul că Germania a 
denunţat pactul de neagresiune cu Polonia. 

Din acest punct de vedere se apreciază la Londra că denunțarea pactului de 
neagresiune polono-german a fost o mare greşeală făcută de Hitler. 

Relaţiile anglo-greceşti au fost foarte bune, în special de la revenirea pe tron a regelui 
George al Greciei. Ocuparea militară forțată a Albaniei de către Italia a provocat, după 
cum se ştie, garantarea de către Anglia a frontierelor greceşti în contra oricărei agresiuni 
la care s-ar opune forțele naţionale greceşti. Această situaţie a strâns şi mai mult 
legăturile dintre Anglia şi Grecia. Anglia are interes capital să păstreze Grecia în afara 
influențelor Axei Roma-Berlin, deoarece într-un eventual conflict în care Grecia n-ar fi 
de partea inamicilor, porturile insulei Elene vor fi de mare valoare flotei engleze. 

Relaţiile anglo-iugoslave au fost amicale întotdeauna. Anglia a perseverat în a ține 
atenția lugoslaviei îndreptată spre marea putere a Imperiului Britanic. În acest scop, a 
făcut anumite diligenţe, dar se pare că nu pe toate. Aşa se explică actuala situaţie în care 
este Iugoslavia astăzi. Atât Roma cât şi Berlinul insistă pe lângă Belgrad să intre în axa 
acelor două puteri. De altfel, ocuparea militară a Albaniei a avut în vedere şi forțarea 
acelei țări de a se desprinde din Înțelegerea Balcanică. 

Pe de altă parte, Anglia nu socoteşte Iugoslavia în situația ţărilor de care ea (Anglia) 
ar avea imediată şi absolută nevoie pentru interesele ei. De aceea, n-a inclus-o în garanţia 
dată la 13 aprilie 1939 României şi Greciei, deşi era mai ameninţată de cât aceasta din 
urmă. 

Pare, în acelaşi timp, că procedând astfel guvernul englez urmăreşte 2 scopuri. Primul: 
socoteşte că lugoslavia va putea fi un motiv de disensiune între Italia şi Germania, şi al 
doilea scop ca satisfacţie Italiei în Marea Adriatică în acord cu ideia că ocuparea 
Albaniei n-a violat agrementul anglo-italian în ceea ce priveşte status-ul quo în 
Mediterana. 

Aceste 2 consideraţii sunt în acord şi cu cele arătate la capitolul relațiilor anglo- 
italiene. 

Vizitele primului ministru la Roma şi Berlin în luna curentă şi viitoarea vizită a 
prinţului Paul — primul regent al Iugoslaviei — la Roma la 9 mai — a 3-a aniversare a 
creierei imperiului italian — au fost puţin comentate de cercurile politice ca şi în presa din 
Londra. 

Relaţiile anglo-române s-au strâns în mod apreciabil în ultimele două luni. Activitatea 
organelor noastre a condus la rezultatul că Anglia a apreciat în justa valoare atât situația 
strategică a României cât şi importanţa ei ca element indispensabil în păstrarea păcii în 
Europa. Aceste elemente au stat la baza garanţiei date de Anglia în ziua de 13 aprilie 
1939 cu privire la intervenţia în favoarea României dacă frontierele ei ar fi atacate iar 
România s-ar opune unei asemenea agresiuni cu forțele ei naţionale. 

Vizita la Londra a d-lui G. Gafencu — ministrul de Externe al României — care a avut 
loc de la 23 la 26 aprilie 1939 a fost pe larg şi cu multă simpatie comentată atât de 
cercurile londoneze cât şi de întreaga presă engleză. Guvernul britanic a făcut ministrului 
nostru o foarte frumoasă primire, iar conversațiile avute cu cercurile politice 
guvernamentale, ca şi cu celelalte cercuri politice în general, au fost descrise ca „foarte 
satisfăcătoare şi de perfect acord“. 

Trebuie menționat că nu împrejurările au condus la această strângere de relaţii între 
România şi Anglia, ci activitatea perseverentă şi continuă desfăşurată în ultimele luni de 
organele respective. 

Actualmente este în curs de tratare un acord comercial de apreciabilă importanță între 
Anglia şi țara noastră şi din care România nu poate decât profita. 

În acelaşi timp, mai trebuie să menţionez că în cercurile politice guvernamentale 
există ideea că România ar trebui să se înţeleagă cu Bulgaria pentru a o câştiga de partea 
frontului păcii. Acest lucru mi s-a spus personal chiar de un membru al cabinetului 
englez. 

O asemenea dorință şi sugerare pare firească în mentalitatea unui străin şi mai ales a 
unui englez, căci prin realizarea ei el a soluţionat o problemă şi a înlăturat o asperitate 
din drumul său, dar cu sacrificii din partea altora. 

La întrebarea dacă Anglia nu se poate înţelege cu Italia, înțelegere care ar înlătura cu 
siguranță orice teamă de război, mi s-a răspuns: „este mai greu“. 

Relaţiile anglo-turceşti sunt din ce în ce mai strânse. Interesele Angliei sunt de a 
păstra 'Turcia departe de influența axei Roma-Berlin. În acest scop s-au făcut foarte multe 
eforturi de către guvernul englez şi se speră ca într-un viitor apropiat Turcia să fie inclusă 
în frontul păcii. 

Pentru ţara noastră este indispensabil ca Anglia să aibă liberă trecere pentru navele 
sale prin Bosfor şi Dardanele. În actuala situaţie, numai în felul acesta am putea primi 
din afară armamentele de care am avea nevoie în caz de război. Deci, importanța 
strategică a acelor strâmtori iese din nou la iveală şi de aceea Anglia se străduieşte să nu 
se mai repete situaţia din 1914-1918. În acest scop a făcut Turciei substanţiale avantaje 
economice şi politice: împrumut de £ 16000000 (şasesprezece milioane lire sterline), 
intervenţii binevoitoare în vidarea neînțelegerii cu Franța asupra Sandjakului 
Alexandretta, construcţii cu prioritate în Anglia (ex. 4 distrugătoare începute în martie 
a.c. şi 4 submarine în aprilie a.c. în şantierele engleze) etc. 

Organizarea frontului păcii. Anglia se străduieşte să formeze alianțe politice cu 
statele interesate pentru a se opune agresiunii puterilor centrale: Germania, Italia şi 
Ungaria. Această iniţiativă a fost luată după ocupara militară a Cehoslovaciei şi Memel- 
ului de către Germania în luna martie 1939. 

În acest scop, a dat asigurările despre care am vorbit mai sus Poloniei, României şi 
Greciei. Sunt în curs negocieri şi cu alte state, printre care Rusia şi Turcia. 

Dacă se realizează planul, frontul ar fi înspre est şi ar porni de la Marea Baltică până la 
Marea Mediterană, şi anume: prin Polonia, România, lugoslavia şi Grecia, având ca 
rezerve în spate armatele Rusiei Sovietice şi ale Turciei. 

Cercurile militare de aci numesc acest front: frontul păcii de la Danzig la Delta 
Nilului. 

Iugoslavia este un deziderat ca şi celelalte state. Dar linia frontului poate trece şi prin 
estul ei. 


Ataşat militar naval 
Comandor Dumitrescu Gheorghe 


A.M.R., fond Ministerul Aerului şi Marinei, 
dosar nr. 2537, f. 403-413. 


15 mai 1939. Raport al ataşatului militar naval român la Londra privind invitarea 
generalului Florea Țenescu la manevrele armatei britanice. 


A.M.T,, vol. II, p. 26-27 

1 iunie 1939. Buletin de informaţii al ataşatului militar naval român la Londra 
privind situația din Marea Britanie. 


Ataşatul militar naval 
Londra 
Buletin de informații 
asupra Marii Britanii 
(încheiat la data de 1 iunie 1939) 


I. Situaţia internă 

Nimic important de semnalat în situaţia internă a Marii Britanii. 

Cu toate intensele pregătiri de război la care se lucrează actualmente, opinia publică 
britanică este liniştită şi aşteaptă cu calm desfăşurarea evenimentelor. 

Chemarea sub arme a tinerilor între 20-21 ani nu a produs nici o tulburare în calmul 
opiniei publice. 

Se vorbeşte în unele cercuri că primul ministru britanic, domnul N. Chamberlain, ar fi 
obosit şi din această cauză ar intenţiona să se retragă de la preşedinţia Consiliului de 
Miniştri în toamna anului 1939. 

Până în prezent însă nu a transpirat nimic oficial despre această intenţie a primului 
ministru şi s-ar putea să fie numai zvonuri lansate de opoziţie în vederea viitoarelor 
alegeri. 

II. Situaţia externă 

De la finele lunii aprilie 1939 până la finele lunii mai 1939 s-au produs următoarele 
fapte mai de seamă: 

— Încheierea pactului anglo-turc; 

— Încheierea alianței politico-militare între Germania şi Italia; 

— Vizita prințului regent Paul al Iugoslaviei la Roma şi viitoarea vizită la Berlin; 

— Continuarea în stagii încete spre înțelegere a negocierilor anglo-ruse pentru ca 
Sovietele să intre în „frontul păcii“. 

Încheierea pactului anglo-turc a fost apreciată la Londra în toată importanţa ei, acest 
acord afectând adânc atât situaţia în estul Mediteranei cât şi în peninsula Balcanică. 

Declaraţia domnului N. Chamberlain — premierul englez - că prin formula 
„Mediterranean Area“ se înțelege că este compusă şi Marea Neagră a făcut o bună 

impresie în cercurile de aici. Presa a comentat favorabil pentru România consecințele 
care decurg din acest pact. 

La începutul lunii va sosi la Londra o comisie militară turcă pentru a discuta diferite 
chestiuni care decurg din pactul încheiat. 

Nu este exclus ca la acele discuţii să ia parte şi generalul Gamelin — şeful Stat 
Majorului Armatei Franceze — care soseşte la Londra cam în acelaşi timp. Am informația 
că comisia turcă va avea larg sprijinul şefului Stat Majorului Armatei Franceze pentru 
toate cererile ce va formula. 

Încheierea alianţei politico-militare între Germania şi Italia a fost puţin comentată în 
cercurile de aici. S-a socotit că semnarea acestei alianţe n-a fost decât „formă“ nu „fapt“ 
care există. 

Pe de altă parte, s-au relevat faptele următoare: 

a) Italia actualmente este „inundată“ în toate ramurile ei industriale şi militare de 
„experți“ germani, „inundație“ care are loc la adăpostul formulei de „colaborare 
economică şi militară“, şi 

b) Prevederea comandamentului unic german pentru forțele Armatei şi Aerului, 
lăsându-se Italiei comandamentul unic pentru Marină. 

Se face observaţia că prin această formulă toate operaţiunile italo-germane sunt 
virtualmente în puterea Germaniei şi se exprimă mirarea cum a putut Italia accepta o 
asemenea formulă. 

Foarte adesea s-a exprimat credinţa în unele cercuri de aci că pentru Italia este foarte 
greu a se retrage în timp de pace din „jocul“ în care a intrat, dar această retragere este 
probabilă în caz de război. 

Vizita prințului regent Paul al Iugoslaviei la Roma, a fost de asemenea puţin 
comentată. 

În cercurile britanice se apreciază că Iugoslavia nu se grăbeşte a ralia axa Berlin — 
Roma. Că de acest lucru ştie şi Berlinul şi că la vizita care va face acolo se va încerca să 
persuadeze pe prinţ ca cel puţin să-şi întrebuinţeze influenţa sa în determinarea statelor 
Balcanice de a se apropia mai mult de axă cel puţin în chestiuni economice. Se apreciază 
că în chestiuni militare este mai greu. Se va face însă tot posibilul pentru a-l 
„Impresiona“. 

Relaţiile anglo-ruse. Progresul în încheierea pactului în vederea intrării Sovietelor în 
„frontul păcii“. 

— Cercurile de aci socotesc că atitudinea Sovietelor în actualele negocieri pentru 
concluderea unui pact anglo-rus este regretabilă şi că această atitudine este expresiunea 
clară a unei „speculații indecente“ din partea Sovietelor atât a situaţiei cât şi a faptului 
special că „au fost solicitate“. 

Presa şi cercurile de aci comentează cu apreciabilă atenţie atitudinea şi eventualul 
răspuns al României în această problemă. O ştire de presă care spunea că România 
doreşte a nu fi o piedică în buna reuşită a acordului anglo-rus a fost primită cu deosebită 
satisfacţie şi bine apreciată aci. 

Londra este într-o situaţie destul de dificilă în faţa acestei rezistenţe din partea 
Sovietelor, mai ales că aci se doreşte încheierea pactului chiar în unele cercuri care acum 
o lună erau în contra lui. Se consideră, totuşi, că se va ajunge la o înţelegere în curând, 
mai ales că, în aprecierea cercurilor londoneze, sunt de pus la punct mai mult chestiuni 
„de formă“ decât „de fond“. Această apreciere este chiar în unele cercuri ale partidului 
Laburist. 

Se mai anticipează, în acelaşi timp, că Rusia îşi va da seama că îşi asumă o dificilă 
răspundere dacă din cauza ei nu s-ar realiza înțelegerea. Aceasta ar însemna că în mod 
deschis dă Germaniei libertate înspre vest. 

Ceea ce este evident este că Rusia caută să profite la maximum de împrejurări. 

Diverse 

Declaraţia domnului N. Chamberlain făcută cu privire la Danzig în ziua de 11 mai la o 
întrunire la Albert Hall că „dacă se vor face încercări cu forța de a schimba situaţia în aşa 
fel încât să amenințe independenţa Poloniei, acest lucru va declanşa în mod inevitabil un 
conflict general în care Anglia va fi inclusă, a făcut o netă impresie în toate cercurile. 

Pare că actualmente la Oslo sunt în curs de discuţie chestiuni militare anglo-poloneze. 

Este în adevăr o întrebare de ce s-a ales tocmai Oslo pentru asemenea discuţii? 

III. Informaţii militare 

1. În urma propunerii Ministerului de Război, guvernul britanic a hotărât ca să se 
oprească complet vânzarea regulamentelor militare, a anuarelor generale şi lunare şi a 
oricărei lucrări cu caracter militar care n-a obținut aprobarea de publicitate a autorităților 
militare. 

Această măsură, vizând păstrarea secretului şi privind armata terestră, aeronautica şi 
marina şi chiar serviciile, a fost imediat pusă în aplicare. 

Librăriile, care posedau în stoc lucrări de natura celor arătate mai sus, au fost rugate să 
nu mai vândă nici un volum fără dovada că cel ce cumpără are autorizaţia organelor mili- 
tare de a-şi procura asemenea lucrări. 

2. Toate comandamentele armatei britanice au primit ordinul Ministerului de Război 
prin care li se pune în vedere să nu mai dea curs cererilor de retragere voluntară din 
armată ale ofiţerilor. 

Aceste cereri se vor aproba în viitor numai de Consiliul Superior al Armatei şi numai 
în cazul când acesta consideră că prin neaprobare s-ar produce grave prejudicii materiale 
ofițerului sau când retragerea ar fi chiar în interesul serviciului. 

Cauza instituirii acestei noi măsuri rezidă în faptul că introducerea serviciului militar 
obligatoriu în Anglia a creat armatei obligaţia de a dispune de un cât mai mare număr de 
ofițeri pentru încadrare. 

3. Tinerii care, conform legii pentru introducerea serviciului militar obligatoriu, vor fi 
încorporaţi, vor purta denumirea de: „Militia Men“. 

Această denumire a fost aleasă şi prezentată Parlamentului — care a aprobat-o — de 
către Dl. Hore-Belisha, ministru de Război. 

Următor acestei hotărâri, armata britanică va fi compusă din: Armata Regulată, 
Armata Teritorială, Apărarea Antiaeriană, Militia Men, formând armata de operaţii; 
Dungaree Army (armata de lucrători apărând fabrici, stabilimente etc.). 

4. Legea pentru introducerea serviciului militar obligatoriu a fost completată de 
parlament cu următoarele: 

a) Durata serviciului obligatoriu sub arme va fi de 6 luni pentru toți tinerii între 20-21 
ani. 

b) Ministerul Muncii va ţine un registru special unde vor fi trecuţi toți aceşti tineri. 

c) Ministerul Muncii va îngriji ca locurile pe care aceşti tineri le ocupă — în momentul 
încorporării lor — în diferite meserii, să le fie păstrate. 

d) După cele 6 luni de serviciu sub arme, militia-men-ii vor trece — pentru 3 1/2 ani — 
în forţele auxiliare. 

e) Obligativitatea serviciului militar nu afectează pe tinerii din India, din colonii sau 
din dominioane, care nu locuiesc permanent în Anglia. 

5. Datele necesar a fi cunoscute de către tinerii care urmează a fi încorporaţi au fost 
anunțate la 17 mai de către domnul E. Brown, ministrul Muncii, şi sunt următoarele: 

— Înscrierea acestor oameni va începe în ziua de 3 iunie 1939, iar vizita medicală va 
începe de marţi 6 iunie. 

— Primul grup de aproximativ 50000 oameni vor primi ordinele de chemare către 1 
iunie 1939. 

Prin aceste ordine li se va pune în vedere să se prezinte la unităţile respective după 14 
zile de la primirea ordinului. 

Grupe de acelaşi efectiv vor fi chemate sub arme la intervale de două luni. 

— Solda Militia men-ilor va fi de 1 shilling şi 6 pence pe zi, în loc de 1 shilling cât se 
stabilise iniţial. Soţiile celor însuraţi vor primi câte 17 shillingi pe săptămână cu condiția 
ca soţul aflat sub arme să nu primească pentru el însuşi mai mult de 3 shillingi şi 6 pence 
pe săptămână. 

— Detalii complete asupra înscrierii şi vizitei medicale a celor ce urmează a fi 
încorporaţi vor fi publicate în timp util. 

— În timpul duratei serviciului sub arme, Militia men-ii nu vor avea dreptul de a-și 
exercita dreptul la vot. Această hotărâre s-a luat după lungi dezbateri ale parlamentului 
deoarece interzicerea dreptului de vot constituie o măsură nouă şi neobişnuită în Anglia, 
unde însăşi Armata Regulată votează. 

6. În urma propagandei ce s-a făcut şi a îmbunătățirii condiţiilor de viaţă în cazărmi, 
înscrierile de voluntari în Armata Permanentă şi Armata Teritorială au sporit considerabil 
în ultimul an. 

Pentru ilustrarea acestei informaţii, Ministerul de Război britanic dă — pentru perioada 
1 ianuarie 1938 la 31 martie 1939 şi în comparaţie cu aceeaşi perioadă a anului anterior — 
cifrele de mai jos: 

— Armata Permanentă: 49415 recruți faţă de 36598; 

— Armata Teritorială 104890 recruți faţă de 62295. 

De la data de 1 aprilie până la 6 mai 1930 înscrierile de voluntari în ambele armate au 
continuat în acelaşi ritm susţinut şi ca exemplu se dau înscrierile de voluntari în Armata 
Permanentă care, în această perioadă de 5 săptămâni, a avut 3342 oameni încorporați. 
Această cifră constituie un record neatins încă din timpul războiului mondial. 

Situaţia efectivelor armatei engleze la data de 6 mai 19309 pare a fi — după datele ce 
posedăm — următoarea: 

— Armata Regulată (împreună cu rezervele ei) 371980 


— Armata Teritorială 161104 
— Apărarea Antiaeriană 88533 
Total 620617 


La acest total actual de 620617 trebuie adăugați circa 310000 recruți ce vor fi 
încorporaţi cu începere de la 1 iulie 1939, astfel că efectivele sub drapel ale armatei 
britanice se pot socoti la circa 1000000. 

7. Concentrarea rezervei A. 

S-a hotărât ca rezerva suplimentară a rezervei, secţiunea A a Armatei Regulate să fie 
concentrată pentru instrucție cu începere de la 15 iunie 1939. 

Numărul total al celor făcând parte din această categorie de rezervă se ridică la 6000 
de oameni. 

Din această rezervă fac parte foştii voluntari ai Armatei Regulate care la eliberare au 
acceptat să reia serviciul în circumstanțe care nu ar implica neapărat o mobilizare 
generală. 

8. Mari comenzi de echipament. 

În ultimul timp guvernul englez a plasat pe piaţa britanică numeroase comenzi de 
echipament pentru armata terestră. 

Noi comenzi pentru circa 1000000 de rânduri complete de echipament sunt 
actualmente în curs de plasare. Termenul impus fabricilor pentru livrarea acestor noi 
comenzi este foarte scurt şi, pentru ca aceste termene să nu fie depăşite prin introducerea 

de noi comenzi, fabricile lucrează actualmente — se poate afirma — sub regimul 
„rechiziţiei“, trebuind să ceară aprobarea guvernului britanic la acceptarea oricărei alte 
comenzi străine. 

În acelaşi scop, guvernul a pus „embargo“ pe diferite materii prime necesare la 
confecționarea echipamentului, ca de exemplu ar fi pielea, talpa etc. 

9. Schimbări în comandamentul superior. 

Pentru a se obţine o mai bună pregătire a armatei a cărei tărie creşte foarte repede, 
guvernul englez — în urma propunerii Ministerului de Război — a hotărât să reînființeze, 
cu oarecare modificări, posturile de inspectori generali care existau înaintea războiului 
mondial. 

În urma propunerii ministrului de Război, regele Angliei a numit: 

— În postul de Inspector General al Forţelor Britanice rezidând în afară de Metropolă 
pe Generalul de C.A. Sir Edmund Ironside, fost guvernator general al Gibraltarului. 

— În postul de Inspector General al Forţelor Armate rezidând în Metropolă pe 
generalul de Corp de Armată Sir Walter Kirke, fost comandant al Armatei Teritoriale. 

Atribuţiile noilor inspectori generali sunt următoarele: 

a) Inspectorul general al forțelor rezidând în afară de Metropolă este responsabil de: 

— Inspecţia şi instrucția superioară (de la brigadă în sus) a Armatelor Permanentă şi 
Teritorială de operații; 

— Inspecţia garnizoanelor din afara Metropolei aflate sub controlul Ministerului de 
Război; 

— Instrucția superioară a autorităților militare din India (după consultare cu Guvernul 
indian şi cu Ministerul Indiei în Anglia); 

— Legătura cu Statele Majore străine; 

— Coordonarea şi pregătirea instrucției expedierii unor forţe expediţionare; 

— Direcţiunea manevrelor şi exerciţiilor organizate de Ministerul de Război, când 
Şeful Statului Major Imperial nu este prezent. 

b) Inspectorul general al forţelor armate rezidând în Metropolă este responsabil de: 

— Inspecţia trupelor permanente de la depozite, a armatei Militia men-ii, a apărării 
antiaeriene şi a apărării coastelor; 

— Întocmirea planurilor de apărare a Metropolei şi menţinerea contactului cu 
autorităţile civile responsabile pentru pregătirea A.R.P. (Măsurile contra atacurilor 
aeriene.) 

Ambii Inspectori generali sunt responsabili în fața Consiliului Armatei şi sunt membri 
în Consiliul de Selecţionare al Armatei. 

Odată cu crearea acestor posturi de Inspectori generali au fost făcute următoarele 
numiri: 

— generalul de divizie Sir Robert Gordon-Finlayson, Sub şef al Marelui Stat Major; 

— generalul de brigadă H.M. Wilson, comandant al forțelor britanice din Egipt; 

— generalul de divizie W. D. S. Brownrigg, comandant al Armatei Teritoriale; 

— generalul de brigadă G. J. Giffard, succedând pe generalul Brownrigg, a fost numit 
secretar militar al ministrului de Război. 


Ataşatul militar naval Londra, 
Comandor Dumitrescu Şt. Gheorghe 


Ataşatul Militar Ajutor Londra, 
Căpitan Iliescu Gheorghe 
A.M.R., fond Ministerul Aerului şi Marinei, 
dosar nr. 2537, f. 353-365 

22 iunie 1939. Raport al ataşatului militar român la Ankara privind poziţia Angliei 
faţă de o eventuală intrare a Bulgariei în Inţelegerea Balcanică. 


A.M.T., vol. II, p. 31-32 

Iunie 1939. Sinteza informativă a atașatului militar român la Berlin privind situația 
politică şi militară a Germaniei. 
Sinteza 
asupra situaţiei politico-militare a Germaniei 
iunie 1939 

Luarea conducerii în Germania de naţional socialişti acum 6 ani marchează o dată 
nouă în istoria acestei ţări şi a Europei. După redresarea în interior prin întronarea 
regimului dictatorial-totalitar a urmat vertiginoasa ridicare pe tărâmul politic extern care 
a început cu ocuparea Renaniei (1935) şi a culminat în perioada martie 1938 — martie 
1939. Din cele 5 modificări ale hărții Europei în acest an de culminanţă, 4 sunt făcute de 
Germania: Anschluss, Sudetenland şi rectificarea frontierelor C.S., cotropirea C.S. 
Memelland (a S-a este desființarea Albaniei). 

Evenimentele care s-au urmat cu repeziciunea cunoscută au uimit lumea europeană şi 
mondială. Reacțiunea târzie dar destul de eficace a produs o stagnare, chiar o smulgere a 
libertăţii de acţiune politică. Cu toată activitatea diplomatică şi tensiunea ce se 
desfăşoară, trăim o perioadă de relativă linişte prevestitoare de noi evenimente. Am 
socotit că este nimerit să profităm de această linişte pentru a face sinteza celor petrecute 
şi a scruta cele ce s-ar putea întâmpla. 

I. Scopul politicii germane. Este desigur multiplu şi îndrăzneţ aşa cum s-a născut din 
plămădeala revoluţiei național socialistă, conştiinţa materială a marii lumi germane, a 
blocului de peste 80' milioane aşezat în centrul Europei, a făurit credinţa că hegemonia 
în Europa se cuvine Germaniei. Este o idee veche şi din ea a izbucnit primul război 
european (1914). 

Pe planul european, scopul politicii germane este realizarea hegemoniei. Atingerea 
acestui scop nu se putea fără forţa numărului, unirea politică a blocului german european. 
Din experienţa trecutului, politica N.S. a văzut că ideia hegemoniei a fost compromisă 
fiindcă nu s-a realizat unirea. Astfel, primul proiect al programului N.S., arătat fără 
încetare în toate marile discursuri şi preamărit, este unirea. Ea apare ca mijloc pentru 
marele scop: hegemonia, dar conducerea a arătat-o meşteşugit ca scop al politicii 
germane. Ea are solidă bază morală fiindcă aşezarea pe baza etnografică şi a autodeter- 
minării popoarelor îndeosebi, a Europei după marele război, era ceea ce conducerea ger- 
mană invoca. Dar unirea înseamnă dărâmarea tratatului de la Versailles. Cu ocazia ani- 
versării a două decenii de la semnarea acestui tratat s-au reamintit protestele repetate ale 
Germaniei şi în special ale mişcării născânde N.S. S-a publicat discursul Fiihrer-ului de 
la 17.1V.1923, în care s-a proclamat: „mişcarea noastră a pus de la întemeierea ei trei 
cereri — unirea tuturor germanilor, dărâmarea tratatului de la Versailles, spațiu de hrană 
pentru poporul german“. Către acest scop, Germania N.S. a mers punând efortul în 
Europa Centrală şi Orientală. Este o abilă manevră care a reuşit fiindcă în această parte 
marile puteri europene erau mai puţin interesate, fiindcă Rusia pe urma revoluţiei este 


“ După Wehrwissenschaftlicher Atlas — R. zu der Luth. 

foarte slabă aşa cum de altfel s-a dovedit (criza cehoslovacă, criza polono-lituaniană 
când Polonia cu armele a impus îmbunătăţirea relaţiilor, 1938, criza Memelland), fiindcă 
marile state din această parte a Europei erau mai uşor de manevrat şi de răpus folosindu- 
se duşmăniile dintre ele: Polonia-Cehoslovacia, Ungaria-lugoslavia, România-Ungaria 
sau România-Bulgaria. 

Pe planul mondial, aceeaşi concepție îndrăzneață o manifestă conducerea politică 
germană. Ea are de bază marea dezvoltare a poporului german risipit pe toată suprafața 
globului care are dreptul mai mult decât celelalte naţiuni la mai multe colonii şi la un mai 
mare spaţiu vital. Dar în afară de acest număr este calitatea ce se preamăreşte şi cu atât 
mai mult se cuvine rolul de prim ordin rasei: cea mai numeroasă, cea mai curată şi cea 
mai superioară (sic!) (teoria Rosenberg, discursurile dr.-ului Goebels şi al Fiihrerului — 
răspunsul de la 28.1V). 

Dr. Goebels care a afirmat că rolul presei în conducerea totalitară este „de a spune 
ceea ce îi este oprit diplomației“, a declarat în discursul de la 15.6. în faţa studenților din 
districtul Berlin că „dacă poporul german ar fi avut în secolul XVII omul tare care să 
unifice Germania, aceasta ar fi stăpânit azi în lume şi nu Anglia, fiindcă noi suntem 
calificaţi pentru aceasta. Ceea ce Germania a întârziat în secole trebuie să recâştige acum 
în cursul decadelor şi o va face“. Este încă o mărturisire a adevăratelor năzuințe. 
Revendicarea coloniilor nu este decât o primă treaptă pentru a ridica Germania pe planul 
mondial la primul loc, detronând Anglia. 

O privire pe harta continentului” nostru aşa cum sunt (sic!) întocmite tendențios de 
geografii germani, nu poate să fie decât izbită de puzderia de insule germane şi neoger- 
mane ce sunt presărate peste Ungaria, Polonia, lugoslavia şi Rusia până în stepele 
asiatice. Alte insule apar în cele două Americi şi în Africa. Politica germană N.S. a pus 
sub scutul Reichului pe toți aceşti colonişti risipiţi şi-i solidarizează la soarta lui iar 
concepția îndrăzneață vede toate aceste insule, pioni ai hegemoniei mondiale. 

Ideea nu este nouă; politica celui de-al doilea Reich a lansat-o şi a încercat să o 
realizeze provocând primul război mondial (1914). 

În rezumat: 

— Politica europeană germană urmăreşte hegemonia asigurându-şi mai întâi 
supremaţia în centrul şi estul european. 

— Politica imperială germană urmăreşte supremația în lume, detronând Anglia de la 
locul ei de stăpâna mărilor. 

II. Mijloace şi aplicarea lor pentru atingerea scopului 

Unirea poporului german sub semnul crucii N.S. — care este simbolul ei însăşi ” — este 
cel mai de seamă mijloc care a înflăcărat această masă de peste 80 milioane şi care a 
impus celorlalte state vecine. Acest eveniment este cel mai determinant în istoria 
Europei. Creşterea acestui bloc se face în progresie geometrică față de celelalte popoare 
şi calităţile ei cunoscute (sic!) o vor face să se ridice la un potenţial ce îndreptățește pe 
conducătorii ei să aibă şi să adopte cele mai îndrăzneţe concepţii şi soluţii. Chiar dacă 
regimul s-ar prăbuşi pentru o cauză oarecare, chiar dacă războiul ce bate la uşa Europei l- 
ar pierde, masa aceasta aşezată în mijlocul Europei dominând ca număr tot ce este în 
jurul său, rămâne un factor geografic-biologic determinant. Ea este canalizată azi după 
concepția naţional-socialistă, mâine va putea fi imperialistă sau comunistă, dar aşa 


* Harta etnografică Dr. Friedrich Lange trimisă cu Buletinul pe octombrie 1938. 

“ Decretul Fiihrerului din 9.X1.1935 asupra drapelelor odată cu reînvierea armatei germane; prin decret se 
arată înţelesul fiecărui semn distinctiv: crucea svastică (C.S.), crucea de fier şi culorile; începând cu C.S., 
decretul glăsuieşte: "C.S. să vă fie vouă simbol al unirii Națiunii prea curate, să vă fie icoană a concepției 
N.S., asigurare a libertăţii şi a forței”. 

închegată unitar cum a reuşit N.S., într-un fel sau altul se va manifesta, şi celelalte 
popoare vor trebui să ţină totdeauna seama de ea. 

Organizarea totalitară a statului în formula naţional-socialistă este un alt mijloc care 
duce poporul german la hegemonie. Este de fapt o integrare la extrema tuturor direcțiilor 
de activitate care răspunde principiului de conducere unică şi cea mai bună pregătire 
pentru desfăşurarea uriaşă a forțelor în războiul de mâine — războiul total. 

Această organizare este de fapt un corolar al unirii politice; ea dă unirea eforturilor 
naţiunii. Mărirea producţiei, desființarea şomajului, crearea autarhiei, copleşirea 
producției în țările vecine, influenţa economică etc., sunt toate rezultate ce apar ca nişte 
trepte pe care politicul se urcă la supremație. 

Forţele armate ce s-au putut organiza într-un timp atât de scurt au fost desigur, 
factorul de totdeauna al politicii. Fiihrerul a spus încă din 1923 aprilie 17 că „atâta timp 
cât Germania va fi numai nicovală nu se va putea ridica; noi vom fi totdeauna învinşi 
atâta timp cât nu vom avea ciocanul — o sabie germană“. 

Covârşitoarea ameninţare cu această forță, uneori prea mult suprapreţuită, a fost de 
ajuns pentru a deschide drumul politicii şi a-şi atinge ţintele de până acum. 

Forțele morale şi propaganda sunt mijloace care au fost neglijate la celelalte state. La 
adăpostul tratatelor şi organizaţiei fără forță materială de la Geneva, popoarele, ca şi 
indivizii, şi-au asigurat existenţa fără risc, s-au lăsat surprinse, nearmate şi s-au dovedit 
inferioare moralmente. Criza etiopiană, criza mediteraneană (cotropirea Albaniei), criza 
Europei Centrale sunt toate crize morale. 

În regimul totalitar german individul dispare sau nu contează; individual, fiecare 
german se plânge, are nemulțumiri, chiar se teme de război şi de suferințele lui dar în 
masa înflăcărată, în organizaţia partidului, în legiunile naziste, în milițiile hitleriene, în 
cohortele pro şi post militare, în armată, flotă sau aviaţie, în organizaţiile polițienești, în 
uniunile de tot felul etc., etc. nu se mai aude nici o vorbă. Mişcarea maselor în rânduri 
strânse, tropăirea cadenţată sub miile de flamuri, huruitul motoarelor pe drumurile largi 
sau în văzduh, muzica ameţitoare, flăcările şi fumurile, toate dau înfăţişarea eroică şi 
exaltă poporul militarist şi ascultător din fire; el este adăpat statornic cu preamărirea 
seminției sale; sufletul colectiv este înflăcărat, spiritul de jertfă este împlântat şi 
consimțit; se naşte o autosupraestimare ce dă o încredere oarbă reciprocă între masă şi 
şefi. Această încredere este propovăduită sincer şi convins împărtăşită de capul statului şi 
de ceilalți şefi. Se înţelege că individul în concepţia democratică este dispărut, sau dacă 
se iveşte cu idei contrarii este strivit fără cruţate. 

Această psihoză a făcut-o propaganda. Dincolo în câmpul democraţiilor, individul şi 
masa sunt în urmă şi de-abia acum, când pericolul este atât de iminent, ideea sacrificiului 
şi-a făcut drum. Forţa acestei propagande s-a văzut în Renania, în Austria. Lipsa de forță 
morală şi efectul propagandei s-a văzut în Cehoslovacia uluită, părăsită şi cotropită: un 
singur om nu s-a găsit care să ridice fățiş arma şi să facă un gest, un singur om nu s-a 
aruncat în faţa tancurilor cotropitoare, care să prefere a fi zdrobit de pământul patriei sale 
încălecate. Din contră, s-au văzut decăderi sufleteşti până la josnicie ale unor şefi care au 
desgustat chiar pe cotropitori. 

Propaganda germană nu se atacă la individ ci la masă; pe aceasta o dislocă, şi-o 
apropie, şi-o atrage, o stăpâneşte şi o dă în mâna conducătorilor. Moralul masei este 
obiectivul propagandei, nu individul. Pe acesta îl desconsideră şi-l nimiceşte. 

Peste frontieră, propaganda germană ia în considerare şi pe individ, face o deosebire 
uşor de înţeles, dar atât în interior ca şi în exterior scopul justifică şi scuză mijloacele. 
Ministrul Propagandei însuşi mărturiseşte respingerea unor scrupule în discursul de la 16 
iunie a.c., Berlin, când spune: „Pentru cei ce au din belşug este uşor să fie morali. Şi 
când aceştia ne strigă că suntem imorali o fac pentru că sunt bătrâni şi au istoria în 

spatele lor iar noi o avem înaintea noastră. Suntem un popor tânăr; tinereţea are obiceiul 
să fie ceva mai imorală ca cei bătrâni — este în firea lucrurilor“. Apoi fără modestie 
declară că victoriile de până acum s-au obținut mai mult cu condeiul decât cu tunul, şi 
aceasta este adevărat. 

III. Rezultatele obţinute 

Pe scurt, simpla înşirare a faptelor dă măsura rezultatelor: Renania, Saarland, Austria, 
Sudetenland, nimicirea Ceho-Slovaciei cu Protectoratul tip I (Ceho Moravia), Protectorat 
tip II (Slovacia), Memelland. 

Sau în cifre: 


Saarland loc. 796.033 km.p. 1210 


3 39 


Austria 7.022.000 83833 
Sudetenland ” 3.500.000 ” 29508 
Protectorat I ” 7.174.886 ” 49362  145la 

km.p. 
E m” 2.322.793 7 38456 
Memelland ” 150.000 7 285 


loc. 21.049.777 m.p. 203354 


Germania” 1938 67.350.000 470127 
loc. 88.392.777  km.p. 673.481 


IV. Situaţia actuală 

Politica europeană de împăcare de anul trecut, care a dus la sacrificarea 
Cehoslovaciei, a fost exploatată după principiile totalitare până la agresiunea de la 15 
martie. Politica şi concepţia germană conduceau la această soluţie care, de altfel, a fost 
prevăzută şi raportată (Nota informativă nr. 336 din 8 octombrie 1938). 

La această nouă agresiune şi la călcarea celor mai solemne angajamente a urmat 
politica de rezistență sau cum este numită mai propriu în Germania, politica de 
încercuire. Ea s-a desfăşurat cu repeziciune după ce s-au cunoscut noile revendicări 
germane faţă de Polonia şi a condus la noua criză europeană în care zona nevralgică o 
formează Danzig şi Coridorul. Politica N.S. merge foarte repede; ea vrea să ridice al III- 
lea Reich la strălucirea care n-a avut niciodată nici al II nici I-ul Reich; „în câteva decade 
trebuie să se facă ceea ce alte popoare au făcut în secole“. Chestia Danzig-Coridor a fost 
aruncată de politica germană brutal şi fulgerător de repede după îngenuncherea 
Cehoslovaciei. Cu toată înfăţişarea geografică, Danzig-ul, ca şi Coridorul, nu sunt nevoi 
vitale, cum se spune, fiindcă litoralul german atât de întins oferă numeroase porturi încât, 
cu sau fără Danzig, starea Germaniei nu se resimte. Nici chestiunea de prestigiu nu poate 
fi argument fiindcă regimul hotărât la Versailles a fost recunoscut şi consimţit nesilit a 
doua oară prin acordul polono-german din 1934. Dezvoltarea Prusiei Orientale fără o 
legătură teritorială de restul Reichului s-a făcut într-un ritm şi a ajuns la o prosperitate — 
creşterea producţiei agricole cu mai mult de 1/3 din cea de acum 7 ani — ce n-a cunoscut- 


” Cifrele sunt luate după: Wehrwissenschaftlicher Atlas, publicate în Wochenbericht al Institului de 
conjunctură după statistica germană. 
Cifrele recensământului din anul acesta nu se cunosc încă. 

o înainte de 1919. Atunci merită să se facă din această chestie atâta caz încât să conducă 
la un război european? Desigur că o judecată a stărilor la suprafață conduce la un răspuns 
negativ, dar judecând scopul principal al politicii germane, se înţelege că Danzig-ul şi 
Coridorul nu sunt decât pretexte. Polonia este astăzi o piedică în supremaţia ce urmăreşte 
Germania. 

Duşmănia istorică între aceste două popoare se arată astăzi mai acut ca oricând şi o 
Polonie puternică cum este astăzi nu poate decât să încurce planul german în politica sa 
europeană. Polonia trebuie redusă a nu mai prezenta nici un pericol în viitorul apropiat, 
când Germania se va îndrepta cu tot efortul pe direcţia principală către obiectivul final 
european şi apoi mondial. 

Pretextul Danzig-Coridor are în el elemente etnografice, geografice favorabile tezei 
germane şi propaganda le foloseşte pentru revendicările sale. Pentru Polonia sunt însă 
elemente vitale şi tocmai de aceea Germania le cere căci, obținându-le, Polonia va scădea 
Şi va reduce în importanță, şi se va întoarce supusă către Germania, va intra sub tutela ei 
şi-şi va ispăşi politica din 1938 când a ajutat-o să nimicească Cehoslovacia. 

Întinsele pregătiri pe care le-a făcut Germania în Danzig nu arată sigur o intenție de 
agresiune militară ci mai mult desfăşurarea paşnică a unui Anschluss. Nu este un glas în 
oraşul liber Danzig care să fie contra întoarcerii la Reich, deci nu este nevoie de o 
acțiune militară ca în Austria sau în Cehoslovacia. O proclamaţie solemnă de unire a 
acestui oraş liber nu poate fi socotită de nimeni ca o agresiune; mai mult încă, Reichul va 
lua pur şi simplu act de acest Anschluss fără a proceda la o ocupare militară, 
mulțumindu-se cu milițiile S.A. şi S.S. care s-au trimis în forță pentru a se contopi cu 
cele locale. 

La acest act paşnic cum vor reacţiona Puterile hotărâte să se opună unei agresiuni? 
Agresiune nu este; un stat liber poate hotărî de soarta lui; populația este germană. O 
intervenţie a acestora nu are fundament moral nici în lagărul Marilor Democraţii. 

— La acest act paşnic cum va reacţiona Polonia? 

Va reacţiona cu armata? apare agresoare şi Germania are toate pregătirile pentru a 
riposta imediat cu toate urmările care se pot înţelege. 

Va aştepta avizul puterilor democratice, care nu se vor angaja să reprime un act 
paşnic? Va rezulta o pierdere a încrederii, se va simți înşelată şi va regreta înțelegerea la 
timp cu Germania şi mai ales politica sa recentă față de dispăruta republică de la sud. 

Va urma regularea Coridorului. Cu dezamăgirile încercate, conducerea poloneză va fi 
mai puţin intransigentă şi astfel pornind la concesiuni nu se va mai opri. Victoria germa- 
nă va fi exploatată până Polonia gonită de la Mare va intra sub influenţa şi tutela 
Germaniei care va institui un control şi un fel de protectorat tip III. 

În situaţia actuală, Germania nu va negocia şi nici la masa verde nu va veni. Ea lasă 
cuvântul faptelor pe care le pregăteşte. În situația de acum de înaltă tensiune şi de 
„încercuire“, politica germană pare să se fi vârât într-un impas; el este numai aparent. 
Conducerea politică va lăsa desfăşurarea faptelor astfel ca forța morală să fie de partea 
sa, atât față de străinătate, cât şi față de opinia internă. Nu se va brusca nimic; nu se 
abuzează nici de propagandă; nu se răspunde inerentelor incidente; se trece cu tăcerea şi 
chiar se dovedeşte că „se poate rădba“, „veşnica răbdare germană“. Emisarii Ministerului 
Propagandei şi ai atotputernicului Himmler sunt la Danzig pentru pregătiri, dar mai ales 
pentru a conduce pas cu pas meşteşugita înscenare din care va trebui să iasă nu numai 
minusculul oraş liber şi autostrada peste Coridor, ci îngenuncherea Poloniei. 

Încordarea situaţiei nu este potolită de conducerea germană; din contră o ațâță fără 
însă a-i pierde frânele. Nici o licărire de împăciuire nu se vede în Germania, cu toate 
mărturisirile demne, dar fățişe şi împăciuitoare, de la Londra şi Paris. Un compromis ar 

da Danzig-ul şi poate drumuri, dar aceasta este departe de „soluţia totalitară“ ce-o 
urmăreşte Berlinul. 

În această înverșunare a celor două tabere neprevăzutul poate țâşni: o nenorocire, un 
incident grav, un fulger à la Sarajevo dar nu din Germania va izbucni. El este chiar temut 
aici în sferele înalte. Conducerea lucrează febril pentru a-i face față; activitatea militară a 
atins un ritm tot atât de intens pentru a fi gata de ripostă repede şi cu toată forța. 

Moralul populaţiei merge alături cu această pregătire. În criza cehă poporul 
desconsidera pe cehi şi socotea că nu este nevoie de război pentru ei; un război cu ororile 
lui nu era consimţit şi, cum s-a dovedit în septembrie opinia publică nu era unanimă 
pentru sacrificiul lui. Am relatat la timp că au urmat reformele” şi măsurile de mai sigură 
solidarizare a moralului public cu conducerea politică. Față de polonezi opinia de aici 
arată dispreţ şi ură fiindcă sunt mai puternici, mai organizaţi şi le poate face rău aşa cum 
istoria stă mărturie, deşi soluţia războiului, mai ales în starea aceasta de încercuire este 
temută, totuşi moralul public resemnat o consimte ca necesar pentru a rezolva criza 
Danzig-Coridor. 

În activitatea ce se desfăşoară de Germania de la Anschluss pentru a dobândi 
hegemonia în Europa Centrală şi Orientală, se înfăţişează din nou lupta istorică dintre 
lumea germană şi lumea slavă. Spiritul de totdeauna regionalist şi individualist al rasei 
slave a condus această lume la fărâmițarea organizărilor ei politice şi a avut ca urmare 
uşoara stăpânire turcească, marea monarhie habsburgică, împărțirea Poloniei. Acelaşi 
spirit s-a impus în aşezarea Europei la Versailles, care, prin tratat, a dat naştere 
măruntelor state cu înverşunate duşmănii între ele şi cu slabă structură interioară. Este 
firesc ca în lupta care s-a deschis anul trecut şi în care Germania a folosit atât de dibaci 
vrăşmăşiile statelor slave, balanţa victoriei să încline de partea poporului german; el este 
în câştig în jocul repede al acestei repetate lupte. 

Ridicarea vertiginoasă a celui de al III-lea Reich este rezultatul unirii şi al organizării 
unitar-totalitare a statului. Pe calea către locul de frunte ce râvneşte pe continentul nostru 
şi în lume, poporul german este condus cu îndrăzneală, cu vigoare şi cu succes. El a mai 
bătut calea măririi cu I-ul Reich care, unit, a mai dominat continentul nostru, dar la 
răspântia mare a zdruncinării morale ce s-a numit lupta cu catolicismul, împăratul a fost 
înfrânt. 

Poporul german de nord a fost dezamăgit de credinţa catolică a sudului, ce nu i se 
potrivea, şi a urmat Reforma. Ea este „protestul“ lumii germane ce-a dus la aprigile lupte 
religioase din care a ieşit cu o puzderie de state bisericeşti şi laice deopotrivă de slabe şi 
de înduşmănite. 

Nici cu al II-lea Reich poporul geerman n-a fost mai fericit; el s-a ridicat tot pe calea 
unirii zămislită în confederația Rinului a lui Napoleon şi desăvârşită de Bismark la 
Versailles în 1870. 

Noul Imperiu care s-a ridicat mult mai repede ca primul (1815-1870) n-a dăinuit nici 
două generații. Lipsa de măsură a stăpânirii a dus poporul german la o nouă dezamăgire 
cu fuga de la Dorn şi cu înfrângerea după patru ani de sângeroase pierderi şi cea mai 
aprigă încordare. 

Al III-lea Reich s-a ridicat fulgerător de repede, mai unit şi mai unitar, ca atare cel 
mai ameninţător. Conducătorul său i-a anunţat viaţa ” de 1000 ani. 

V. Situaţia strategică 

În izolarea ŞI în „încercuirea“ în care s-a aşezat Germania înseamnă a face războiul pe 
două fronturi dacă izbucnește conflictul armat. Ar fi repetarea situație din 1914. Strategia 


” Decretul cu noua sarcină dată lui S.A. pentru pregătirea postmilitară. 
" Discursul în Reichstag 30 ianuarie 1939 şi repetat în alte discursuri. 

germană, oricât de măiastră s-a dovedit, cu toate forțele uriaşe şi de excelentă calitate ce 
le-a avut, nu a putut rezolva problema ce i-a fost încredinţată de politica (sic!) care a 
ajuns în această stare, şi a fost înfrântă. Iniţial forţele combatante au produs dezechilibru 
la adversar şi armata germană a repurtat strălucite victorii, dar curând strategia a trebuit 
să se ocupe tot mai mult, alături de forțele combatante, de forțele materiale (hrană, 
carburanţi, materii prime de tot felul) şi astfel se naşte apriga strategie a spatelui 
armatelor, strategia carburanţilor, strategia materiilor prime. Strategia germană a început 
să-şi dea seama că imensul teritoriu ce stăpânea între multiplele fronturi de luptă nu 
satisfăcea nevoile tot mai mari ale armatelor tot mai numeroase. Noi victorii mutau 
aceste fronturi în afară, mărind teritoriul, fără însă a aduce o decizie. Strategia germană 
şi-a mânuit considerabile forțe combatante, dar reduse forțe materiale. Primele, împreună 
cu ultimele, s-au dovedit inferioare obiectivelor şi postulatelor politice. 

Este situaţia Germaniei în 1939 mai bună decât în 1914 dacă se merge la soluţia 
războiului? 

Ca să răspundem trebuie examinate forțele în prezenţă: 

A. Forţele combatante 

1. Armata terestră 

Germania poate să mobilizeze după multe probabilități până la 140-150 Divizii. 
Mobilizarea M.U. active se poate face în câteva ceasuri graţie efectivelor mari în cazărmi 
şi din prima zi pot pleca pe zona de concentrare. Formațiile de Servicii vor urma pe zona 
de concentrare aşa cum s-a procedat în septembrie 1938 chiar şi cu oamenii întârziați în 
câteva zile 3 — 6 — 9 zile (trupe — divizii — C.A. şi A.). Până la venirea acestora 
depozitele, convoiurile C.f. şi auto le înlocuiesc. 

Marile unităţi care se multiplică (dublare sau triplare) pot fi gata în 24 — 48 ore 
datorită: 

— efectivului mare de rezervişti în cazărmi la instrucția pe termen scurt; 

— unităţilor de completare (Ergänzung) — regimente şi batalioane; 

— unei desăvârşite organizări şi funcționări a organelor teritoriale de recrutare şi 
mobilizare; 

— unei repetate mobilizări care a dus la perfecționare: Anschluss-ul, crizele cu 
Cehoslovacia. 

Această covârşitoare forță de 140 - 150 divizii gata chiar în 48 ore (ultimele 
informaţiuni), la adăpostul fortificațiilor este capabilă de acţiuni fulgerătoare ajutată de 
forţele moto-mecanizate. Este un mare pericol pentru Polonia care are fortificaţii mai 
slabe; aşa se explică pentru ce aceasta a întărit considerabil acoperirea sa. 

Rezervorul mare de oameni ce are Germania îi va permite mai bine ca în 1914 să 
mobilizeze alte divizii sau cel puțin să menţină vigoarea celor 150 ce le poate arunca de 
la început în bătălie. 

Adăugând la acestea cel puţin 75 divizii italiene sau maximum 100, s-ar totaliza 
pentru Puterile Axei cel mult 250 divizii. 

Puterile adversare, în situaţia de azi Anglia-Franţa şi Polonia, ar putea pune în linie 
până la 200 divizii. Superioritatea Axei nu este atât de mare să dea siguranţa victoriei 
fiindcă însăşi după concepția germană — declaraţia fostului Şef al Stat Major general 
german, general Beck, la manevrele 1938 — superioritatea ofensivă trebuie să fie de 2/1, 
sau în zona fortificată, de 3/1 şi 4/1. Este un pericol pentru Polonia, unde Germania va 
putea să-şi îndrepte efortul iniţial şi unde cu 80 - 100 diviziile de infanterie să bată 
armata poloneză; dar, dacă aceasta refuză bătălia şi luptă în retragere, în istoritoarea luptă 
de tărăgănare către Vistula şi chiar până la Vistula? Decizia este amânată şi se dă timp 
Puterilor Democratice a-şi mobiliza resursele mult superioare. Dar o manevră dublă 
învăluitoare din Silezia — Moravia şi din Prusia Orientală ar putea duce la o decizie 

repede pe frontul polonez liberându-se cea mai mare parte din forțe pentru a fi îndreptate 
spre Franţa şi Anglia. Chiar în această ipoteză nu este sigură superioritatea necesară 
pentru a răpune forțele unite franco-engleze în lupta pe regiunea fortificată. 

În rezumat din această scurtă examinare, iniţial forțele Axei au o superioritate 
numerică cu care se pot obține succese, eventual chiar scoaterea din luptă temporar şi 
chiar definitiv a Poloniei, dar nu pot avea superioritatea ofensivă asupra franco- 
englezilor. 

Comunicaţiile: 

Puterile Axei, cu forțele lor considerabil superioare şi repezi, nu pot roca cu ele pentru a 
face manevra de pe teatrul italian pe cel german sau viceversa pentru a face masa stra- 
tegică. Axa, care a funcționat atât de bine pe tărâmul politic şi a obținut vădite succese, 
nu poate funcționa în câmpul strategic decât pe o singură cale ferată simplă — Brenner şi 
pe 3 şosele: Nanders — Brenrer — Arnbach — care din Tirol duc în Italia. Calea ferată şi 
şoseaua prin pasul 'Tarvis sunt excentrice. Caracterul lor de munte, anotimpul, dau o 
capacitate de transport care abia se ridică la o divizie în 24 ore peste Alpi. Aceasta nu se 
potriveşte nici cu manevra modernă şi nici cu ideea ofensivă, dinamică a Axei. Pentru a 
face faţă acestui mare neajuns, s-a început echiparea Austriei (ianuarie 1939, aşa cum s-a 
raportat) pentru a primi o armată gata să treacă Alpii; pentru acelaşi motiv, o parte din 
materialul acestei armate a fost deja trecut şi depozitat pe versantul de sud al Alpilor. 
După ultimele informaţii (din Elveţia), este vorba de Armata de Brenner, care trebuie să 
treacă în Lombardia în ajutorul armatei italiene care ar fi aruncată de pe mica creastă fără 
adâncime a frontierei pe Alpii dinspre Franţa . În adevăr de la această mică creastă 
(frontiera) până la Turin în câmpia Padului nu sunt decât 40 km. 

Situaţia comunicaţiilor în Franţa este considerabil mai bună. Elveţia neutră şi hotărâtă 
să-şi apere neutralitatea, cu masivul Alpilor despică frontul Puterilor Axei şi îngreunează 
manevra strategică. Cei doi coloşi ai Axei n-au putinţa mişcării forțelor lor terestre decât 
pe gâtlejul de la Brenner. Comunicaţiile Elveţiei: două căi ferate duble şi 4 şosele ar mări 
de 4 ori capacitatea de rocadă a acestor forţe şi iată care este importanţa Elveţiei ce 
trăieşte sub Axă. 

Se va arăta mai detaliat această chestiune în studiul special asupra Elveţiei. 

Aceeaşi stare de inferioritate se menţine şi din punct de vedere al vulnerabilității 
comunicaţiilor. Germania este extrem de sensibilizată prin dezvoltarea industriei sale, 
prin centrele ei suprapopulate. Apărarea ei antiaeriană este foarte dezvoltată totuşi 
teritoriul ei vital este mai uşor de izbit decât restul lumii de pe care îşi adună produsele 
Puterile Democratice. 

Situaţia Italiei este şi mai grea fiindcă centrele mari sunt în Lombardia iar restul 
peninsulei are drumurile canalizate de o parte şi alta a Apeninilor. 

2. Armata aeriană 

Cele 10.000 de aparate ale aviaţiei germane, la care se pot adăuga cel puţin jumătate 
ale Italiei, reprezintă o forţă covârşitoare, dar efortul din Franţa şi mai ales din Anglia, 
după însăşi presa germană, a ajuns să facă echilibru acestor forţe aeriene. Războiul pe 
două fronturi va împărți forţele aeriene deci superioritatea aeriană va fi mai greu de 
obţinut în Germania decât în Franţa. Manevra aeriană a forţelor axei este tot atât de 
îngreunată de Alpi ca şi cea terestră; timp de 6 luni sunt blocate unele şosele peste Alpi 
dar văzduhul alpestru este impropriu operațiunilor aeriene 288 zile dintr-un an. Niciodată 
nu vor lucra întrunit forțele aeriene germane şi italiene, totdeauna cele franco-engleze. 

C. Forţele navale 


* R y M SR 5 Fi s A 
Ajutorul acestei Armate de Brenner este Tema ce se studiază în marile manevre italiene din acest an. 

Sunt notoriu inferioare forțele Axei şi niciodată nu vor avea putinţa să se întrunească. 
Astfel este sigur că o supremație navală sau o victorie pe apă nu pot spera Puterile Axei 
dacă războiul ar izbucni astăzi. 

În rezumat: 

— Superioritatea inițială a forțelor terestre poate aduce succese mari Puterilor Axei pe 
frontul de est (Polonia) dar nu poate aduce o decizie repede pe frontul de vest şi războiul 
are cele mai multe şanse să se prelungească. Superioritatea manevrei strategice este de 
partea franco-engleză. 

— Superioritatea aeriană nu o au Puterile Axei şi nici manevra aeriană. 

— Superioritatea navală este incontestabil de partea Puterilor Democratice. 

— Superioritatea forțelor combatante este de partea Puterilor Încercuitoare. 

B. Forţele materiale 

În 1914 armata germană a intrat în război cu armata cea mai bine dotată; acest rang îl 
păstrează şi azi, dar diferența nu mai este atât de mare în avantajul Germaniei. 
Comparând stările dintre 1914 şi 1939 în armata germană: 

- în 1914 pentru 24 batal. (1 D.I.) erau 38 tunuri (75 mm-150 mm) 
-“ 1939 „ 9 „ (1 D.L) sunt 138 tunuri (37 mm-150 mm) 

În aceste cifre nu intră aruncătoarele de mine, artileria antiaeriană şi nici artileria de 
armată. 

Sau în 1914 pentru 1 batalion 1,6 tunuri 


A 


1939 °” 1 ” 153 

Numai din aceste cifre se vede că standardul artileristic al armatei germane a crescut 
de aproape 10 ori. Consumul pentru această creştere, ca şi întreținerea materialului de- 
sigur este tot atât de mare. 

O aruncătură de ochi pe câmpul de manevră al armatei germane este izbită de 
disproporția între forța combatantă a celor 6 sau 8 luptători şi puternica şi costisitoare 
autotrăsură mare consumatoare de carburanţi ce-i transportă. În 1914 cei 6 sau 8 luptători 
erau 6 sau 8 baionete cu echipamentul şi întreţinerea lor; astăzi se adaugă şoferii şi 
cheltuiala vehicului, a consumului şi a întreținerii care este de două ori mai mare ca a 
forţei combatante. 

Dacă intrăm în domeniul armatei aeriene sau al marinei, standardul forţelor — ce luptă 
în şi mai costisitoare maşini, în şi mai mari consumatoare, — este strivitor de mărit. 

Ca să arătăm înfăţişarea grea a strategiei materiilor de care are nevoie armata modernă 
motomecanizată a Germaniei, dăm cifre numai pentru carburanți şi hrană. 

Carburanți: 

- În 1918” — Puterile centrale au întrebuințat în război 2270000 t 

= Înţelegerii 8000000 t 
(Acest total de 8000000 t dintr-un total general al Puterilor Înţelegerii de 56676000 t) 
Nevoile carburanţilor în ultima parte a războiului mondial au fost atât de mari încât 

Clemenceau, în scrisoarea din decembrie 1917 adresată lui Wilson cerându-i petrol con- 

chide: „În ajunul marilor operaţiuni militare care se vor desfăşura pe frontul aliaților din 

Franța, benzina este tot atât de necesară aliaților pe câmpul de luptă ca şi sângele 

soldaților lor. 

— În 1939 consumul anual în carburanţi pentru forțele de uscat, aeriene şi de mare 
pentru consumul interior şi industria Germaniei este evaluat la circa 20000000 t. Germa- 
nia făcând războiul pe două fronturi va avea eforturi de manevră atât de mari încât cifra 
aceasta va putea fi depăşită. 


“ După “Das Erdöl im Weltkrieg” de F. Friedenburg. 

Producţia declarată a carburanţilor în 1939 ar fi sub 2000000 t şi abia în 1940 se va 
depăşi 2000000 t dar cred că ea poate fi mărită şi mai mult, dar se ține secret. Adică abia 
10% din consumul estimat la război. Consumul total de pace depăşeşte uşor 6000000 t 
dar merge crescând. 

Din aceste cifre se înțelege cât de arzătoare este problema carburanţilor pentru 
motomecanizatele forțe care se pune strategilor şi economiştilor germani. 

Hrană 

— În toamna anului 1938 Germania avea asigurată o rezervă alimentară totală pentru 6 
luni. 

În anul 1939 această rezervă a fost dublată adică în afară de consumul normal se 
găseşte în depozite hrana pentru 88000000 locuitori. Ce valoare reprezintă aceasta este 
greu de prețuit din lipsă de date dar se poate face o idee dacă se judecă (sic!) că numai 
produsele agricole germane depozitate pentru un an valorează aproape 13 miliarde RM. 
Se ştie că Germania importă multe asemenea produse şi trebuie de asemenea adăugat că, 
pentru conservarea hranei s-au investit enorme capitaluri pentru instalațiile care să dea 
adăpostul, temperatura, uscăciunea şi chiar lumina artificială (electrică) etc. 

Numai din aceste două exemple se poate vedea ce eforturi impune Germaniei soluţia 
războiului şi cu tot sporul economic ce l-au adus victoriile politice de până acum, pro- 
blema materială este departe de a fi rezolvată. Aceeaşi greutate este pentru alte materiale 
şi astfel scrutând stările nu se mai pare exagerat adunarea la extrem a fierului până la 
dărâmarea generalizată a gardurilor şi a altor instalaţii considerate „voluptuoase“. În 
congresul forestier din această lună generalul feldmareşal Göring a dat alarma contra 
consumului de lemn în Germania plină de păduri şi îmbogăţită cu masivii păduroşi din 
Austria şi Bohemia. El a impus o raționalizare după o „lege de fier“ ce trebuie păstrată 
până la 1950 ca să nu survină o catastrofă pentru apărarea naţională. Consumul mare al 
națiunii şi standardul extrem de ridicat al armatelor impune strategului de astăzi să se 
ocupe de mişcarea producţiei şi consumul produselor tot atât de mult ca de manevra 
forţelor combatante. Dacă s-ar fi supus Comandamentului german în 1914 o problemă ca 
aceea a lemnului care preocupă atât de mult Comandamentul de azi, numai după 25 ani, 
s-ar fi socotit o erezie. Astăzi strategia trebuie să se lege strâns nu numai de politică dar 
şi de economie ca şi de toate rosturile națiunii în concepția totalitară a timpurilor 
moderne. 

Cum se rezolvă această problemă de strategie germană? 

Ea a trebuit să împrumute Economiei Politice regulile clasice dar atât de nestabile. 

S-a creat un Stat Major Economic Militar care în legătură cu Ministerul Economiei şi 
alte mari resorturi urmează pe legile clasice de producție, de consum şi raționalizare, de 
stocare, executarea planurilor prestabilite: planul de 4 ani, planul de mobilizarea naţiunii, 
a armatei, transportului etc. 

Statul Major Economic depinde direct de Comandantul Suprem al tuturor forțelor. 
Încheind acest capitol se deduce că din cauza uriaşului consum al imensei armate 
germane, forțele materiale ale Germaniei sunt inferioare Marilor Puteri democratice în 
actuala stare de încercuire economică. Aici se înţelege bine revolta şi strigătul Germaniei 
contra politicii de încercuire; s-a atins latura cea mai sensibilă fiindcă spectrul blocadei 
1914-1918 se înfăţişează cu toate ororile şi rezultatele înfrângerii. 

Dacă din punct de vedere pur tehnic militar - politica germană trebuie să se conducă 
pentru a nu ajunge a face război pe două fronturi, situaţia strategică a forțelor materiale 
cu atât mai mult impune aceasta. Germania nu poate întreprinde un război european cu 
sorți de izbândă dacă în afară de teritoriul ei, Centrul şi o largă parte din Estul Europei nu 
este controlat, asigurat şi liniştit, ca să lucreze şi să producă intens aceste forțe materiale 

pentru imensa modernizată armată germană ca s-o întreţină şi să nu cadă în paralizia 
blocadei. 

Concluzii generale 

1. Germania şi Europa trec acum printr-o nouă criză: toate simptomele arată o 
tensiune ce se desfăşoară accentuându-se îngrijorător. Informaţii din belşug indică (sic!) 
că se pregătesc evenimente noi; se dau şi date: după culegerea recoltei (1 august), 
septembrie etc. 

În această tensiune născută în urma noilor revendicări germane şi în urma politicii de 
„încercuire“, în pragul evenimentelor ce se pregătesc, am credinţa că Germania nu va 
recurge la soluţia războiului. 

O bruscare brutală a faptelor din partea Germaniei ar isca războiul pe care l-ar 
deschide în cele mai rele condiţii politice, într-o vădită slabă situaţie strategică, trebuind 
să lupte pe două fronturi şi într-o inferioritate militară-economică asemănătoare celei din 
războiul mondial. 

2. Pregătirile militare, unele foarte caracteristice, sunt pentru a face față unei flagrante 
opuneri şi unui atac; Germania cu frontierele fortificate este şi se va menține în defensivă 
din punct de vedere militar. 

3. Germania se găseşte astăzi cu efortul său politic şi economic tot în Europa Centrală 
şi Orientală. Atâta timp cât nu-şi va asigura hegemonia necontestată în această parte a 
Europei, până când nu se va asigura că această mare parte a Europei nu-i va furniza 
uriaşa cantitate de forțe materiale pentru imensa sa armată, Germania nu va recurge la 
soluţia războiului. Polonia este astăzi numai unul dintre obiectivele succesive ale politicii 
sale în centrul şi estul Europei. Pe această direcţie de efort a politicii germane suntem şi 
noi tot atât de interesaţi iar soarta Poloniei este desigur preocuparea de seamă a 
conducerii noastre. Va fi ea înfrântă şi adusă în sfera de influență germană în formula 
unui acord? va fi ea îngenunchiată şi tutelată după formula unui protectorat? Sau se va 
opune şi va provoca războiul? 

4. În desfăşurarea tensiunii şi în atmosfera atât de încărcată, peste informațiile, faptele 
şi logica lor — arătate în această sinteză — un act violent se poate produce şi cu o scânteie 
aprinde conflagraţia europeană. Acest neprevăzut ar răsturna raționamentul arătat aici cu 
credinţă. În această ipoteză Germania are toate şansele să iasă înfrântă, regimul s-ar dărâ- 
ma sigur, odată cu el al III-lea Reich şi ar arunca poporul german într-o nouă 
dezamăgire, cea mai amară şi mai grea ca urmări din cele ce-a cunoscut în istoria lui. 


Ataşat militar, 
Colonel Titus Gârbea 


A.M.R., fond Ministerul Aerului şi Marinei, 
dosar nr. 2504, f. 81-113. 

30 iunie 1939. Buletin de informații al ataşatului militar naval român la Londra 
privind situația din Marea Britanie. 


Ataşatul militar naval 
Londra 


Buletin de informații 

asupra Marii Britanii 
(încheiat la data de 30 iunie 1939) 


I. Situaţia internă 

1) Înfiinţarea unui Minister al Informaţiilor 

Se crede că în foarte scurt timp Guvernul Britanic va anunţa crearea unui nucleu al 
Ministerului Informaţiilor care va începe să funcţioneze în caz de război. 

În prezent se studiază două modalități de creare a acestui Minister, şi anume: 

a) Crearea unui organism a cărui activitate să se rezume la adunarea şi interpretarea 
informaţiilor asupra ţărilor europene. Acest organism, pus sub conducerea Lordului Perth 
- fostul Ambasador englez la Roma - să fie afiliat Ministerului de Externe; 

b) Crearea unui organism independent care la război să se transforme în Minister. 

Se anunţă că acest organism va lua forma unui Minister fără însă să se numească un 
Ministru al Informaţiilor până în momentul izbucnirii războiului. Lordul Perth va acţiona 
ca şef al acestui departament. 

De asemenea, se spune că noul departament nu va constitui o cenzură a presei şi a 
publicaţiilor. Această cenzură se va aplica numai în timp de război. 

2) Acţiunea teroriștilor irlandezi 
Teroriştii irlandezi continuă acţiunea lor prin plasarea de bombe - în special - în Londra. 

Cu toate măsurile luate de poliţie, exploziile acestor bombe în diferite puncte şi la 
intervale neregulate de timp produc pagube diferitelor imobile şi panică printre 
populație. 

Se bănuieşte, şi unele cercuri afirmă chiar, că, pe lângă revendicările naționale, brațul 
teroriştilor irlandezi este înarmat de către bani străini. 

Poliţia a luat noi şi severe măsuri şi se crede că atentatele criminale vor înceta. 

II. Situaţia externă 

Generalităţi 

La sfârşitul lunii iunie 19309 situaţia externă pare a fi considerată ca foarte serioasă. 
Evenimentele din Extremul Orient şi acelea din Danzig sunt urmărite în Anglia de aproa- 
pe şi larg comentate. Este imposibil să se tragă vreo concluzie asupra sfârşitului acestei 
tensiuni acute în relaţiile dintre cele două grupări de state. 

Guvernul englez în timp ce-şi păstrează tot calmul, chiar în faţa umilirilor la care au 
fost supuşi cetăţenii britanici la Tientsin, face toate eforturile de a pregăti opinia publică 
pentru orice eventualitate. Rezultatele sunt că nemulțumirile publice în contra Japoniei şi 
Germaniei se manifestă din ce în ce mai accentuat, iar guvernul obţine din ce în ce mai 
mult încrederea poporului englez care, în acelaşi, timp răspunde cu mai mult entuziasm 
la toate pregătirile şi organizările ce se fac pentru „ultima eventualitate“. Pregătirile 
militare - în toate direcțiile şi cu toate posibilităţile - se continuă cu severă intensitate. 
Guvernul englez nu menajează nici un sacrificiu în acest scop. De curând dl. Neville 
Chamberlain - premierul englez - a reamintit poporului său într-unul din desele sale 
discursuri că „în actuala organizare a omenirii țara care nu este înarmată are puţină şansă 
să fie ascultată“. 

Nu deseori poporul englez a fost atât de pregătit să sprijine spontan hotărârile unui 
guvern cum este pregătit în actualele împrejurări. În unele cercuri se apreciază că Anglia 
ar trebui să mobilizeze imediat marina şi Armata Regulată, şi să trimită în Franţa aviație 
ca şi când războiul ar fi fost declarat. 

Relaţiile anglo-franceze. Se continuă studiul cooperării între forțele armate ale acestor 
două țări din toate punctele de vedere, atât pe continent cât şi în Extremul Orient. 

Recent o flotă importantă franceză a vizitat porturile de Nord ale Angliei; unele din 
nave au venit şi la Londra. 

Cu această ocazie s-au discutat multe probleme de cooperare navală anglo-franceză. 

Au avut loc şi exerciţii de semnale între navele celor două marine. 

Actualmente, submarine franceze lucrează în escadrilă cu submarine engleze în 
canalul Mânecii. 

În Extremul Orient s-a ajuns la o cooperare anglo-franceză a tuturor forţelor staționate 
acolo. În acest scop au avut loc dese conferinţe la Singapore între comandanții şefi de 
marină, uscat şi aer. 

Înțelegerea franco-turcă prin care Sandjakul Alexandretta reintră sub subveranitatea 
turcă a satisfăcut toate cercurile engleze. De altfel, această înţelegere a fost patronată în 
largă măsură de Anglia. 

De asemenea, declaraţiile de reciprocă asistenţă franco-turcă au adăugat simțitor la 
această satisfacție. 

În cercurile engleze se speră tot atât de mult cât se şi „presează“ pentru o alianță 
franco-turcă. 

Pe de altă parte, Franţa insistă ca Anglia să facă noi propuneri Rusiei Sovietice pentru 
încheierea pactului Anglo-Rus. Se speră ca şi Anglia să ia în mai de aproape consideraţie 
dorința şi sugerările franceze pentru a se încheia cât mai repede acest pact. Încheierea lui 
este necesară în special „ca efect moral“. În plus, actualmente, Germania duce o intensă 
activitate în Rusia pentru a zădărnici o asemenea încheiere, pe de o parte, iar pe de alta 
de a-şi asigura aprovizionări de materii prime din Rusia în schimbul fabricatelor germane 
(în special maşini electrice) adică o înţelegere pe bază de „Barter“. 

Relaţiile anglo-ruse. În cursul lunii iunie pare a se fi făcut puţine progrese de 
„strângerea“ acestor relații. Este însă posibil ca intervenția insistentă şi persistentă a 
Franței, pe de o parte, iar pe de altă parte posibilitatea unei înțelegeri comerciale între 
Rusia şi Germania să determine pe Anglia a găsi „noi soluții“ pentru încheierea pactului 
cu Rusia. 

În unele cercuri se zvonea că Germania ar căuta o „strânsă“ cooperare cu Rusia în 
vederea „Împărţirii Poloniei“. 

O asemenea perspectivă n-ar fi tocmai în vederile Romei care ar fi nuanţat acest lucru 
la Berlin. 

Relaţiile anglo-japoneze, trec printr-o criză acută. Atitudinea Japoniei faţă de Anglia 
în chestiunea Tientsin şi a celorlalte porturi chineze, a indispus toată opinia engleză; ofi- 
cialitățile japoneze din Londra se simt foarte stânjenite. 

În unele cercuri oficiale engleze nu se ascunde că dacă Anglia va trebui ca „forțată“ 
de împrejurările actuale, să părăsească acum concesiunile ce are în China, aceasta va fi 
numai temporar, iar pe de altă parte va ajuta China cu toate posibilitățile sale până ce 
Japonia va fi complet izgonită din Asia. 

În general atitudinea actuală a Japoniei faţă de Anglia dă guvernului englez îngrijorări 
cel puţin egale cu acelea ale evenimentelor din Europa. 

De aceea: se accelerează construcțiile navelor mari care să formeze Escadra de luptă 
din Pacific, se organizează noi porturi militare în acea țară, se studiază o strânsă şi intimă 
cooperare cu forțele armate ale Franţei, Angliei şi Dominioanelor ei în Extremul Orient. 
În acelaşi timp, Franța urgentează organizarea de noi baze navale în Indochina. 

Chiar Statele Unite ale Americii iau măsuri să-şi asigure o efectivă activitate în 
această parte a globului pământesc care să împiedice pe japonezi în tendinţele lor. Astfel 
se lucrează intens la organizarea unei baze navale la Guam - cam 1300 mile marine de 
Japonia. 

A fost şi este admirat calmul pe care guvernul englez îl păstrează şi cu care tratează 
această chestiune atât de importantă pentru Imperiul Britanic. Guvernul englez îşi dă per- 
fect de bine seama de cooperarea strânsă şi concordantă a activităţilor Berlin şi Tokio. 

Relaţiile anglo-germane. Aceste relații au devenit din ce în ce mai încordate. În 
special către sfârşitul lunii iunie. Fiecare discurs ținut în Parlamentul englez asupra 
situației internaționale a format obiectul unor atacuri directe ale semioficialităților 
germane, şi chiar ale ministrului Propagandei german, în contra Angliei. 

Motivul de bază al acestei tensiuni este bine cunoscut şi anume: chestiunea coloniilor 
şi a teritoriilor europene foste germane până la tratatul de la Versailles, precum şi planul 
german de a reocupa toate teritoriile ce au făcut parte „odată“ din statele germane. 

De curând Ministrul Propagandei german a declarat net că: „Anglia trebuie să 
înapoieze Germaniei toate coloniile pe care i le-a furat“, căci „numai atunci va fi pace“. 
„Anglia, a mai declarat dr. Goebbels, nu are dreptul să se amestece în afacerile Europei 
Centrale“. 

Chestiunea Danzigului preocupă şi îngrijorează serios guvernul englez care nu admite 
purtarea Germaniei în această chestiune. 

Germania organizează în Danzig, în mod făţiş, forţe cu caracter de armată, trimițând 
acolo atât oameni, cât şi material de război: arme, tunuri, muniții, tancuri etc. Se soco- 
teşte că armata Danzigului astfel organizată ar fi de aproximativ 5000 oameni. 

Cucerirea progresivă şi „fără război“ a Danzigului - oraş „liber“ - este persistent şi 
continuu efectuată de Germania. Planul german este ca, odată ce organizarea militară 
este completă în Danzig, Senatul acestuia să declare unirea în Germania. Cum o 
asemenea „lovitură“ nu poate fi acceptată de Polonia, înseamnă că o acţiune „cu forţa“ a 
acesteia este iminentă. Ori, aceasta ar defini pe Polonia drept „agresoare“. Ce va face 
Germania atunci? Atât Guvernul englez cât şi cel francez au evidenţiat că „Intervenţia 
Germaniei“ înseamnă războiul. 

Este, pe de altă parte, interesant de remarcat că membrii ai Parlamentului englez sunt 
de părere că Polonia n-ar trebui să se opună la unirea Danzigului la Reich. 

Dar dacă Polonia socoteşte că Danzigul îi este de interes vital şi că independenţa şi 
existenţa ei ar fi ameninţată, Anglia şi Franţa vor veni în sprijinul Poloniei. 

În cercurile politice guvernamentale engleze se are probă că Berlinul încă mai crede 
că Germania poate avea Danzigul fără a provoca războiul. 

Guvernul francez va face o nouă încercare diplomatică spre a convinge Roma şi 
Berlinul că oricărei încercări a Danzigului în sensul arătat mai sus i se va opune forţa. 

Actualmente Germania a întărit unitățile de la frontiera poloneză până la efectivele de 
război. În regiunea frontierei moravo-poloneze ar fi concentrate două divizii germane. 

Relaţiile anglo-turce. _Pentru stabilirea anumitor detalii de cooperare anglo-turcă se 
găseşte actualmente la Londra o comisie militară sub conducerea unui general. Această 
comisie tratează şi achiziţionarea de materiale de război din Anglia. 

La unele din discuţiile ce au avut loc în luna iunie între misiunea militară turcă şi 
Statul Major englez a luat parte şi generalul Gamelin, Şeful de Stat Major Francez, cu 
ocazia vizitei ce a făcut la Londra în această lună. 

Relaţiile anglo-poloneze. În vederea aplicării planului de cooperare anglo-polonez se 
găsesc în Londra două misiuni: o misiune financiară şi o misiune militară. 

Misiunea financiară are însărcinarea de a trata obţinerea unui împrumut de £ 
65000000. Se pare însă că până acuma Guvernul englez a promis Poloniei suma de £ 
7500000. Din această cauză misiunea poloneză ar fi ameninţat că părăşeşte Londra. 

Misiunea militară are însărcinarea să obțină materiale prime şi fabricate de război. 

Tratativele sunt încă în curs. Încetineala cu care lucrează organele engleze respective 
este sever criticată de ambele misiuni. 

Diverse. 

Guvernele Roma şi Berlin au hotărât studiul cooperării forțelor armate ale celor două 
țări. În acest scop au fost întrevederi între şefii de Stat Major, respectiv ai armatelor, for- 
telor de aer şi apă. 

Pare a se fi stabilit că Comandamentul unic al armatelor de uscat ca şi acela al forțelor 
aeriene să-l aibă Germania, iar Italia să aibe Comandamentul forţelor navale unite (?). 

De asemenea, pare a se fi hotărât ca Germania să dea Italiei materiale prime pentru a 
construi la Genova nave de război pentru Reich (?). 

În scopul de mai sus, după cum am arătat şi în buletinul precedent, foarte mulți 
specialişti germani sunt în toate ramurile de activitate italiene. 

Trebuie menţionat în acelaşi timp că din informaţiile ajunse până aici, industria 
italiană începe a se nelinişti şi ar fi nemulțumită de purtarea acelor specialişti. Aceeaşi 
nemulțumire se remarcă şi în populația italiană. 

Lucrările la fortificațiile Siegfried se continuă cu asiduitate. 

De asemenea, Germania lucrează activ la fortificaţii pe frontiera poloneză din Prusia 
Orientală. 

În Albania. Forţa armată italiană în această nouă „provincie“ a Imperiului Italian se va 
compune din două corpuri de armată a 3 divizii; o divizie este motorizată. Efectivul total 
al acestor corpuri de armată se va putea urca până la 80.000 oameni. Actualmente pare a 
fi numai 40.000 oameni. 


Ataşat militar naval, 
Comandor Dumitrescu Gheorghe 


A.M.R,, fond Ministerul Aerului şi Marinei, 
dosar nr. 2537, f. 286-295 


52 


31 iulie 1939. Buletin de informaţii al ataşatului militar naval român la Londra 
privind situația din Marea Britanie. 


Ataşatul militar naval 
Londra 


Buletin de informații 
asupra Marii Britanii 
(încheiat la data de 31 iulie 1939) 


I. Situaţia internă 

În urma acțiunii din ce în ce mai puternice a teroriştilor irlandezi, guvernul britanic — 
prin Sir John Simon, ministrul de Interne, a prezentat parlamentului o lege prin care 
Ministerul de Interne este autorizat să expulzeze din Anglia fără multe formalităţi pe toți 
cetățenii irlandezi bănuiți că ar fi conducători sau complici la acţiunea teroristă. 

Următor acestei legi care a fost votată imediat şi cu o mare majoritate de către 
Parlament, s-a pus imediat în practică expulzarea irlandezilor bănuiţi că ar fi făcut parte 
sau simpatizat cu acţiunea teroristă şi actualmente — se pare — că lucrurile s-au liniştit. 

Pe ziua de 1 august 19309 va lua ființă Ministerul Aprovizionării, care va curpinde 
toate serviciile de aprovizionare ce funcționau până în prezent pe lângă Ministerul de 
Război, Aer şi Amiralitate şi va avea un control desăvârşit al fabricațiilor. 

Scopul creării acestui minister este stabilirea ordinii de urgenţă în aprovizionarea cu 
materiale a diferitelor ministere militare, precum şi aprovizionarea însăşi a acestor 
materiale. 

De asemenea, noul minister se va ocupa şi cu aprovizionarea materialelor necesare 
armatelor aliate. 

Ministerul de Comerţ a anunţat oficial — prin discursul pronunţat de titularul 
departamentului în Camera Comunelor — că Marea Britanie a stocat o însemnată cantitate 
de alimente, astfel că hrana populaţiei, pentru cazul unui război, este asigurată pentru 
timp de 6 luni, fără a fi nevoie de nici un import de alimente. 

Guvernul britanic lucrează în prezent la un plan de raționalizare a întrebuințări 
petrolului în caz de război. 

Vom da date mai complete imediat ce guvernul britanic va stabili definitiv punctele 
mari ale acestui plan. 

II. Situaţia externă 

Generalităţi 

În cursul lunii iulie situaţia externă a continuat a interesa adânc aproape totalitatea 
energiilor guvernului englez. 

Problema Danzigului, situaţia din Extremul Orient şi discuţiile de la Moscova pentru 
încheierea acordului cu Rusia Sovietică sunt evenimente care au dirijat toate gândurile şi 
au canalizat toate eforturile Marii Britanii. Europa este comparată cu un imens câmp 
armat, cu flota britanică mobilizată şi cu focare periculoase pe întreg pământul. 

În Parlamentul englez — atât în Camera Comunelor cât şi în Camera Lorzilor — au fost 
dese şi larg dezbătute comunicări asupra acestor probleme. 

Deşi se apropie începutul vacanței parlamentare iar sesiunea actuală va lua sfârşit, 
totuşi toţi deputaţii naţiunii vor fi gata a se aduna în sesiune extraordinară la cea dintâi 
comunicare a preşedinţilor respectivi. 

Opoziția înclină pentru o foarte scurtă vacanţă a ambelor camere. 

Relaţiile anglo-franceze. Din partea ambelor ţări se fac toate eforturile pentru a arăta 
omenirii întregi că aceste relații sunt dintre cele mai strânse şi cordiale. 

Cooperarea intimă în actualele tratative pentru încheierea acordului dintre Anglia şi 
Rusia Sovietică, la care Franţa a luat parte în continuu, iar recent a hotărât să trimită la 
Moscova, odată cu Anglia, o comisie militară mixtă pentru studierea diferitelor 
probleme, spre uşurarea ajungerii la o înţelegere, executare de manevre militare şi navale 
cu forțe din ambele țări, zborurile aeriene în masă executate de forțele aeriene engleze 
deasupra teritoriului Franţei şi proiectul ca forțele franceze să execute în curând zboruri 
deasupra insulelor britanice, participarea şefilor armatei, marinei şi aerului engleze ca şi 
a trupelor engleze, la serbările franceze de la 14 iulie a.c., precum şi schimburile continui 
de vederi între Paris şi Londra cu privire la problemele actualmente în discuţie la Tokio, 
sunt fapte care determină o impresie şi duc la o concluzie în privinţa relaţiilor dintre 
aceste două ţări cu interese atât de comune în timpurile actuale. 

Trebuie să fac menţiune că se crede că în discuţiile care vor avea loc la Moscova între 
Comisiile Militare Anglo-Franco-Ruse se vor discuta şi probleme în legătură cu Marea 
Neagră. 

Relaţiile anglo-poloneze. În cursul lunii iulie a.c. au avut loc la Londra discuțiile 
financiare între delegați polonezi şi delegați englezi pentru acordarea de împrumut 
englez. 

Delegații polonezi au fost foarte decepţionaţi, atât de mica sumă ce s-a acordat 
Poloniei, cât mai ales de spiritul „prea comercial“ în care acest împrumut a fost acordat. 
În două rânduri capul delegaţiei poloneze a plecat la Varşovia pentru a cere noi 
instrucțiuni guvernului său. 

În această chestiune au fost şi interpelări în Camera Comunelor la care a răspuns chiar 
ministrul de Finanțe. 

Pentru ca pe de altă parte să se afirme solidaritatea anglo-poloneză, generalul de corp 
de armată Sir Edmund Ironside, inspectorul general al forțelor de armată din colonii, a 
vizitat Varşovia la jumătatea lunii curente. Această vizită şi întrevederile pe care le-a 
avut acolo au fost larg redate de presa londoneză. 

Relaţiile anglo-germane. Nu s-a constatat nici o schimbare în bine. Cercurile 
londoneze n-au făcut decât să constate atacurile presei germane asupra guvernului 
englez, sau asupra diferitelor personalităţi engleze, atacuri date cu ocazia diferitelor 
evenimente, cum spre exemplu: anumite discursuri sau comunicări în Parlamentul 
englez, înrolarea primului contingent de militia meni, sau concentrarea rezervelor mari- 
nei şi armarea flotei de rezervă etc. Aceste atacuri n-au fost nici comentate şi nici nu au 
impresionat. 

Articolele presei germane prin care se ridiculiza umilirea Angliei în Extremul Orient 
prin atitudinea forțelor armate japoneze şi tratamentul cetățenilor britanici în 
concesiunile din China au indispus oarecum cercurile londoneze, dar au fost privite cu 
foarte mult calm şi indiferență. 

Prin declaraţiile primului ministru englez făcute în Parlament, atitudinea Angliei cu 
privire la chestiunea Danzigului a fost clar definită. Această chestiune, a spus premierul 
englez, trebuie continuu supravegheată foarte de aproape. 

Pregătirile continue ale Germaniei, desele deplasări de trupe germane spre frontierele 
Poloniei şi Franţei, concentrările recente ordonate pe întreg cuprinsul Reichului, precum 
şi alte măsuri militare care duc la aprecierea că Germania va avea sub arme în august 
aproximativ 2000000 oameni, au fost şi sunt menţionate atât în deliberările parlamentare, 
cât şi în discursurile diferiților oameni politici la anumite ocazii. 

Relaţiile anglo-ruse. Negocierile de la Moscova pentru încheierea unui pact anglo-rus 
pare a face progrese. Hotărârea de a se trimite acolo şi misiuni militare anglo-franceze 
este un semn că aceste progrese sunt apreciabile. În cercurile londoneze se socoteşte că 
aceste misiuni vor uşura mult desfăşurarea negocierilor şi vor grăbi eventual şi obţinerea 
acordului. 

Ceea ce interesează în special pe Anglia — în afară de chestiunea de ordin strategic — 
este materialul şi forţa aeriană pe care Rusia le-ar putea pune la dispoziţia Aliaților în caz 
de război. 

Relaţiile anglo-japoneze. Atitudinea Japoniei faţă de cetăţenii britanici din China şi 
faţă de Concesiunile engleze din China a indignat profund opinia publică engleză care, 
totuşi, şi-a păstrat calmul. 

În unele cercuri londoneze se crede că orice s-ar întâmpla, chiar dacă Anglia va trebui 
să-şi înceteze complet activitatea comercială în acele Concesiuni, fapt care ar fi numai 
temporar, va continua însă o efectivă sprijinire a forţelor mareşalului Chiang-Kai-Shek 
până ce Japonia va fi izgonită din toată China. 

Am convingerea că în spatele calmului arătat acestor umiliri de toată opinia publică 
engleză se ascunde o hotărâre categorică de a ruina, în cele din urmă, puterea Japoniei. 

Situaţia actuală a determinat întărirea forțelor militare, navale şi aeriene din Extremul 
Orient. Australia se înarmează cu aceeaşi febrilitate ca şi celelalte ţări. Noua Zeelandă a 
primit de curând un apreciabil împrumut pentru acelaşi scop. Anglia construieşte o 

formidabilă escadră de mari cuirasate care va fi bazată la Singapore, întărit şi el ca un 
„Gibraltar“ al Extremului Orient. 

În una din recentele şedinţe în Camera Comunelor s-a discutat eventuala măsură de a 
denunța tratatul comercial pe care Anglia îl are cu Japonia, aşa cum a făcut U.S.A. 

După cum se cunoaşte, negocierile anglo-japoneze care au loc actualmente la Tokio 
nu fac progrese. 

Diverse 

Persistă ştirile că Italia ar fi pus portul Trieste la dispoziţia Germaniei pentru un 
număr de ani. Aceasta cu toate dezminţirile ce se dau prin presă, care spune că actualele 
lucrări şi modificări sunt executate pentru remodernizarea portului. 

Sunt, de asemenea, zvonuri persistente că din Trieste au plecat trupe germane spre 
Libia, precum şi că tot de acolo se transportă muniții, chimicale etc. de origine germană 
spre Insulele Dodecanes. 

III. Informaţii militare 

1. Forțele armate britanice la revista de la 14 iulie 

Următor conversaţiilor ce au avut loc între statele majore franco-britanice şi al 
principiului unităţii de comandament pentru timp de război — deja acceptat de ambele țări 
— guvernul Marii Britanii a primit invitaţia d-lui Daladier şi a trimis la Paris, pentru a lua 
parte la parada militară de la 14 iulie, atât reprezentanţii Înaltului Comandament Brita- 
nic, cât şi detașamente din armată, aeronautică şi marină. 

La sărbătoarea națională franceză au luat parte: 

— dl. Hore Belisha — ministrul de Război; 

— generalul de corp de armată Lord Gort — şeful de Stat Major Imperial; 

— amiralul Dudley-Pound — primul Lord al Amiralității; 

— Air Marshal Sir C. Newal — şeful de Stat Major al Aviației; 

— un batalion de infanterie de gardă; 

— un detaşament de 250 marinari; 

— circa 100 avioane (bombardament şi vânătoare). 

Franța a făcut detaşamentelor engleze o primire mai mult decât cordială. Cazarma 
Bessieres a fost special amenajată şi pentru circumstanță complet redecorată şi mobilată. 
Aceeaşi grijă specială s-a dat hranei acestor detaşamente. 

2. Încorporarea contingentului 

În conformitate cu Legea obligativității serviciului militar, în ziua de 15 iulie a fost 
încorporată prima parte a contingentului anului 1939. 

Numărul recruţilor încorporaţi la această dată este de 30.000. 

Ulterior şi în mod succesiv, se va încorpora şi restul contingentului, adică încă 
170.000 oameni. Se afirmă că până la 1 octombrie 1939 se va încorpora întregul rest de 
170.000 oameni. 

În ziua încorporării Regina Mary, dl. Hore Belisha şi alte personalități importante au 
vizitat toată ziua cazărmile şi taberele vorbind cu noii recruți şi încurajându-i. 

Pentru instruirea noilor recruți s-a pornit de la un principiu fundamental, acela că 
milițienii nu sunt soldaţi de bună voie şi ca urmare ei trebuie să înveţe să iubească viaţa 
militară. 

Ca o consecinţă a acestui principiu, totul este prevăzut ca viaţa în cazărmi să fie cât 
mai atrăgătoare. Hrana este bună şi abundentă, localurile au fost amenajate cu gust şi 
chiar cu lux. 

Presa engleză a publicat cu multe amănunte descrierea noilor cazărmi unde soldații au 
la dispoziție în permanenţă apă caldă şi rece, bazine de înot, prize pentru radio, prize 
pentru maşinile electrice de bărbierit şi alte noutăţi în ceea ce priveşte confortul. Costul 
acestor cazărmi noi a variat între 200000 — 300000 lire sterline fiecare. 

Programul de instrucţie prevede opt ore de lucru pe zi, o jumătate de zi pe săptămână 
liberă, învoire de sâmbătă de la prânz până luni dimineaţa. 

Recruţii au fost echipați cu două uniforme, 2 perechi de bocanci, efecte de 
subveşmânt în lână, maşină de bărbierit, perie de dinţi etc. 

Fiecare recrut va primi circa 17 shillingi pe săptămână (circa 425 lei). 

3. Antrenamentul masiv al aeronauticii britanice 

În cursul lunii iulie 1939, aeronautica britanică de bombardament a executat 3 
exerciţii de zbor deasupra unui teritoriu străin (Franţa). 

Exerciţiile au fost executate în formaţii masive (100-300 avioane) şi pe direcții 
deosebite alese după raza de acţiune a avioanelor ce au luat parte la raiduri. 

Scopul real al acestor exerciții a fost acoperit de anunţarea pretextului că pentru raza 
de acţiune a actualelor avioane de bombardament teritoriul Angliei nu este suficient de 
mare. În realitate aceste zboruri au constituit o demonstraţie internaţională a forţei 
aeriene a Marii Britanii şi a perfectului acord între Franţa şi Regatul Unit. 

Avioanele care au luat parte au fost: 

— Blenheim de bombardament uşor, care cu viteza lor de 400 km/oră au efectuat 1200 
km. de zbor fără escală (Norfolk — Paris — Orleans — Chaitres — Norfolk); 

— Whitley de bombardament mijlociu, care au efectuat zborul fără escală până la Lyon 
ŞI înapoi; 

— Wellington de bombardament greu, care au efectuat zborul fără escală de 2400 km 
până la Marseille şi înapoi. 

Aceste exerciţii au constituit proba cea mai concludentă a excelentelor performanţe 
ale materialului precum şi perfectului antrenament al personalului britanic. 

Raidurile au impresionat prin regularitatea lor, programul iniţial stabilit executându-se 
cu exactitate şi fără nici o aterizare forţată. 

Raidurile au fost executate la înălțimi variind între 100 şi 1600 m, în afară de survolul 
marilor oraşe care s-a făcut la înălțime foarte mică. 

4. Schimbări în Comandamentul britanic 

Ministerul de Război anunță următoarele schimbări în Comandamentul Superior al 
Armatei: 

— Generalul de divizie Sir Archibald P. Wavell, a fost numit comandant al forțelor 
britanice din Orientul Apropiat. În această calitate generalul Wavell va supraveghea 
pregătirea planurilor de apărare ale acestor forțe şi va coordona acțiunea acestor forțe în 
caz de război. 

Noul comandant va părăsi în curând Anglia. 

— Generalul de divizie A. F. Brooke — fost comandant al Apărării Antiaeriene — a fost 
numit comandant al regiunii de sud în locul generalului de divizie Sir A. P. Wavell. 

— Generalul de brigadă Sir Frederick A. Pile fost comandant al diviziei 1 Antiaeriană a 
fost trecut comandant al Apărării Antiaeriene. 

5. Manevrele armatei teritoriale şi concentrarea rezerviştilor marinei 

În săptămâna 31 iulie — 5 august 1939 vor avea loc manevrele Armatei Teritoriale la 
care vor participa 135.000 de oameni. 

Aceste manevre se vor executa pe unități care pentru această perioadă de instrucţie şi- 
au luat reşedinţa în diferite tabere. 

Pentru ziua de 31 iulie 1939, au fost concentrați pentru două luni de instrucție 25.000 
de oameni din rezerva marinei şi la 9 august 1939, 130 de nave de război de rezervă vor 
fi complet armate şi trecute în revistă de regele George VI în baia de la Weymouth. 

6. Misiunea militară britanică în U.R.S.S. 

În ziua de 31 iulie s-a anunţat în Parlament că o misiune militară britanică compusă 
din: 

— amiral Plunkett Ernle Erle-Drax, care a mai fost la Moscova înainte de război 
însoţind pe Lordul Beatty, 

— Air Marshal Sir Charles Stuart Burnett, Inspector General al Forţelor Aeriene, 

— general de brigadă T.C.C. Heywood, Comandantul Artileriei din Comandamentul 
Aldershot. 

Trimiterea misiunii militare britanice în U.R.S.S. a fost hotărâtă în urma cererii 
Sovietelor care au propus că „în actualul stadiu al negocierilor ar fi avantajos să se 
înceapă convorbirile militare“. 

Misiunea militară britanică pleacă în cursul primei săptămâni din august şi va fi 
însoţită de o misiune militară franceză. 

Tratativele politice vor continua în timpul convorbirilor militare. 

Amiralul Plunkett este singurul amiral activ englez care posedă brevetul de pilot încă 
din 1932 şi este primul adjutant al regelui Angliei. 

Diverse 

Manevrele armatei germane vor începe în prima săptămână a lunii august şi vor avea 
loc în zona nord-vest a Germaniei. 'Traficul aerian asupra acestei zone va fi complet oprit 
timp de două zile pentru a se permite aviației germane să-şi execute manevrele. La aceste 
manevre n-au fost invitați ataşații militari străini şi nu s-a dat încă nici un detaliu asupra 
acestor manevre. 

După terminarea manevrelor din nord-vestul Germaniei se vor executa alte mari 
manevre ale trupelor motorizate în zona de sud-est Berlin — o parte din Silezia — 
Sudetenland şi Protectoratul Ceho-Morav, până la granița Poloniei. 

Un mare număr de rezervişti au fost chemați pentru începutul lunii august şi în multe 
părți ale Germaniei s-au rechiziționat automobilele particulare. 


Ataşatul militar naval Londra, 
Comandor Dumitrescu Şt. Gheorghe 


Ataşatul militar ajutor Londra, 
Căpitan Iliescu Gheorghe 


A.M.R,, fond Ministerul Aerului şi Marinei, 
dosar nr. 2537, f. 267-279. 

15 august 1939. Rezumatul dării de seamă întocmită de atașatul militar român în 
Spania privind situația din această țară. 


Rezumatul Dării de seamă 


I. Situaţia militară 
Efective şi dispozitiv 
Tabloul spaniol, din punct de vedere al forțelor militare şi al plasamentului lor pe 
teritoriu, a rămas neschimbat. Deci: 
— 350000 oameni sub arme, dintre care: 
— 100000 în garnizoanele din lungul Pirineilor şi în acoperirea frontierei spre Franţa; 

— 50000 în regiunea Sevilla-Cadix-Malaga, spre frontiera Gibraltarului şi sudului 
Portugaliei; 

— 50000 în Marocul spaniol. 

Restul de 150.000 în interior. 

Lucrările de fortificarea frontierei Pirineilor, continuă în aceeaşi cadență. 

Reorganizarea militară 

Prevederile de pace stabilesc efectivul forțelor militare la 300.000 oameni, iar durata 
serviciului sub arme la 3 ani. Sub regimul care a precedat războiul civil totalul 
efectivelor, în cazărmi, grupa 73.000 oameni, iar termenul de serviciu era limitat la un 
an. 

Corpul Expediţionar din Maroc se desfiinţează. În locul lui se organizează două 
corpuri de armată, a câte 3 divizii de infanterie. Faptul triplează forțele spaniole spre 
Marocul francez şi Tanger. 

Ofițerii care au împlinit limita de vârstă în timpul războiului, sunt trecuţi în cadrul 
corespunzător vârstei, purificându-se astfel armata — cu toate surdele opoziții manifestate 
— de cadrele obişnuite să participe la frământările politice. 

Generalul Queipo de Llano — cunoscut pentru atitudinea potrivnică politicii 
generalului Franco — e înlocuit la comanda forțelor din Andaluzia prin devotatul general 
Saliquet care, la rândul lui, lasă locul generalului Davila, poate mai norocos în câştigarea 
sufletului Provinciei. 

În noua organizare a ministerelor, vechiul Minister de Război e substituit prin 3 
departamente: al Armatei, al Aerului şi al Marinei, dirijate de un Consiliu al Apării 
Naţionale. Acesta e menit să înzestreze Spania cu un instrument de forțe în măsură să 
susțină aspiraţiile Ţării, spre locul preponderent, pe care vrea să-l joace în politica 
externă. 

Potenţialul militar 

Comandament. Cei trei ani de război — desfăşurat în condiţii speciale de fronturi 
foarte largi şi mijloace materiale foarte reduse — au dezvoltat în comandamentul spaniol 
aptitudinile militare de conducerea unor operațiuni cu totul diferite de cele pe care le 
întrevăd campaniile în Europa. Într-un război colonial, dirijat de pildă spre Marocul fran- 
cez, aceste aptitudini trebuie avute, cu toată greutatea lor, în vedere. În Pirinei însă, 
pregătirea comandamentului spaniol, faţă de cel francez — cu toată recenta experienţă — ar 
fi pus la o grea încercare. 

Trupa. Spaniolul — mai mult războinic decât soldat — este un element de luptă 
meritând cele mai înalte aprecieri. Instrucţia lui militară, corespunzând războiului pe care 
l-a întreprins împotriva unui adversar slab dotat, nu răspunde cerinţelor războiului 
modern şi impune completa ei revedere. 

Efectivele. Spania nu-şi poate rezema calculul efectivelor pe totalitatea populației. 
Ținuturile Basce, Asturiene, Catalane şi Sudice, cuprinse în zona Valencia-Almeria- 
Madrid, nu-şi au sincronizate aspiraţiile cu ale mişcării naţionaliste. În consecință cei 
mai mulți observatori militari îşi limitează calculele, asupra efectivului real de război, la 
cifre ce nu depăşesc 800000 oameni. Reducând două la 300000 oameni pentru siguranța 
internă, Spania n-ar putea trimite pe front decât 5-600000 luptători. 

Armamentul. Dotarea cu armament nu ridică aspectul armatei spaniole deasupra 
denumirii ce i s-a dat, în timpul războiului, de „armată de infanterie“. Variaţiile acestui 
armament, ieşite din faptul surselor de import diferite, precum şi a marilor capturări de la 
adversar, fac aprovizionarea, cu muniții, extrem de dificilă. Industria proprie e 
apreciabilă, deşi parte trebuie complet înnoită — în urma distrugerilor făcute de foştii 
guvernamentali — iar parte e uzată de efortul pe care i l-au cerut naționaliștii în timpul 
războiului. Transporturile — bazate îndeosebi pe coloanele auto, din cauza sărăciei rețelei 

ferate şi a insuficienței materialului rulant — cer o bogată dotare în camioane — importate 
de peste hotare — şi o continuă aprovizionare, din străinătate, cu benzină şi ulei. 

Moralul. Armata spaniolă crede în şeful ei suprem şi în virtuţiile ei de război. Ea e 
convinsă că vor renaşte timpurile de glorie ale imperiului şi că are o înaltă misiune, pe 
care o va împlini neîntârziat. 

II. Situaţia internă 

Aspect general 

Înfăţişarea internă a Spaniei este din cele mai complexe. Înțelegerea tabloului impune 
desprinderea din nebuloasă a problemelor capitale ce împiedică realizarea unităţii naţio- 
nale. 

I. Poporul spaniol prezintă o primă disociere, pe care o trasează încă pe teren linia 
vechilor fronturi de luptă. De-o parte învingătorii, de altă parte învinşi. Învingătorii sunt 
frământați de aspirații divergente, iar învinşii au păstrat năzuințele lor, diferind după 
provincii. 

2. Țelurile imperialiste şi războinice ale Falangei — partidul unic al Spaniei, cu 
veşmântul spiritual fascist şi tendințele angrenării politicii externe în făgaşul Axei 
Berlin-Roma -— trasează o a doua disociere a poporului, prin crearea unei opoziții a 
elementelor măsurate, care aspiră la calm şi eforturi limitate în refacerea interioară a 
țării. 

3. Problema adâncilor reforme sociale, care în fond stau la temelia crizei sângeroase 
prin care a trecut Spania, sapă o nouă prăpastie în masa poporului. Eventuala lor 
realizare loveşte în interese prea înrădăcinate, dar perioada de oscilații şi nesiguranță 
zguduie spiritele, antrenându-le în lupte menite să contrazică denumirea de linişte şi pace 
ce se dă timpului. 

4. Tendinţele tot mai accentuate de a reduce armata la rolul militar pe care îl are 
pretutindeni, îndepărtând-o de rolul politic pe care l-a jucat în timpul războiului şi în 
ultimul secol, o ridică împotriva Falangei şi creează altă baricadă de disociere a 
poporului. 

5. Ideea monarhică, fierbinte susţinuită de unii şi dârz combătută de alţii — în frunte cu 
Falangiştii care publică lozinca: „Nu dorim un rege, dar dorim un imperiu“ — ridică noi 
frontiere pe suprafaţa sufletului spaniol. 

6. Sărăcia alimentară — ce apasă peste clasele nevoiaşe, în timp ce păturile avute sau în 
situaţii privilegiate nu o simt — şi sărăcia materială a 90% din populația Cataloniei şi 
Spaniei Centrale, ultimele eliberate, unde valoarea monedei guvernamentale n-a fost 
recunoscută, anulându-se astfel munca de 3 ani a poporului, rup din nou Spania în 
regiuni ce nu binecuvântează regimul. 

Noul guvern 

Necesităţile efortului pentru victoria păcii au determinat pe generalul Franco să 
constituie un nou guvern care în 10 august a intrat în funcţiune, înlocuind ultimul guvern 
al victoriei militare. Alegerea personalităților, dezvăluie în bună măsură atât ideile 
conducătoare pe plan intern, cât şi cele pe plan extern, ale Spaniei de astăzi. 

Caracteristicile principale pe care suntem în măsură să le deducem, până astăzi, din 
actuala formațiune a ministerului, sunt: 

— Ideea uniunii naționale, fără să se facă însă apel la personalități, cel puțin neutre, ce 
şi-au avut sediile dincolo de fronturile Spaniei naționaliste. 

— Şeful statului este şi preşedintele Consiliului de miniştri. 

— Interesul pentru forțele militare, prin crearea ministerelor Armatei, Aerului, Marinei, 
în locul ministerului unic al Războiului. De asemenea, crearea Consiliului Superior al 
Apărării Naţionale, pentru coordonarea activităţii celor trei ministere privind pregătirea 
forțelor militare. 

— Împărțirea ministerelor între elemente militare — 6 miniştri — şi elemente aparţinând 
Partidului unic al Falangei — 6 miniştri — următoarele norme stând la baza acestei com- 
binaţii: elemente militare pure, elemente militare falangiste, elemente falangiste. 

— Prin numirea ministrului de Interne — Serrano Suner, cumnatul generalului Franco — 
preşedinte al Juntei Politice a Falangei, acesta e înălţat la rangul de al doilea personaj al 
Spaniei. Trebuie reținut că Franco e şeful Partidului unic al Falangei. 

— Prin numirea generalului Munez Grande, ministru fără portofoliu, secretar al 
Partidului Unic şi şef al milițiilor falangiste, se încearcă realizarea apropierii dintre 
armată şi falangă. 

— Prin numirea ca ministru al Afacerilor Străine a colonelului Beigbeder — de origine, 
prin bunici, alsaciană, fost elev al Şcolii de Război din Paris, fost ataşat militar în Berlin, 
fost înalt comisar în Marocul spaniol — se salvează aparențele de culoare politică în 
favoarea unuia sau a celuilalt dintre cele două grupări de Puteri Europene, lăsându-se 
însă fiecăreia posibilitatea de a crede în bunele înclinații ale acestuia. 

Trebuie să notez că în actualul Consiliu de Miniştri al Spaniei, România se bucură de 
calde sentimente, mărturisite, din partea generalului Munez Grande (ministru fără porto- 
foliu, şef al milițiilor falangiste şi secretar general al Partidului Unic) generalului Varela 
(ministru al Armatei) şi Larras (ministru de Finanţe). 

Generalul Munez Grande, mi-a declarat adesea, pe frontul Cataloniei unde ne-am 
cunoscut, că-şi datoreşte viaţa românilor, care l-au scăpat, în Madrid, la începutul războ- 
iului, din mâinile marxiştilor. 

Generalul Varela, pe frontul Teruel-ului, mi-a vorbit îndelung de țara noastră şi că 
poartă cu multă plăcere o prețioasă decorație ce i-a fost conferită cu prilejul vizitei 
Reginei Maria în Spania. 

Ministrul de Finanţe şi-a scăpat viaţa mulțumită Legaţiei noastre din Madrid. 

Dacă deasupra acestor simpatii aşezăm pe aceea a generalului Franco pentru 
România, simpatie pe care mi-a mărturisit-o încă din timpul când victoria nu apărea cu 
toată certitudinea, este de observat că, în domenii ce depăşesc această Dare de seamă, 
țara noastră poate găsi elemente hotărâtoare de sprijin în interesele ce ne leagă de Spania. 

Perspective 

Expunerea făcută asupra aspectului interior al atmosferei spaniole şi analiza noului 
guvern ne îndreptăţesc să credem că ideea falangistă a făcut încă un pas mare spre 
realizarea năzuinţelor de a rămâne în jurul generalului Franco, singură stăpână pe 
destinele Spaniei. 

Deci, ca program intern: Stat naţional-sindicalist, distribuirea pământului la ţărani şi 
despăgubirea proprietarilor, coborârea bisericii din rolul ei predominant, excluderea ideii 
monarhice sau — dacă Spania ţine să aibă un suveran — acceptarea monarhiei fără a i se 
încredința puteri ce ar stânjeni ducerea la îndeplinire a programului trasat. 

Generalul Franco, prudent prin excelenţă, nu socoteşte încă nimerit timpul să se treacă 
la reformele înnoitoare, preconizate îndrăzneţ de spiritul ofensiv al Falangei. El o stă- 
pâneşte atât prin prezenţa la conducerea ei a cumnatului său, Serrano Suner, cât şi a 
devotatului general Munez Grande. 

De asemenea, generalul Franco nu vrea să lase în armată impresia că-şi părăseşte 
camarazii de zile grele şi, folosindu-se de un număr egal de miniştri militari cu cel al 
miniştrilor civili, dă Spaniei un guvern de uniune națională care e mai mult guvern al 
uniunii falango-militare. 

Trebuie subliniată prezenţa generalului Yague în fruntea Ministerului Aerului. Este 
ştiut că acest brav şef militar a fost continuu supravegheat pentru independenţa şi 
uşurinţa de expresii față de guvernarea lui Franco. Intrat în guvern generalul Yague nu va 
mai putea fi dintre nemulțumiți. 

Fără îndoială actualul Consiliu de Miniştri, întocmit după chibzuința generalului 
Franco şi lucrând sub preşedinţia sa, nu exteriorizează un caracter cu suficiente înclinații 
pentru sau contra unei idei din cele afişate în tot timpul războiului pentru cucerirea 
Spaniei. 

III. Situaţia externă 

Concluziile anterioare 

Fortificarea şi acoperirea frontierei spre Franţa, păstrarea sub arme a unui efectiv de 
350.000 oameni, faţă de circa 650.000 câți avea Spania Naţionalistă în timpul războiului, 
dispozitivul general al forțelor militare — dens în Pirinei, spre Gibraltar, spre Marocul 
francez şi Tanger — organizarea armatei de pace la ridicata cifră de 300.000 oameni față 
de 73.000 câţi număra la izbucnirea războiului şi la 3 ani serviciu sub arme față de un an 
în timp de pace, manifestațiile de simpatie, cunoscute îndestul din presa cotidiană, pentru 
Italia şi Germania, precum şi rezervele totdeauna marcate faţă de Anglia şi Franţa, au 
fost în ultimul timp elemente suficiente pentru a ne obliga la o concluzie limpede. 

Această concluzie, pentru cazul izbucnirii imediate a războiului general, ducea la 
următoarea formulare: 

Neutralitate — larg binevoitoare Axei Berlin-Roma -— şi, în spatele fortificațiilor din 
Pirinei, aşteptarea desfăşurării operațiilor pentru a vedea de partea căreia dintre tabere 
sunt sorții victoriei. Dacă evidenţa şanselor va fi pentru Axă, trecerea categorică în 
această grupare şi, poate ca prim obiectiv — pentru asigurarea spatelui şi a libertății de 
acțiune — atacarea şi ocuparea Portugaliei, însemnata escală engleză spre drumul maritim 
al Mediteranei şi al sudului Africii. 

Factori noi 

Elementele de ordin militar expuse mai sus nu s-au modificat. Singurul factor 
schimbat este înlocuirea guvernului. Noul guvern, cum am văzut din analiza făcută, este, 
mai presus de toate, falangist, deci pentru politica externă alături de Axă şi pentru 
realizarea teritorială a imperiului. Este destul să se răsfoiască paginile ziarului „Arriba 
Espana“ organ principal al Falangei pentru ca să se constate că, numai în ultimele 
săptămâni, revendicările vizează: 

— Gibraltarul, Tangerul, revizuirea tratatului franco-spaniol din 1912 şi extinderea 
zonei de influență spaniolă în Maroc, statut special pentru spaniolii din Algeria, colonii 
în Africa neagră. 

— Anumite manuale şcolare insinuează retrocedarea coloniilor pierdute în 1898: Porto- 
Rico, Cuba, Filipinele şi câteva insule mărunte dintre care Guam. 

Colonelul Beigbeder 

Care este elementul nou, menit eventual să schimbe atitudinea constatată, prin venirea 
în fruntea ministerului Afacerilor Străine a colonelului Beigbeder? Este incontestabil că 
generalul Franco, numindu-l în fruntea departamentului n-a făcut-o numai pentru a 
înlocui pe generalul Jordana, care nu vorbea nici o limbă străină, dar pentru că noul 
titular răspunde vederilor sale politice şi că are meritele de a-i fi un consilier luminat. 

Colonelul Beigbeder are 50 ani, deci 3-4 ani mai mulţi ca generealul Franco. Ofiţer de 
stat major, specialist în problemele indigene, a făcut Şcoală de Război la Paris şi a studiat 
un an în capitala Franţei problemele coloniale. Trimis ataşat militar la Berlin, s-a înapoiat 
în patrie după 3 ani, iar în 1936, odată cu izbucnirea mişcării naţionaliste, e numit înalt 
comisar în Maroc. 

Se pare că în această funcţie şi-a manifestat de câteva ori admirația faţă de Franţa şi 
rezervele față de Italia. Dacă faptul este adevărat, această admirație va fi suficientă 
pentru a determina pe generalul Franco să-şi modifice atitudinea ce reiese din măsurile 
militare luate în ultimele luni? 

Suntem prea aproape de noua ascensiune pentru a putea fi în posesiunea datelor 
îndreptăţind o opinie. Până la producerea lor suntem nevoiți să menţinem concluzia 
anterioară adică: Spania rămâne dirijată pe planul politicii externe către Axa Berlin- 
Roma. 


Ataşatul militar în Spania, 
Locotenent-colonel Vorobchievici Octav 


A.M.R., fond Marele Stat Major, 
Secţia 2 (inventar anexă), 
dosar nr. 203, f. 91-101. 


22 august 1939. Raport al ataşatului militar naval român la Londra privind manevrele 
aeriene ale armatei britanice. 


A.M.T., vol. II, p. 32-38 


August 1939. Raport al ataşatului militar român la Budapesta privind politica externă 
şi internă a Ungariei. 


A.M.T,, vol. II, p. 38-40 


August 1939. Buletin de informaţii al ataşatului militar român la Roma privind 
situaţia politică şi militară din Italia. 


A.M.T., vol. II, p. 40-53 


August 1939. Buletin de informaţie al ataşatului militar român la Belgrad privind 
situația din Iugoslavia. 


A.M.T., vol. II, p. 53-66 


August 1939. Buletin de informații al ataşatului militar român la Sofia referitor la 
situația din Bulgaria. 


A.M.T., vol. II, p. 66-71 


6 septembrie 1939. Raport al ataşatului militar român la Ankara, locotenent-colonel 
Traian Teodorescu, referitor la relațiile Turciei cu Uniunea Sovietică. 


A.M.T., vol. II, p. 72 

6 septembrie 1939. Buletin de informații al ataşatului militar naval la Londra, 

comandorul Gheorghe Dumitrescu, privind situația politică internă şi externă a Marii 
Britanii la începutul celui de-al doilea război mondial. 


A.M.T., vol. I, p. 53-63 


21 septembrie 1939. Raport al ataşatului militar român la Ankara privind declarațiile 
ministrului de Externe al Turciei cu privire la poziția țării sale faţă de România. 

A.M.T., vol. II, p. 72 


Septembrie 1939. Buletinul de informații al ataşatului militar român la Paris, 
colonelul Corneliu Teodorini, referitor la politica internă şi externă a Franţei la începutul 
celui de-al doilea război mondial. 


A.M.T., vol. I, p. 63-69 


Septembrie 1939. Buletinul informativ al ataşatului militar român la Berlin, colonelul 
Titus Gârbea, referitor la situaţia internă din Germania în prima lună de război şi la 
măsurile luate pentru completarea capacităţii combative a Wehrmacht-ului. 


A.M.T,, vol. I, p. 69-77 


Septembrie 1939. Buletinul de informaţii al ataşatului militar român la Roma, 
locotenent-colonel Gheorghe Petrescu, referitor la situaţia politică şi militară a Italiei la 
începutul celui de-al doilea război mondial. 


A.M.T., vol. I, p. 77-90 


Septembrie 1939. Buletin de informații al ataşatului militar român la Belgrad, 
locotenent-colonel Gheorghe Popescu, referitor la situația politică din Iugoslavia, 
direcțiile politicii externe iugoslave, relațiile cu România etc. 


A.M.T., vol. I, p. 90-95 


Septembrie 1939. Buletinul informativ al ataşatului militar român la Sofia, 
locotenent-colonelul Alexandru Budiş, referitor la situația politică din Bulgaria. 


A.M.T., vol. I, p. 95-101 


Septembrie 1939. Buletinul de informații al ataşatului militar român la Atena, 
locotenent-colonelul Florin Rădulescu, referitor la situația politică, economică şi socială 
din Grecia şi la politica externă a țării. 


A.M.T., vol. I, p. 101-106 

Septembrie 1939. Buletinul de informaţii al ataşatului militar român la Budapesta, 

locotenent-colonel Radu Davidescu, referitor la politica externă şi la situaţia internă şi 
militară a Ungariei. 

A.M.T., vol. I, p. 106-111 

Septembrie 1939. Buletinul de informații al ataşatului militar român la Tokyo, 

colonelul Nicolae Rădulescu, referitor la situația militară din China şi la politica noului 


guvern japonez, constituit la sfârşitul lunii august 1939. 


A.M.T., vol. I, p. 111-120 

15 octombrie 1939. Dare de seamă a ataşatului militar român în Spania privind 
situația din această țară. 


A.M.T,, vol. II, p. 73-76 


17 octombrie 1939. Raport al ataşatului militar român în Turcia privind cauza 
întreruperii tratativelor sovietico-turce la Moscova. 


A.M.T., vol. II, p. 76-77 


24 octombrie 1939. Buletin de informații al ataşatului militar român la Roma privind 
situația politică internă şi externă a Italiei. 


A.M.T., vol. IL p. 77-90 


29 octombrie 1939. Raport al ataşatului militar român la Atena privind situația 
internă şi externă din Grecia. 


A.M.T., vol. II, p. 90-95 

12 noiembrie 1939. Raport al ataşatului militar român în Spania şi Portugalia 
privind aprecierile preşedintelui Republicii portugheze asupra contextului internațional. 


Secret 
Nr. 130 
Madrid, 12 noiembrie 1939 


Ataşatul Militar în Spania 
către 
Marele Stat Major 
Secția a II-a 


Am onoarea a raporta: 

În ziua de 1 noiembrie a.c., Excelența Sa domnul general Carmona, preşedintele 
Republicii Portugheze, a trimis, printr-un adjutant, domnului ministru al României la 
Lisabona şi mie, câte o fotografie, cu dedicație autografă. 

Faţă de măgulitoarea atenţie am solicitat, imediat, audienţă de mulțumire. Domnul 
general preşedinte, care locuia în vecinătatea Lisabonei, m-a primit în 8 noiembrie 
curent, întâia zi de lucru a Excelenței Sale în capitală. 

Cu acest prilej Domnia Sa mi-a exprimat o serie de păreri asupra războiului şi situaţiei 
politice în general, păreri care, desprinse din ansamblul convorbirii, pot fi sintetizate 
după cum urmează: 

I. Războiul European se găseşte încă într-o perioadă oratorică şi de pregătire 
sufletească, deoarece a izbucnit fără ca masele să fi fost antrenate sufleteşte pentru 
întreprinderea lui. 

2. Germania va fi încă o dată înfrântă, în cazul că nu va găsi, repede, un teren de 
retragere din conflictul armat. 

3. Dacă bararea ambițiilor de hegemonie ale Berlinului constituie o necesitate vitală 
pentru Continent, zdrobirea Germaniei ar fi un rău ireparabil, dispărând, dintre Occident 
şi Orient, Puterea în măsură să baricadeze revărsarea, spre Apus, a Sovietelor. 

4. Legăturile Berlin-Moscova, care au îngăduit Rusiei să-şi pună în mişcare aspiraţiile 
la expansiune, au înstrăinat Germaniei simpatiile ce-şi asigurase în ultimul timp. Este 
posibilă, în cazul că aceste legături nu vor fi anulate de manevrele diplomatice ale 
Londrei, să se constituiască în întreaga lume o cruciadă, vizând zdrobirea Germaniei şi 
Rusiei. 

5: Îndârjita rezistență a Finlandei şi statelor scandinave, față de presiunea Moscovei, 
jenează planurile Germaniei, care păreau a viza Întoarcerea Angliei, cu ajutorul Rusiei, 
prin Peninsula Scandinavă. Totuşi o infeudare a acestor state sistemului Berlin-Moscova 
- pentru cazul când Germania ar izbuti să se retragă onorabil şi repede din actualul război 
şi să mențină legăturile cu Rusia - ar constitui o mare primejdie pentru viitorul apropiat. 
Este neîndoios că Germania, constatând insuficiența ei navală, pentru înfrângerea 
Angliei, va face toate eforturile, în răgazul de pace, pentru a înzestra Rusia cu flotă 
militară. Cele două forțe întrunite şi dispunând, în Peninsula Scandinavă, de o poziție 
strategică avantajoasă vor constitui o gravă ameninţare, pentru Londra. 

6. Peninsula Balcanică - poartă deschisă spre Dardanele şi Suez - face parte tot din 
sistemul germano-rus de învăluirea Angliei. Aici rezidă cauza nesiguranței Statelor 
Balcanice, nesiguranță mărită încă prin necesitatea impusă Germaniei - treptat ce se va 
angaja în război de durată - de a da compensaţii Rusiei, pentru a nu-şi reduce fluxul de 
aprovizionări, fără de care Germania se înnăbuşă. 

7. Italia face tot posibilul de a nu fi antrenată în conflictul armat şi de a uşura 
organizarea unui bloc neutral în Balcani. Ea caută să sustragă această conduită atenţiei 
Berlinului, pentru a nu-şi atrage animozitatea Reich-ului în cazul că i s-ar interpreta 
atitudinea ca opusă intereselor germane. 

8. Peninsula Iberică, înfrățită prin pactul de neagresiune şi amiciţie dintre Spania şi 
Portugalia, precum şi prin ajutorul pe care Portugalia l-a dat generalului Franco, în lupta 
împotriva marxismului, se străduieşte să rămână departe de conflict, dorind să-şi poată 
păstra până la urmă poziţia neutrală. 

x 

La despărțire, Excelența Sa domnul general Carmona - care ştia că a doua zi plecam la 
Madrid - mi-a spus: 

- Vă fac, din inimă, toate urările de linişte pentru Ţara dumneavoastră şi doresc 
Majestății Sale Regelui Carol, a cărui energie şi operă sunt vrednice de cea mai 
nelimitată admiraţie, să învingă până la urmă dificultățile, pe care le atrage poziția 
geografică a României. 

x 

Cred necesar să redau un element interesant, constituind o parte a personalității 
domnului şef al statului portughez. Excelența Sa, deşi preşedinte de Republică, este, în 
adâncul sufletului, monarhist. Cu toate că susține guvernarea actualului preşedinte al 
Consiliului de Miniştri şi „Dictator“, domnul Oliveira Salazar - ale cărui merite pentru 
redresarea ţării, sunt bine cunoscute dar a cărui popularitate - contrar celor ştiute în 
străinătate, e foarte discutată - păstrează convingerea că aceasta din urmă, odată rămas 
singur, va întâmpina violente animozităţi, pe care nu le va putea învinge. De aceea 
Excelenţa Sa nu se reține, în față intimilor, să-şi manifeste îngrijorarea asupra viitorului 
apropiat al Portugaliei. 

De notat că Domnul General Carmona are vârsta de 70 de ani. 

x 


Încheind acest raport îmi permit - cu titlul de informaţie şi trecând peste scrupulele de 
modestie pe care mi le-am impus, cu severitate, totdeauna - să relatez cele de mai jos, 
numai în credinţa că eventual s-ar putea trage, din ele, un folos pentru interesele noastre 
în Portugalia. 

Excelenţa Sa domnul general Carmona mi-a arătat, de câte ori a avut prilejul, o atenţie 
deosebită. Trimiterea fotografiei, cu dedicație autografă, numai Șefului misiunii noastre 
diplomatice şi mie, excluzând pe ceilalți membri ai Legaţiei, atenţie completată cu o aşa 
de angajantă expunere asupra războiului şi situației politice generale, este, cred, o 
evidentă dovadă. 

Cu ocazia înmânării însemnelor Ordinelor, pe care Majestatea Sa Regele Carol a 
binevoit să le acorde Domnului General Carmona, când toți membrii Legaţiei au luat 
parte la ceremonie, Excelenţa Sa a ţinut ca eu să-i aşez colierul Ordinului Serviciul 
Credincios în jurul gâtului şi placa Ordinului Carol pe piept. De asemenea, cu acelaşi 
prilej, Excelenţa Sa manifestându-şi dorința să se fotografieze în mijlocul membrilor 
Oficiului diplomatic român, mi-a luat braţul şi m-a trecut lângă Domnia Sa. 

Nu de mult, cu ocazia unei recepții la Ambasada Angliei, dată în onoarea Șefului 
Statului Portughez, Domnul General Carmona, zărindu-mă în salonul în care invitaţii 
treceau ca să-i prezinte omagiile, mi-a făcut de departe semne să mă apropii, fapt ce mi-a 
deschis imediat un culoar printre cei prezenţi şi, în chip călduros, Excelenţa a mi-a strâns 
îndelung mâna, însoţindu-şi gestul cu cele mai măgulitoare complimente. 

În luna aprilie a.c., revenind din Spania pentru primirea la Lisabona a Navei M.S. 
„Mircea“, un adjutant al domnului general mi-a telefonat că Excelenţa Sa ar voi să mă 
vadă şi că în cazul că eram liber, mi se trimitea o maşină a Preşedinţiei, la hotel. Cu acest 
prilej domnul preşedinte al Republicii s-a interesat îndelung asupra părerilor mele, în 
privința zvonurilor perseverente ale unui atac spaniol în Portugalia. 

Însăşi la ultima audienţă, între primele cuvinte, Excelenţa Sa mi-a mărturisit: Cred că 
ați observat, domnule ataşat militar, că încă de la început am simţit pentru 
dumneavoastră o atracţie deosebită şi o încredere, căreia nu i-am pus limite. Vă rog să 
mă consideraţi ca pe un adevărat camarad. 

x 

Am onoarea a repeta rugămintea de a se da ultimelor relatări, ale acestui raport, numai 
sensul pe care l-am voit şi anume: profitarea de situația de încredere şi uşoară 
accesibilitate, a subsemnatului, pe lângă Şeful Statului Portughez, pentru satisfacerea 
eventuală a unor deziderate în Portugalia. 

Sentimentele Excelenței Sale domnului general Carmona, pentru mine, au cred 
explicația, pe de o parte, prin faptul că Domnia Sa este, înainte de toate, ostaş şi deci în 
chip firesc e atras spre un ostaş al unei armate care se bucură de un prestigiu neumbrit 
iar, pe de altă parte, prin faptul că ministrul plenipotențiar şi trimis extraordinar al 
Majestății Sale Regelui la Lisabona, domnul Ioan Pangal, a ştiut să dea Legației din 
Portugalia strălucirea pe care n-o egalează - îmi permit să afirm - decât entuziasmul şi 
meritele Domniei Sale în îndeplinirea misiunii încredințată de Augustul nostru Suveran. 


Ataşatul militar în Spania şi Portugalia, 
Locotenent-colonel Vorobchievici Octav 


A.M.R,, fond Marele Stat Major, Secţia 2 
(inventar anexă), dosar nr. 203, f. 74-79. 

30 noiembrie 1939. Raport al ataşatului militar român la Madrid privind situația din 
Spania. 


A.M.T., vol. II, p. 95-121 

Noiembrie 1939. Buletin de informații al ataşatului militar român la Berlin privind 
situația politică din Germania. 


Legaţiunea Regală a României 
în Germania 
Biroul Ataşatului Militar 


Buletin de informații 
octombrie-noiembrie 1939 


A. Informaţii politice 

Situaţia internă. După 3 luni de război se poate face o privire asupra opiniei publice 
germane care după ani de succese în politica externă germană, în treburile dinăuntru şi în 
economia generală, nu credea că va fi nevoie de un război cu Polonia. Cu toate 
pregătirile militare războiul a fost o surprindere generală dar reacţia opiniei publice a fost 
aceeaşi: ascultare fără nici un entuziasm. Victoriile strălucite şi fulgerătoare au fost 
repede întunecate de războiul ce s-a dezlănţuit la Vest. 

Îngrijorarea a fost mărită de nesincera nouă prietenie rusească, de părăsirea aliaţilor de 
la Sud, Italia şi Spania, de neîncrederea statelor baltice şi nordice jertfite Rusiei, de 
eşecul în Mediterana Orientală, de atitudinea Americii. Succesiunea atâtor eşecuri ce n- 
au putut fi ascunse este de natură să zdruncine moralul acestei opinii germane surprinsă 
de război ca şi de întorsăturile politicii naziste. O_speranță cuprindea însă pe toţi: o 
încheiere a păcii numaidecât sau ofensiva masivă repede la Vest aşa cum şi-a anunţat, 
cum s-a făgăduit de conducerea germană şi cum fiecare o aştepta pentru a se pune capăt 
prin victorie turburării care s-a iscat în Europa. Această alternanță: pace sau ofensivă 
pentru victorie, în care a plutit atât conducerea nazistă cât şi opinia publică, dovedeşte 
prin antagonismul elementelor de alternanță, surprinderea războiului care s-a lăţit şi 
şovăirea care se simte. Opinia publică îşi dă seama că războiul se aşterne pe lungă durată 
şi generația care l-a trăit pe cel mondial ştie ce urmări va putea să aibă. Isprăvile 
strălucite ale războiului submarin, de cursă sau de mină, ale războiului aerian, este o 
hrană morală binevenită dar lumea germană a cunoscut în 1914, 15, 16, 17 succese şi 
mai strălucite dar fără decizie. După surprindere, în starea de şovăire a conducerii şi în 
depresia poporului cu un război lung şi greu pe grumaji, a izbucnit bomba de la 
Miinchen. Lumea este şi acum năucită de această întunecoasă afacere care a izbucnit 
chiar în „capitala mişcării “; orice ipoteză îşi face lumea asupra atentatului este tot aşa de 
rea sau sinistră. De curând am făcut o călătorie la Miinchen şi am putut vedea şi trăi, în 
lumea burgheză conducătoare nazistă şi nazizată cu convingere sau fără convingere, 
aceeaşi şovăire, nesiguranță şi dorinţă de pace. Un străin neutru este un fericit ce poate 


* München este cuibul mișcării naziste şi este pe drept numit “Hauptstadt der Bewegung”. 

spune o vorbă de speranță sau o profeție bună. Este o lume care poate nu iubeşte 
nazismul dar de nevoie este solidar cu el fiindcă aşa cum a evoluat şi cum a dezlănțuit 
războiul se poate prăbuşi într-o nouă anarhie şi odată cu el Germania. Poporul, masa de 
lucrători din uzine şi magazine, din pivnițele berăriilor şi cafenele, de pe stradă, este 
apăsat de anii de „muncă silnică“, de noile prestații de muncă şi de noile lipsuri ale 
războiului. El însă se ţine dârz; nu-şi lasă sticla de bere în timpul lucrului, „bea lucrând“ 
şi cutiile cu sticle goale sau pline sunt împinse pe cărucioare tot aşa de regulat aşezate şi 
alături de piesele strunjite . Iar în sutele şi miile de băuturi a imenselor berării cu 
atitudinea de apăsaţi tăcuți, sau răzvrătiți am înţeles de ce tocmai la München a izbucnit 
bomba. 

Puterea conducătoare sensibilă de atâtea necazuri ce s-au abătut asupra Germaniei, a 
îmbrățişat națismul ca o apărare contra comunismului şi anarhismului. Poate ea rămâne 
liniştită când duşmanul acesta dezlegat chiar de naţism se scutură atât de violent şi 
pretinde „liniile de democraţie“, spulberă independența țărilor baltice şi cotropeşte 
nordicii cu forța armată exact după metodele naţiste? Poate rămâne ea liniştită când după 
Spania alte două crâncene războaie au fost stârnite de acest națism care s-a slăbit prin 
însăşi politica sa? Poate rămâne ea liniştită când vede masa aceasta a lucrătorilor încă 
înfrântă, că se agită cu speranţa ce i-o dă prietenului proaspăt? Poate fi ea liniştită când 
din Protectorat şi din Polonia vin zvonuri atât de rele? 

Pătura lucrătoare este înfrânată, încă ascultătoare, dar suspectă şi temută. 

Aşa se explică îngrijorarea profundă, semnele de neîncredere ale păturii conducătoare 
şi ale burgheziei, rumoarea maselor de lucrători cu izbucnirile de răzvrătire şi şovăirea 
conducerii războiului la 8 luni după izbucnirea lui. Burghezia deşi dezamăgită nu poate fi 
decât solidară cu regimul fiindcă acesta prăbuşit nu poate fi înlocuit; orice alt organism 
politic a fost nimicit. 

În această stare este o explicaţie pentru ce conducerea militară germană a frânat şi s-a 
opus unei dezlănțuiri masive ofensive care cuprindea atâtea riscuri. Uriaşa organizație 
germană se sprijină pe armată care dacă va avea eşecurile posibile şi pierderile sigure 
unei nereuşite, prăbuşirea va fi tot atât de totală ca şi principiul total al regimului. Astfel 
strategia clasică a trebuit să cedeze raţiunilor politice sociale; dar această cedare este în 
detrimentul conducerii războiului. 

Impresiunea acestor stări arătate a fost culeasă la fel în Austria la sfârşitul lui 
octombrie, s-a confirmat în Bavaria şi o trăiesc în capitala Reich-ului. Ea este împovărată 
de ceea ce se petrece în Protectorat şi în Polonia. 

În Protectorat. Starea de spirit asupra căreia am raportat prin darea de seamă din 
octombrie”, a condus la manifestările de altfel pacifice ale națiunii cehe. La 16 
noiembrie delegatul Protectoratului, Swalkowski, a fost convocat de cancelar în prezența 
marilor demnitari şi i-a făcut înfuriat o aspră dojană regretând că nu a lăsat anul trecut 
evenimentele să creeze Pragei soarta ce-a avut-o Varşovia. L-a amenințat că brigadele de 
asalt şi poliție înaintează în Protectorat. I-a cerut să plece imediat la Praga pentru a cere 
guvernului o schimbare de atitudine, o împăciuire a spiritelor şi o demonstrație de 
simpatie pentru Germania. Când acesta a sosit a doua zi la Praga execuțiile se făcuseră: 
toți şefii organizațiilor studenţeşti au fost împuşcaţi în zorii zilei. În presa din Reich nu s- 
a publicat şi nu s-a comunicat nici un cuvânt dar lumea a aflat totuşi. Membrii comisiilor 
de recepție m-au informat că s-au petrecut represalii extrem de severe şi că forțele 
puternice au fost aduse pentru liniştirea Protectoratului. 


” Aceeaşi stare se comunică din regiunea Hanovra şi în Berlin. Banii acestor lucrători nu pot avea o 
întrebuințare; alimente şi îmbrăcăminte care lipsesc şi se dă numai cu cartelă. Băuturile sunt scutite de 
restricţii. 

“Trimis cu raportul Nr. 555 din 3.XI.1939. 

În Polonia situaţia este şi mai rea. Suferințele neînchipuite ale populaţiei aduse de 
război şi de armata cotropitoare a mărit-o şi fanatizat-o mai tare. Informaţii culese de la 
permisionarii întorşi nu pot fi puse la îndoială. Războiul a adus o dezorganizare totală. 
Mii de răniți şi bolnavi, femei şi copii zac şi acum prin grajduri, şure, spitale şi cazărmi 
în parte dărâmate, fără lumină, în frig, fără hrană şi chiar fără apă. Germanii au ordin să 
nu bea decât ceai şi cafea sau bere pentru a se feri de molima care bântuie. Un medic 
german mi-a povestit starea răniților polonezi plini de paraziți, cu rănile pline de viermi, 
slăbiți care la prima încercare de narcoză, sucumbă. Administrația germană are mari 
dificultăţi pentru a înjgheba o organizare nouă. Se adaugă la acestea pierderile, rănile, 
răzbunările la care se dedă populaţia şi care cu toate represaliile se continuă. Învrăjbirea 
şi neliniştea sunt provocate şi întreținute de colonizările forțate. Populaţia poloneză este 
evacuată din anumite oraşe, cu un mic bagaj personal şi lăsată pur şi simplu pe drumuri 
(cazuri povestite de germani permisionari care au văzut cum aceşti nenorociți erau 
debarcați din camioane în plină cale şi părăsiți). Se poate închipui ce pierderi pe urma 
acestor procedee, ce se va face din această populaţie suferindă, ce anarhie va urma şi ce 
răzbunări vor izbucni când soarta Germaniei se va schimba. 

Din aceeaşi sursă menţionez sistematica evacuare de alimente, îmbrăcăminte şi lucruri 
de valoare, organizată şi executată de corpul automobilistic nazist. Isprăvile acestei 
organizaţii de partid a revoltat chiar şi armata germană. 

Nimic din toate aceste dificultăţi, silnice procedee şi reacții nu se publică. Ca şi în 
privința Protectoratului opinia germană este ținută în ignoranță. Se publică faptul de 
instalarea noilor demnitari sau repetatele comemorări de germanii schingiuiți în Polonia 
(Bromberg, Graudenz etc.). Populaţia germană află totuşi prin soldați, lăsând drum liber 
zvonurilor şi dezamăgind pe cei ce-au crezut în ideologia curată a mişcării națiste. 


x 


Situația externă. Schimbările neaşteptate ale politicii internaționale germane, 
prietenia cu Rusia şi dezlănțuirea războiului a îndepărtat simpatiile pe care Germania 
nazistă să şi le facă. Aceasta o simte lumea germană şi ca o reacție, se manifestă un fel 
de mândrie că trebuie şi poate ține piept întregii lumi. Relaţiile cu Rusia şi Finlanda au 
avut cele mai de seamă aspecte în aceste două luni din urmă şi relatez următoarele: 

Rusia şi comunismul nu poate fi iubit în Germania; populaţia are o repulziune care 
contrastează cu atitudinea forţat prietenoasă a oficilialităţii. A fost în cursul lunii o 
recepţie la ambasada rusă la care au fost invitați înalții demnitari germani şi corpul 
diplomatic. A izbit diferenţa faţă de recepțiile de anul trecut şi din primăvară când nu s-a 
văzut aceşti demnitari germani care de data aceasta în cap cu feldmareşalul Göring au 
năpădit în tot felul de uniforme. Restul invitațiilor - corpul diplomatic - era redus faţă de 
aceştia şi desigur tratamentul de curtoazie era arătat în primul rând prietenilor proaspeţi. 
Ambasada italiană s-a arătat atinsă de această diferenţă. În presă şi propagandă, 
oficialitatea germană se menţine favorabilă Rusiei, dar raporturile cu analogie cu situația 
Italiei în trecut față de Germania: opinia italiană nu avea simpatie pentru Germania, 
guvernul italian pentru raţiuni de oportunism politic îşi întemeie politica pe Axă; s-a 
văzut cât de artificială a fost această prietenie, Axa cu faimosul Pact de oțel. Tot atât de 
artificială şi de nesinceră este prietenia cu Rusia. Dau următoarele exemple: 

- opinia germană şi chiar mari dregători sunt nemulțumiți de sacrificiile în Polonia şi 
în Baltică pe care a trebuit să le facă Germania pentru această prietenie; nici măcar 
terenurile petrolifere din Polonia nu le-a fost cedate; 

- nici un transport din materiile promise şi aşteptate n-a sosit până acum în Germania; 

- sacrificiile făcute în Baltică arată o răsplată neaşteptată şi îngrijorătoare fiindcă 
măsurile militare sovietice luate în ţările baltice sunt îndreptate contra Germaniei; 
garnizoanele de pe Niemen în Lituania, bazele navale şi aeriene din Estonia şi Letonia, 
clauzele contractuale față de terțele puteri, vizează Germania; 

- Pretenţiile Rusiei asupra Finlandei a stârnit o nouă furie stăpânită dar foarte 
manifestă; 

- Interzicerea de către Comandamentul german ca să se mai discute în acordul 
economic germano-sovietic chestiuni de armament; idem interzicerea de a se mai vizita 
de delegații sovietici anumite uzini germane şi stabilimentele de armament; 

- Nemulţumirile faţă de pretențiile Ruşilor asupra calității maşinilor şi armamentului 
ce vor să cumpere în Germania; 

- Reciproc, nemulţumirile Ruşilor fiindcă li se dă material slab, ersatz-uri. Ataşaţii 
militari şi-au arătat făţiş această nemulţumire. 

Generalul de C. A. Purkaiew, ataşatului militar rus, şi-a manifestat scepticismul 
asupra situației Germaniei care trebuie să suporte războiul la front şi turburările pe 
frontul interior. Toți membrii ambasadei ruse inclusiv militarii nu vorbesc limba 
germană. Am luat legătura cu ataşații militari şi aeronautici; nu au o pregătire militară şi 
se feresc să vorbească chestiuni de organizare, strategie sau tactică. Sunt foarte vorbăreţi 
în chestiunile politice. Ei afişează un pacifism exagerat, față şi de noi. Generalul mi-a 
declarat că dorința de pace este atât de mare în Rusia încât guvernul este în stare să o 
facă respectată această pace, chiar cu forţa. Aceeaşi exagerată prietenie mi-a manifestat-o 
faţă de Germania care nu poate să fie „decât de cel mai mare folos“ pentru ambele țări. 
Nu s-a sfiit însă să mă invite la o colaborare de informații asupra armatei germane pe 
care nu o cunoaşte. Asupra politicii sovietice în Baltică, s-a exprimat cu sinceritate că se 
urmăresc interesele vechi ruse care au fost părăsite şi călcate de ţările vecine în timpul 
revoluţiei. Concesiunile şi mai ales situația în care se afla acum Germania este cea mai 
prielnică ca să recâştige Baltica. Astfel se desfăşoară fără nici o piedică expansiunea 
sovietică în această Mare. 

Asupra armatei ruse am putut obține informațiile următoarele de la ofiţeri germani şi 
ataşații militari baltici: 

- Diviziile active sunt bine echipate, armate şi instruite. 

- Diviziile de rezervă sunt mult mai slabe; este o mare deosebire de diviziile active. S- 
au văzut soldați cu cizme de pânză sau pâslă în loc de curele de arme, un şnur sau o 
sfoară groasă. 

- Comandamentul foarte slab; ofițerii nu cunosc hărţile, nu se pot orienta, nu înțeleg 
nici o altă limbă; au avut mari dificultăţi în zona de contact. Ofițerii germani îi 
dispreţuiesc. Ofițerii de la diviziile de rezervă sunt şi mai slabi. 

- Disciplina tot aşa de variată. În campanie ordinele ofițerilor erau executate cu 
întârziere.Mari dificultăţi în zona de contact din cauza neexecutării ordinelor. 

- Unităţile motomecanizate cele mai disciplinate şi comandate. Ele au dus greul în 
Polonia. Motoarele s-au dovedit slabe sau complicate. Jumătate din autovehicule - 50% - 
a trebuit după 100 km să fie revizuite, piese înlocuite (exemplu Bg. 25 cuirasată). 
Serviciile erau rămase mult în urmă astfel că mai mult de jumătate efectiv a trebuit să 
rămânnă pe loc până la sosirea acestor ateliere etc. pentru revizia lor. Lipsuri mari de 
carburanţi tot timpul. 

- Toate serviciile au funcţionat prost din cauza organizării şi a lipsurilor, din cauza 
vehiculelor. 

- Etapele tot atât de slab au funcționat fiindcă niciodată n-au fost experimentate şi 
comandamentele nu le cunoşteau. Preluarea teritoriului polonez n-a fost executată decât 
de organele politice comuniste. 

Finlanda a fost ţara cu cele mai mari simpatii în Germania. Pe timpul tensiunii cu 
Rusia a acestei țări, politica, presa, propaganda germană nu s-au manifestat decât favo- 
rabile Rusie şi cu dojană sau sfaturi față de Finlanda. Ruperea relațiilor şi agresiunea 
violentă rusă de la 30.XI. au fost ascunse opiniei germane. În prima zi a războiului nou 
ce s-a iscat, toate cancelariile diplomatice din Berlin au fost în fierbere; la fel posturile 
radio străine. Presa germană şi radio n-a suflat un cuvânt şi abia a doua zi o mică redusă 
informaţie publicată arată că flotele ruse au bombardat „obiective militare“. Când s-a 
ştiut de toată lumea zecile de ucişi şi sutele de răniţi din Finlanda, presa germană n-a 
spus un cuvânt clar. S-a repetat o nouă comemorare a victimelor germane de la 
Bromberg. 

Desigur aceste veşti date oficial nu ar fi primite cu linişte de opinia publică destul de 
încercată. S-ar mărturisi o nouă indirectă înfrângere germană prin violența în Baltică. S- 
ar mărturisi că prevederile germane de violență au găsit adepți şi au făcut ucenici. 
Această tăcere este însă mărturisirea neputinței germane în N.E. Europei de unde a fost 
azvârlită. 

O nouă analogie: În conflictul fino-rus în care slăbirea Finlandei este o nouă 
înfrângere germană în Baltică, poziția Germaniei față de Rusia este aceea a Italiei față de 
Germania cu ocazia Anschluss-ului Austriei: bonne mine dans un mauvais jeu. 

B. Informatii militare 

Cu toată dorința conducerii politice germane de a îndrepta efortul militar spre Vest şi 
printr-o ofensivă generală să înfrângă Anglia şi Franța pentru a le sili la o pace germană, 
aceasta nu s-a produs din diferite motive politice şi militar cunoscute sau mai puțin 
cunoscute. În rezumat Germania nu a fost încă destul de tare ca să încerce soarta armelor 
la Vest nici în Octombrie şi nici în Noiembrie. Cu toate pregătirile ei uriaşe şi cu 
prevederile caracteristice, politica germană s-a înşelat când a dezlănțuit războiul în 
Polonia fiindcă nu a crezut că Anglia şi Franţa îşi vor ține angajamentul sau mai bine zis 
a crezut că aceste puteri nu vor vedea pericolul pentru ele dacă şi de data aceasta 
Germania va fi lăsată nelovită să-şi mistuie victoria uşoară contra Poloniei. Riposta 
anglo-franceză a surprins şi dacă fortificațiile uriaşe i-au dat libertatea de acțiune la Est, 
puterea ei militară de până acum nu i-a îngăduit îndrăzneala ofensivei anunțate şi 
aşteptate. În afară de această neputinţă considerațiile politice şi sociale arătate mai 
înainte, explică pentru ce dezlănțuirea ofensivei nu s-a produs, lăsând să se strecoare 
neîncrederea şi şovăiala. 

Deşi s-a lansat ideea că „timpul“ poate să lucreze şi pentru Germania, totuşi 
conducerea germană pregăteşte această ofensivă care să-i aducă decizia victorioasă. Noi 
informaţii şi zvonuri arată în rezumat că ea este concepută pentru: 

- a răspunde postulatului politic principal, înfrângerea Angliei; 

- să reducă pierderile în oameni care ar putea aduce o depresiune catastrofală şi poate 
comunismul, deci să nu se atace fortificațiile cu milioane de oameni, ci dezvoltând 
maşinismul la exterior. 

- să obțină suprindere prin desfăşurarea de noi arme şi noi procedee... 


A.M.R., fond Ministerul Aerului şi Marinei, 
dosar nr. 2504, f. 3-15. 

